Split (1)

train · 1.99k rows

text stringlengths 33 22.2k	summary stringlengths 61 956
សម្រាប់អគារសិក្សាថ្មីនេះ គឺអាចទទួលសិស្សឱ្យចូលរៀនបានរហូតដល់ទៅជាង ១,៥០០ នាក់ ហើយក្នុងអគារសិក្សាទាំងមូល មានភាពធំទូលាយ និងមានបរិយាកាសស្រស់ស្រាយ។ ម្យ៉ាងវិញទៀត មជ្ឈមណ្ឌលភាសា អេ អាយ អាយ និងសាលារៀន អន្តរទ្វីប អាមេរិកាំង ក៏មានការបំពាក់ទៅដោយសម្ភារបរិក្ខារទំនើបៗ និងសម្បូរបែប ដើម្បីបំពេញដល់ការសិក្សាស្រាវជ្រាវ និងធ្វើការពិសោធផ្សេងៗ ជូនដល់សិស្សានុសិស្សផងដែរ។ យ៉ាងណាមិញ ដើម្បីបំពេញដល់តម្រូវការនៃការសិក្សា និងយោងទៅតាមកំណើនសិស្សានុសិស្ស ដែលចេះតែមានការកើនឡើងជាបន្តបន្ទាប់ ទើបមជ្ឈមណ្ឌលភាសា អេ អាយ អាយ និងសាលារៀន អន្តរទ្វីប អាមេរិកាំងបើកសម្ពោធដាក់ឱ្យប្រើប្រាស់ជាផ្លូវការនូវអគារសិក្សាថ្មី សម្រាប់សាខាទួលសង្កែ។ សមិទ្ធផលអគារសិក្សាថ្មី សម្រាប់សាខាទួលសង្កែនេះ គឺជាការបង្ហាញអំពីសក្តានុពលដ៏ខ្លាំងក្លា នៃមជ្ឈមណ្ឌលភាសា អេ អាយ អាយ (Aii) និងសាលារៀន អន្តរទ្វីប អាមេរិកាំង (AIS) ដែលតែងតែបោះជំហានទៅមុខជានិច្ច ក្នុងគោលបំណងពង្រីកខ្លួនដោយឥតឈប់ឈរ ក្នុងវិស័យសិក្សាអប់រំ ស្របទៅតាមបរិបទថ្មីនៃយុគសម័យឌីជីថល និងបច្ចេកវិទ្យាដ៏ទំនើប។ ការប្រារព្ធកម្មវិធីសម្ពោធអគារសិក្សាថ្មីនាថ្ងៃនេះ មានការអញ្ជើញចូលរួមជាអធិបតីភាពពី លោកវេជ្ជបណ្ឌិត គួច ម៉េងលី ស្ថាបនិក ប្រធានក្រុមប្រឹក្សាភិបាល និងអគ្គនាយកប្រតិបត្តិ នៃក្រុមហ៊ុន ម៉េងលី ជេ. គួច អេឌ្យូខេសិន និងលោកស្រី អ៊ឹង លីហុង ព្រមទាំងគណៈគ្រប់គ្រងសាលា លោកគ្រូ អ្នកគ្រូ ព្រមទាំងបុគ្គលិកគ្រប់ផ្នែកជាច្រើនរូបទៀត។ មជ្ឈមណ្ឌលភាសា អេ អាយ អាយ និងសាលារៀន អន្តរទ្វីប អាមេរិកាំង គឺជាសាលារៀនដ៏ទំនើប និងឈានមុខគេមួយ ដែលទទួលសិស្សានុសិស្ស ចាប់ពីថ្នាក់ក្រោមមតេ្តយ្យសិក្សា រហូតដល់ថ្នាក់ទី១២ អ្វីដែលកាន់តែពិសេស មជ្ឈមណ្ឌលភាសា អេ អាយ អាយ និងសាលារៀន អន្តរទ្វីប អាមេរិកាំង មានការបន្ថែមជូននូវកម្មវិធីសិក្សាពិសេសៗ ជាច្រើន ដោយរួមមាន មុខវិជ្ជាបំណិនជីវិត មុខវិជ្ជាជំនាញជម្រើសដ៏សម្បូរបែប ដូចជា គំនូរ របាំ តន្រី្ត កំណាព្យ គេហវិទ្យា ហត្ថកម្ម អប់រំកាយ និងកីឡា។ ចំណែកប្រភេទកីឡា មានដូចជា ល្បុក្កតោ ការ៉ាតេ តេក្វាន់ដូ បាល់បោះ បាល់ទះ វាយកូនឃ្លីលើតុ វាយកូនបាល់ ហែលទឹក និងកីឡាផ្សេងៗទៀត។ មិនត្រឹមតែប៉ុណ្ណោះ មជ្ឈមណ្ឌលភាសា អេ អាយ អាយ និងសាលារៀន អន្តរទ្វីប អាមេរិកាំង ដ៏មានប្រជាប្រិយភាពនេះ ក៏មានការបញ្ចូលនូវការអប់រំសុខភាព ចំណេះដឹងផ្នែកហិរញ្ញវត្ថុ និងមុខវិជ្ជាកុំព្យូទ័រ ភ្ជាប់ដោយប្រព័ន្ធអ៊ីនធឺណិត បណ្ណាល័យសិក្សាស្រាវជ្រាវ និងមានឯកសារគ្រប់កម្រិតគ្រប់ជំនាញ។ ក្នុងអគារសិក្សា មានបន្ទប់ស្រាវជ្រាវ បន្ទប់សិក្សា ព្រមទាំងមានបន្ទប់ពិសោធ ដែលបំពាក់ដោយគ្រឿងបរិក្ខារ ទំនើបៗ និងមានផាសុកភាព។ ចំពោះលោកគ្រូ អ្នកគ្រូ ក៏មានក្រមសីលធម៌វិជ្ជាជីវៈ គរុកោសល្យ និងបទពិសោធខ្ពស់ ក្នុងការបង្រៀន ដោយមានការផ្សារភ្ជាប់ទៅនឹងបទពិសោធជាក់ស្តែង ទាំងនៅក្នុងថ្នាក់ផ្ទាល់ និងនៅក្រៅថ្នាក់ ដែលធ្វើឱ្យសិស្សានុសិស្ស មានការងាយយល់ ស្រួលចងចាំ និងមានភាពច្នៃប្រឌិតខ្ពស់។ លើសពីនេះ មជ្ឈមណ្ឌលភាសា អេ អាយ អាយ និងសាលារៀន អន្តរទ្វីប អាមេរិកាំង មានការផ្តល់ជូននូវសេវាកម្មប្រឹក្សាពិនិត្យសុខភាព ការព្យាបាលជំងឺ និងសេវាកម្មប្រឹក្សាយោបល់ទៅលើការសិក្សាអប់រំផ្សេងៗផង ដែរ។ មួយវិញទៀត ក៏មានសេវាកម្មដឹកជញ្ជូន ប្រកបដោយសុវត្ថិភាពខ្ពស់ និងមានផាសុកភាព។ ជាពិសេស មានការបន្ថែមជូននូវកម្មវិធីដំណើរទស្សនកិច្ចសិក្សា និងវគ្គសិក្ខាសាលាបណ្តុះបណ្តាលផ្សេងៗ។ មិនត្រឹមតែប៉ុណ្ណោះ មានកម្មវិធីប្រកួតប្រជែងផ្សេងៗជាច្រើនដូចជា ការប្រកួតគូរគំនូរ ការតាំងពិព័រណ៍ស្នាដៃសិស្ស ការប្រកួតចំណេះដឹងភូមិសាស្រ្តជាតិ ការប្រកួតនិទានរឿងជាភាសាអង់គ្លេស ការប្រកួតពន្យល់ពាក្យជាភាសាខ្មែរ ការប្រកួតទៅលើការអាន និងតែងអត្ថបទជាភាសាខ្មែរ ការប្រកួតវប្បធម៌-អរិយធម៌ខ្មែរ ការប្រកួតកីឡា ការប្រឡងសិស្សពូកែ ម៉េងលី ជេ. គួច ប្រចាំឆ្នាំសិក្សា ការប្រឡងសិស្សពូកែអាហារូបករណ៍ ម៉េងលី ជេ. គួច ការប្រឡងតែងសេចក្តី និងការចូលរួមសកម្មភាពសង្គមផ្សេងៗ ដោយរួមមាន កម្មវិធីសប្បុរសធម៌ កម្មវិធីរៃអង្គាសថវិកា និងកម្មវិធីផ្សេងៗទៀតជាច្រើន។ មជ្ឈមណ្ឌលភាសា អេ អាយ អាយ និងសាលារៀន អន្តរទ្វីប អាមេរិកាំង ផ្តល់ជូននូវថ្នាក់ភាសាបរទេសជាច្រើនភាសា និងថ្នាក់សិក្សាចំណេះដឹងទូទៅបែបខ្មែរ-អាមេរិកាំង ដំបូងគេបង្អស់នៅក្នុងព្រះរាជាណាចក្រកម្ពុជា ហើយក៏មានកម្មវិធីសិក្សាដ៏សម្បូរបែប ទាំងក្នុង និងក្រៅថ្នាក់រៀន ដែលអាចឱ្យសិស្សានុសិស្ស ជ្រើសរើសប្រកបដោយទំនុកចិត្តខ្ពស់ ដើម្បីអនាគតដ៏ត្រចះត្រចង់របស់ពួកគាត់។ ដើម្បីជាការលើកទឹកចិត្តដល់សិស្សានុសិស្ស ដែលបានមកចុះឈ្មោះសិក្សានៅសាខាទួលសង្កែនេះ សាលាក៏មានការផ្តល់ជូនអាហារូបករណ៍រហូតដល់ ១០% ផងដែរ។ ចំពោះការបើកសម្ពោធអគារសិក្សាថ្មី សម្រាប់សាខាទួលសង្កែនេះ គឺដោយយោងទៅតាមតម្រូវការនៃ សិស្សានុសិស្សនៅក្នុងតំបន់នេះ មានលក្ខណៈអំណោយផលល្អជាខ្លាំង ទើបមជ្ឈមណ្ឌលភាសា អេ អាយ អាយ និងសាលារៀន អន្តរទ្វីប អាមេរិកាំង បើកសម្ពោធដាក់ឱ្យប្រើប្រាស់ជាផ្លូវការ នូវអគារសិក្សាថ្មី ដើម្បីបំពេញដល់សេចក្តីត្រូវការរបស់សិស្សានុសិស្ស និងអ្នកអាណាព្យាបាលដែលកំពុងរស់នៅជុំវិញតំបន់ទួលសង្កែនេះ៕ សម្រាប់ព័ត៌មានបន្ថែម សូមទាក់ទងតាមរយៈទូរសព្ទលេខ ០១១ ៩៦៨ ៤៩៤ ឬទាក់ទងតាមរយៈអ៊ីម៉ែល [email protected] ឬ [email protected] (អត្ថបទពាណិជ្ជកម្ម)	ភ្នំពេញ៖ មជ្ឈមណ្ឌលភាសា អេ អាយ អាយ និងសាលារៀន អន្តរទ្វីប អាមេរិកាំង បានបើកសម្ពោធដាក់ឱ្យប្រើប្រាស់ជាផ្លូវការ នូវអគារសិក្សាថ្មី សាខាទួលសង្កែ នៅព្រឹកថ្ងៃទី២០ ខែកញ្ញា ឆ្នាំ២០២៤។ នេះជាសមិទ្ធផលមួយថ្មីផ្សេងទៀត របស់ក្រុមហ៊ុន ម៉េងលី ជេ. គួច អេឌ្យូខេសិន ម.ក ដែលមាន លោកវេជ្ជបណ្ឌិត គួច ម៉េងលី ជាស្ថាបនិក ប្រធានក្រុមប្រឹក្សាភិបាល និងជាអគ្គនាយកប្រតិបត្តិ។
នៅក្នុងជំនួបនោះ លោក Igor Driesmans ឯកអគ្គរដ្ឋទូតសហភាពអឺរ៉ុបប្រចាំកម្ពុជា និងជាប្រធានគណៈប្រតិភូ ក៏បានវាយតម្លៃខ្ពស់ ចំពោះកិច្ចសហប្រតិបត្តិការ រវាងសហភាពអឺរ៉ុប និងកម្ពុជា ជាពិសេសក្នុងវិស័យពាណិជ្ជកម្ម វិនិយោគ និងសេដ្ឋកិច្ច។ ចំណែក លោក Tassilo Brinzer ប្រធានសភាពាណិជ្ជកម្មអឺរ៉ុបនៅកម្ពុជា (EuroCham Cambodia) ដែលស្ថិតក្នុងចំណោមប្រតិភូនោះដែរ ក៏បានកោតសរសើរ កំណែទម្រង់ក្របខណ្ឌគោលនយោបាយ និងវិធានគន្លឹះជាច្រើន សំដៅធ្វើឱ្យបរិយាកាសវិនិយោគនៅកម្ពុជាកាន់តែល្អប្រសើរ និងប្រកបដោយភាពទាក់ទាញ បន្ថែមពីលើការសាទរសមិទ្ធផល១ឆ្នាំរបស់រាជរដ្ឋាភិបាលអាណត្តិទី៧។ ប្រធានសភាពាណិជ្ជកម្មអឺរ៉ុបនៅកម្ពុជារូបនេះ ក៏បានប្ដេជ្ញាចំពោះមុខ សម្តេច ហ៊ុន ម៉ាណែត ថានឹងបន្តផ្សព្វផ្សាយពីសក្ដានុពលវិនិយោគ និងធុរកិច្ចរបស់កម្ពុជា ព្រមទាំងទាក់ទាញវិនិយោគិនអឺរ៉ុប មកកម្ពុជា បន្ថែមទៀត។ កម្ពុជា និងសហភាពអឺរ៉ុប មានកិច្ចសហប្រតិបត្តិការដ៏ល្អប្រសើរ។ ទន្ទឹមនឹងនេះ សភាពាណិជ្ជកម្មអឺរ៉ុបនៅកម្ពុជា បានរួមចំណែកក្នុងការជំរុញការវិនិយោគ និងការអភិវឌ្ឍសង្គម-សេដ្ឋកិច្ចនៅកម្ពុជា។ នេះជាការលើកឡើងរបស់ សម្តេច ហ៊ុន ម៉ាណែត មុននឹងបន្តថា រាជរដ្ឋាភិបាលកម្ពុជា បានដាក់ចេញយន្តការ និងគំនិតផ្តួចផ្តើមជាច្រើន ក្នុងវិស័យពាណិជ្ជកម្ម វិនិយោគ និងសេដ្ឋកិច្ច ដើម្បីធ្វើឱ្យកាន់តែប្រសើរឡើងនូវបរិយាកាសវិនិយោគ និងធុរកិច្ច។ សម្តេច ហ៊ុន ម៉ាណែត នាយករដ្ឋមន្ត្រីកម្ពុជា បើតាមប្រមុខរាជរដ្ឋាភិបាល គំនិតផ្តួចផ្តើមទាំងនោះ ក៏មានគោលដៅធានាភាពប្រកួតប្រជែងរបស់ខ្លួន ទន្ទឹមនឹងការយកចិត្តទុកដាក់លើការធ្វើឌីជីថលូបនីយកម្ម នៅតាមក្រសួង-ស្ថាប័ននានា សំដៅបង្កើនទំនាក់ទំនង និងប្រសិទ្ធភាពក្នុងការផ្តល់សេវាឱ្យកាន់តែល្អប្រសើរថែមទៀត ដល់វិស័យឯកជន៕	រាជរដ្ឋាភិបាលកម្ពុជា និងសភាពាណិជ្ជកម្មអឺរ៉ុបប្រចាំកម្ពុជា បានជួបជជែកគ្នា អំពីការបន្តពង្រឹង និងពង្រីកកិច្ចសហប្រតិបត្តិការ លើការវិនិយោគនិងវិស័យសក្តានុពលមួយចំនួន នៅកម្ពុជា ដែលរួមមាន ការដឹកជញ្ជូន និងឡូជីស្ទីក ការបណ្ដុះបណ្ដាលវិជ្ជាជីវៈ ថាមពល និងទេសចរណ៍ផងដែរ។ ជំនួបពិភាក្សានេះ ធ្វើឡើងក្នុងឱកាសការជួបសម្តែងការគួរសម របស់ ប្រតិភូនៃក្រុមប្រឹក្សាភិបាលនៃសភាពាណិជ្ជកម្មអឺរ៉ុបប្រចាំកម្ពុជា ជាមួយសម្តេច ហ៊ុន ម៉ាណែត នាយករដ្ឋមន្ត្រី។
Monaco របស់លីគកំពូលបារាំង ទទួលបានឱកាសវាយសម្រុកខ្លាំងលើក្រុម Barcelona បន្ទាប់ពីក្រុមជើងខ្លាំងមកពីអេស្ប៉ាញសល់សមាជិកត្រឹម ១០នាក់ ក្រោយពេលកីឡាករ Eric Garcia ទទួលបានកាតក្រហមតាំងពីនាទីទី១០។ Maghnes Akliouche ស៊ុតបាល់បញ្ចូលទី ១គ្រាប់ ជួយម្ចាស់ផ្ទះ Monaco នាំមុខនៅនាទី១៦ មុនពេលខ្សែប្រយុទ្ធវ័យក្មេង Lamine Yamal រកបានគ្រាប់បាល់តាមស្មើឱ្យ Barca វិញ នៅនាទី ២៨។ គ្រាប់បាល់ទី២ របស់ AS Monaco កើតឡើងនៅនាទី៧១ ដែលធ្វើបានដោយកីឡាករ George Ilenikhena ជាគ្រាប់បាល់ជ័យជម្នះតែម្តង។ លោក Flick ដែលដឹកនាំក្រុម Barca ឈ្នះការប្រកួតចំនួន ៥លើក ជាប់គ្នា នៅក្នុងក្របខណ្ឌ La Liga ប្រទេសអេស្ប៉ាញ មិនបារម្ភអ្វីឡើយ ខណៈបានទាមទារឱ្យកីឡាករសម្លឹងមើលភាពវិជ្ជមានបន្តទៅមុខទៀត។ អ្នកចាត់ការសញ្ជាតិអាល្លឺម៉ង់ ប្រាប់អ្នកកាសែតដូច្នេះថា៖«ក្រោយពេល Garcia ទទួលបានកាតក្រហម ការប្រកួតគឺបានផ្លាស់ប្តូរទាំងស្រុង ប៉ុន្តែខ្ញុំមើលឃើញពីភាពវិជ្ជមានរបស់ក្រុម។ យើងបានព្យាយាមការពារ និងរកឱកាសសម្រុក ហើយយើងក៏មានឱកាសច្រើនដែរ ប៉ុន្តែក្រុមពួកគេពិតជាស័ក្តិសមនឹងឈ្នះ។ ខ្ញុំក៏បានប្រាប់ទៅកាន់ក្រុមឱ្យសម្លឹងទៅមុខទៀត ព្រោះតែពួកគេកំពុងតែមានការខកចិត្ត តែយើងត្រូវតែផ្តោតសំខាន់ឡើងវិញសម្រាប់ការប្រកួតបន្ទាប់។[]»។ លោក Flick ថែមទាំងជឿជាក់ថា កូនក្រុម Barcelona បច្ចុប្បន្នមានសមត្ថភាពគ្រប់គ្រាន់ក្នុងការប្រជែងជើងឯក Champions League ខណៈការប្រកួតវគ្គសន្សំពិន្ទុ នៅសល់ ៧ប្រកួតទៀត៕	លោក Hansi Flick អ្នកចាត់ការទូទៅ Barcelona គ្មានក្តីបារម្ភអ្វីឡើយ បន្ទាប់ពីកូនក្រុមខ្លួន ភ្លាត់ស្នៀត ចាញ់ AS Monaco លទ្ធផល ២-១ ក្នុងជំនួបបើកឆាកវគ្គសន្សំពិន្ទុ UEFA Champions League នៅរាត្រីថ្ងៃទី១៩ ខែកញ្ញា។
អាហារដែលធ្វើពីស្រូវសាលី មានផ្ទុកសារធាតុសរសៃខ្ពស់ណាស់ ថែមទាំងអាចជួយទប់មិនឲ្យជាតិស្ករក្នុងរាងកាយអ្នកឡើងខ្ពស់ឡើយ។ ជាពិសេស វាក៏អាចជួយការពារអ្នកមិនឲ្យកើតជំងឺមហារីកសុដន់ ព្រមទាំងមហារីកពោះវៀនផងដែរ។ នៅក្នុងគ្រាប់ធញ្ញជាតិមានផ្ទុកវីតាមីនE ព្រមទាំងសារធាតុដទៃទៀត ដោយអាចជួយការពារមិនឲ្យអ្នកងាយប្រឈមនឹងជំងឺមហារីកផ្សេងៗបាន។ ពពួកស្ពៃ ដូចជា ស្ពៃបូកគោ ខាត់ណា ផ្កាខាត់ណាស និងខៀវ និងឆៃថាវ សុទ្ធតែជាបន្លែដែលល្អចំពោះសុខភាពរបស់អ្នកណាស់។ ក្រោយពេលដែលអ្នកពិសាររួច មិនត្រឹមតែមិនងាយឡើងជាតិស្ករ ថែមទាំងមិនជួបជំងឺមហារីកឡើយ។ ពពួកផ្លែឈើមួយចំនួនដូចជា ទំពាំងបាយជូរ ឃីវី ស្ត្រប៊ឺរី ផ្លែទទឹម ត្របែក និងប្លូប៊ឺរី សុទ្ធតែជាផ្លែឈើដែលការពារសុខភាពអ្នកបានល្អណាស់ ដោយធ្វើឲ្យអ្នកមិនងាយប្រឈមនឹងជំងឺកាចៗនោះទេ។ ខ្ទឹមស និងខ្ញី មានផ្ទុកសារធាតុដែលធ្វើឲ្យអ្នកមិនងាយប្រឈមនឹងជំងឺគ្រោះថ្នាក់ដូចជាជំងឺមហារីកឡើយក្រោយពេលដែលអ្នកបរិភោគរួច។ តែក្រហម តែបៃតង និងតែអ៊ូឡុង សុទ្ធតែជាប្រភេទតែដែលអាចជួយសុខភាពរបស់អ្នកបានល្អណាស់។ ជាពិសេស អ្នកនឹងមិនងាយជួបនឹងជំងឺដែលពិបាកព្យាបាលនោះឡើយក្រោយពេលដែលផឹករួច៕ ត្រួតពិនិត្យដោយ៖ www.health.com.kh	ខាងក្រោមនេះ យើងខ្ញុំនឹងបង្ហាញអ្នកពីអាហារដែលអាចធ្វើឲ្យជាតិស្ករនៅនឹង មិនឡើង ថែមទាំងអាចជួយការពារជំងឺមហារីកបានទៀតផង។ តើមានអ្វីខ្លះទៅ?
របាយការណ៍ដែលបានបោះពុម្ភផ្សាយលើកទី ១ ដែលមានចំណងជើងថា «ការរួមចំណែកសេដ្ឋកិច្ចសង្គមឆ្នាំ ២០២៣ របស់ក្រុមហ៊ុន ហ៊ិននីគែន ចំពោះព្រះរាជាណាចក្រកម្ពុជា» ត្រូវបានបង្ហាញជូន សម្ដេច ហ៊ុន ម៉ាណែត នាយករដ្ឋមន្ត្រី នៃព្រះរាជាណាចក្រកម្ពុជា អំឡុងជំនួបសម្តែងការគួរសមពីគណៈប្រតិភូក្រុមហ៊ុន ហ៊ិននីគែន ដែលដឹកនាំដោយលោក Jacco van der Linden ប្រធានប្រចាំតំបន់អាស៊ីប៉ាស៊ីហ្វិករបស់ក្រុមហ៊ុន ហ៊ិននីគែន ដើម្បីប្រារព្ធដំណើររយៈពេល ៣០ ឆ្នាំរបស់ក្រុមហ៊ុន និងការចូលរួមចំណែករបស់ក្រុមហ៊ុននៅប្រទេសកម្ពុជា។ ការសិក្សានេះត្រូវបានធ្វើឡើងដោយក្រុមហ៊ុន Steward Redqueen ដែលជាក្រុមហ៊ុនទីប្រឹក្សាវាយតម្លៃផលវិជ្ជមាន។ យោងតាមរបាយការណ៍នេះ ចំនួនការងារដែល ក្រុមហ៊ុន ហ៊ិននីគែន ខេមបូឌា បានផ្តល់ទៅប្រជាជននៅក្នុងប្រទេសកម្ពុជាគឺស្មើនឹង ០,៧% នៃកម្លាំងពលកម្មការងាររបស់ប្រទេសកម្ពុជា។ រាល់បុគ្គលិករបស់ ក្រុមហ៊ុន ហ៊ិននីគែន ខេមបូឌា បានជួយបង្កើតការងារបន្តចំនួន ៩១ បន្ថែមទៀតសម្រាប់ប្រជាជនកម្ពុជាទូទាំងខ្សែច្រវាក់តម្លៃស្រាបៀរ ចាប់ពីវត្ថុធាតុដើមរហូតដល់ការដឹកជញ្ជូនផលិតផលដល់អតិថិជន។ ការងារភាគច្រើនត្រូវបានបង្កើតក្នុងចំណោមដៃគូលក់ ហាងលក់ភេសជ្ជៈ និងភ្នាក់ងារលក់។ ការងារមួយចំនួនធំក៏ត្រូវបានបង្កើតជាមួយអ្នកផ្គត់ផ្គង់ក្នុងស្រុករបស់ក្រុមហ៊ុន និងដៃគូពាក់ព័ន្ធរបស់ពួកគេផងដែរ។ លទ្ធកម្មប្រមាណ ៧៥% របស់ក្រុមហ៊ុនត្រូវបានចំណាយនៅក្នុងប្រទេសកម្ពុជាដើម្បីពង្រឹងខ្សែសង្វាក់ផ្គត់ផ្គង់ក្នុងស្រុកផងដែរ។ នាយកគ្រប់គ្រង ក្រុមហ៊ុន ហ៊ិននីគែន ខេមបូឌា លោក Andy Hewson បានមានប្រសាសន៍ថា៖ «យើងជាក្រុមហ៊ុនសកលដែលមានបេះដូងកម្ពុជា។ គោលបំណងរបស់យើងគឺនាំយកស្តង់ដារអន្តរជាតិរាល់ប្រតិបត្តិការរបស់យើង ចាប់ពីការណែនាំស្តង់ដារផលិតស្រាបៀរអន្តរជាតិរហូតដល់ការបណ្តុះបណ្តាលធនធាននៅក្នុងប្រទេសកម្ពុជាជាមួយនឹងជំនាញដែលនឹងអនុញ្ញាតឱ្យយើងបន្តធ្វើឲ្យប្រទេសកម្ពុជាកាន់តែប្រសើរនៅឆ្នាំខាងមុខ។ សកម្មភាពទាំងនេះគឺជា វិធីមួយក្នុងការនិយាយថា «អរគុណ» ចំពោះប្រទេសកម្ពុជា និងចំពោះភាគីពាក់ព័ន្ធដែលបានជួយធានាភាពជាដៃគូប្រកបដោយផ្លែផ្កានេះលើកកម្ពស់សេដ្ឋកិច្ច និងប្រជាជនកម្ពុជា»។ ក្រុមហ៊ុន ហ៊ិននីគែន ខេមបូឌា ប្តេជ្ញាធ្វើឱ្យក្រុមហ៊ុនក្លាយជាជម្រើសនៃកន្លែងធ្វើការតែមួយគត់សម្រាប់បុគ្គលិកទាំងអស់ដែលបម្រើការផ្ទាល់នៅក្រុមហ៊ុនរបស់ខ្លួន។ កាលពីឆ្នាំ ២០២៣ ក្រុមហ៊ុន ហ៊ិននីគែន ខេមបូឌា បានក្លាយជាក្រុមហ៊ុនផលិតស្រាបៀរក្នុងប្រទេសកម្ពុជាដំបូងគេដែលត្រូវបានទទួលស្គាល់ថាជាកន្លែងធ្វើការដ៏ល្អ។ ក្នុងអំឡុងពេលបីទសវត្សរ៍កន្លងមកនេះ ក្រុមហ៊ុន ហ៊ិននីគែន ខេមបូឌា បានលើកកម្ពស់វប្បធម៌ដែលផ្តល់អាទិភាពដល់ការជឿទុកចិត្ត ភាពចម្រុះ និងវឌ្ឍនភាព។ ត្រឹមឆ្នាំ ២០២៣ បុគ្គលិកដែលមានតំណែងប្រធានប្រមាណ ១០០% ត្រូវបានទទួលការបណ្តុះបណ្តាលលើភាពជាអ្នកដឹកនាំដើម្បីបង្កើនការយល់ដឹងអំពីតួនាទីសំខាន់របស់ពួកគេក្នុងការជម្រុញបរិយាកាសរួមបញ្ចូល និងបង្កើតវប្បធម៌សម្រាប់បុគ្គលិកទាំងអស់គ្នា។ ក្រុមហ៊ុននេះក៏បានបង្កើតកន្លែងធ្វើការប្រកបដោយយុត្តិធម៌ និងសុវត្ថិភាព។សុវត្ថិភាពគឺជាអទិភាពចម្បងរបស់ក្រុមហ៊ុនហើយក្រុមហ៊ុនធានាថា អទិភាពនេះស្ថិតនៅក្នុងបេះដូង និងគំនិតរបស់បុគ្គលិកគ្រប់គ្នាជានិច្ច មិនថានៅក្នុង ឬក្រៅក្រុមហ៊ុននោះទេ។ អ្នកស្រី តេង សុផាន់ណា នាយកផ្នែកធនធានមនុស្សនៃ ក្រុមហ៊ុន ហ៊ិននីគែន ខេមបូឌា បានមានប្រសាសន៍ថា៖ «ក្រុមហ៊ុន ហ៊ិននីគែន ខេមបូឌា តែងតែចាត់ទុកបុគ្គលិកជាចំណុចស្នូលនៃក្រុមហ៊ុនរបស់យើង។ ខ្ញុំមានការប្តេជ្ញាចិត្តយ៉ាងជ្រាលជ្រៅក្នុងការជម្រុញឱ្យមានបរិយាកាសគាំទ្រនិងរួមបញ្ចូលដែលបុគ្គលិកគ្រប់រូបមានអារម្មណ៍ថាមានតម្លៃ និងផ្តល់ឱកាសឱ្យរីកចម្រើន។ប៉ុន្មានឆ្នាំមកនេះ យើងបានបណ្តាក់ទុនយ៉ាងច្រើនលើធនធានរបស់យើង ហើយក្រុមការងារកម្ពុជារបស់យើងជាច្រើនត្រូវបានផ្តល់ឱកាស និងនាំយកសមត្ថភាពរបស់ខ្លួនទៅកាន់ទីផ្សារ ក្រុមហ៊ុន ហ៊ិននីគែន ផ្សេងទៀតនៅទូទាំងពិភពលោក។ គោលដៅរបស់យើងគឺដើម្បីជួយបុគ្គលិកម្នាក់ៗអភិវឌ្ឍជំនាញ និងចំណេះដឹងដែលពួកគេត្រូវការមិនត្រឹមតែនៅក្នុងតួនាទីបច្ចុប្បន្នរបស់ពួកគេប៉ុណ្ណោះទេ ប៉ុន្តែនៅក្នុងអាជីពរបស់ពួកគេទាំងមូល។ រួមគ្នា យើងបានបង្កើតអនាគតមួយដែលអ្នកគ្រប់គ្នាអាចឈានទៅដល់សក្តានុពលពេញលេញរបស់ពួកគេ»។ ក្រុមហ៊ុន ហ៊ិននីគែន ជាក្រុមហ៊ុនវិនិយោគធំមួយក្នុងចំណោមវិនិយោគិនរបស់ប្រទេសកម្ពុជាដែលបានចូលមកក្នុងទីផ្សារកម្ពុជាកាលពីឆ្នាំ ១៩៩៤។ ចាប់តាំងពីពេលនោះមក ក្រុមហ៊ុន ហ៊ិននីគែន ខេមបូឌា បានបណ្តាក់ទុនយ៉ាងសំខាន់នៅក្នុងរោងចក្រស្រាបៀរទំនើបរបស់ខ្លួននៅទីក្រុងភ្នំពេញ ហើយក្រុមហ៊ុននេះបានបន្តឈរលើជំហរមហិច្ឆតានិរន្តរភាពរបស់ខ្លួន «ធ្វើឲ្យប្រទេសកម្ពុជាកាន់តែប្រសើរ» ដែលមហិច្ឆតានេះផ្តោតលើសសរស្តម្ភ បរិស្ថាន សង្គម និងទំនួលខុសត្រូវ។ យោងតាមការសិក្សាដដែរ កាលពីឆ្នាំ ២០២៣ ក្រុមហ៊ុន ហ៊ិននីគែន ខេមបូឌា និងតម្លៃសង្វាក់របស់ក្រុមហ៊ុននេះមានចំនួន ៣១,១ ប៊ីលានដុល្លារសហរដ្ឋអាមេរិកដែលមានតម្លៃស្មើនឹង ១,៤% នៃផលិតផលក្នុងស្រុកសរុបរបស់ប្រទេសកម្ពុជា ។ ប្រធានបទគម្រប់ខួប ៣០ ឆ្នាំរបស់ក្រុមហ៊ុន ហ៊ិននីគែន ខេមបូឌា គឺ «អរគុណសម្រាប់ ៣០ ឆ្នាំ» ដែលជាតំណាងនៃការអរគុណទៅប្រជាជនកម្ពុជា ដៃគូអាជីវកម្មក្នុងស្រុក និងប្រទេសកម្ពុជាចំពោះការសហការជាច្រើនឆ្នាំកន្លង។ អំពីក្រុមហ៊ុន ហ៊ិននីគែន ខេមបូឌា ក្រុមហ៊ុន ហ៊ិននីគែន ខេមបូឌា ជាក្រុមហ៊ុនផលិតស្រាបៀរឈានមុខគេមួយនៅកម្ពុជា ដែលបង្កើតឡើងក្នុងឆ្នាំ១៩៩៤។ ជំរុញដោយគោលបំណងបង្កើតភាពសប្បាយរីករាយរួមគ្នា ក្រុមហ៊ុនបង្កើតបទពិសោធដ៏អស្ចារ្យសម្រាប់អ្នកពិសារ និងអតិថិជន ដែលត្រូវការស្រាបៀរម៉ាកយីហោអន្តរជាតិគុណភាពខ្ពស់ ដូចជាស្រាបៀរ Heineken© ស្រាបៀរ Tiger ស្រាបៀរ ABC ស្រាបៀរ Anchor និងស្រាបៀរ Gold Crown។ ជាមួយនឹងការគ្របដណ្តប់នៅទូទាំងប្រទេស និងដោយមានរោងចក្របច្ចេកវិទ្យាទំនើបស្ថិតនៅរាជធានីភ្នំពេញ ក្រុមហ៊ុនមានបុគ្គលិក ៧០០ នាក់ និងផ្ដល់ការងារដោយប្រយោលជូនប្រជាជនកម្ពុជាចំនួន ៦៦.០០០ នាក់នៅទូទាំងចង្វាក់ផលិតកម្មរបស់ខ្លួន។ ប្តេជ្ញាចំពោះការអភិវឌ្ឍប្រកបដោយនិរន្តរភាពរបស់កម្ពុជា ក្រុមហ៊ុន ហ៊ិននីគែន ខេមបូឌា មានបំណង «ធ្វើឱ្យប្រទេសកម្ពុជាកាន់តែប្រសើរ» ជាមួយនឹងការផ្តោតលើបរិស្ថាន និរន្តរភាពសង្គម និងការពិសាដោយការទទួលខុសត្រូវដែលស្ថិតនៅលើដំណើរឆ្ពោះទៅកាន់ពិភពលោកដែលមានអព្យាក្រិតកាបូន កាន់តែស្មើភាព និងកាន់តែមានសុខភាពល្អ។ ក្រុមហ៊ុន ហ៊ិននីគែន ខេមបូឌា គឺជាផ្នែកមួយនៃក្រុមហ៊ុន ហ៊ិននីគែន ដែលជាក្រុមហ៊ុនផលិតស្រាបៀរលំដាប់ថ្នាក់ពិភពលោក៕ (អត្ថបទពាណិជ្ជកម្ម)	ភ្នំពេញ ថ្ងៃទី ២០ ខែកញ្ញា ឆ្នាំ ២០២៤ ៖ ក្រុមហ៊ុន ហ៊ិននីគែន ខេមបូឌា មានបុគ្គលិកជាង ៧០០ នាក់ និងជួយទ្រទ្រង់ការងារចំនួន ៦៦.០០០ បន្ថែមទៀតនៅទូទាំងប្រទេស នេះបើយោងតាមរបាយការណ៍ផលវិជ្ជមានសេដ្ឋកិច្ចសង្គម ដែលត្រូវបានសិក្សាពីផលវិជ្ជមានរបស់ក្រុមហ៊ុននេះមកលើសង្គម និងសេដ្ឋកិច្ចប្រទេសកម្ពុជាដែលការសិក្សានេះជាផ្នែកនៃខួបលើកទី ៣០ របស់ក្រុមហ៊ុន។
អត្ថបទទាក់ទង ធនាគារកណ្តាលអាម៉េរិកទម្លាក់អត្រាការប្រាក់ ០,៥ភាគរយជាលើកដំបូង លោកស្រី Janet Yellen នៅថ្ងៃទី១៩ ខែកញ្ញា បានលើកឡើងថា ការកាត់បន្ថយអត្រាការប្រាក់របស់ធនាគារកណ្តាលអាម៉េរិក (Fed) ចំនួន ០,៥ភាគរយ ជាសញ្ញាវិជ្ជមានបំផុតសម្រាប់សេដ្ឋកិច្ចអាម៉េរិក។ ការកាត់បន្ថយអត្រាការប្រាក់យ៉ាងច្រើនរបស់ Fed នាពេលនេះ«ឆ្លុះបញ្ចាំងពីទំនុកចិត្ត» សម្រាប់ធនាគារកណ្តាលថា អតិផរណាបានធ្លាក់ចុះយ៉ាងខ្លាំង ហើយកំពុងស្ថិតនៅលើផ្លូវត្រឡប់ទៅគោលដៅ ២ភាគរយ។ ទន្ទឹមនេះ ហានិភ័យទាក់ទងនឹងអតិផរណាបានថយចុះយ៉ាងខ្លាំង។ ប្រធានរតនាគារជាតិអាម៉េរិករូបនេះបន្តថា ប្រាក់ឈ្នួលកំពុងកើនឡើងក្នុងសន្ទុះលឿន ដែលលឿនជាងអតិផរណា។ ប្រធាន Fed លោក Jerome Powell បានប្រាប់សន្និសីទសារព័ត៌មានក្រោយកិច្ចប្រជុំកាលពីថ្ងៃ១៨ ខែកញ្ញា ថា ទីផ្សារការងារស្ថិតក្នុងស្ថានភាពរឹងមាំ ហើយសេដ្ឋកិច្ចអាម៉េរិកស្ថិតក្នុងស្ថានភាពល្អ។ យ៉ាងណាមិញ អតីតប្រធានាធិបតីអាម៉េរិក លោក ដូណាល់ ត្រាំ បានជំទាស់ការសម្រេចចិត្តរបស់ Fed ក្នុងការកាត់បន្ថយអត្រាការប្រាក់ ដោយហេតុផលថា សេដ្ឋកិច្ចប្រទេសកំពុងស្ថិតក្នុងស្ថានភាពអាក្រក់ខ្លាំង ហើយចោទការសម្រេចចិត្តរបស់ Fed មានលក្ខណៈជារឿងនយោបាយ។ នេះមិនមែនជាលើកទីមួយទេ ដែលលោក ត្រាំ រិះគន់ប្រធាន Fed លោក Jerome Powell ឬចោទប្រកាន់ Fed ថាមានហេតុផលនយោបាយ។ គួរបញ្ជាក់ថា Fed នាថ្ងៃទី១៨ ខែកញ្ញា បានសម្រេចចិត្តបន្ធូរបន្ថយគោលនយោបាយរូបិយវត្ថុ ក្រោយការរឹតបន្តឹងរយៈពេល៤ឆ្នាំ។ បច្ចុប្បន្ន អត្រាការប្រាក់យោងនៅអាម៉េរិកបានថយចុះ ០,៥ភាគរយមកត្រឹមចន្លោះ ៤,៧៥-៥ភាគរយ។ Fed បានដំឡើងអត្រាការប្រាក់ចំនួន១១ ដង ចាប់ពីខែមីនា ឆ្នាំ២០២២ ដល់ខែកក្កដា ឆ្នាំ២០២៣ ដើម្បីទប់ស្កាត់អតិផរណា។ នៅក្នុងខែសីហា សន្ទស្សន៍តម្លៃទំនិញប្រើប្រាស់(CPI) នៅអាម៉េរិក បានកើនឡើង ២,៥ភាគរយ ដែលជាការធ្លាក់ចុះយ៉ាងខ្លាំងពីកម្រិតខ្ពស់បំផុត ៩ភាគរយក្នុងរយៈពេលដូចគ្នាក្នុងឆ្នាំ២០២២។ ចំណែកកំណើនការងារនៅធ្លាក់ចុះ នាពេលថ្មីៗនេះ ប៉ុន្តែទិន្នន័យនៅតែមានភាពវិជ្ជមាន៕	ហានិភ័យអតិផរណាថយចុះយ៉ាងខ្លាំង ខណៈប្រាក់ឈ្នួលកើនឡើងលឿនជាងអតិផរណា។ ទាំងនេះជាសញ្ញាល្អសម្រាប់ការបន្ថយអត្រាការប្រាក់ ដើម្បីនាំយកកំណើនសេដ្ឋកិច្ចត្រឡប់មកវិញ។ រដ្ឋមន្រ្តីរតនាគារជាតិអាម៉េរិក លោកស្រី Janet Yellen បានបញ្ជាក់បែបនេះ។
ដើម្បីជ្រាបច្បាស់សូមលោកអ្នកនាងទស្សនាបទសម្ភាស រវាង លោក ស៊ុល រ៉វី នៃសារព័ត៌មានឌីជីថលថ្មីៗ និងលោក យូ ខេមរៈ មគ្គទេសក៍ទេសចរណ៍ ដូចខាងក្រោម៖ «សមរាត្រី» ឬ«Equinox» សមភាពរវាងពេលថ្ងៃ និងយប់ ជាបាតុភូតធម្មជាតិ កើតឡើងលើពិភពលោក។ កម្ពុជា«សមរាត្រី»ជាព្រឹត្តិការណ៍ពិសេសមួយ គេអាចមើលឃើញ «ថ្ងៃរះចំកំពូលកណ្ដាល ប្រាសាទអង្គរវត្ត » ខេត្តសៀមរាប ដែលព្រឹត្តិការណ៍នេះ កើតមាន២ដងក្នុងមួយឆ្នាំ។ ជារៀងរាល់ឆ្នាំ ព្រឹត្តិការណ៍នេះ បានអង្រួនចិត្តទេសចរជាតិ និងអន្តរជាតិច្រើន មកទស្សនាទិដ្ឋភាពកម្រ មួយនេះ រហូតដល់«សមរាត្រី» នៅប្រាសាទអង្គរវត្ត ក្លាយជាផលិតផលទេសចរណ៍ប្រចាំឆ្នាំ ដែលពួកគេ ទន្ទឹងរង់ចាំ។ សមរាត្រីរដូវវស្សា នៅប្រាសាទអង្គរវត្តឆ្នាំនេះ ត្រូវបានគេរំពឹងថា នឹងកើតឡើងនៅចន្លោះ ថ្ងៃទី២១ ២២ និង២៣ ខែកញ្ញា។ ប្រាកដណាស់ថា ព្រឹត្តិការណ៍សមរាត្រីនេះ បានធ្វើឱ្យប្រជាជាតិខ្មែរ និងទេសចរអន្តរជាតិផង កោតស្ងើចស្ញែង និងមានមោទកភាពចំពោះភាពអស្ចារ្យនៃប្រាង្គប្រាសាទអង្គរ ដែលត្រូវបានកសាងឡើង ក្នុងរាជព្រះសូរ្យវរ្ម័នទី២ (ឆ្នាំ១១១៣-១១៥០)។ លើសពីព្រឹត្តិការណ៍ទេសចរណ៍ប្រចាំឆ្នាំ «សមរាត្រី» នៅប្រាសាទអង្គរវត្ត បង្ហាញពីចំណេះដឹងខ្ពង់ខ្ពស់របស់ដូនតាខ្មែរ ទៅលើផ្នែកជំនឿ ស្ថាបត្យកម្ម និងតារាសាស្ត្រ។ ចំណេះដឹងទៅលើទំនាក់ទំនងនៃភពផែនដី, ព្រះអាទិត្យ និងព្រះច័ន្ទ ដែលបង្កើតជាជីវិត និងបង្កើតជាថ្ងៃ-យប់។ «តើហេតុអ្វីដូនតាខ្មែរកសាងប្រាសាទអង្គរវត្ត ភ្ជាប់នឹង«សមរាត្រី»?» «តើកាលពីអតីតកាល តើមនុស្សជំនាន់នោះមានប្រារព្ធកិច្ចពិធីអ្វីទេ ពេលព្រឹត្តិការណ៍ «សមរាត្រី» នៅប្រាសាទអង្គរវត្ត?» ទាំងនេះជាចម្ងល់ ដែល សាធារណជនចង់ដឹង និងចង់ស្វែងយល់ពីគំនិតដូនតាខ្មែរជំនាន់នោះ។ ទំនាក់ទំនងស្ថាបត្យកម្ម និងតារាសាស្ត្រ ក្នុងបទសម្ភាសន៍ជាមួយសារព័ត៌មានឌីជីថលថ្មីៗ នៅមុខប្រាសាទអង្គរវត្ត លោក យូ ខេមរៈ មគ្គទេសក៍ ថាដូនតាខ្មែរសាងសង់ប្រាសាទអង្គរដោយសង្កេតលើទំនាក់ទំនង នៃភពទាំង៣ ដែលមានអំពើលើគ្នា គឺភពផែនដី ព្រះអាទិត្យ និងព្រះច័ន្ទ។ មានន័យថា មិនមែនអង្គទេពណាមួយនិមត្តប្រាសាទអង្គរវត្តដ៏ស្កឹមស្កៃនេះឡើយ គឺកម្លាំង គំនិត ចំណេះដឹងខ្មែរនាពេលនោះមកកសាងអង្គរ ដោយផ្អែកលើវិទ្យាសាស្ត្រពិត និងជំនឿ។ លោក យូ ខេមរៈ ពន្យល់៖ «ភពទាំងបី ផែនដី,ព្រះច័ន្ទ និងព្រះអាទិត្យ វាមានឥទ្ធិពលគ្នាទៅវិញទៅមក បង្កើតជាបាតុភូតធម្មជាតិ ដែលធ្វើឱ្យដូនតាយើងសិក្សាស្វែងយល់ ហើយបំប្លែងការយល់ដឹងពីបាតុភូតធម្មជាតិ លក្ខណៈវិទ្យាបរិមត្ថ ធ្វើជាវប្បធម៌ តាមរយៈស្ថាបត្យកម្ម គឺកសាងប្រាង្គប្រាសាទអង្គរ ដែលទាក់ទងនឹងភពផ្កាយ ដែលហៅថាតារាសាស្ត្រ»។ ការយល់ដឹងពីតារាសាស្ត្រនេះ ត្រូវបានលោកខេមរៈថា ដូនតាខ្មែរបានយល់ដឹង តាំងពីមុនសម័យអង្គរមកម្ល៉េះ តាមរយៈតឹកតាងតាំងពីចុងសតវត្សរ៍ទី៧ គឺសម័យភ្នំដាមកម្ល៉េះ។ លោកបន្តថា គេរកឃើញចម្លាក់លើផ្ដែរ ដែលត្រូវបានគេឆ្លាក់ទេពទាំង៩ មានឈ្មោះថា «នព្វគ្រោះ» ឬគ្រោះទាំង៩។ គ្រោះត្រង់នេះ គឺសំដៅលើផ្កាយ គឺផ្កាយទាំង៩ដួង រួមមានភពច័ន្ទ, អង្គារ៍, ពុធ, ព្រហស្បតិ៍, សុក្រ, សៅរ៍, អាទិត្យ។ ដោយឡែក២ទៀតគឺជាបាតុភូត គឺរាហ៊ូ បាតុភូតចន្ទ្រគ្រាសគ្រាស ឬសូរ្យគ្រាស និងនិងកេតុ ជាបាតុភូតអាចម៍ផ្កាយធ្លាក់មកលើផែនដី គឺផ្កាយដុះកន្ទុយ។ ក្រៅពីប្រាសាទភ្នំដា គេក៏ឃើញមានភស្តុតាងលើប្រាសាទដទៃទៀត ដែលកសាងនៅសតវត្សរ៍បន្តបន្ទាប់ ដូចជាប្រាសាទលលៃ(សតវត្សរ៍ទី៩), ប្រាសាទក្រវ៉ាន់ (សតវត្សរ៍ទី១០)...។ តើនៅពេលសមរាត្រី តើដូនតាខ្មែរជំនាន់មុន មានរៀបចំកិច្ចពិធីសាសនាដែរឬទេ? មុនមានជំនឿលើពុទ្ធសាសនា ខ្មែរកាលពីអតីតកាលមានជំនឿលើលទ្ធិព្រហ្មញ្ញសាសនា អស់រយៈកាលដ៏យូរ។ និយាយដល់ការប្រណិប័តន៍ព្រហ្មញ្ញសាសនានេះ «ប្រាសាទអង្គរវត្ត» ត្រូវបានមហាក្រត្រជំនាន់នោះ កសាងឡើងដើម្បីឧទ្ទិសដល់ព្រហ្មញ្ញសាសនាគឺ «ព្រះវិស្ណុ» ជាទេពក្នុងព្រហ្មញ្ញសាសនា។ ដូច្នេះតើនៅតើនៅពេលថ្ងៃរះចំកំពូលប្រាសាទ តើព្រះមហាក្រត្រជំនាន់នោះ មានប្រារព្ធកិច្ចសាសនាដែរ ឬទេ? ជុំវិញចម្ងល់នេះ លោក យូ ខេមរៈ អះអាងថាមកទល់បច្ចុប្បន្ននេះ មិនទាន់មានអ្នកស្រាវជ្រាវណាមួយ រកឃើញតឹកតាងលើសិលាចារឹក ឬឯកសារណាមួយ លើកឡើងពីកិច្ចពិធីនៅពេលមានព្រឹត្តិការណ៍សមរាត្រី នៅប្រាសាទអង្គរវត្តនេះនោះឡើយ។ ប៉ុន្តែលោកជឿថា ប្រាកដជាមានកិច្ចពិធីសាសនា ត្រូវបានរៀបចំឡើង នាព្រឹត្តិការណ៍នេះ។ មិនមានភស្តុតាងណាមួយមកបញ្ជាក់ តែលោកខេមរៈយល់ថា ដូនតាខ្មែរតែងមានកិច្ចពិធី នៅពេលដែលមានបាតុភូតអ្វីមួយកើតមានឡើង។ លោកឧទាហរណ៍ថា នៅពេលមានសូរ្យគ្រាស ឬចន្ទ្រគ្រាសម្ដងៗ ចាស់ព្រឹទ្ធាចារ្យក្នុងភូមិ ឬអាចារ្យ នាំគ្នាធ្វើកិច្ចពិធី ដោយរៀបចំសែនព្រេន និងគោះត្រឡោក ឬកាប់ដើមឈើជាដើមឱ្យមានផ្លែជាដើម។ តាមរយៈឧទាហរណ៍នេះ ដូនតាខ្មែរតែមានកិច្ចពិធីអ្វីមួយនៅពេលមានបាតុភូតធម្មជាតិអ្វីមួយកើតឡើង។ ការរៀបចំដូច្នេះរបស់ដូនតាខ្មែរ លោកខេមរៈយល់ថា គឹដើម្បីឱ្យមនុស្សម្នាក្នុងភូមិ ក្នុងសហគមន៍ ឱ្យមានការចាប់អារម្មណ៍ទៅនឹងព្រឹត្តិការណ៍បាតុភូតធម្មជាតិដែលកំពុងកើតមាន។ ទី២ពាក់ព័ន្ធនឹងកសិកម្ម គឺឱ្យពលរដ្ឋក្នុងភូមិនោះ យកចិត្តទុកដាក់ទៅលើទិន្នផល នៃការដាំដុះ ថែរក្សាដំណាំរបស់ពួកគេ។ «កាលណាមានបាតុភូតធម្មជាតិចម្លែក ដូនតាយើងតែងច្នៃជាកិច្ចពិធីសាសនា ដោយបង្កប់ការយល់ដឹង គំនិតស៊ីជម្រៅទៅលើច្បាប់ធម្មជាតិ»។ នេះជាការយល់ឃើញរបស់លោក ខេមរៈ។ ផ្ទុយមកវិញ ទោះមិនមានកិច្ចពិធីសាសនាណាមួយ បន្សល់លើសិលាចារឹកក៏ដោយ តែលោកខេមរៈថា ប្រាង្គប្រាសាទ ដែលកំពុងឈរនៅលើទឹកដីកម្ពុជានាពេលនេះ គឺបានបង្ហាញពីគំនិតខ្ពង់ខ្ពស់ និងចំណេះដឹងជ្រៅជ្រះរបស់ដូនតាខ្មែរ។ លោកសង្កត់ធ្ងនដូច្នេះ៖ «ការស្វែងយល់អំពី [ហេតុអ្វី?] ដោយសារមានចម្ងល់ទើបយើងស្រាវជ្រាវទៅ ទើបយើងដឹងថាដូនតាយើងមានគំនិតខ្ពង់ខ្ពស់ មានចំណេះដឹងជ្រៅជ្រះ ទាក់ទងទៅលើភព ហៅថាតារាសាស្ត្រ ដែលជាប្រភពដែលបង្កើតវប្បធម៌ និងអរិយធម៌អង្គរ រហូតដល់សព្វថ្ងៃ»។ ទោះមិនមានតឹកតាងណាមួយ បង្ហាញពិកិច្ចពីធីសាសនានានាក៏ពិតមែន ប៉ុន្តែការកសាងអង្គរ ឱ្យមានទំនាក់ទំនងទៅនឹង «សមរាត្រី» ឬថ្ងៃ និងយប់ស្មើគ្នានេះ លោកខេមរៈទាញសម្មតិកម្ម ផ្អែកទៅលើភស្តុតាងមួយចំនួន ដែលដូនតាចង់បង្ហាញពីភាពស្មើគ្នា ឬ«សម»នេះ។ លោកលើកឡើងពីសំណង់មួយចំនួនដែលដូនតាខ្មែរកសាងឱ្យមាន «សមភាព»គ្នាដូចជា ចម្លាក់យក្ស និងទេវតា នៅច្រកចូលខ្លោងទ្វារអង្គរធំ មានចំនួន៥៤ស្មើគ្នា។ លោកបន្តថា ចំណុចមួយទៀតដែលគួរឱ្យចាប់អារម្មណ៍ផងដែរនោះ គឺនៅលើប្រាសាទមួយចំនួនដូចជាមេបុណ្យ បន្ទាយស្រីជាដើម ដែលមានចម្លាក់និយាយពីព្រះវិស្ណុបម្លែងខ្លួនជាអវតារ «នរៈសិង្ហ» ដោយជាមនុស្ស ក្បាលសិង្ហ ដើម្បីសម្លាប់យក្សឈ្មោះ ហរិញកាសិបុ ដែលយក្ខនេះរករឿងធ្វើបាបពួកទេវតា៕	សមរាត្រី ជាព្រឹត្តិការណ៍ដ៏អស្ចារ្យ ដែលបានទាក់ទាញទេសចរ ពីគ្រប់ទិសទីទៅ កាន់ខេត្តសៀមរាប។ លើសពីចំណេញលើវិស័យទេសចរណ៍«សមរាត្រី» បង្ហាញពីចំណេះដឹងខ្ពង់ខ្ពស់ របស់ដូនតាអ្នកកសាងអង្គរ លើសំណង់ស្ថាបត្យកម្ម និងតារាសាស្ត្រ។ លោក យូ ខេមរៈ មគ្គទេសក៍ទេសចរណ៍ បញ្ជាក់ប្រាប់សារព័ត៌មានឌីជីថលថ្មីៗ។ បើតាម លោក យូ ខេមរៈ មកទល់ពេលនេះ អ្នកស្រាវជ្រាវ មិនទាន់អាចបញ្ជាក់បានឡើយ ថាតើអ្វីជាគោលបំណងពិតប្រាកដ នៃការកសាងប្រាសាទអង្គរវត្ត ភ្ជាប់នឹង«សមរាត្រី»និងកិច្ចពិធីកាលពីអតីតកាលនៅឡើយ។
លោក ប្រាក់ សំអឿន បានកាន់តំណែងជាអគ្គនាយកនៃអគ្គនាយកដ្ឋានរដ្ឋបាលក្រសួងមហាផ្ទៃ ហើយឈានដល់អាណត្តិទី៧ នៅក្នុងមុខតំណែងជារដ្ឋលេខាធិការ លោកនៅតែទទួលភារកិច្ចជួយលោកឧបនាយករដ្ឋមន្ត្រី ស សុខា រដ្ឋមន្ត្រីក្រសួងមហាផ្ទៃ លើការងារអគ្គនាយកដ្ឋានរដ្ឋបាល។ បន្ទាប់លោក ស្រ៊ី ថាមរុង្គ និងលោក ប៉ែន វិបុល ត្រូវបានតែងតាំងជាទេសរដ្ឋមន្ត្រីទទួលបន្ទុកបេសកកម្មពិសេស ចំនួនរដ្ឋមន្ត្រីប្រតិភូអមនាយករដ្ឋមន្ត្រី បច្ចុប្បន្នមាន៣០រូប ដោយលោក ប្រាក់ សំអឿន និងលោក ផៃ ប៊ុនឈឿន ត្រូវបានតែងតាំងចុងក្រោយ។ រដ្ឋមន្ត្រីប្រតិភូអមនាយករដ្ឋមន្ត្រី២៨រូបផ្សេងទៀត លោក ម៉ម សារិន, លោក យូ ស៊ុនឡុង, លោក សោម សឿន, លោក ឡុង វិសាលា, លោក សារ៉ាក់ ខាន់, លោក កែវ បាភ្នំ, លោក ហ៊ុន ស៊ីថា, លោក អ៊ុង ស៊ាន។ លោក ឯក ស៊ុនចាន់, លោក គង់ វិបុល, លោក គុណ ញឹម, លោក សុន គន្ធរ, លោក ផៃ ស៊ីផាន, លោក ឈឹម ផលវរុណ, លោក ង៉ោ សុវណ្ណ, លោក ឡាំ ហេងហួត, លោក នរ៉ាណាឫទ្ធិ អានន្ទដាយ៉ាត, លោក សូ ណារ៉ូ។ លោក ព្រាប កុល, លោក សំហេង បុរស, លោក ឈួន ដារ៉ា, លោក គីម ប៊ុនថាន, លោក ជួន សុវណ្ណ, លោក សុខ សារ៉ាវុឌ្ឍ, លោក ប៉ែន បូណា, លោកស្រី កុយ ពិសី, លោក តាន់ ហ្សង់ហ្វ្រង់ស័រ និងលោក រ័ត្ន សណ្តាប់។ រដ្ឋមន្ត្រីប្រតិភូអមនាយករដ្ឋមន្ត្រី១រូបៗ មានជំនួយការ៤រូប ក្នុងនោះ១រូបឋានៈស្មើអគ្គនាយក, ១រូបឋានៈស្មើអគ្គនាយករង និង២រូបឋានៈស្មើប្រធាននាយកដ្ឋាន៕	លោក ប្រាក់ សំអឿន រដ្ឋលេខាធិការក្រសួងមហាផ្ទៃ ត្រូវបានតែងតាំងមុខតំណែងជារដ្ឋមន្ត្រីប្រតិភូអមនាយករដ្ឋមន្ត្រី។ នេះបើតាមព្រះរាជក្រឹត្យចុះថ្ងៃទី១៩ ខែកញ្ញា ដោយសម្តេច ហ៊ុន សែន ប្រមុខរដ្ឋស្តីទី។
ការបង្កើតក្រុមហ៊ុនផលិតកម្មរបស់ Messi គឺជាការរួមសហការបណ្តាក់ទុនរួមគ្នា ជាមួយក្រុមហ៊ុន Smuggler Entertainment ដែលជាក្រុមហ៊ុនផលិតមាតិកាឯកសារសម្រាប់ Apple TV+។ ឯកសារទាក់ទងទៅនឹង Messi ដែលក្រុមហ៊ុន Smuggler Entertainment ធ្លាប់បានផលិតកន្លងទៅរួមមាន Messis World Cup: Rise of a Legend និង Messi Meets America។ ការសហការរួមគ្នារវាងផលិតកម្ម 525 Rosario របស់ Messi និង Smuggler Entertainment ក៏នឹងផលិតមាតិកាជាខ្សែភាពយន្ត ការផ្សាយផ្ទាល់កីឡាផ្សេងៗ និងការផលិតការផ្សព្វផ្សាយពាណិជ្ជកម្មសម្រាប់អត្តពលិកទូទាំងពិភពលោកផងដែរ។ សម្រាប់ការបើកក្រុមហ៊ុនផលិតកម្មផ្ទាល់ខ្លួន ខ្សែប្រយុទ្ធវ័យ ៣៧ឆ្នាំ បាននិយាយដូច្នេះថា៖«ការកម្សាន្តគឺតែងតែជាអ្វីដែលខ្ញុំចូលចិត្តបំផុត មិនថាស្ថិតនៅលើទីលាន ឬក៏នៅកន្លែងណាផ្សេងទៀតក៏ដោយ។ ខ្ញុំពិតជាមានការតាំងចិត្តខ្ពស់ចំពោះឱកាសក្នុងការដំណើរការគម្រោងដែលយើង បានបង្កើតឡើងរួមគ្នាជាមួយនឹង Smuggler Entertainment ហើយដើម្បីបង្កើតមាតិកាខ្លឹមសារផ្សេង និងបទពិសោធន៍លើឆាកអន្តរជាតិតាមរយៈការបណ្តាក់ទុននេះ។»។ ការដាក់ឈ្មោះផលិតកម្មថា 525 Rosario គឺប្រធានក្រុមអាហ្សង់ទីន និង Inter Miami យកតាមទីក្រុងកំណើតរបស់គេនៅក្នុងប្រទេសអាហ្សង់ទីន។ ទីស្នាក់ការកណ្តាលរបស់ក្រុមហ៊ុនផលិតកម្ម 525 Rosario ថ្មីរបស់ Messi ស្ថិតនៅក្នុងទីក្រុង Miami រដ្ឋ Florida ប្រទេសអាម៉េរិក ដែលជាទីកន្លែងតារាបាល់ទាត់អាហ្សង់ទីន កំពុងតែប្រកបអាជីបាល់ទាត់ ហើយក្រុមហ៊ុនថ្មីនេះស្ថិតក្រោមការគ្រប់គ្រងពីសំណាក់ក្រុមហ៊ុន Smuggler Entertainment និងក្រុមគ្រួសាររបស់ Messi ដោយផ្ទាល់។ មិនត្រឹមតែប៉ុណ្ណោះ អតីតសមាជិក Barcelona និង PSG រូបនេះ ក៏ត្រូវបានមនុស្សជាច្រើនគិតថា រូបគេចង់បង្កើនប្រាក់ចំណូលបន្ថែមឱ្យឡើងដល់ ១,១៥ពាន់លានដុល្លារ តាមរយៈផលិតកម្មនេះ ខណៈទ្រព្យសរុបរបស់ Messi គិតត្រឹមឆ្នាំ ២០២៤ មាន ៦៥០លានដុល្លារ។ ទ្រព្យដែល Messi រកបានទាំងអស់ ទទួលបានពីថ្លៃពលកម្មនៅក្លិប Inter Miami, ការធ្វើជំនួញ និងការផ្សព្វផ្សាយពាណិជកម្មផ្សេងៗ៕	Lionel Messi ខ្សែប្រយុទ្ធក្រុម Inter Miami បានបើកដំណើរក្រុមហ៊ុនផលិតកម្មផ្ទាល់ខ្លួន ឈ្មោះ 525 Rosario ក្នុងគោលបំណងបង្កើតកម្មវិធីកម្សាន្តបែបគ្រួសារ ផលិតមាតិកាទូរទស្សន៍កម្រិតខ្ពស់ និងផលិតភាពយន្តផ្សេងៗ។
អគ្គនាយកដ្ឋានបច្ចេកវិទ្យាគមនាគមន៍និងព័ត៌មាន នៃក្រសួងប្រៃសណីយ៍និងទូរគមនាគមន៍ សហការជាមួយមជ្ឈមណ្ឌលអភិវឌ្ឍធុរកិច្ចថ្មីឌីជីថលរបស់សិង្ហបុរី (Block71) នឹងរៀបចំកម្មវិធីប្រកួតប្រជែង Expand North Star Startup Pitch Competition-Cambodia ដែលប្រព្រឹត្តទៅនៅថ្ងៃទី២៧ ខែកញ្ញា។ ការប្រកួតប្រជែងនេះ ដើម្បីជ្រើសរើសយកក្រុមហ៊ុនធុរកិច្ចថ្មីឌីជីថលជ័យលាភី ទៅចូលរួមប្រកួតប្រជែងក្នុងកម្មវិធី Expand North Star 2024 (Dubai, UAE) នៅថ្ងៃទី១៣-១៦ ខែតុលា នៅទីក្រុងឌូបៃ ប្រទេសអេមីរ៉ាតអារ៉ាប់រួម។ ក្រសួងប្រៃសណីយ៍និងទូរគមនាគមន៍ បានអំពាវនាវឱ្យក្រុមហ៊ុនធុរកិច្ចថ្មីឌីជីថលកម្ពុជាទាំងអស់ ចូលរួមប្រកួតប្រជែង ដើម្បីលើកកម្ពស់កិត្យានុភាពរបស់ក្រុមហ៊ុនធុរកិច្ចថ្មីឌីជីថលកម្ពុជានៅលើឆាកអន្តរជាតិ និងទទួលបានឱកាសវិនិយោគ រួមទាំងការបង្កើនបណ្តាញទំនាក់ទំនងជាមួយនឹងធុរកិច្ចថ្មីដែលមានសក្តានុពលលើពិភពលោក។ តាមរយៈការប្រកួតប្រជែងនេះ ក្រុមហ៊ុនធុរកិច្ចថ្មីឌីជីថលជ័យលាភី នឹងទទួលបានការឧបត្ថម្ភលើមធ្យោបាយធ្វើដំណើរ និងការស្នាក់នៅ ក្នុងអំឡុងពេលចូលរួមកម្មវិធី Expand North Star 2024 (Dubai, UAE) នឹងមានឱកាសទទួលបានប្រាក់រង្វាន់រហូតដល់ ២០ម៉ឺនដុល្លារ។ នេះបើតាមសេចក្ដីជូនដំណឹងរបស់ក្រសួងប្រៃសណីយ៍និងទូរគមនាគមន៍៕	ក្រសួងប្រៃសណីយ៍និងទូរគមនាគមន៍ នឹងរៀបចំការប្រកួតប្រជែងជ្រើសរើសក្រុមហ៊ុនធុរកិច្ចថ្មីឌីជីថលកម្ពុជា ដើម្បីចូលរួមកម្មវិធី Expand North Star 2024 នៅទីក្រុងឌូបៃ។ បើតាមក្រសួងប្រៃសណីយ៍ ក្រុមហ៊ុនធុរកិច្ចថ្មីឌីជីថលដែលជាប់ជ័យលាភី នឹងទទួលបានការឧបត្ថម្ភលើការធ្វើដំណើរ ស្នាក់នៅ ក្នុងអំឡុងពេលចូលរួមកម្មវិធី ជាពិសេស នឹងមានឱកាសទទួលបានប្រាក់រង្វាន់ដល់ ២០ម៉ឺនដុល្លារ។
ក្នុងវេទិកាក្រុមប្រឹក្សាជនជាតិអាម៉េរិកដើមកំណើតអុីស្រាអែល ក្នុងក្រុងវ៉ាស៊ីនតោន នៅថ្ងៃទី១៩ ខែកញ្ញា បេក្ខជនប្រធានាធិបតីបក្សសាធារណរដ្ឋ លោក ដូណាល់ ត្រាំ បានលើកឡើងពីការបោះឆ្នោតប្រធានាធិបតីខាងមុខ។ បើតាមលោកត្រាំ រដ្ឋអុីស្រាអែល នឹងត្រូវបំផ្លាញ ប្រសិនបើតំណែងប្រធានាធិបតីអាម៉េរិកក្នុងឆ្នាំ២០២៥ មិនបានមកខ្លួន។ «បើខ្ញុំមិនឈ្នះការបោះឆ្នោតនេះទេ តាមយោបល់ខ្ញុំអុីស្រាអែលនឹងខ្ទេច ក្នុងរយៈពេល២ឆ្នាំ។ ហើយជនជាតិជ្វីហ្វនឹងត្រូវបន្ទោសលើបញ្ហានេះ បើសិនក្នុងករណី៦០ភាគរយនៃក្រុមប្រជាជនជ្វីហ្វសរុបនៅអាម៉េរិកបោះឆ្នោតឲ្យសត្រូវ (លោកស្រី ហារីស)»។ លោកត្រាំបានប្រើពាក្យគំរាមបែបនេះ នៅចំពោះមុខអ្នកចូលរួម។ ក្រោយពីសង្គ្រាមអុីស្រាអែល និងក្រុមហាម៉ាសបានផ្ទុះឡើង លោក ត្រាំ និងសមាជិកបក្សសាធារណរដ្ឋមួយចំនួន បានរិះគន់លើរដ្ឋបាលលោក ចូ បៃឌិន និងបក្សប្រជាធិបតេយ្យយ៉ាងចាស់ដៃ ថា អសមត្ថភាព និងបណ្ដោយឲ្យក្រុមហាម៉ាសវាយប្រហារលើអុីស្រាអែល។ អតីតប្រធានាធិបតីរូបនេះ បានរម្លឹករឿងចាស់កាលពីការបោះឆ្នោតប្រធានាធិបតីក្នុងឆ្នាំ២០១៦ និង២០២០ថា រាល់លើកលោកទទួលសំឡេងឆ្នោតមិនដល់៣០ភាគរយទេពីប្រជាជនអាម៉េរិកដើមកំណើតជ្វីហ្វនោះទេ។ យ៉ាងណាមិញ លោកត្រាំ មិនបានបញ្ជាក់ពីប្រភពស្រង់ទិន្នន័យនៃការគាំទ្រនោះឡើយ។ តាមការស្រង់មតិរបស់មជ្ឈមណ្ឌលស្រាវជ្រាវ Pew ប្រជាជនជ្វីហ្វកាត់អាម៉េរិកគាំទ្រលោកស្រី ហារីស ៦៥ភាគរយ លើលោកត្រាំ ៣៤ភាគរយ។ លោកត្រាំធ្លាប់រងការរិះគន់ពីអ្នកនាំពាក្យរបស់លោកស្រី ហារីស លោកស្រី Morgan Finkelstein ថា មានទំនាក់ទំនងជាមួយអ្នកប្រឆាំងជនជាតិជ្វីហ្វ (Anti-Semite)។ ប៉ុន្តែលោកបានច្រានចោលការចោទប្រកាន់នេះ។ នេះបើតាមការចុះផ្សាយរបស់ភ្នាក់ងារ Reuters។ សូមបញ្ជាក់ថា ការប្រឆាំងជនជាតិជ្វីហ្វ (Anti-Semitism) ជារឿងដែលរសើបមួយក្នុងសង្គមអាម៉េរិក និងអឺរ៉ុប ជាច្រើនទសវត្សរ៍មកហើយ៕	លោក ដូណាល់ ត្រាំ បេក្ខជនប្រធានាធិបតីបក្សសាធារណរដ្ឋ នៅថ្ងៃទី១៩ ខែកញ្ញា បានថ្លែងថា អុីស្រាអែលនឹងបាត់ចេញពីផែនទីពិភពលោក ក្នុងករណីលោកចាញ់ឆ្នោត ហើយជនជាតិអាម៉េរិកដើមកំណើតជ្វីហ្វ គួរតែបន្ទោសលើបញ្ហានេះ។
អ្នកនាំពាក្យរូបនេះ បានប្រាប់សារព័ត៌មានឌីជីថលថ្មីៗ តាមតេឡេក្រាមថា បច្ចុប្បន្ន ក្រសួងកសិកម្ម មិនទាន់អាចវាយតម្លៃពីផលប៉ះពាល់ នៃដំណាំដែល រងគ្រោះដោយជំនន់ទឹកភ្លៀងបាននៅឡើយ។ តែយ៉ាងណា ក្រសួង និងមន្ទីរ កសិកម្មរាជធានី-ខេត្ត កំពុងយកចិត្តទុកដាក់តាមដាន និងបានត្រៀមគ្រាប់ពូជសម្រាប់ចែកកសិករ ក្នុងករណីដំណាំរបស់ពួកគេរងផលប៉ះពាល់ ហើយអាចមានលទ្ធភាពដាំស្ដារឡើងវិញបាន។ ចំពោះបរិមាណគ្រាប់ពូជដែលត្រៀមផ្ដល់ឱ្យកសិករ ក៏កញ្ញា អ៊ឹម រចនា មិនទាន់អាចបញ្ជាក់បាននៅឡើយ ព្រោះត្រូវការវាយតម្លៃតំបន់ដែលរងគ្រោះជាមុនសិន។ កញ្ញា អ៊ឹម រចនា បន្ថែមថា៖«ផលប៉ះពាល់ទៅលើស្រូវ និងដំណាំផ្សេងៗទៀត នៅតាមបណ្ដាខេត្តដែលរងការជន់លិច ក្រុមការងារយើងកំពុងតែវាយតម្លៃ និងពិនិត្យមើលថា តើមានផលប៉ះពាល់កម្រិតណា។ ដូច្នេះ ទាល់តែវាយតម្លៃពីផលប៉ះពាល់ និងការខូចខាតហើយ ទើបយើងពិនិត្យមើលថា តើយើងអាចមានលទ្ធភាពផ្ដល់ពូជស្រូវដល់កសិករក្នុងបរិមាណប៉ុន្មាន។»។ គិតត្រឹមថ្ងៃទី១៩ ខែកញ្ញា ជំនន់ទឹកភ្លៀងបានកើតឡើងក្នុងខេត្តព្រះសីហនុ ក្រចេះ ស្ទឹងត្រែង និងត្បូងឃ្មុំ ប៉ុន្តែស្ថានភាពជំនន់មិនធ្ងន់ធ្ងរ និងបង្កគ្រោះ ថ្នាក់ដល់ពលរដ្ឋនោះទេ។ នេះបើតាមគណៈកម្មាធិការជាតិគ្រប់គ្រងគ្រោះ មហន្តរាយ។ តែយ៉ាងណា គណៈកម្មាធិការជាតិគ្រប់គ្រងគ្រោះមហន្តរាយ និងអាជ្ញាធពាក់ព័ន្ធ នៅតែបន្តតាមដាន ស្ថានភាពទឹកជំនន់ និងបានត្រៀមកង កម្លាំង បរិក្ខាសម្ភារៈសង្រ្គោះ ទីទួលសុវត្ថិភាព និងវិធានការនានា ដើម្បី សង្រ្គោះពលរដ្ឋពីការជន់លិចរួចរាល់។ សូមជម្រាបថា កាលពីចុងខែកក្កដា ដល់ចុងខែសីហាកន្លងទៅនេះ ជំនន់ទឹកភ្លៀងបានធ្វើប៉ះពាល់ដល់ខេត្តចំនួន១៣ រួមមាន ស្ទឹងត្រែង ព្រះវិហារ ក្រចេះ សៀមរាប រតនគិរី មណ្ឌលគិរី កំពង់ធំ ឧត្តរមានជ័យ បាត់ដំបង កំពង់ស្ពឺ ត្បូងឃ្មុំ កណ្តាល និងរាជធានីភ្នំពេញ។ គ្រានោះ បានធ្វើឱ្យស្រូវ និងដំណាំរួមផ្សំ១០ ២០៦ហិកតារងការជន់លិច។ នេះបើតាមគណៈកម្មាធិការជាតិគ្រប់គ្រងគ្រោះមហន្តរាយ៕ អត្ថបទទាក់ទង ក្រសួងធនធានទឹក ព្រមានពីជំនន់ទឹកភ្លៀង និងរលកសមុទ្រខ្ពស់ៗ ព្រោះឥទ្ធិពលព្យុះត្រូពិកស៊ូលីក សម្ដេច ហ៊ុន ម៉ាណែត បញ្ជាឱ្យត្រៀមជួយសង្គ្រោះពលរដ្ឋ ក្នុងករណីមានគ្រោះទឹកជំនន់	ក្រសួងកសិកម្ម រុក្ខាប្រមាញ់ និងនេសាទ បានត្រៀមគ្រាប់ពូជ និងវិធានការចាំ បាច់នានា ដើម្បីជួយសង្រ្គោះ និងដាំស្ដារដំណាំជូនកសិករ ដែលរងផលប៉ះ ពាល់ដោយសារជំនន់ទឹកភ្លៀង។ នេះបើតាមការបញ្ជាក់របស់ កញ្ញា អ៊ឹម រចនា អ្នកនាំពាក្យក្រសួងកសិកម្ម រុក្ខាប្រមាញ់ និងនេសាទ នាថ្ងៃទី២០ ខែកញ្ញា។
អភិបាលក្រុងបាងកក លោក Chadchart Sittipunt បានចុះហត្ថលេខាលើការអនុម័តនៃបទប្បញ្តត្តិថ្មី ហើយបទប្បញ្ញត្តិថ្មី នឹងចូលជាធរមានបន្ទាប់ពីចុះផ្សាយក្នុងរាជកិច្ច។ នេះបើតាមការបញ្ជាក់របស់ លោក Aekvarunyoo Amrapala អ្នកនាំពាក្យរដ្ឋបាលក្រុងបាងកក។ តាមបទប្បញ្ញត្តិថ្មី អាជីវករលក់ដូរតាមដងផ្លូវត្រូវមានសញ្ជាតិថៃ មានប័ណ្ណសុខុមាលភាពរបស់រដ្ឋាភិបាល ហើយត្រូវបង់រំលោះផ្ទះដែលសាងសង់ដោយអាជ្ញាធរជាតិអភិវឌ្ឍន៍លំនៅឋាន ជាមួយការទទួលបានអត្ថប្រយោជន៍សុខុមាលភាពពីក្រសួងអភិវឌ្ឍន៍សង្គម និងសន្តិសុខមនុស្ស។ លើសពីនេះ អាជីវករត្រូវតែចុះបញ្ជីនៅក្នុងប្រព័ន្ធពន្ធប្រចាំឆ្នាំរបស់នាយកដ្ឋានពន្ធដារ ហើយប្រាក់ចំណូលបន្ទាប់ពីកាត់ការចំណាយអាជីវកម្មមិនត្រូវលើសពី ៣០០ពាន់បាត (ជាង ៩០០០ដុល្លារ) ក្នុងមួយឆ្នាំ។ អាជីវករម្នាក់ៗត្រូវបានអនុញ្ញាតឱ្យជួលអ្នកលក់ជំនួយតែម្នាក់ប៉ុណ្ណោះ ដែលត្រូវតែជា ពលរដ្ឋថៃ មិនមែនជាជនបរទេស។ ទន្ទឹមនេះ អាជីករក៏ត្រូវមានអាជ្ញាប័ណ្ណពីអាជ្ញាធរសុខាភិបាលសាធារណៈដែលពាក់ព័ន្ធផងដែរ។ អាជីវករត្រូវធានាទុកចន្លោះពី ១,៥-២ម៉ែត្រ សម្រាប់អ្នកថ្មើរជើងអាស្រ័យលើទទឹងចិញ្ចើមផ្លូវ។ ផ្ទៃដីនៃតូបនីមួយៗត្រូវបានកំណត់ត្រឹមអតិបរមា ៣ម៉ែត្រការ៉េ ហើយត្រូវបានអនុញ្ញាតឱ្យដាក់នៅជិតគែមផ្លូវយ៉ាងហោចណាស់ ៥០សង់ទីម៉ែត្រដើម្បីធានាសុវត្ថិភាព។ លើសពីនេះ សម្រាប់រាល់ចំនួន១០តូប ត្រូវតែមានចន្លោះយ៉ាងតិច៣ម៉ែត្រ ដើម្បីធ្វើជាផ្លូវរត់គេចខ្លួនក្នុងករណីមានអាសន្ន៕	អាជ្ញាធរក្រុងបាងកកទើបតែបានចេញបទប្បញ្ញត្តិថ្មី ដែលអនុញ្ញាតឱ្យតែប្រជាជនថៃក្រីក្រប៉ុណ្ណោះ អាចលក់ទំនិញនៅតាមដងផ្លូវ។ បទប្បញ្ញត្តិនេះ មិនត្រូវបានអនុញ្ញាតឱ្យជួលកម្មករចំណាកស្រុក រួមជាមួយនឹងលក្ខខណ្ឌតឹងរ៉ឹងជាច្រើនទៀត។
Djokovic ម្ចាស់ជើងឯក Grand Slam ជាកំណត់ត្រា ២៤លើក បានប្រាប់កាសែត Blic ដូច្នេះថា៖«កូនៗរបស់ខ្ញុំនៅតែមិនទាន់មានទូរសព្ទដៃប្រើប្រាស់ ប្រពន្ធខ្ញុំ និងខ្ញុំបានឈ្លោះគ្នាជុំវិញរឿងទាំងនេះ។ ជម្លោះកើតឡើង ក្រោយកូនៗប្រាប់ថា នៅសាលារៀន ក្មេងៗដទៃមានទូរសព្ទ ទាស់តែពួកគេគ្មានទូរសព្ទប្រើដូចគេ។ ខ្ញុំមិនចញ្ចឹមកូនដូចអ្នកដ៏ទៃ ដែលឱ្យពួកគេធ្វើតាមតែចិត្តនោះទេ។[]»។ អ្នកវាយកូនបាល់សញ្ជាតិស៊ែប៊ី ធ្លាប់បានអះអាងអំពីភាពសំខាន់ដែលធ្វើឱ្យកូនៗរបស់គេ រស់នៅដោយមានភាពសកម្ម តែមិនមែនសកម្មនឹងការប្រើទូរសព្ទនោះទេ។ Djokovic អប់រំ និងចិញ្ចឹមកូនៗរបស់គេទៅតាមវិធីសាស្ត្របែបបុរាណ ហើយជារឿយៗរូបនេះ តែងនាំកូនៗ ឱ្យសកម្មក្នុងសកម្មភាពកីឡា ពិសេសកីឡាវាយកូនបាល់។ Djokovic ជាមួយនឹងប្រពន្ធរបស់គេ Jelena គឺជាគូស្នេហ៍តាំងតែពីកាលនៅរៀនមហាវិទ្យាល័យ ហើយអ្នកទាំងពីរមានកូនចំនួន ២នាក់ ដោយកូនប្រុសច្បងមានឈ្មោះថា Stefan Djokovic មានវ័យ ១០ឆ្នាំ និងកូនស្រីវ័យ ៧ឆ្នាំ ឈ្មោះ Tara Djokovic។ កាលពីដើមខែកញ្ញា កីឡាករវ័យ ៣៧ឆ្នាំ ធ្វើមិនបានល្អឡើយនៅការប្រកួតពានរង្វាន់ US Open ដោយធ្លាក់ចេញពីការប្រកួតនៅត្រឹមជុំទី៣។ Djokovic ក៏បានវិលទៅចូលរួមក្រុមស៊ែប៊ី សម្រាប់ប្រកួតប្រជែងពានរង្វាន់ Davis Cup។ នៅការប្រកួតសប្តាហ៍មុនក្នុងពានរង្វាន់ Davis Cup ប្រពន្ធរបស់គេ និងកូនស្រី Tara វ័យ ៧ឆ្នាំ ក៏បានទៅទស្សនាផងដែរ ហើយពេលនោះ Djokovic បានផ្តួលដៃគូ Ioannis Xilas នៅត្រឹមការប្រកួតដោយប្រើពេលត្រឹមតែ ៤៥នាទី។ មុនធ្លាក់ចេញពី US Open កីឡាករវាយកូនបាល់លេខ១ពិភពលោក Djokovic ដណ្តើមបានមេដាយមាសអូឡាំពិកប៉ារីសឆ្នាំ ២០២៤ វិញ្ញាសាឯកត្តជន៕	កំពូលកីឡាករវាយកូនបាល់ Novak Djokovic ធ្លាប់មានជម្លោះជាមួយនឹងប្រពន្ធខ្លួនអ្នកស្រី Jelena ជុំវិញការហាមកូនៗពួកគេទាំងពីរនាក់ប្រើប្រាស់ទូរសព្ទដៃ។
ក្នុងរដូវភ្ជុំបិណ្ឌ ជាពេលដែលប្រជាពលរដ្ឋជាច្រើន មមាញឹកធ្វើម្ហូបអាហារ ដើម្បីប្រគេនព្រះសង្ឃនៅវត្តអារាម។ ដើម្បីចូលរួមការពារសុខភាពផ្ទាល់ខ្លួន គ្រួសារ និងសហគមន៍ ដោយបង្ការហានិភ័យនៃការពុលចំណីអាហារ ក្រសួងសុខាភិបាល បានអំពាវនាវឱ្យប្រជាពលរដ្ឋប្រកាន់ខ្ជាប់ការអនុវត្តអនាម័យ និងចំណីអាហារដែលមានសុវត្ថិភាព ជាពិសេសត្រូវលាងដៃជាប្រចាំ។ ក្រសួងសុខាភិបាល ក៏ណែនាំពលរដ្ឋ ត្រូវទុកដាក់អាហារឆៅ និងឆ្អិនឱ្យនៅដាច់ដោយឡែកពីគ្នា និងសម្អាតសម្ភារប្រើប្រាស់ សម្រាប់ចម្អិនម្ហូបអាហារឱ្យបានត្រឹមត្រូវ។ លើសពីនេះ ចម្អិនម្ហូបអាហារឱ្យបានឆ្អិនល្អ ជាពិសេសសាច់ សត្វស្លាប ស៊ុត និងអាហារសមុទ្រ។ ជាមួយគ្នានេះ មិនត្រូវប្រើប្រាស់ចំណីអាហារហួសការកំណត់។ ក្រៅពីរំឭកពីសុវត្ថិភាពចំណីអាហារ ក្រសួងសុខាភិបាល ក៏បញ្ជាក់បន្ថែមពីករណីពុលស្រា ដែលស្រាស ឬស្រាថ្នាំ មានសារធាតុមេតាណុល បង្កគ្រោះថ្នាក់ខ្លាំងណាស់ និងបណ្តាលឱ្យបាត់បង់អាយុជីវិត។ បើតាមក្រសួងសុខាភិបាល មេតាណុលមិនមែនជាមេស្រានោះទេ។ ទាក់ទងនឹងបង្ការជំងឺផ្សេងៗវិញ ក្រសួងសុខាភិបាល ឱ្យប្រជាពលរដ្ឋចៀសវាងការក្អក ឬកណ្តាស់ ដោយមិនមានការការពារដល់អ្នកដទៃ និងមិនត្រូវប៉ះពាល់ ឬទទួលទាន មាន់ទា ឈឺ ឬងាប់ផងដែរ។ ទន្ទឹមនឹងនេះ ក្រសួងសុខាភិបាល ក៏ជំរុញឱ្យប្រជាពលរដ្ឋជ្រើសរើសមធ្យោបាយធ្វើដំណើរដែលមានសុវត្ថិភាព និងគោរពច្បាប់ចរាចរណ៍ ដើម្បីជៀសវាងគ្រោះថ្នាក់ជាយថាហេតុ៕	ក្នុងឱកាសពិធីបុណ្យភ្ជុំបិណ្ឌនេះ ក្រសួងសុខាភិបាល បានក្រើនរំឭកឱ្យប្រជាពលរដ្ឋបង្កើនការប្រុងប្រយ័ត្នចំពោះការចម្លងជំងឺផ្សេង ជាពិសេសការបង្ការការចម្លងជំងឺផ្លូវដង្ហើម ជំងឺផ្តាសាយ ជំងឺផ្តាសាយបក្សី ជំងឺកូវីដ-១៩ រួមទាំងករណីពុលចំណីអាហារ និងស្រាជាដើម។ នេះបើតាមសេចក្ដីប្រកាសព័ត៌មានរបស់ក្រសួងសុខាភិបាល ចេញផ្សាយថ្ងៃទី២០ កញ្ញានេះ។
អណ្ដើកព្រេច ស្ថិតក្នុងក្រុមល្មូនកម្រ និងកំពុងរងគ្រោះជិតផុតពូជ ដោយសារតែការបាត់បង់ទីជម្រក ដែលបណ្ដាលមកការប្រមូលពួកវាធ្វើជាឱសថបុរាណ ពាណិជ្ជកម្មសត្វចិញ្ចឹម និងអាហារ ជាដើម។ ដូច្នេះ ACCB ចាត់ទុកវត្តមានកូនអណ្ដើកព្រេចក្នុងមជ្ឈមណ្ឌលខ្លួន គឺក្ដីសង្ឃឹមក្នុងការធ្វើឱ្យប្រសើរនូវចំនួនល្មូនកម្រនេះនៅក្នុងប្រទេសកម្ពុជានាពេលអនាគត ជាពិសេសបានរួមចំណែកដល់ការស្ដារប្រព័ន្នអេកូឡូស៊ី។ ACCB គឺជាមជ្ឈមណ្ឌលអភិរក្សធម្មជាតិដំបូងបង្អស់នៅប្រទេសកម្ពុជា។ មជ្ឈមណ្ឌលមួយនេះ មានគោលបំណងដើម្បីសង្គ្រោះប្រភេទសត្វដែលងាយរងគ្រោះជិតផុតពូជ ដូចជា ត្រយងយក្ស អណ្តើកភ្នំ ឬព្រេច ឱ្យរួចផុតពីការបាត់បង់ពូជ តាមរយៈការអនុវត្តន៍កម្មវិធីអភិរក្សបង្កាត់ពូជ និងកម្មវិធីដោះលែងពួកវាឱ្យត្រលប់ចូលទៅក្នុងជម្រកធម្មជាតិវិញ ក៏ដូចជាការលើកកម្ពស់ការយល់ដឹង និងការខិតខំប្រឹងប្រែងការចូលរួមនៅតាមសហគមន៍។ នៅឆ្នាំ២០២៣ ACCB ថែទាំអណ្តើកព្រេចចំនួន៥៣០ក្បាល។ រូបភាព៖ ACCB បើតាមរបាយការណ៍របស់មរតកបៃតង អណ្តើកព្រេច ជាប្រភេទល្មូនស៊ីសាច់ និងរុក្ខជាតិ ជាអាហារ។អាហារចម្បងរបស់សត្វអណ្តើកនេះ មានដូចជា ស្លឹកឈើ ផ្លែឈើ ផ្សិត និងសត្វឥតឆ្អឹងខ្នងជាដើម។ អណ្ដើកភ្នំ ឬអណ្តើកព្រេច ភាគច្រើនចំណាយពេលសម្រាកនៅក្នុងគំនរស្លឹកឈើ និងកម្រនឹងចេញត្រូវពន្លឺព្រះអាទិត្យដោយផ្ទាល់ ហើយភាគច្រើនវាធ្វើសកម្មភាពនៅពេលព្រឹកព្រលឹមឬពេលព្រលប់។ ដោយឡែក ក្នុងរដូវវស្សា សត្វប្រភេទនេះតែងតែសកម្មជាងធម្មតា៕ រូបភាព៖ ACCB	មជ្ឈមណ្ឌលអង្គរសម្រាប់ការអភិរក្សជីវៈចម្រុះ (ACCB) ទទួលបានជោគជ័យលើការបង្កាត់ពូជ «អណ្តើកព្រេច» ចំនួន ១៦៩ក្បាលចាប់ពីឆ្នាំ ២០២៣ ដល់ ២០២៤។ នេះបើតាមសេចក្ដីជូនដំណឹង របស់ ACCB នៅថ្ងៃទី ២០ ខែកញ្ញា។
ជនជាតិសិង្ហបុរី ២នាក់ដែលរស់នៅអាម៉េរិក ត្រូវបានចោទប្រកាន់លើបទឃុបឃិត ឆបោក និងក្លែងបន្លំកាស Bitcoin ពីគណនីជាច្រើន។ ការិយាល័យសហព័ន្ធស៊ើបអង្កេត (FBI) របស់អាម៉េរិកបានចាប់ខ្លួនជនសង្ស័យទាំង២ នៅថ្ងៃទី១៨ ខែកញ្ញា។ ជនសង្ស័យទាំង២នាក់ រងបទចោទពីបទលួច Bitcoin ចំនួន ៤១០០ កាស ដែលស្មើនឹងប្រាក់ ២៣០លានដុល្លារ។ នេះបើតាមការបញ្ជាក់ពីក្រសួងយុត្តិធម៌អាម៉េរិកក្នុងថ្ងៃទី១៩ ខែកញ្ញា។ ជនសង្ស័យទី១គឺ លោក Malone Lam មានអាយុ២០ឆ្នាំ និងរស់នៅទីក្រុង Miami និងទីក្រុងLos Angeles។ ចំណែក ជនជាប់ចោទទី២គឺ លោក Jeandiel Serrano មានអាយុ២១ឆ្នាំ និងរស់នៅទីក្រុង Los Angeles។ អ្នកទាំងពីរបានចាយប្រាក់ឆបោកខ្លះហើយទៅលើដំណើរកំសាន្ត រថយន្ដទំនើប និងការចំណាយផ្សេងៗ។ លោក Lam បានប្រើឈ្មោះ Anne Hathaway និង$$$ ខណៈលោក Serrano បានប្រើឈ្មោះ VesaceGod និង@SkidStar។ អ្នកទាំងពីរ និងបក្សពួក បានលួចចូលក្នុងគណនីគ្រីបតូ របស់ជនរងគ្រោះ និងបានផ្ទេរកាស Bitcoin ចូលក្នុងគណនីផ្ទាល់ខ្លួន។ អ្នកទាំង២ បានលួចរូបិយប័ណ្ណគ្រីបតូដោយប្រើវិធីសាស្រ្តផ្លាស់ប្ដូរ និងសេវាកម្មចម្រុះ។ ជនសង្ស័យបានលាងរូបបិយប័ណ្ណគ្រីបតូ ទៅជាប្រាក់ដុល្លាតាមវិធីដូចជា ការផ្ទេរកាសគ្រីបតូបន្តិចម្តងៗ និងបណ្ដាញឯកជននិម្មិត (VPN) ជាដើម។ បើតាមក្រុមស៊ើបអង្កេត Blockchain ដ៏ល្បីឈ្មោះ ZachXBT ដែលបានសរសេរលើបណ្ដាញសង្គម ជនសង្ស័យទាំង២ នាក់ ជាមួយមនុស្សម្នាក់ទៀតឈ្មោះ Veer Chetal កន្លងមក បានវាយប្រហារគណនីក្រុមហ៊ុន Crypto ឈ្មោះ Genesis ដោយប្រើវិធីសាស្រ្តបោកប្រាស់ដ៏ស្មុគស្មាញ៕	ជនជាតិសិង្ហបុរី ២នាក់ បានរងការចោទប្រកាន់ពីការលួចរូបិយប័ណ្ណគ្រីបតូ Bitcoin ក្នុងទំហំ ២៩៧លានដុល្លាពីជនរងគ្រោះ។ ជនសង្ស័យត្រូវបានចាប់ខ្លួន និងបានឡើងសវនាការនៅអាម៉េរិក។
លោក សរ សុវណ្ណ កន្លងមក ធ្លាប់កាន់តំណែងជាអគ្គនាយកសុរិយោដី និងភូមិសាស្រ្ត និងជានាយកកម្មវិធីរដ្ឋបាលដីធ្លី មុននឹងឡើងជារដ្ឋលេខាធិការក្រសួងដែនដី។ នៅថ្ងៃដដែល លោក ប្រាក់ សំអឿន រដ្ឋលេខាធិការក្រសួងមហាផ្ទៃ ជាឥស្សរជនមួយរូបទៀត ដែលទទួលបានការតែងតាំងក្នុងមុខតំណែងនេះ។ បន្ទាប់លោក ស្រ៊ី ថាមរុង្គ និងលោក ប៉ែន វិបុល ត្រូវបានតែងតាំងជាទេសរដ្ឋមន្ត្រីទទួលបន្ទុកបេសកកម្មពិសេស ចំនួនរដ្ឋមន្ត្រីប្រតិភូអមនាយករដ្ឋមន្ត្រី បច្ចុប្បន្នមាន៣១រូប។ លោក ប្រាក់ សំអឿន, លោក សរ សុវណ្ណ និងលោក ផៃ ប៊ុនឈឿន ស្ថិតក្នុងចំណោមឥស្សរជនដែលត្រូវតែងតាំងក្រោយៗ។ រីឯរដ្ឋមន្ត្រីប្រតិភូអមនាយករដ្ឋមន្ត្រី២៨រូបផ្សេងទៀត លោក ម៉ម សារិន, លោក យូ ស៊ុនឡុង, លោក សោម សឿន, លោក ឡុង វិសាលា, លោក សារ៉ាក់ ខាន់, លោក កែវ បាភ្នំ, លោក ហ៊ុន ស៊ីថា, លោក អ៊ុង ស៊ាន។ លោក ឯក ស៊ុនចាន់, លោក គង់ វិបុល, លោក គុណ ញឹម, លោក សុន គន្ធរ, លោក ផៃ ស៊ីផាន, លោក ឈឹម ផលវរុណ, លោក ង៉ោ សុវណ្ណ, លោក ឡាំ ហេងហួត, លោក នរ៉ាណាឫទ្ធិ អានន្ទដាយ៉ាត, លោក សូ ណារ៉ូ។ លោក ព្រាប កុល, លោក សំហេង បុរស, លោក ឈួន ដារ៉ា, លោក គីម ប៊ុនថាន, លោក ជួន សុវណ្ណ, លោក សុខ សារ៉ាវុឌ្ឍ, លោក ប៉ែន បូណា, លោកស្រី កុយ ពិសី, លោក តាន់ ហ្សង់ហ្វ្រង់ស័រ និងលោក រ័ត្ន សណ្តាប់។ រដ្ឋមន្ត្រីប្រតិភូអមនាយករដ្ឋមន្ត្រី១រូបៗ មានជំនួយការ៤រូប ក្នុងនោះ១រូបឋានៈស្មើអគ្គនាយក, ១រូបឋានៈស្មើអគ្គនាយករង និង២រូបឋានៈស្មើប្រធាននាយកដ្ឋាន៕	រដ្ឋលេខាធិការក្រសួងដែនដី និងនគរូបនីយកម្ម លោក សរ សុវណ្ណ ត្រូវបានតែងតាំងមុខតំណែងជារដ្ឋមន្ត្រីប្រតិភូអមនាយករដ្ឋមន្ត្រី។ នេះបើតាមព្រះរាជក្រឹត្យចុះហត្ថលេខាដោយសម្តេច ហ៊ុន សែន ប្រមុខរដ្ឋស្តីទីកាលពីថ្ងៃទី១៩ ខែកញ្ញា។
ថ្លែងនៅក្នុងសន្និសីទសារព័ត៌មានប្រធានគណៈកម្មការអឺរ៉ុប លោកស្រី Ursula Von der Leyen បាននិយាយថា កង្វះអគ្គិសនីនៅអ៊ុយក្រែនកាន់តែធ្ងន់ធ្ងរ ហើយប្រជាជនអ៊ុយក្រែនរាប់លាននាក់កំពុងរស់នៅក្នុងភាពក្រីក្រ។ បន្ទាប់ពីជម្លោះអស់រយៈពេលជាង ២ឆ្នាំ រោងចក្រថាមពល ២ភាគ៣ របស់អ៊ុយក្រែនត្រូវបានបំផ្លាញ ដែលបណ្តាលឱ្យប្រទេសនេះបាត់បង់ពាក់កណ្តាលនៃទិន្នផលអគ្គិសនីរបស់ខ្លួន ដែលស្មើនឹង ៩ជីកាវ៉ាត់។ ក្នុងបរិបទនៃរដូវរងាកាន់តែខិតជិតមកដល់ ប្រធាន EC បានបញ្ជាក់ថា សហភាពអឺរ៉ុប (EU) នឹងផ្តល់មធ្យោបាយ និងជំនួយហិរញ្ញវត្ថុបន្ថែម ដើម្បីគាំទ្រដល់បញ្ហាសន្តិសុខថាមពលរបស់អ៊ុយក្រែន ជួយប្រជាជនអ៊ុយក្រែនរក្សាកំដៅ ក៏ដូចជាបន្តសកម្មភាពសេដ្ឋកិច្ច។ «សហភាពអឺរ៉ុបនឹងផ្តល់ជិត ១៦០លានអឺរ៉ូបន្ថែមទៀតដល់អ៊ុយក្រែនក្នុងរដូវរងារនេះ។ ចំនួនទឹកប្រាក់នេះរួមបញ្ចូលទាំងជំនួយមនុស្សធម៌ចំនួន ៦០លានអឺរ៉ូសម្រាប់ការសាងសង់ជម្រក និងកំដៅ និងប្រហែល១០០លានអឺរ៉ូសម្រាប់ការងារជួសជុល និងការអភិវឌ្ឍថាមពលកកើតឡើងវិញ»។ លោកស្រី Ursula Von der Leyen បានបញ្ជាក់បែបនេះ។ ប្រធាន EC រូបនេះបានសង្កត់ធ្ងន់ថា ចំនួនទឹកប្រាក់ ១០០លានអឺរ៉ូនឹងត្រូវកាត់ចេញពីប្រាក់ចំណេញពីទ្រព្យសម្បត្តិរបស់រុស្ស៊ីដែលត្រូវបានបង្កកនៅអឺរ៉ុប។ ចំណាត់ការរបស់ EC កើតឡើងបន្ទាប់ពីការព្រមានពីទីភ្នាក់ងារថាមពលអន្តរជាតិ (IAEA) ដែលមានទីស្នាក់ការនៅទីក្រុងប៉ារីស អំពីហានិភ័យនៃការខ្វះខាតអគ្គិសនីធ្ងន់ធ្ងរនៅអ៊ុយក្រែនក្នុងរដូវរងាខាងមុខនេះ។ IAEA បានជំរុញឱ្យ EU គាំទ្រដល់ការស្តារឡើងវិញនូវរោងចក្រថាមពល ព្រមទាំងការបង្កើនថាមពលអគ្គិសនី និងឧស្ម័ន នាំចេញទៅទីក្រុងកៀវ។ IAEA ក៏បានប៉ាន់ប្រមាណថា ចំនួនទឹកប្រាក់សម្រាប់អ៊ុយក្រែនក្នុងការស្តារ និងធ្វើទំនើបកម្មប្រព័ន្ធថាមពលរបស់ខ្លួនក្រោយសង្គ្រាមនឹងមានប្រហែល ៣០ពាន់លានដុល្លារ។ តាំងពីជម្លោះផ្ទុះឡើង មកទល់ពេលនេះ សហភាពអឺរ៉ុបបានផ្តល់ជំនួយប្រហែល ២ពាន់លានដុល្លារដល់វិស័យថាមពលអ៊ុយក្រែន។ ក្រៅពីបញ្ហាគាំទ្រអ៊ុយក្រែន EC ក៏ព្រមានដែរថា តម្លៃថាមពលនៅអឺរ៉ុបនៅតែខ្ពស់ជាងនៅក្នុងពិភពលោក។ ប្រធាន EC លោកស្រី Ursula Von der Leyen បានសង្កត់ធ្ងន់ថា ការអភិវឌ្ឍន៍ថាមពលកកើតឡើងវិញ នឹងក្លាយជាសសរស្តម្ភសំខាន់នៅក្នុងយុទ្ធសាស្ត្រសន្តិសុខថាមពលរបស់ EU៕	គណៈកម្មការអឺរ៉ុប (EC) នៅថ្ងៃទី១៩ ខែកញ្ញា បានប្រកាសកញ្ចប់ជំនួយថ្មីមួយដែលមានតម្លៃជិត ១៦០លានអឺរ៉ូ (ជាង១៧៨លានដុល្លារ) ដើម្បីជួយអ៊ុយក្រែនសាងសង់លំនៅដ្ឋាន ប្រព័ន្ធកំដៅ និងជួសជុលបរិក្ខារថាមពល ដែលបំផ្លិចបំផ្លាញ ស្របពេលរដូវរងាចូលមកដល់។ ក្នុងនោះ ថវិកាមួយផ្នែកធំបានមកពីប្រាក់ចំណេញនៃការបង្កកទ្រព្យសម្បត្តិរបស់រុស្ស៊ី។
រដ្ឋបាលខេត្តសៀមរាប ដោយមានការគាំទ្រពីអង្គការ GIZ និងម្ចាស់អាជីវកម្មជាពលរដ្ឋរស់នៅក្នុងភូមិវត្តបូព៌ បានចាប់ផ្តើមគម្រោងសាងល្បង ដោយជ្រើសរើសកំណាត់ផ្លូវ២៦ នៃភូមិវត្តបូព៌ ជាតំបន់ទេសចរណ៍ថ្មី ក្នុងក្រុងសៀមរាប។ តំបន់នេះ មានការរៀបចំដាំដើមឈើ ផ្កា គំនូសិល្បៈចម្រុះ ភ្លើងលម្អ ក្នុងន័យទាក់ទាញទេសចរចូលមកកម្សាន្តឱ្យកាន់តែច្រើន។ ភាគីពាក់ព័ន្ធមានគំនិតជារួមថា ចង់ឱ្យតំបន់នេះ ជាគោលដៅទេសចរណ៍បែបបរិស្ថាន សុវត្ថិភាព ផាសុកភាព និងមានភាពសុខុមរមនា ដែលទេសចរចង់មកកម្សាន្ត និងរស់នៅយូរអង្វែង។ ការរៀបចំសហគមន៍ទេសចរណ៍ភូមិវត្តបូព៌ អភិបាលរងខេត្តសៀមរាប លោក យុន លីនណេ រំពឹងថា ការរៀបចំនេះនឹងជួយឱ្យសហគមន៍ភូមិវត្តបូព៌ កាន់តែល្បីល្បាញ និងទាក់ទាញទេសចរបន្ថែម ដែលបង្កើតជាចំណូលដល់សហគមន៍មួយនេះ ថែមមួយកម្រិតទៀត។ នាឱកាសដាក់សម្ពោធវត្តវត្តបូព៌ ជាសហគមន៍ទេសចរណ៍ថ្មី នាថ្ងៃទី២០ ខែកញ្ញា លោក យុន លីនណេ មានសុទិដ្ឋិនិយមថា ប្រជាពលរដ្ឋនៅផ្លូវ២៦ នៃភូមិវត្តបូព៌ នឹងបន្តយកចិត្តទុកដាក់លើបញ្ហាអនាម័យបរិស្ថានជាគោល ធ្វើយ៉ាងណាឱ្យតំបន់នេះ ក្លាយជាគំរូនៃភាពស្អាត ដែលអន្ទងទេសចរមកលេងម្ដងហើយ ចង់មកម្ដងទៀត។ បើតាមលោក យុន លីនណេ ការជ្រើសរើសផ្លូវ២៦នេះ គ្រាន់តែជាឧទាហរណ៍នៃការចាប់ផ្តើមប៉ុណ្ណោះ ប្រសិនបើជោគជ័យ ភាគីពាក់ព័ន្ធនឹងបន្តរៀបចំកំណាត់ផ្លូវផ្សេងទៀតនៃភូមិវត្តបូព៌ ដែលរៀបចំក្នុងទម្រង់ ប្លែកៗពីគ្នា គឺទៅតាមអត្តចរិតនៃភ្ញៀវទេសចរ។ អភិបាលរងខេត្តសៀមរាបពន្យល់ដូច្នេះថា៖« ចំពោះទស្សនរបស់ខេត្ត ក៏ដូចជាវិស័យឯកជន យើងចង់បានរបៀបនេះ ជាការរួមចំណែកមួយ មានន័យថា ការធ្វើដូចនេះ ភ្ញៀវតែងត្រឡប់មកវិញ បន្ថែមលើកម្មវិធីធំៗដែលយើងរៀបកន្លងមក ដែលទទួលភ្ញៀវ៣ពាន់ ឬ១ម៉ឺននាក់ ក្នុងពេល១ថ្ងៃឬ២ថ្ងៃ ប៉ុន្តែការដែលយើងធ្វើដូចនេះ ចាប់ផ្តើមលើផ្លូវដែលជារបស់យូរអង្វែងនៅលើទីក្រុងយើង នៅក្នុងភូមិយើង ភ្ញៀវច្រើនតែត្រឡប់មកវិញ ហើយគេប្រាប់គ្នាគេ បើមកលេងសៀមរាប មកលេងផ្លូវភូមិវត្តបូព៌»។ កម្មវិធីសម្ពោធសហគមន៍ទេសចរណ៍ភូមិវត្តបូព៌។ គោលគំនិតមួយទៀតនៃការរៀបចំភូមិវត្តបូព៌នេះ គឺចង់ឱ្យតំបន់នេះ ជាកន្លែងកម្សាន្តបែបស្ងប់ស្ងាត់ មិនរំខានដោយសារសំឡេង ដាច់ដោយឡែកពីតំបន់អ៊ូអរកណ្ដាលក្រុង។ លោក លីនណេ បន្ថែមថា៖« ភូមិវត្តបូព៌ជាតំបន់ទេសចរណ៍ថ្មីមួយ ដែលយើងចង់ឱ្យមានការអភិវឌ្ឍយូរអង្វែង យើងមិនចង់ឱ្យភ្ញៀវមក១០ម៉ឺននាក់ក្នុងពេលតែមួយរញ៉េរញ៉ៃទេ នេះមិនមែនអត្តចរិករបស់ភូមិវត្តបូព៌ តែយើងចង់ឱ្យបងប្អូនមករស់នៅ ប្រកបអាជីវកម្ម ដើរដោយសុខុមាលភាព មកម្ដងហើយមកម្ដងទៀត»។ លោក Frank Jattke ប្រធានក្រុមការងារអាស៊ានប្រចាំប្រទេសកម្ពុជា នៃទីភ្នាក់ងារសហប្រតិបត្តិការ អាល្លីម៉ង់ (GIZ) លើកឡើងពីបញ្ហាបរិស្ថានដែលមានការគិតគូរក្នុងភូមិវត្តបូព៌។ ធុងសំរាម ត្រូវបានញែកជា២ផ្នែក ហើយក្នុងនោះ GIZ និងដៃគូ នឹងបន្តផ្សព្វផ្សាយឱ្យសហគមន៍ក្នុងតំបន់នេះ យល់ពីការទុកដាក់សំរាម និងធានាថា សំរាមត្រូវបានគ្រប់គ្រងបានល្អ និងមានការកែច្នៃឡើងវិញ។ សម្រាប់អ្នកតំណាងអង្គការ GIZ និយមន័យនៃសហគមន៍មិនមែនសំដៅតែចំនួនគ្រួសារ ឬអាជីវកម្មប្រមូលផ្តុំប៉ុណ្ណោះទេ នៅក្នុងនេះគឺលោកចង់ឱ្យយល់ថា វាជាកម្មសិទ្ធិរួមគ្នា ការចាប់អារម្មណ៍លើគំនិតអ្វីមួយរួមគ្នា ហើយអ្នករស់នៅក្នុងសហគមន៍ចេះជួយគ្នាបង្កើតជាលទ្ធផលមួយ រួមគ្នា។ ការរៀបចំគម្រោងសហគមន៍ទេសចរណ៍នេះឡើង គឺគោលដៅចម្បងដើម្បីបង្កើនជីវភាព ក្នុងសហគមន៍ និងក្លាយជាសហគមន៍ដែលមានភាពស្អាត និងបៃតង។ ម្ចាស់អាជីវកម្មនៅលើផ្លូវ២៦ អ្នកស្រី មួង ទេវី រីករាយចំពោះគម្រោងរៀបចំនេះ ដែលអ្នកស្រីយល់ថា នឹងជួយឱ្យសហគមន៍តំបន់នេះ ទាក់ទាញទេសចរកាន់តែច្រើនបន្ថែមទៀត។ ក្រៅពីនេះ អ្នកស្រីក៏ចង់ឱ្យពលរដ្ឋដទៃទៀត ចូលរួមថែរក្សាបរិស្ថាន និងមានអនាម័យតាមខ្នងផ្ទះ ចេះរៀបចំឱ្យមានភាពទាក់ទាញដល់ទេសចរឱ្យបានគ្រប់ៗគ្នា។ ភូមិវត្តបូព៌ ថតពីលើអាកាស។ រូបភាព៖ រដ្ឋបាលខេត្តសៀមរាប ម្ចាស់អាជីវកម្មយីហោ ទេវីផ្លេស បន្ថែមថា៖« សប្បាយ ទី១ខេត្តសៀមរាបមើលទៅដូចជាមានការផ្លាស់ប្ដូរច្រើន និងស្អាតជាងគេ ភ្ញៀវភាគច្រើនក្នុងតំបន់នេះ គឺគាត់មកញុំាអាហារ ដោយសារទីនេះយើងសម្បូរអាហារដ្ឋានតូចធំ តែមានអនាម័យស្ដង់ដា»។ ចំណែកលោក អ៊ុន សាវ៉ាន់ ដែលត្រៀមបើកអាជីវកម្មផ្សារផលិតផលទី២នៅភូមិវត្តបូព៌ នាពេលឆាប់ៗខាងមុខ ក៏បង្ហាញការរីករាយ និងគាំទ្រការបង្កើតភូមិទេសចរណ៍កណ្ដាលក្រុងនេះផងដែរ។ លោក សាវ៉ាន់ លើកឡើងដូច្នេះថា៖« ខ្ញុំគិតថា ជារឿងល្អមែនទែន ដោយសារកន្លែងនេះ ជាតំបន់បេតិកភណ្ឌរួចទៅហើយ មានសំណង់បុរាណ និងសិល្បៈ បូករួមឈ្មោះល្បី និងមានភាពទាក់ទាញ ធម្មជាតិល្អ ស្ងប់ស្ងាត់ មិនសូវមានសំរាម អ្នកដែលមានអាជីវកម្មទីនេះ គាត់យល់ពីភាពទាក់ទាញភ្ញៀវ អត់មានកន្លែងរំខានដល់អ្នកដទៃ សម្បូរបែប»។ គួរបញ្ជាក់ថា ភូមិវត្តបូព៌មានសក្កានុពលទេសចរណ៍សម្បូរបែប និងល្បីល្បាញ ក្នុងនោះ មានសាលាបឋមសិក្សាវត្តបូព៌ ដែលជាសាលាគំរូ, វត្តរាជបូណ៌ដែលមានសំណង់ព្រះវិហារបុរាណ និង សារមន្ទីរដែលកំពុងសាងសង់, វត្តដំណាក់, សណ្ឋាគារតូចធំ, អាជីវកម្មគ្រប់គ្រងដោយខ្មែរ និងបរទេស និងកន្លែងសិល្បៈវប្បធម៌ចម្រុះបែប ដែលធ្វើឱ្យភូមិនេះ ជាគោលដៅទេសចរណ៍មានភាពទាក់ទាញខ្លាំង៕	សៀមរាប៖ គេហទំព័រទេសចរណ៍ Time Out ដ៏ល្បីល្បាញរបស់អង់គ្លេស បានចាត់ថ្នាក់ភូមិវត្តបូព៌ ក្នុងចំណោមទីតាំងដ៏សែនមនោរម្យបំផុតទាំង៥១លើពិភពលោក នៅខែតុលា ឆ្នាំ២០២២។ ដោយសារភាពល្បីល្បាញនេះ អាជ្ញាធរខេត្តបានរៀបចំវត្តភូមិបូព៌ ឱ្យក្លាយជាតំបន់ទេសចរណ៍ថ្មី និងឱ្យតំបន់ភូមិដែលសម្បូរអាជីវកម្មភោជនីយដ្ឋាន និងសណ្ឋាគារមួយនេះ ជាតំបន់ទេសចរណ៍យូរអង្វែង ទាក់ចិត្តទេសចរឱ្យមកម្ដងហើយ មកម្ដងទៀត។
យោងតាមទិន្នន័យពីអគ្គនាយកដ្ឋានគយវៀតណាម ការនាំចេញផ្លែឈើ និងបន្លែរបស់ ប្រទេសនេះ ក្នុងរយៈពេល ៨ខែឆ្នាំនេះ ឈានដល់ជិត ៥ពាន់លានដុល្លារ ដែលកើនឡើង ៣៣ភាគរយ បើធៀបនឹងរយៈពេលដូចគ្នាកាលពីឆ្នាំមុន។ ចិន បន្តជាទីផ្សារធំជាងគេដែលមានចំណែកទីផ្សារជាង ៦៥ភាគរយ ក្នុងនោះបានចំណាយប្រាក់ជិត ៣,១ ពាន់លានដុល្លារទិញបន្លែ និងផ្លែឈើពីវៀតណាម។ ទីផ្សាររបស់វៀតណាមផ្សេងទៀត មានដូចជា អាម៉េរិក កូរ៉េខាងត្បូង ថៃ និងជប៉ុនក៏បានកត់ ត្រាការកើនឡើងចន្លោះ ៣៥-៩០ភាគរយ នៃការនាំចូលបន្លែ និងផ្លែឈើពីវៀតណាមដែរ។ នេះបើតាមសារព័ត៌មាន VnExpress។ លោក ដាំង ហ្វ៊ុក ង្វៀន អគ្គលេខាធិកាសមាគមបន្លែ និងផ្លែឈើវៀតណាមយល់ឃើញថា ការនាំចេញបន្លែ និងផ្លែឈើ កំពុងនាំមុខក្នុងចំណោមក្រុមផលិតផលកសិកម្មសំខាន់ៗ ដូចជាអង្ករ ដែលកន្លងមកជាផលិតផលនាំចេញសំខាន់។ លោក ង្វៀន សង្កត់ធ្ងន់ថា៖«ការនាំចេញផ្លែឈើ និងបន្លែ មានការកើនឡើងយ៉ាងខ្លាំង ជាពិសេសដោយសារតម្រូវការទុរេនពី ចិន។»។ កាលពីខែសីហា ក្នុងដំណើរទស្សនកិច្ចរបស់លោក តូ ឡិម អគ្គលេខាធិការបក្ស និងជាប្រធានាធិបតីវៀតណាម ទៅប្រទេសចិន ប្រទេសទាំងពីរ បានចុះហត្ថលេខាលើពិធីសារ ស្តីពី ការនាំចេញទុរេនក្លាសេ និងផ្លែឪឡឹកស្រស់ ទៅកាន់ទីផ្សារចិន ដែលមានតម្លៃរាប់ពាន់ លានដុល្លារ ដោយបើកឱកាសដ៏អស្ចារ្យ សម្រាប់ផលិតផលកសិកម្មរបស់វៀតណាម។ គេរំពឹងថា ការនាំចេញទុរេនក្លាសេ វៀតណាម នឹងកើនឡើងដល់ ៤០០-៥០០ លានដុល្លារ នៅឆ្នាំនេះ ខណៈដូងស្រស់ អាចបន្ថែម ២០០-៣០០ លានដុល្លារ។ ក្រៅពីទីចិន ទីផ្សារជិតខាងរបស់វៀតណាម ក៏បានបង្កើនការនាំចូលបន្លែ និងផ្លែឈើដែរ។ ការនាំចេញផ្លែឈើ និងបន្លែរបស់វៀតណាម ទៅកាន់ទីផ្សារថៃ បានកើនឡើងជាង ៦៦ ភាគរយក្នុងរយៈពេល ៨ខែកន្លងមក។ សម្រាប់ពេញមួយឆ្នាំនេះ ការនាំចេញផ្លែឈើ និងបន្លែវៀតណាម អាចឈានដល់ទំហំទឹក ប្រាក់ ៧ពាន់លានដុល្លារ ដោយសារការកើនឡើងយ៉ាងខ្លាំង នៃតម្រូវការប្រើប្រាស់ ក្នុង អំឡុងពេលថ្ងៃឈប់សម្រាកចុងឆ្នាំ៕	រយៈពេល៨ខែឆ្នាំនេះ ចិនចំណាយប្រាក់ប្រមាណ ៣,១ពាន់លានដុល្លារ ដើម្បីទិញបន្លែ និង ផ្លែឈើពីវៀតណាម ដែលកើនឡើងជាង ៣៦ភាគរយ ធៀបគ្រាដូចគ្នាឆ្នាំមុន។
នាពិព័រណ៌របស់ជ័យលាភីទាំង១០ នៃអង្គភាពផ្ដល់សេវាសាធារណៈគំរូ ក្នុងវិស័យអប់រំ ដែលរៀបចំនៅខេត្តប៉ៃលិន កាលពីថ្ងៃទី១៣ កញ្ញា អនុវិទ្យាល័យទួលថ្ម ដែលស្ថិតនៅខេត្តកំពង់ចាម បានយកស្នាដៃ និងសមិទ្ធផលជាច្រើនមកតាំងបង្ហាញ ក្នុងនោះក៏មានផលិតផលសាប៊ូលាងចានធម្មជាតិ។ សាប៊ូលាងចានធម្មជាតិនេះ កើតចេញពីស្នាដៃរបស់យុវសិស្ស សំអាត សោម៉ាវត្តី, ជា សុជាតា, ហ៊ុន រ៉ានុត, ហ៊ិន វ៉ាតុន និងរុន សុវណ្ណរិទ្ធ រួមទាំងការជួយបង្ហាត់បង្ហាញពីលោកគ្រូអ្នកគ្រូ។ ដើម្បីជ្រាបច្បាស់ សូមអញ្ជើញទស្សនាបទសម្ភាសជាមួយអ្នកស្រី ញឹក ស្រីល័ក្ខ អ្នកសារព័ត៌មានថ្មីៗ ជាមួយយុវតី សំអាត សោម៉ាវត្តី សិស្សថ្នាក់ទី៩ នៃអនុវិទ្យាល័យទួលថ្មដូចតទៅ៖ ក្រូចឆ្មារ ក្រូចសើច ដែលដាំដុះលើទឹកដីខេត្តកំពង់ចាម ត្រូវបានយុវសិស្សវ័យក្មេងថ្នាក់ទី៩ បានរួមដៃគ្នា ផលិតជាសាប៊ូលាងចាន ដើម្បីជួយដល់សិស្សក្រីក្រ និងជួបការលំបាក។ យុវតី សំអាត សោម៉ាវត្តី បានប្រាប់សារព័ត៌មានថ្មីៗថា មូលហេតុដែលផលិតសាប៊ូលាងចាននេះ ដើម្បីរកចំណូលជួយសិស្សក្រីក្រក្នុងសាលា ជាពិសេសខេត្តកំពង់ចាម សម្បូរដោយកសិផលក្រូចឆ្មារ និងក្រូចសើច។ សិស្សថ្នាក់ទី៩រូបនេះ ក៏បានបង្ហាញពីធាតុផ្សំ ដែលកើតចេញពីផលិតផលធម្មជាតិ ដោយក្នុងនោះមាន ទឹកស្អាត, ក្រូចឆ្មារ ឬក្រូចសើច, អំបិល និងមេសាប៊ូ។ សាប៊ូលាងដែលជាស្នាដៃសិស្សអនុវិទ្យាល័យទួលថ្ម មានតម្លៃ ៣ពាន់រៀល ក្នុងមួយដប ដែលមាន៣ពណ៌ គឺពណ៌ស បៃតង និងលឿង។ យុវតីរូបនេះ បានធានាសាប៊ូនេះ មានសុវត្ថិភាពក្នុងការប្រើប្រាស់ និងមិនមានផលប៉ះពាល់។ មុនទទួលជោគជ័យដែលអាចដាក់លក់បាន យុវតី សំអាត សោម៉ាវត្តី ឱ្យដឹងថា ក្រុមពួកគេក៏ឆ្លងកាត់ផលលំបាកមួយចំនួនផងដែរ។ យុវតីរូបនេះ ក៏សំណូមពរឱ្យសាធារណជនជួយគាំទ្រស្នាដៃរបស់ក្រុមនាង ដែលមានបំណងជួយសិស្សក្រីក្រក្នុងសាលា៕	សិស្សថ្នាក់ទី៩ មួយក្រុម នៃអនុវិទ្យាល័យទួលថ្ម ខេត្តកំពង់ចាម បានផលិតសាប៊ូលាងចាន ដាក់លក់នៅក្នុងសាលា។ បើតាមយុវតី សំអាត សោម៉ាវត្តី សាប៊ូលាងចានធម្មជាតិនេះ បានប្រមូលកសិផលរបស់ពលរដ្ឋខេត្តកំពង់ចាម មកច្នៃជាសាប៊ូដើម្បីជួយដល់សិស្សក្រីក្រ។
Man Utd កន្លងមក ក៏ធ្លាប់បានបង្ហាញចំណាប់អារម្មណ៍របស់ពួកគេក្នុងការជួសជុសកីឡដ្ឋាន Old Trafford ឱ្យមានភាពល្អប្រសើរជាងមុន អមជាមួយនឹងសំណើរកសាងកីឡដ្ឋានថ្មីតែម្តង។ ចាប់តាំងពី លោក Sir Jim Ratcliffe ក្លាយជាម្ចាស់ភាគហ៊ុនក្លិប Man Utd មួយចំណែក បុរសជាមហាសេដ្ឋរបស់អង់គ្លេសរូបនេះ ក៏បានបង្ហាញគម្រោងការដំបូងគេបង្អស់គឺការអភិវឌ្ឍកីឡដ្ឋានថ្មី សម្រាប់ក្លិប Man Utd។ ទាក់ទងទៅនឹងគ្រោងការសាងសង់កីឡដ្ឋានថ្មីរបស់ក្លិបរហស្សនាមបិសាចក្រហម សំណើរជាច្រើនត្រូវបានធ្វើឡើង រួមទាំងការស្នើឱ្យវាយកម្ទេចកីឡដ្ឋាន Old Trafford ចាស់ចោល ខណៈមានសំណើរមួយចំនួនផ្សេងទៀត លើកយកមកជជែកក្នុងការរក្សាកីឡដ្ឋាននេះឱ្យនៅដដែល ដោយកាត់បន្ថយចំនួនមនុស្សចូលទស្សនាត្រឹម ៣ម៉ឺននាក់។ ក្លិបក៏ធ្លាប់បង្ហាញពីគម្រោងរក្សាកីឡដ្ឋាន Old Trafford មានអាយុកាល ១១៤ឆ្នាំ ឱ្យបន្តមានវត្តមាន ហើយធ្វើជាទឹកដីសម្រាប់ក្រុមនារី និងក្រុមយុវជនឈុតទី២ របស់ក្លិប។ បើតាមការចុះផ្សាយរបស់កាសែត Daily Mail ក្លិបបិសាចក្រហម កំពុងតែត្រៀមខ្លួនក្នុងការបោះបង់ចោលគម្រោងរក្សាកីឡដ្ឋាន Old Trafford ប្រសិនបើក្រុមប្រឹក្សាក្លិបសម្រេចចិត្តកសាងកីឡដ្ឋានថ្មី។ ប្រភពទាក់ទងទៅនឹងគម្រោងការសាងសងកីឡដ្ឋានថ្មីរបស់ក្លិប Man Utd បានអះអាងថែមទៀតថា គ្រោងការសាងសង់កីឡដ្ឋានដាច់ដោយឡែកថ្មីនេះ នឹងមានតម្លៃថ្លៃខ្លាំងប្រមាណ ២ពាន់លានផោន(២,៦លានដុល្លារ)។ ពីមុនមកលោក Ratcliffe ចង់បានការសម្រេចចិត្តចុងក្រោយពីសំណាក់គណៈគ្រប់គ្រងក្លិប ចំពោះគ្រោងការជួយជុស ឬក៏សាងសង់កីឡដ្ឋានថ្មី ឱ្យបាននៅត្រឹមចុងឆ្នាំ ២០២៤។ មហាសេដ្ឋីអង់គ្លេសដដែល ក៏រំពឹងថា ក្លិប Man Utd អាចនឹងបញ្ចប់ផែនការរយៈពេលវែងនានាដែលខ្លួនបានគ្រោងទុក រួមទាំងគម្រោងកីឡដ្ឋាន ធ្វើឱ្យបានសម្រេចនៅត្រឹមឆ្នាំ ២០៣០៕	ក្លិប Manchester United ត្រូវបានគេរាយការណ៍ថាបានត្រៀមកញ្ចប់លុយប្រមាណ ២,៦ពាន់លានដុល្លារ ដើម្បីកសាងកីឡដ្ឋានថ្មីឈ្មោះកីឡដ្ឋាន Wembley ឬ Wembley of The North ដែលអាចផ្ទុកអ្នកទស្សនាផ្ទាល់បានចំនួន ១០ម៉ឺននាក់។ កីឡដ្ឋាន Old Trafford ដែលមានអាយុកាល ១១៤ឆ្នាំ អាចនឹងត្រូវជួសជុលបន្ថយចំនួនផ្ទុកមនុស្សឱ្យនៅត្រឹម ៣ម៉ឺននាក់ សម្រាប់ធ្វើជាផ្ទះរបស់ក្រុមនារី និងក្រុមយុវជនក្លិបបិសាចក្រហម ឬអាចនឹងត្រូវកម្ទេចចោលតែម្តង។
តាមរយៈសារលិខិតនេះ សម្តេច នាយករដ្ឋមន្ត្រី បានលើកឡើងពីអង្គការសហប្រជាជាតិដែលកំណត់យក២១កញ្ញា ជារៀងរាល់ឆ្នាំ សម្រាប់ឱ្យបណ្តាប្រទេសនៅទូទាំងសកលលោកប្រារព្ធទិវានេះ។ សម្ដេច ចាត់ទុកការប្រារព្ធទិវាសន្តិភាពអន្តរជាតិ ជាការបង្ហាញនូវការប្តេជ្ញាចិត្តរួមគ្នាទប់ស្កាត់ និងបញ្ឈប់ជម្លោះប្រដាប់អាវុធ ព្រមទាំងលើកកម្ពស់គុណតម្លៃសន្តិភាព។ មូលបទនៃទិវាសន្តិភាពអន្តរជាតិ ឆ្នាំ២០២៤គឺ «ការបណ្ដុះវប្បធម៌សន្តិភាព ដែលសម្រាប់ប្រមុខរាជរដ្ឋាភិបាល វាឆ្លុះបញ្ចាំងអំពីសារៈសំខាន់នៃការបណ្តុះស្មារតី និងវប្បធម៌សន្តិភាព ទៅកាន់សហគមន៍គ្រប់ជំនាន់ តាមរយៈយន្តការអប់រំផ្លូវការ និងក្រៅផ្លូវការនានា នៅក្នុងប្រទេសនីមួយៗលើសកលលោក។ សម្ដេចមើលឃើញ រាជរដ្ឋាភិបាលកម្ពុ ជានៅគ្រប់នីតិកាលទាំងអស់ បានយកចិត្តទុកយ៉ាងខ្ជាប់ខ្ជួន ក្នុងការលើកកម្ពស់វប្បធម៌សន្តិភាព។ លើសពីនេះ គឺទទួលស្គាល់ថាសង្គមមានសន្តិភាព ស្ថិរភាព និងសុខដុមរមនា ជាមូលដ្ឋានគ្រឹះសម្រាប់ការអភិវឌ្ឍប្រកបដោយចីរភាព។ សម្ដេចនាយករដ្ឋមន្ត្រី បានសង្កត់ធ្ងន់បែបនេះ៖ «ដើម្បីបណ្តុះវប្បធម៌សន្តិភាព រាជរដ្ឋាភិបាលបានខិតខំប្រឹងប្រែងដាក់ចេញនូវគោលនយោបាយ និងយន្តការនានាដើម្បីទទួលយកនិងដោះស្រាយរាល់សំណូមពរនានាពីប្រជាពលរដ្ឋគ្រប់មជ្ឈដ្ឋាន។»។ ទន្ទឹមនឹងនេះ នាយករដ្ឋមន្ត្រី ជំរុញឱ្យមានការចូលរួមពីគ្រប់គណបក្សនយោបាយទាំងអស់ នៅក្នុងដំណើរការរបស់រាជរដ្ឋាភិបាល ដើម្បីធានាថាសំឡេងប្រជាពលរដ្ឋពីគ្រប់ទីកន្លែងត្រូវបានគិតគូរ និងឆ្លើយតបដោយមិនប្រកាន់បែងចែកនិន្នាការនយោបាយឡើយ។ សម្ដេចក៏បាន អំពាវនាប្រជាពលរដ្ឋគ្រប់មជ្ឈដ្ឋាន ឱ្យចូលរួមជាមួយរាជរដ្ឋាភិបាលប្រឆាំងដាច់ខាត ចំពោះចេតនាបង្កភាពចលាចលក្នុងសង្គមតាមរយៈការប្រឌិតព័ត៌មានមិនពិត ការភូតភរ ក្លែងបន្លំ និងការញុះញង់ឱ្យធ្វើសកម្មភាពដែលបង្កអសន្តិសុខផងដែរ។ ជាក់ស្ដែង សម្ដេចអះអាងបន្តថា បើគ្មានសន្តិភាពទេនោះ គោលដៅអភិវឌ្ឍន៍ប្រកបដោយចីរភាព ការលុបបំបាត់ភាពក្រីក្រ ការដោះស្រាយបញ្ហាការប្រែប្រួលអាកាសធាតុ ការផ្តល់ការអប់រំប្រកបដោយគុណភាព សិទ្ធិមនុស្ស និងប្រជាធិបតេយ្យ ក៏ពុំអាចសម្រេចបានដែរ៕	សម្ដេច ហ៊ុន ម៉ាណែត អះអាងថា នឹងទទួលយករាល់សំណូមពររបស់ពលរដ្ឋ ដើម្បីយកទៅដោះស្រាយ ដោយមិនប្រកាន់បែងចែកនិន្នាការនយោបាយឡើយ។ ការបង្ហាញជំហរបែបនេះ ធ្វើឡើងក្នុងសារលិខិតអបអរ«ទិវាសន្តិភាពអន្តរជាតិ» ២១ កញ្ញា។
«ខ្ញុំក្នុងនាមជាប្រធានគណបក្សប្រជាជនកម្ពុជា បានពិភាក្សាគ្នាជាមួយនាយករដ្ឋមន្ត្រី ហ៊ុន ម៉ាណែត និងថ្នាក់ដឹកនាំមួយចំនួនផ្សេងទៀត ហើយយើងបានសម្រេចចិត្តថា កម្ពុជាបញ្ចប់ការចូលរួមតំបន់ត្រីកោណអភិវឌ្ឍន៍កម្ពុជា ឡាវ វៀតណាម (CLV-DTA) ចាប់ពីថ្ងៃ២០ ខែកញ្ញា ឆ្នាំ២០២៤នេះ តទៅ ហើយរាជរដ្ឋាភិបាលកម្ពុជា ក៏បានជូនដំណឹងជាផ្លូវការទៅប្រទេសវៀតណាម និង ប្រទេសឡាវ រួចហើយដែរ»។ សម្តេច ហ៊ុន សែន បានអះអាងយ៉ាងដូច្នេះ នៅលើបណ្តាញសង្គមផ្លូវការរបស់សម្តេច។ ក្នុងសារដែលសរសេរជាភាសាខ្មែរ និងអង់គ្លេស អតីតប្រមុខរដ្ឋាភិបាល បានបញ្ជាក់ថា រយៈពេល២៥ឆ្នាំនការអនុវត្តតំបន់ត្រីកោណអភិវឌ្ឍន៍ CLV-DTA សម្រេចបានសមិទ្ធផលជាច្រើន សម្រាប់ការអភិវឌ្ឍខេត្តក្រចេះ ស្ទឹងត្រែង មណ្ឌលគីរី និងរតនគិរី។ ប៉ុន្តែសម្តេចបានលើកឡើងពីចលនាជ្រុលនិយម ដែលធ្វើឲ្យពលរដ្ឋមានការភ័ន្តច្រលំ ដូចជាការចោទថា រដ្ឋាភិបាលកាត់ដីនៃខេត្តទាំង៤នៃភាគឦសានឱ្យទៅបរទេស និងការបំផុសបំផុលពលរដ្ឋឱ្យចូលរួមអនុវត្តនូវផែនការ១៨ សីហា ក្នុងការប៉ុនប៉ងអុកឡុកបង្កអស្ថិរភាពដល់សង្គមជាតិ ជាដើម។ ទោះបីផែនការ១៨ សីហា បានរលាយទាំងស្រុងហើយក្តី ប៉ុន្តែសម្តេច ហ៊ុន សែន បានលើកពីជារបៀបធ្វើការរបស់សម្តេច គឺ «មិនអង្គុយបក់ផ្សែងនោះទេ គឺត្រូវពន្លត់ភ្លើងទាំងស្រុង» ហើយដោយគិតគូពីកង្វល់របស់ប្រជាជនលើបញ្ហាទឹកដី និងភាពចាំបាច់ខាងនយោបាយដើម្បីកុំឱ្យក្រុមប្រឆាំងមានលែស សម្តេចក៏បានប្រកាសពីការបញ្ចប់ការចូលរួមរបស់កម្ពុជាក្នុង CLV-DTA។ ទោះយ៉ាងណាសម្តេច ហ៊ុន សែន អះអាងថា៖ «យើងបន្តអភិវឌ្ឍលើទឹកដីរបស់យើង ដោយមានកិច្ចសហការជាធម្មតាជាមួយប្រទេសជិតខាងក្នុងក្របខ័ណ្ឌទ្វេភាគីរវាងប្រទេស និង ប្រទេស, ជាមួយអាស៊ាន, ជាមួយ CLMV, ជាមួយ ACMECS, ជាមួយ GMS និងដៃគូរអភិវឌ្ឍន៍ផ្សេងទៀតនៅលើសកលលោក»។ បើតាមប្រធានគណបក្សប្រជាជនកម្ពុជា មូលនិធិកសាងហេដ្ឋារចនាសម្ព័ន្ធតាមព្រំដែន ដោយផ្តោតលើការកសាងផ្លូវក្រវាត់ព្រំដែន ដែលពលរដ្ឋបានចូលរួម នឹងចូលរួមចំណែកដល់ការអភិវឌ្ឍន៍នេះ ហើយរាជរដ្ឋាភិបាលក៏បានប្រកាសដាក់ចេញរួចហើយ នូវការរៀបចំកញ្ចប់គោលនយោបាយសម្រាប់ជំរុញការអភិវឌ្ឍតំបន់ភាគឦសានរបស់កម្ពុជា៕	សម្តេច ហ៊ុន សែន អតីតប្រមុខរដ្ឋាភិបាល នាយប់ថ្ងៃទី២០ ខែកញ្ញា នេះ បានប្រកាសថា កម្ពុជាសម្រេចចិត្តបញ្ចប់ការចូលរួមតំបន់ត្រីកោណអភិវឌ្ឍន៍កម្ពុជា ឡាវ វៀតណាម (CLV-DTA) ចាប់ពីថ្ងៃទី២០ ខែកញ្ញានេះតទៅ។
យោងតាមទិន្នន័យថ្មីដែលចេញផ្សាយដោយទីភ្នាក់ងារ BPS ចាប់ពីខែមករាដល់ខែសីហាឆ្នាំ ២០២៤ ឥណ្ឌូណេស៊ី បាននាំចូលអង្ករចំនួន ៣,០៥លានតោនដែលមានតម្លៃ ១,៩១ពាន់លាន ដុល្លារ។ តួលេខនេះបានកើនឡើងជាង ១២១ភាគរយ ធៀបនឹងគ្រាដូចគ្នាកាលពីឆ្នាំមុន។ លោកស្រី Pudji Ismartini អនុប្រធានផ្នែកស្ថិតិ និងសេវាកម្មរបស់ BPS បានបញ្ជាក់ថា ចាប់ពីខែមករា ដល់ខែសីហា ឆ្នាំ២០២៤ មានអ្នកផ្គត់ផ្គង់អង្ករធំជាងគេចំនួន៣ ទៅកាន់ឥណ្ឌូណេស៊ី ក្នងនោះថៃបានជាប់ចំណាត់ថ្នាក់លេខ១ ជាមួយបរិមាណអង្ករចំនួន ១,១៣លានតោន មានតម្លៃជាង ៧៣៤លានដុល្លារ។ ទីពីរគឺវៀតណាមមានអង្ករ ៨៧សែនតោន មានតម្លៃជាង ៥៤២លានដុល្លារ បន្ទាប់មកប៉ាគីស្ថានមានអង្ករចំនួន ៤៦សែនតោន ដែលមានតម្លៃជាង ២៩០លានដុល្លារ។ កំណើនតម្រូវការនាំចូលអង្កររបស់ឥណ្ឌូណេស៊ី នឹងបើកឱកាសកាន់តែច្រើនសម្រាប់អ្នកនាំចេញអង្ករសំខាន់នៅអាស៊ីកាន់តែច្រើន។ ទីភ្នាក់ងារភស្តុភារជាតិឥណ្ឌូណេស៊ី(Bulog) ទើបតែបានចេញសេចក្តីជូនដំណឹងអំពីការអញ្ជើញដេញថ្លៃអង្ករក្នុងខែកញ្ញា ជាមួយនឹងបរិមាណដ៏ធំបំផុតមិនធ្លាប់មានចំនួន ៤៥សែនតោន។ យោងតាមសំណើរបស់ឥណ្ឌូណេស៊ី អង្ករត្រូវតែមានប្រភពមកពីវៀតណាម ថៃ មីយ៉ាន់ម៉ា កម្ពុជា ប៉ាគីស្ថាន ហើយនឹងទទួលទំនិញក្នុងខែតុលា និងវិច្ឆិកាឆ្នាំនេះ។ បើតាមទីភ្នាក់ងារ BPS តម្លៃសរុបនៃការនាំចូលស្បៀងអាហាររបស់ឥណ្ឌូណេស៊ី ៨ខែឆ្នាំ២០២៤ កើនដល់ ១៤,៤៨ពាន់លានដុល្លារ កើនឡើង ៣,៤៣ភាគរយធៀបនឹងរយៈពេលដូចគ្នាក្នុងឆ្នាំ២០២៣៕	ឥណ្ឌូណេស៊ីបាននាំចូលអង្ករជាង ៣លានតោនក្នុងរយៈពេល ៨ខែឆ្នាំនេះ ក្នុងនោះ ថៃ វៀតណាម និងប៉ាគីស្ថានជាអ្នកផ្គត់ផ្គង់ធំជាងគេ។ នេះបើទីភ្នាក់ងារស្ថិតិកណ្តាលឥណ្ឌូណេស៊ី (BPS)។
តាមរយៈសេចក្តីជូនដំណឹងចុះថ្ងៃទី២០ ខែកញ្ញា ក្រសួងសាធារណការ ក៏បានប្រាប់ឱ្យម្ចាស់នាវា បរិបាលនាវា អ្នកបើកបរនាវា អ្នកបម្រើការលើនាវា និង/ឬអ្នកធ្វើដំណើរតាមនាវា ត្រូវតាមដានការព្យាករអាកាសធាតុ និងមិនត្រូវចេញដំណើរនៅពេលមានព្យុះ ខ្យល់បោកបក់ខ្លាំង រលកធំៗ និងពេលភ្លៀងធ្លាក់ខ្លាំងឡើយ។ ម្ចាស់នាវា ត្រូវពិនិត្យនាវារបស់ខ្លួន ឱ្យបានហ្មត់ចត់មុនចេញដំណើរ ដើម្បីធានាថានាវាមានសុវត្ថិភាព។ នេះជាការបន្ថែមរបស់ក្រសួងសាធារណការ មុននឹងបន្តហាមប្រាម ការផ្ទុកទំនិញ និងអ្នកដំណើរលើសកម្រិត និង ត្រូវរៀបចំកន្លែងផ្ទុកទំនិញ និងកន្លែងសម្រាប់អ្នកដំណើរឱ្យបានរៀបរយ។ ក្រសួងណែនាំម្ចាស់នាវាបន្តថា៖ «ត្រូវណែនាំដល់អ្នកដំណើរ អំពីការអង្គុយឬឈរ ការប្រើ ប្រាស់អាវពោង និងពោងកងឱ្យបានត្រឹមត្រូវ វិធីសាស្ត្រផ្សេងៗក្នុងការបង្ការគ្រោះថ្នាក់ និង អំពីវិធីជម្លៀសខ្លួនក្នុងករណីមានអាសន្ន។»។ ចំពោះអ្នកដំណើរវិញ ក្រសួងណែនាំឱ្យស្តាប់ និងគោរពការណែនាំរបស់បរិបាលនាវា អ្នកបើកបរនាវា ឬ អ្នកបម្រើការលើនាវា ដោយជៀសវាងការប្រមូលផ្តុំកកកុញ និងជ្រួលច្របល់គ្មានសណ្តាប់ធ្នាប់ នៅពេលជួបឧបសគ្គ ឬអាសន្ន ក្នុងអំឡុងពេលធ្វើនាវាចរណ៍៕	សម្ភារសម្រាប់ប្រើប្រាស់ និងឧបករណ៍សង្គ្រោះដូចជាអាវពោង ពោងកង បំពង់ពន្លត់អគ្គិភ័យ ខ្សែពួរ ត្រូវត្រៀមជាស្រេច ដើម្បីធានាថា ការធ្វើដំណើរតាមនាវា មានសុវត្ថិភាព នៅក្នុងអំឡុងពេលបុណ្យភ្ជុំបិណ្ឌ។ នេះគឺជាការណែនាំរបស់ក្រសួងសាធារណការ និងដឹកជញ្ជូន ទៅកាន់ម្ចាស់នាវា។
មុនផុតអាណត្តិជាប្រធានាធិបតីក្នុងខែមករា ឆ្នាំ២០២៥ខាងមុខ លោកចូ បៃឌិន បានប្រកាសថានឹងគោរពអញ្ជើញនាយករដ្ឋមន្ត្រីជប៉ុន លោក ហ្វីមីអូ គីស៊ីដា, នាយករដ្ឋមន្ត្រីអូស្រ្តាលី លោក អាន់តូនី អាល់បានីស, និងនាយករដ្ឋមន្ត្រីឥណ្ឌា លោក នារិន្ទ្រា ម៉ូឌី ដែលជាមេដឹកនាំកិច្ចពិភាក្សាសន្តិសុខចតុភាគី (QUAD)។ លោក បៃឌិន ជួបមេដឹកនាំទាំងបីម្ដងម្នាក់ ដោយលោកនឹងជួបលោក អាល់បានីស មុនគេនៅល្ងាចថ្ងៃទី២០ ខែកញ្ញា។ លោកនឹងបន្តជួបលោក ម៉ូឌី និងលោក គីស៊ីដា នៅក្នុងថ្ងៃបន្ទាប់។ លោកប្រធានាធិបតីនឹងបើកកិច្ចប្រជុំជាមួយមេដឹកនាំទាំង៣ និងទទួលអាហារពេលល្ងាចរួមនៅថ្ងៃទី២១ ខែកញ្ញា ក្នុងទីតាំងវិទ្យាល័យដែលលោកធ្លាប់ចូលរៀន។ នេះបើតាមការចុះរបស់ផ្សាយភ្នាក់ងារ AFP។ នេះជាលើកទី១ហើយដែលលោក បៃឌិនន ទទួលមេដឹកនាំបរទេសនៅទីក្រុង Wilmington ក្នុងតំណែងជាប្រធានាធិបតី។ វាបង្ហាញពីទំនាក់ទំនងជិតស្និទ្ធរបស់លោកចំពោះមេដឹកនាំ QUAD។ លោកស្រី កាម៉ាឡា ហារីស នឹងអវត្តមានក្នុងឱកាសនេះ។ នេះបើតាមការប្រកាសរបស់សេតវិមាន។ QUAD ជាកិច្ចប្រជុំសន្តិសុខចតុប្រទេសដែលមានមេដឹកនាំសមាជិកទាំង៤រួមមាន អាម៉េរិក ឥណ្ឌា ជប៉ុន និង អូស្រ្តាលី។ កិច្ចប្រជុំនេះបង្កើតក្នុងឆ្នាំ ២០០៧ ដែលមានគោលដៅរួមក្នុងការការពារលទ្ធិប្រជាធិបតេយ្យ និងរក្សាសន្តិសុខក្នុងតំបន់ឥណ្ឌូប៉ាស៊ីហ្វិក ស្របពេលចិន កំពុងបង្កើនឥទ្ធិពលខ្លួនក្នុងតំបន់។ បើតាមលោក John Kirby អ្នកនាំពាក្យក្រុមប្រឹក្សាសន្តិសុខជាតិអាម៉េរិក បាននិយាយាថា QUAD នឹងមានលើកឡើងបញ្ហាសំខាន់ដូចជាការពង្រីកឥទ្ធិពលរបស់ចិន និងជម្លោះហ្វីលីពីនជាមួយចិននៅសមុទ្រចិនខាងត្បូងថ្មីៗនេះ។ មុនជំនួបនេះ អ្នកសារព័ត៌មានបានបង្ហាញការមិនពេញចិត្តលើសេតវិមាន ព្រោះផ្ដល់រយៈពេលសួរសំណួរខ្លីដល់ពួកគេក្នុងការចោទសួរលើមេដឹកនាំ។ ក្រុមអ្នកកាសែត បានរិះគន់លោក បៃឌិន និងលោក ម៉ូឌី ថាមិនចង់ឆ្លើយសំណួរទាក់ទងសិទ្ធិមនុស្ស និងប្រជាធិបតេយ្យទៀតផង។ ប៉ុន្តែលោក Kirby បានចេញមុខការពារ ដោយប្រកាសថាគ្មានបញ្ហាណាដែលមេដឹកនាំទាំងពីរនាក់មិនចង់បកស្រាយនោះទេ៕	ប្រធានាធិបតីអាម៉េរិក លោក ចូ បៃឌិន ទទួលស្វាគមន៍មេដឹកនាំសមាជិកសម្ព័ន្ធចតុភាគី QUAD នៅ ទីក្រុង Wilmington នៅរដ្ឋ Delaware។ នេះជាលើកចុងក្រោយរបស់លោក បៃឌិន មុនផុតអាណត្តិនៅឆ្នាំ២០២៥។
កាលពីយប់ថ្ងៃទី២០ កញ្ញា សម្ដេច ហ៊ុន សែន អតីតប្រមុខរដ្ឋាភិបាល និងជាប្រធានគណបក្សប្រជាជន បានប្រកាសថា កម្ពុជាសម្រេចចិត្តបញ្ចប់ការចូលរួមតំបន់ត្រីកោណអភិវឌ្ឍន៍កម្ពុជា ឡាវ វៀតណាម (CLV-DTA) ចាប់ពីថ្ងៃទី២០ ខែកញ្ញាតទៅ។ ដ្បិតកម្ពុជាដកខ្លួនចេញពីគម្រោងអភិវឌ្ឍន៍ CLV-DTA តែការរៀបចំដំណើរទស្សនកិច្ចសម្រាប់ប្រជាពលរដ្ឋទៅតំបន់នេះ នឹងតែបន្តរៀបចំដដែល។ លោក ប៉ែន បូណា ប្រធានអង្គភាពអ្នកនាំពាក្យរដ្ឋាភិបាល បញ្ជាក់ប្រាប់សារព័ត៌មានឌីជីថលថ្មីៗថា៖ «ដំណើរទស្សនកិច្ចនេះនៅបន្តធ្វើពីព្រោះវាគឺជាដំណើរទស្សនកិច្ចដើម្បីស្វែងយល់បញ្ហាព្រំដែន។ ការយល់ដឹងពីបញ្ហាព្រំដែនមានសារសំខាន់ណាស់សម្រាប់ប្រជាពលរដ្ឋ ដើម្បីពង្រឹងជំនឿចិត្តរបស់ពួកគាត់មកលើរាជរដ្ឋាភិបាលក្នុងការការពារអធិបតេយ្យភាពជាតិ និងបូរណភាពទឹកដី»។ រូបភាពពីអង្គភាពអ្នកនាំពាក្យ។ បើតាមប្រធានអង្គភាពអ្នកនាំពាក្យរូបនេះ ប្រជាពលរដ្ឋដែលបានចូលរួមដំណើរទស្សនកិច្ចនេះ ១០០ភាគរយ បានទទួលចំណេះដឹងរឿងព្រំដែនតាមរយៈបទបង្ហាញមុនពេលចេញដំណើរ និងបានឃើញផ្ទាល់ភ្នែកបង្គោៗព្រំដែន ផ្លូវក្រវាត់ព្រំដែន ប៉ុស្តិ៍នគរបាលព្រំដែន និងជីវភាពជាប្រក្រតីរបស់ប្រជាពលរដ្ឋនៅតាមបណ្តោយព្រំដែន។ «ពួកគាត់សប្បាយរីករាយ និងមានជំនឿចិត្តទាំងស្រុងលើរាជរដ្ឋាភិបាល និងមិនចាញ់ឃោសនាបោកប្រាស់របស់ក្រុមប្រឆាំងជ្រុលនិយមដែលនិយាយភូតកុហករឿងព្រំដែន»។ លោក ប៉ែន បូណា បន្ថែមដូច្នេះ។ អត្ថបទទាក់ទង សម្តេច ហ៊ុន សែន ប្រកាសបញ្ចប់ការចូលរួមតំបន់ត្រីកោណអភិវឌ្ឍន៍ CLV-DTA ក្រសួងព័ត៌មាន នឹងរៀបចំទស្សនកិច្ចឱ្យពលរដ្ឋទៅទិសឦសានដោយឥតគិតថ្លៃ នាយករដ្ឋមន្ត្រី នឹងរៀបចំដំណើរកម្សាន្តតាមព្រំដែនដោយឥតគិតថ្លៃ នៅថ្ងៃសៅរ៍ ទី២១ កញ្ញានេះ ជាសប្ដាហ៍ទី៣ហើយ ដែលក្រសួងព័ត៌មាន បានរៀបចំដំណើរទស្សនកិច្ចទិសឦសានដោយឥតគិតថ្លៃ នៅរៀងរាល់ថ្ងៃសៅរ៍។ សូមបញ្ជាក់ថា កាលពីថ្ងៃទី២២ សីហា សម្ដេច ហ៊ុន ម៉ាណែត ប្រកាសរៀបចំដំណើរកម្សាន្តតាមព្រំដែនដោយឥតគិតថ្លៃ នៅរៀងរាល់ចុងសប្ដាហ៍ ដើម្បីផ្ដល់ឱកាសដល់ប្រជាពលរដ្ឋ និងយុវជន ឱ្យបានឈ្វេងយល់ពីបញ្ហាព្រំដែន និងខេត្តតាមបណ្ដោយព្រំដែន៕ ដំណើរទស្សនកិច្ចទៅកាន់ព្រំដែន។ រូបភាពពីអង្គភាពអ្នកនាំពាក្យ។	ដំណើរទស្សនកិច្ចនៅតាមព្រំដែន នឹងបន្តរៀបចំដល់ចុងឆ្នាំ២០២៤ បើទោះបីរាជរដ្ឋាភិបាលកម្ពុជា ប្រកាសបញ្ចប់ការចូលរួមតំបន់ត្រីកោណអភិវឌ្ឍន៍ក៏ដោយ។ លោក ប៉ែន បូណា ប្រធានអង្គភាពអ្នកនាំពាក្យ លើកឡើងបែបនេះ ដោយចាត់ទុកដំណើរទស្សនកិច្ចនេះ ជាដំណើរទស្សនកិច្ចដើម្បីស្វែងយល់បញ្ហាព្រំដែន។
ស្របពេលខួបទំនាក់ទំនងរយៈពេល ៥០ឆ្នាំ មហាក្សត្រម៉ាឡេស៊ី Ibrahim Iskandar បានបំពេញទស្សនកិច្ចនៅចិន។ នេះជាដំណើរទស្សនកិច្ចរបស់មហាក្សត្រម៉ាឡេស៊ីលើកដំបូង ក្នុងរយៈពេល១០ឆ្នាំ ចាប់តាំងពីអតីតមហាក្សត្រ Abdul Halim នៅក្នុងឆ្នាំ២០១៤។ ក្នុងដំណើរទស្សនកិច្ចនេះ ប្រមុខរដ្ឋម៉ាឡេស៊ី បានប្តេជ្ញាធ្វើការជាមួយចិន នៅក្នុងសមុទ្រចិនខាងត្បូង ដែលភាគីទាំងពីរមានបញ្ហាចម្រូងចម្រាសលើការរុករកប្រេង។ «ម៉ាឡេស៊ី នឹងរួមគ្នាជាមួយចិន ដើម្បីរួមចំណែកក្នុងការរក្សាសន្តិភាព និងស្ថិរភាពនៅសមុទ្រចិនខាងត្បូង»។ ទូរទស្សន៍ចិន China Central Television បានស្រង់សម្តីមហាក្សត្រម៉ាឡេស៊ីបែបនេះ។ ចិន បានទាមទារសមុទ្រចិនខាងត្បូងស្ទើរតែប្រមាណ ៩០ភាគរយ ដែលធ្វើឱ្យមានជម្លោះដែនទឹកជាមួយបណ្តាប្រទេសអាស៊ានមួយចំនួនដូចជា ម៉ាឡេស៊ី វៀតណាម ហ្វីលីពីន និងព្រុយណេ។ ពាក់ព័ន្ធនឹងជម្លោះនេះ ចិន និងម៉ាឡេស៊ី មិនមានស្ថានភាពតានតឹងដូចការទាមទាររវាងចិន និងហ្វីលីពីនឡើយ។ ប៉ុន្តែរដ្ឋាភិបាលក្រុងប៉េកាំង និងក្រុងគូឡាឡាំពួ មានការខ្វែងគំនិតគ្នាលើការរុករកប្រេង ធនធានធម្មជាតិ និងការអភិវឌ្ឍ ក្នុងដែនទឹកដ៏ធំមួយនោះ។ កន្លងមក នាយករដ្ឋមន្រ្តីម៉ាឡេស៊ី លោក អាន់វ៉ា អ៊ីប្រាហ៊ីម បានអះអាងថា ចិន បានដាក់ការតវ៉ាពាក់ព័ន្ធនឹងការរុករកប្រេង និងហ្គាសរបស់ម៉ាឡេស៊ីក្នុងសមុទ្រចិនខាងត្បូង ហើយភាគីទាំងពីរ កំពុងពិភាក្សាគ្នា។ ចំណែកលោកស៊ី បានសន្យាពន្លឿនកិច្ចសហប្រតិបត្តិការលើវិស័យកសិកម្ម ការកាត់បន្ថយភាពក្រីក្រ ថាមពលថ្មី និងសេដ្ឋកិច្ចឌីជីថលជាដើម។ លើសពីនេះ មេដឹកនាំចិន ក៏បានប្តេជ្ញាពង្រឹងទំនាក់ទំនងនៅក្នុងវិស័យអប់រំ ការស្រាវជ្រាវបច្ចេកវិទ្យា និងវិទ្យាសាស្រ្តផងដែរ។ សូមបញ្ជាក់ថា ទំហំពាណិជ្ជកម្មរវាងចិន និងម៉ាឡេស៊ី មានចំនួន ៩៨,៨០ពាន់លានដុល្លារ ដែលទំហំនេះ បានធ្វើឱ្យចិន បានក្លាយជាដៃគូពាណិជ្ជកម្មធំជាងគេរបស់ម៉ាឡេស៊ី ក្នុងរយៈពេល ១៥ឆ្នាំជាប់ៗគ្នា៕	ម៉ាឡេស៊ី នឹងធ្វើការជាមួយចិន ដើម្បីរក្សាសន្តិភាពលើសមុទ្រចិនខាងត្បូង។ មហាក្សត្រម៉ាឡេស៊ី Sultan Ibrahim Iskandar បានបញ្ជាក់ប្រាប់លោកប្រធានាធិបតីចិន ស៊ី ជិនភីង។ នេះបើតាមការចុះផ្សាយរបស់ទូរទស្សន៍ចិន China Central Television នៅថ្ងៃទី២០ ខែកញ្ញា។
លោក ហ៊ុន ម៉ានី រដ្ឋមន្រ្តីក្រសួងមុខងារសាធារណៈ បានទទួលជួបលោក Derek Yip ឯកអគ្គរដ្ឋទូតវិសាមញ្ញ និងពេញសមត្ថភាព នៃប្រទេសអូស្ត្រាលីថ្មីប្រចាំកម្ពុជា កាលពីថ្ងៃទី១៩ កញ្ញា តាមការស្នើសុំរបស់ស្ថានទូតអូស្ត្រាលី។ ជំនួបនេះ បានពិភាក្សាលើកិច្ចសហប្រតិបត្តិការនានា ដោយផ្តើមចេញពីការអភិវឌ្ឍធនធានមនុស្ស តាមរយៈការផ្តល់ឱកាសអាហារូបករណ៍ដល់និស្សិត និងមន្ត្រីរាជការវ័យក្មេងកម្ពុជា ជាពិសេសការជំរុញលើវិស័យពាណិជ្ជកម្ម ធុរកិច្ច និងវិនិយោគរវាងប្រទេសទាំងពីរ។ រូបភាពពីក្រសួងមុខងារសាធារណៈ។ នាជំនួបខាងលើ លោក Derek Yip ឯកអគ្គរដ្ឋទូតអូស្រ្តាលីថ្មី បានបង្ហាញឆន្ទៈក្នុងបន្តជំរុញកិច្ចសហប្រតិបត្តិការរវាងប្រទេសទាំងពីរ ឱ្យកាន់តែស៊ីជម្រៅលើគ្រប់វិស័យ។ តាមរយៈជំនួបនេះ ឯកអគ្គរដ្ឋទូតអូស្រ្តាលីថ្មីរូបនេះ ជឿជាក់ថា អូស្ត្រាលី នឹងបន្តជាដៃគូកិច្ចសហប្រតិបត្តិការល្អ ដោយបន្តគាំទ្រលើចក្ខុវិស័យរបស់រដ្ឋាភិបាលកម្ពុជា ស្របទៅនឹងយុទ្ធសាស្រ្តបញ្ចកោណ។ ជាមួយគ្នានេះ លោកឧបនាយករដ្ឋមន្រ្តី ហ៊ុន ម៉ានី រដ្ឋមន្រ្តីក្រសួងមុខងារសាធារណៈ ក៏បានលើកឡើងពីកិច្ចការអាទិភាព ជាពិសេសការងារកែទម្រង់រដ្ឋបាលសាធារណៈ។ ពាក់ព័ន្ធនឹងវិស័យមុខងារសាធារណៈ លោក ហ៊ុន ម៉ានី និងលោក Derek Yip ក៏បានពិភាក្សាលើកិច្ចការពង្រីកកិច្ចសហការក្នុងវិស័យមុខងារសាធារណៈកម្ពុជា។ ទន្ទឹមនឹងនេះ ភាគីទាំងពីរ នឹងសិក្សាពីលទ្ធភាពក្នុងការបង្កើនឱកាសបន្ថែម ដើម្បីគាំទ្រ និងជំរុញការងារអភិវឌ្ឍសមត្ថភាពមន្ត្រីរាជការកម្ពុជា បន្ថែមលើយន្តការដែលមានស្រាប់ក្នុងក្របខណ្ឌកិច្ចប្រជុំប្រមុខមុខងារសាធារណៈផងដែរ។ នេះបើតាមក្រសួងមុខងារសាធារណៈ៕	កន្លងមក ប្រទេសអូស្រ្តាលី តែងជួយគាំទ្រលើការបណ្ដុះបណ្ដាល និងអភិវឌ្ឍន៍ធនធានមនុស្សកម្ពុជា តាមរយៈការផ្ដល់អាហារូបករណ៍ដល់សិស្សនិស្សិត និងមន្រ្តីរាជការកម្ពុជា។ ដើម្បីគាំទ្រ និងជំរុញបន្ថែម លោក ហ៊ុន ម៉ានី រដ្ឋមន្រ្តីក្រសួងមុខងារសាធារណៈ និងលោក Derek Yip ឯកអគ្គរដ្ឋទូតអូស្រ្តាលីថ្មីប្រចាំកម្ពុជា បានពិភាក្សាពីលទ្ធភាពបង្កើនឱកាសបន្ថែម លើការអភិវឌ្ឍសមត្ថភាពមន្ត្រីរាជការកម្ពុជា។
ឈឿង ល្វៃ គឺជាកីឡាករគុនខ្មែរជួរមុខមួយរូប ដែលមានអ្នកគាំទ្រជាច្រើន តែងទស្សនាគ្រប់ការប្រកួតរបស់គេ។ មុនពេលឡើងសង្វៀនរបស់ ឈឿង ល្វៃ អ្នកគាំទ្រ សង្កេតឃើញថាកីឡាកររូបនេះ តែងតែទន្ទ្រាំជើង និងសូត្រគាថាអ្វីមួយ។ ឈឿង ល្វៃ បានប្រាប់សារព័ត៌មានឌីជីថលថ្មីៗថា រូបគេមិនមែនជាអ្នកមានមន្ដអាគមអ្វីឡើយ។ ម្យ៉ាងវិញទៀត ការប្រកួតនៅលើសង្វៀន គឺជាការប្រើបច្ចេកទេសយកឈ្នះគូប្រកួត ដោយស្មើភាពគ្នា។ ប៉ុន្ដែ ល្វៃ ជឿថាអបិយជំនឿនេះ គឺមានតាំងបុរាណមក ហើយរូបលោកគ្រាន់តែបានរៀន និងបានស្ដាប់ព្រឹទ្ធាចារ្យគុនចាស់ៗ បានប្រាប់ពីជំនឿនេះ ប៉ុណ្ណោះ។ អ្នកប្រដាល់វ័យ ២៧ឆ្នាំរូបនេះ បានប្រាប់ថា៖«នេះ គឺជាអបិយជំនឿមួយ ដែលមានតាំងពីបុរាណមកម្លេះ។ លោកគ្រូ ហើយចាស់ព្រឹទ្ធាចារ្យ បានប្រាប់យើងពីរបៀបសូត្រមន្ដគាថា មុនឡើងប្រកួត។ អ្វី ដែលជាក់ស្ដែង យើងធ្វើតាមគាត់។» អ្នកគាំទ្រមួយចំនួនជឿថា សង្វៀនប្រដាល់កាលពីសម័យដើម សុទ្ធតែមានអថ័នដែលអាចបន្សាបរាល់មន្ដអាគមនានា ដូចជាមហាទម្ងន់ មហារអិល ឬស្បែកគង់។ អថ័នបន្សាបនោះ ត្រូវបានគេដាក់ឲ្យកីឡាករទាំងនោះ ឡើងលើសង្វៀនប្រកួតមានភាពស្មើគ្នាដោយប្រើបច្ចេកទេសក្បាច់គុន មិនមែនប្រើមន្ដអាគមជំនួស។ ដោយឡែក ឈឿង ល្វៃ សូត្រគាថាបាលី គឺគ្រាន់តែធ្វើឲ្យមានស្មារតី និងអារម្មណ៍ជឿជាក់លើខ្លួនឯង មិនឲ្យចាញ់ច្រាបគូប្រប្រកួតប៉ុណ្ណោះ។ «ខ្ញុំ ក៏មិនដឹងច្បាស់ដែរ។ ប៉ុន្ដែខ្ញុំគ្រាន់តែដឹងតាមលោកគ្រូៗ គាត់បានប្រាប់មក គេមានដាក់អថ័នខ្លះដែរ ប៉ុន្ដែយើង ក៏មិនដឹងថាគេដាក់បែបណាដែរ។ ការសូត្រមន្ដអាគមន៍នៅលើសង្វៀន គឺសម្រាប់ខ្ញុំជាការដាស់អារម្មណ៍ខ្លួនឯង ឲ្យមានកម្លាំងកុំឲ្យយើងខ្លាច និងជឿជាក់លើខ្លួនឯង ខ្លាំងជាងដៃគូរបស់យើង។ ប៉ុន្ដែបើលើសពីនេះ ខ្ញុំក៏មិនដឹងដែរ។ ចំណែកកីឡាករគូប្រកួតគេ ក៏មានរបៀនរបស់គេដែរ ព្រោះគេមានគ្រូ មានព្រះ មានជំនឿរបស់គេដែរ។»។ កីឡាកររូបនេះ បាននិយាយដូច្នេះ។ ឈឿង ល្វៃ ជឿថាសម័យបច្ចុប្បន្ន ទោះជាក្មេងរៀននូវមន្ដអាគមន៍ទាំងនោះ ក៏មិនពូកែដូចចាស់ពីសម័យដើមដែរ ដោយសារតែក្មេងបច្ចុប្បន្ន មិនអាចតមបានខ្ជាប់ខ្ជួន។ កីឡាករវ័យ២៧ឆ្នាំរូបនេះ បានប្រាប់ដូច្នេះថា៖«ចាស់ៗពីដើម គាត់រៀនមន្ដវិទ្យាការពូកែ ប៉ុន្ដែក្មេងសម័យឥឡូវ មិនពូកែទេ ដោយសារការតំណមតមមិនបានល្អដូចពួកគាត់។ ដូច្នេះ យើង មិនអាចស័ក្ដិសិទ្ធិដូចពួកគាត់បានទេ។ ប៉ុន្ដែទាំងនេះ គ្រាន់តែជាការៀនចេះដឹងពីគាត់មកប៉ុណ្ណោះ ហើយមកអនុវត្តតាមគាត់ តាមអ្វីដែលគាត់ប្រាប់អញ្ចឹងទៅ។»។ រីឯការប្រកួតនៅក្រៅប្រទេស ដែលកីឡាករគុនខ្មែរ ចេញទៅប្រកួតដំបូងៗចាញ់គេ គឺដោយសារតែចាញ់ច្រាបទឹកដី អ្នកគាំទ្រ និងបរិបទប្រកួតនៅក្រៅប្រទេស មិនមែនដោយសារមន្ដអាគមន៍អ្វីឡើយ។ ឈឿង ល្វៃ បានប្រាប់ពីទស្សនៈ ពីបទពិសោធន៍នៃអារម្មណ៍ផ្ទាល់ខ្លួនរបស់គេដូច្នេះ។ «ទៅប្រកួតនៅស្រុកគេ ចាញ់ច្រាបដោយសារទឹកដី បើយើងមិនសូវបានចេញទៅក្រៅប្រទេសចឹង អាចមានអារម្មណ៍ភ័យខ្លាច ហើយឃើញមហាជនគេច្រើន។ យើង ធ្លាប់តែនៅស្រុកខ្មែរ មានបងប្អូនខ្មែរយើងច្រើន ដល់តែនៅស្រុកគេនោះ យើងមានតែ២ ៣នាក់ ឬតែម្នាក់ឯង។ អ៊ីចឹង យើង មានអារម្មណ៍ថាចាញ់ច្រាប់គេ យើង មានអារម្មណ៍មិនល្អ ធ្វើឲ្យការប្រកួតយើងធ្លាក់តាមហ្នឹងដែរ។ នៅពេលយើង ទៅក្រៅប្រទេសញឹកទៅ យើងលែងចាញ់ច្រាបគេដោយសាររឿងអ្នកគាំទ្រគេហើយ ព្រោះយើងដឹងអស់ពីបរិបទនៅក្រៅស្រុក។» ឈឿង ល្វៃ បាននិយាយដូច្នេះ៕	កីឡាករគុនខ្មែរ ឈឿង ល្វៃ តែងតែសូត្រគាថា និងទន្ទ្រាំជើង មុនពេលឡើងលើសង្វៀន។ កីឡាករគុនខ្មែររហស្សនាម «នាគខ្មៅចតុមុខ» រូបនេះ មិនចេះមន្ដអាគមអមអាមអ្វីឡើយ ប៉ុន្ដែគាថាបាលី ដែលខ្លួនតែងសូត្រមុនពេលឡើងសង្វៀននោះ គឺគ្រាន់តែជាការដាស់ស្មារតី និងតាំងអារម្មណ៍ មិនឲ្យខ្លាចគូប្រកួតបណ្ណោះ។
កំណើនសេដ្ឋកិច្ចយឺត និងភាពជាប់គាំងនៃកម្រិតប្រាក់ចំណូល បានធ្វើឱ្យវិស័យអចលនទ្រព្យនៅបណ្តាប្រទេសជាច្រើនប្រឈមការលំបាក ក្នុងនោះរួមមានថៃផងដែរ។ ជុំវិញបញ្ហានេះ អ្នកជំនាញបានស្នើឱ្យរដ្ឋាភិបាលថៃ គិតគូរលើជម្រើសក្នុងទិញផ្ទះសម្រាប់អ្នកមានចំណូលទាប។ នាយកគ្រប់គ្រងនៃក្រុមហ៊ុនអភិវឌ្ឍន៍ Sena លោកស្រី Kessara Thanyalakpark បានថ្លែងថា ថៃនឹងប្រើប្រាស់ប្រព័ន្ធកម្ចីប្រាក់ទិញផ្ទះដូចជប៉ុន ដើម្បីឲ្យប្រជាជនដែលមានប្រាក់ចំណូលតិចមានភាពងាយស្រួលក្នុងការទិញលំនៅឋានផ្ទាល់ខ្លួន។ ប្រព័ន្ធកម្ចីប្រាក់ទិញផ្ទះរបស់ជប៉ុន ផ្ដល់ជូនតម្លៃសមរម្យ និងប្រាក់កម្ចីមានស្ថិរភាពរយៈពេលវែង ពោល គឺជួយដល់អ្នកខ្វះខាតហិរញ្ញវត្ថុបានច្រើន។ លោកស្រីបន្តទៀតថា បុគ្គលដែលមានប្រាក់ចំណូលប្រហែល ៣០០ដុល្លារក្នុងមួយខែ ហើយកំពុងទិញផ្ទះតម្លៃ ជាង៤៥០០០ដុល្លារ ឬតិចជាងនេះក្នុងមួយយូនីត គម្រោងនេះគឺមានអត្ថប្រយោជន៍ច្រើនសម្រាប់ពួកគេ។ ការបង់រំលស់ប្រាក់ប្រចាំខែនៃគម្រោងកញ្ចប់ប្រាក់កម្ចីនេះ ជាមធ្យមប្រហែលជិត ១០០ដុល្លារ។ ប្រព័ន្ធកម្ចីទិញផ្ទះរយៈពេលវែងរបស់ជប៉ុនផ្ដល់ជូនការបង់រំលស់ដល់ ៣០ឆ្នាំជាមួយអត្រាការប្រាក់ថេររយៈពេល ២០ឆ្នាំ និងប្រែប្រួលរយៈពេល ១០ឆ្នាំ។ កញ្ចប់នេះគឺផ្តោតលើប្រជាជនដែលមិនអាចស្នើកម្ចីទូទៅបាន រដ្ឋាភិបាលមានការផ្លាស់ប្ដូរ និងផ្ដល់ជូនប្រាក់កម្ចីទូទៅតាមរយៈធនាគារ ឬស្ថាប័នហិរញ្ញវត្ថុផ្សេងៗ។ ការស្នើកម្ចីប្រាក់ទិញផ្ទះរបស់ប្រជាជន ត្រូវបានបដិសេដពីក្រុមហ៊ុន Sena កើនឡើងដល់ ៦០-៧០% ដែលកាលមុនមានត្រឹមតែ ៣០-៤០% ប៉ុណ្ណោះ។ ការបដិសេដកម្ចីកើនឡើងដោយសារកត្តាធំៗ ដូចជាអ្នកស្នើសុំប្រាក់កម្ចីខ្លួនឯង មិនអាចបំពេញតម្រូវការចាំបាច់ដែលក្រុមហ៊ុនត្រូវការ មិនមានប្រាក់ចំណូលគ្រប់គ្រាន់ ឬគ្មានស្ថិរភាពជាដើម។ លោកស្រីបន្ថែមទៀតថា នេះក៏ដោយសារកំណើនសេដ្ឋកិច្ចមានសភាពយឺត និងអត្រានៃតម្លៃផ្ទះកើនឡើងលឿនជាងចំណូលដែលប្រជាជនអាចរកបាន។ កាលពីប៉ុន្មានឆ្នាំមុន អត្រាកំណើនប្រាក់ចំណូលត្រឹមតែ ១% ប៉ុណ្ណោះ ខណៈអត្រាកំណើននៃផ្ទះគឺ ៦-៧% ក្នុងមួយឆ្នាំ និងតម្លៃនៃសម្ភារៈសំណង់កើនឡើងផងដែរ។ ទោះបីជាពាក្យស្នើសុំប្រាក់កម្ចីត្រូវបានអនុម័តក៏ដោយ ខ្លះសម្រេចមិនទទួលប្រាក់កម្ចីវិញ ព្រោះពួកគេឃើញពីភាពមិនថេរនៃសេដ្ឋកិច្ចប្រទេស ស្ទាក់ស្ទើរ និងព្រួយបារម្មណ៍ក្នុងការទទួលយកប្រាក់កម្ចីរយៈពេលវែង ដែលមានរយៈពេល ២០ ទៅ ៣០ ឆ្នាំ។ ការដាក់ចេញនូវគម្រោងថ្មីនេះ គឺជាការផ្ដល់អាទិភាព និងដោះស្រាយបញ្ហាហិរញ្ញវត្ថុដល់ប្រជាជន ដែលរួមទាំងកម្ចីផ្លូវការ និងមិនផ្លូវការ។ លោកស្រីពន្យល់ថា បើធានាគារជាតិរបស់ថៃបន្ថយអត្រាការប្រាក់កម្ចីទូទៅនៅខែ ធ្នូរ គឺធ្វើឲ្យប្រជាជនចង់បង់រំលស់ផ្ទះច្រើន។ ទោះយ៉ាងណាក៏ដោយ បើវាកើតឡើងមែន អត្រាការប្រាក់កម្ចីទិញផ្ទះនៅតែដើរតួនាទីយ៉ាងធំ ដែលតម្រូវឲ្យមាននូវលក្ខខណ្ឌចាំបាច់មួយចំនួនមុននឹងអាចស្នើកម្ចីបាន ព្រោះឧស្សាហកម្មអចលនៈទ្រព្យ រួមមានការសាងសង់ផ្ទះថ្មី និងការទទួលបានប្រាក់កម្ចី រងផលប៉ះពាល់យ៉ាងខ្លាំងដោយអត្រាការប្រាក់ទាំងនេះ៕	អ្នកជំនាញអចលនទ្រព្យថៃ បានស្នើឱ្យរដ្ឋាភិបាលគិតគូរពីការបង់រំលោះផ្ទះរយៈពេល ២០ឆ្នាំ សម្រាប់ប្រជាជនមានចំណូលទាប។ នេះបើតាមការចុះផ្សាយរបស់កាសែត Bangkok Post នៅថ្ងៃទី ១៤ ខែ កញ្ញា។
ដើម្បីឱ្យព្រះរាជពិធីដំណើរការដោយរលូន ប្រកបដោយសុវត្ថិភាព សណ្ដាបធ្នាប់ល្អ រដ្ឋបាលរាជធានីភ្នំពេញ បានចេញសេចក្ដីជូនដំណឹងឱ្យសាធារណជន បញ្ចៀសចរាចរនៅទីតាំងតំបន់ជុំវិញវិមានឯករាជ្យ ក្នុងភូមិសាស្ត្រខណ្ឌដូនពេញ និងបឹងកេងកង។ បើតាមរដ្ឋបាលរាជធានីភ្នំពេញ សមត្ថកិច្ច នឹងបញ្ចៀសចរាចរចំពោះយានយន្តគ្រប់ប្រភេទនៅតំបន់ជុំវិញវិមានឯករាជ្យ លើកំណាត់មហាវិថីព្រះសុរាម្រឹត មហាវិថីព្រះសីហនុចាប់ពីចំណុចវត្តលង្កា ដល់ស្តុបនាគបាញ់ទឹក។ បន្ថែមលើនេះ កំណាត់មហាវិថីព្រះនរោត្តម ចាប់ពីផ្លូវលេខ២៤០ ដល់រង្វង់មូលវិមានឯករាជ្យ និងពីវិមានឯករជ្យ ដល់ផ្លូវលេខ២៩៤ ក៏ត្រូវបញ្ចៀសចរាចរណ៍ផងដែរ។ សូមបញ្ជាក់ថា វិមានរដ្ឋធម្មនុញ្ញ ត្រូវបានបញ្ចុះបឋមសិលាសាងសង់កាលពីថ្ងៃទី១២ ខែមិថុនា ឆ្នាំ២០២៣។ វិមានរដ្ឋធម្មនុញ្ញ មានទីតាំងនៅលើសួនច្បារខាងលិចវិមានឯករាជ្យ៕	ចាប់ពីម៉ោង៥ព្រឹកថ្ងៃទី២៤ ខែកញ្ញា ចរាចរណ៍នៅរង្វង់មូលវិមានឯករាជ្យ នឹងផ្អាកចរាចរណ៍បណ្ដោះអាសន្ន ដើម្បីប្រារព្ធព្រះរាជពិធីសម្ពោធវិមានរដ្ឋធម្មនុញ្ញ។ ព្រះរាជពិធីនេះ នឹងប្រារព្ធក្រោមព្រះរាជាធិបតីដ៏ខ្ពង់ខ្ពស់របស់ព្រះករុណាព្រះបាទសម្ដេចព្រះបរមនាថ នរោត្តម សីហមុនី។
តាមសេចក្តីរាយការណ៍របស់ទីភ្នាក់ងារឧតុនិយមជប៉ុន ក្រុងWajima, ក្រុង Suzu និងក្រុង Noto ក្នុងខេត្ត Ishikawa មានទឹកភ្លៀងធ្លាក់យ៉ាងខ្លាំង ដែលបង្កឱ្យមានទឹកជំនន់។ គ្រោះមហន្តរាយនេះ ត្រូវបានជប៉ុន ចាត់ទុកជាកម្រិតអាសន្នខ្ពស់បំផុត ក្នុងកម្រិតពី១ ទៅ៥។ «កម្រិតភ្លៀងធ្លាក់បែបនេះ តំបន់ក្នុងខេត្ត Ishikawa មិនធ្លាប់ជួបប្រទះពីមុនទេ។ ប្រជាជនត្រូវតែរកកន្លែងសុវត្ថិភាពបន្ទាន់»។ មន្រ្តីឧតុនិយមជប៉ុន លោក Sugimoto Satoshi បានបញ្ជាក់។ នេះបើតាមការចុះផ្សាយរបស់ទូរទស្សន៍ NHK។ ដោយសារកម្រិតទឹកភ្លៀងធ្លាក់ខ្លាំង ទន្លេចំនួន ១១នៅក្នុងខេត្ត Ishikawa បានជន់ជោរ ខណៈអាជ្ញាធរ បានបញ្ជាឱ្យប្រជាជនចំនួន ៤៤៧០០នាក់ នៅក្រុង Wajima ក្រុង Suzu និងក្រុងNoto រកកន្លែងមានសុវត្ថិភាព។ មកទល់ពេលនេះ មនុស្សយ៉ាងហោចណាស់ ១នាក់បានបាត់ខ្លួន។ ចំណែកក្រសួងការពារជាតិជប៉ុន បានបញ្ជូនកងស្វ័យការពារទៅតំបន់មានទឹកជំនន់ ដើម្បីជួយជម្លៀសប្រជាជន និងស្វែងរកអ្នកបាត់ខ្លួន។ ទីភ្នាក់ងារឧតុនិយមជប៉ុន បានរំពឹងថា តំបន់ជាច្រើននៅជប៉ុន នឹងរងភ្លៀងធ្លាក់យ៉ាងខ្លាំង ដោយវាអាចមានចន្លោះពី១៥០ មីលីម៉ែត្រ ទៅ២០០មីលីម៉ែត្រ៕	អាជ្ញាធរជប៉ុន នៅថ្ងៃទី២១ ខែកញ្ញា បានប្រាប់ប្រជាជនរាប់ម៉ឺននាក់ឱ្យភៀសខ្លួនរកកន្លែងមានសុវត្ថិភាព បន្ទាប់ពីខេត្ត Ishikawa បានរងជំនន់ទឹកភ្លៀងធ្ងន់ធ្ងរ និងមានដីបាក់។ អាជ្ញាធរជប៉ុន បានអះអាងថា តំបន់នេះ មិនធ្លាប់ជួបប្រទះជំនន់ទឹកភ្លៀងធ្ងន់ធ្ងរបែបនេះឡើយ។
សម្រាប់អាណាព្យាបាល ដែលមមាញឹក តម្រូវឱ្យកូនរបស់ពួកគេអុំទូកមកសាលារៀនដោយខ្លួនពួកគេផ្ទាល់ ឬខ្លះមកជាមួយមិត្តភក្ដិ ឬអ្នកជិតខាង។ក្រៅពីរដ្ឋាភិបាល នាពេលបច្ចុប្បន្នមានអង្គការមួយចំនួនប៉ុណ្ណោះ ដែលជួយដល់វិស័យអប់រំលើផ្ទៃបឹងទន្លេសាបនេះ។ អង្គការទាំងនោះ បានជួយលើការសាងសង់អគារសិក្សា, ឧបករណ៍សិក្សា និងមធ្យោបាយធ្វើដំណើរជាដើម។ ពួកគេសង្ឃឹមថា នឹងមានអង្គការ និងសប្បុរសជនកាន់តែច្រើន ខ្វាយខ្វល់ពីការអប់រំ និងអនាគតរបស់ពួកគេ៕	បាត់ដំបង៖ កុមារ រស់នៅបឹងទន្លេសាប ខេត្តបាត់ដំបង តែងប្រើប្រាស់ទូកជាមធ្យោបាយចម្បង និងសំខាន់ ដើម្បីធ្វើដំណើរទៅកាន់សាលារៀនរបស់ពួកគេ។ ជារៀងរាល់ព្រឹកកុមារក្នុងឃុំកោះជីវាំង ស្រុកឯកភ្នំ នាំគ្នាបើកទូករបស់ពួកគេ ទៅកាន់សាលារៀន។ សិស្សខ្លះក៏ទៅសាលាបឋមសិក្សាព្រែកទាល់។ ឯខ្លះក៏ទៅរៀននៅសាលាបឋមសិក្សាឃុំកោះជីវាំងជាដើម។
គណៈប្រតិភូនាវាយុវជនអាស៊ីអាគ្នេយ៍ចំនួន ១៦រូប នឹងចេញដំណើរទៅចូលរួមក្នុងកម្មវិធីនាវាយុវជនអាស៊ីអាគ្នេយ៍លើកទី៤៨ ដែលប្រព្រឹត្តទៅរយៈពេល ៣៨ថ្ងៃ ចាប់ពីថ្ងៃទី៤ ខែវិច្ឆិកា ដល់ថ្ងៃទី១១ ខែធ្នូ ឆ្នាំ២០២៤។ ប្រតិភូយុវជនកម្ពុជា នឹងធ្វើដំណើរទៅកាន់ប្រទេសចំនួន៣ រួមមានប្រទេសជប៉ុន ឥណ្ឌូណេស៊ី និងវៀតណាម ដើម្បីចូលរួមជាមួយគណៈប្រតិភូយុវជនក្នុងតំបន់អាស៊ីអាគ្នេយ៍ប្រមាណ ១៦៨នាក់។ លោកឧបនាយករដ្ឋមន្រ្តី ហ៊ុន ម៉ានី រដ្ឋមន្រ្តីក្រសួងមុខងារសាធារណៈ ជាមួយប្រតិភូនាវាយុវជនអាស៊ីអាគ្នេយ៍។ រូបភាពពីក្រសួងមុខងារសាធារណៈ។ ក្នុងជំនួបជាមួយប្រតិភូនាវាយុវជនអាស៊ីអាគ្នេយ៍ ដែលដឹកនាំដោយលោកស្រី ស្រូយ សុជាតិ អគ្គនាយកនៃអគ្គនាយកដ្ឋានយុវជន នៅថ្ងៃទី២០ កញ្ញានេះ លោក ហ៊ុន ម៉ានី រដ្ឋមន្រ្តីក្រសួងមុខងារសាធារណៈ បានលើកទឹកចិត្តដល់ប្រតិភូយុវជនកម្ពុជា ឱ្យបន្តព្យាយាមហ្វឹកហាត់ត្រៀមសម្រាប់ការចូលរួមតាមកម្មវិធីកំណត់។ រដ្ឋមន្រ្តីមុខងារសាធារណៈរូបនេះ ក៏មិនភ្លេចរំឭកឱ្យប្រតិភូយុវជនកម្ពុជា ចេះជួយយកអាសារគ្នាទៅវិញទៅមក ដើម្បីរួមគ្នាឆ្លុះបញ្ចាំងសក្តានុពលធនធានមនុស្ស និងសមត្ថភាពរបស់យុវជនកម្ពុជា ទៅកាន់បណ្តាមិត្តអន្តរជាតិ។ លោកស្រី ស្រូយ សុជាតិ អគ្គនាយកនៃអគ្គនាយកដ្ឋានយុវជននៃក្រសួងអប់រំ។ រូបភាពពីក្រសួងមុខងារសាធារណៈ។ លោក ហ៊ុន ម៉ានី លើកឡើងពីភាពសំខាន់នៃការឯកភាពជាទស្សនៈរួមក្នុងនាមជាប្រជាជាតិខ្មែរតែមួយ ដូច្នេះ៖«យើងម្នាក់ៗ ត្រូវស្វែងយល់ពីប្រទេសខ្លួនឯង ដោយបណ្តុះទស្សនៈវិជ្ជមាន និងការឱ្យតម្លៃសង្គមជាតិខ្លួនឱ្យបានច្រើន»។ បើតាមលោកឧបនាយករដ្ឋមន្រ្តី ការណ៍ដែលបណ្តុះនូវទស្សនវិជ្ជមានចំពោះសង្គមជាតិ នោះបុគ្គលម្នាក់ៗនឹងមានទំនុកចិត្តក្នុងការបង្ហាញពីមោទកភាពដែលសង្គមកម្ពុជា បានឆ្លងកាត់តាំងពីអតីតកាល បច្ចុប្បន្ន និងបន្តឆ្ពោះទៅមុខជាមួយនឹងការតម្កល់ប្រយោជន៍ជាតិ និងប្រជាជនជាចម្បង។ ជាមួយគ្នានេះ លោក ហ៊ុន ម៉ានី ជូនពរប្រតិភូនាវាយុវជនអាស៊ីអាគ្នេយ៍កម្ពុជា ទទួលបានជោគជ័យ និងនាំមកនូវកិត្តិយស និងការកោតសរសើរជូនកម្ពុជាវិញ៕ ប្រតិភូនាវាយុវជនអាស៊ីអាគ្នេយ៍។ រូបភាពពីក្រសួងមុខងារសាធារណៈ។	ភ្នំពេញ៖ «យើងម្នាក់ៗ ត្រូវស្វែងយល់ពីប្រទេសខ្លួនឯង ដោយបណ្តុះទស្សនៈវិជ្ជមាន និងការឱ្យតម្លៃសង្គមជាតិខ្លួនឱ្យបានច្រើន»។ នេះជាប្រសាសន៍ផ្ដាំផ្ញើរបស់លោក ហ៊ុន ម៉ានី រដ្ឋមន្រ្តីក្រសួងមុខងារសាធារណៈ ទៅកាន់ប្រតិភូនាវាយុវជនអាស៊ីអាគ្នេយ៍។
យ៉ាងហោចណាស់មានមនុស្សចំនួន ២៤នាក់ បានស្លាប់ព្រោះតែទឹកជំនន់នៅតំបន់អឺរ៉ុបកណ្តាល ក្នុងនោះ ៧នាក់ ជាជនជាតិប៉ូឡូញ។ ទីក្រុង Wroclaw ដែលជាទីក្រុងធំទី៣ ក្នុងប្រទេសប៉ូឡូញ ក៏រងផលប៉ះពាល់ ការបំផ្លាញខ្លាំងពីទឹកជំនន់ផងដែរ។ បើតាមការបង្ហោះសារនៅលើបណ្តាញសង្គម X អតីត Twitter របស់លោក Cezary Kulesza ប្រធាន PZPN ស្ថាប័ន PZPN និងប្រធានសហព័ន្ធកីឡាបាល់ទាត់តាមតំបន់នីមួយៗ បានរួមគ្នាបរិច្ចាកប្រាក់ប្រមាណ ៤៥០,០០០លានដុល្លារ ដើម្បីជួយដល់ក្លិបដែលរងផលប៉ះពាល់ដោយទឹកជំនន់។ ក្លិប Slask Wroclaw ស្ថិតក្នុងលីគកំពូលប៉ូឡូញ បានសម្រេចផ្អាកការប្រកួតរបស់ខ្លួនទល់នឹង StaMl eilec នៅថ្ងៃទី២៣ ខែកញ្ញា ហើយយកកីឡដ្ឋានរបស់ខ្លួន ទៅជាទីតាំងទទួលជំនួយឧបត្ថម្ភ សម្រាប់ជួយដល់ប្រជាជនដែលរងគ្រោះ។ ក្លិបដដែលនោះ ក៏បានបើកកម្មវិធីរៃអង្គាសប្រាក់ សម្រាប់ការជួយសង្គ្រោះដល់ប្រជាជនរងគ្រោះដោយសារទឹកជំនន់ ខណៈកីឡាករ និងគ្រូបង្វឹកបានធ្វើដំណើរទៅចែកចាយអំណោយដល់ជនរងគ្រោះក្នុងតំបន់ដែលជួបបញ្ហា។ ដោយឡែកសហភាពអឺរ៉ុប ក៏បានសន្យាថានឹងផ្តល់ជំនួយប្រាក់ ដើម្បីជួយទៅដល់តំបន់ដែលបានរងគ្រោះទឹកជំនន់ ខណៈដែលនាយករដ្ឋមន្ត្រីប៉ូឡូញ លោក Donald Tusk អះអាងថាប្រទេសប៉ូឡូញត្រូវការជំនួយជាទំហំទឹកប្រាក់ប្រមាណ ៥ពាន់លានអឺរ៉ូ(៥,៦ពាន់លានដុល្លារ) ដើម្បីដោះស្រាយវិបត្តិគ្រោះធម្មជាតិនេះ៕	សហព័ន្ធកីឡាបាល់ទាត់ប៉ូឡូញ (PZPN) ប្រកាសផ្តល់ជំនួយមូលនិធិចំនួន ៤៥០,០០០ដុល្លារ ជួយដល់ក្លិបបាល់ទាត់មួយចំនួនក្នុងប្រទេសប៉ូឡូញ ដែលរងផលប៉ះពាល់ធ្ងន់ធ្ងរដោយសារទឹកជំនន់។ នៅក្នុងតំបន់អឺរ៉ុបកណ្តាល បានរងគ្រោះដោយសារទឹកជំនន់វដអាក្រក់បំផុតលើកដំបូង នារយៈពេល ២សតវត្សរ៍ចុងក្រោយ។
ស្ថិតក្នុងទំហំដី ៤.៧ហិកតា ឧទ្យានស្ថានទូតបារាំង គឺជាសួនបៃតងធំមួយ ស្ថិតនៅក្នុងទីក្រុងភ្នំពេញ។ ដើមឈើធំៗ បែកមែក ផ្តល់ម្លប់យ៉ាងត្រជាក់។ ជាមួយគ្នានេះ សាធារណជនជាច្រើន ក៏បានចូលទស្សនា ថតរូប និងគយគន់ពីទិដ្ឋភាពនេះ យ៉ាងសប្បាយរីករាយផងដែរ។ សូមអញ្ជើញទស្សនាវីដេអូខាងក្រោមដូចតទៅ៖ ក្រោយពីបានទស្សនារួចរាល់ សាធារណជន បានលើកឡើងថា ពួកគេមិនធ្លាប់បានឃើញដើមឈើ និងរុក្ខជាតិបៃតងយ៉ាងធំបែបនេះនៅក្នុងទីក្រុងនោះឡើយ។ អ្នកទស្សនា ចង់ឱ្យស្ថានទូតបើកស្វាគមន៍ជារៀងរាល់ឆ្នាំ ក៏ព្រោះពួកគេពិតជាចង់មកទស្សនាជារៀងរាល់ឆ្នាំ ដោយសារស្រឡាញ់ធម្មជាតិ នៃឧទ្យាននេះ៕	ភ្នំពេញ៖ នាឱកាសទិវាបេតិកភណ្ឌអឺរ៉ុប ស្ថានទូតបារាំង បានអនុញ្ញាតឱ្យសាធារណជន ចូលទស្សនាឧទ្យាននៃស្ថានទូត ដោយសេរីនៅថ្ងៃទី២១ កញ្ញា ចាប់ពីម៉ោង៨ព្រឹក ដល់ម៉ោង៤រសៀល។ ការបើកឱ្យចូលទស្សនានេះ គឺដើម្បីឱ្យសាធារណជន បានឈ្វេងយល់ពីប្រវិត្តសាស្រ្តនានា សា្ថបត្យកម្មស្ថានទូតបារាំង ជាពិសេសបានទស្សនាឧទ្យានពោរពេញដោយរុក្ខជាតិជាច្រើនប្រភេទ។
ចិនជាប្រទេសដែលផលិតដែកធំជាងគេក្នុងពិភពលោក និងជាដៃគូនាំចេញដែកដ៏សំខាន់សម្រាប់ឥណ្ឌា។ ចាប់តាំងពីជម្លោះព្រំដែន នៅក្នុងឆ្នាំ២០២០ ឥណ្ឌា បានចាប់ផ្តើមរឹតបន្តឹងការត្រួតពិនិត្យលើការវិនិយោគ និងក្រុមហ៊ុនរកស៊ីសំខាន់ៗរបស់ចិន។ ទន្ទឹមនេះ ឥណ្ឌា បានស៊ើបអង្កេតវៀតណាមពីការនាំចេញដែកថែបក្នុងតម្លៃទាប ដែលអាចប៉ះពាល់ដល់ឧស្សាហកម្មដែករបស់ឥណ្ឌា តាមរយៈកម្មវិធីឧបត្ថម្ភធន។ ឥណ្ឌា បានបើកការស៊ើបអង្កេតតាំងពីខែសីហាមក។ តាមការប្រកាសរបស់ក្រសួងសេដ្ឋកិច្ចឥណ្ឌាចេញកាលពីថ្ងៃទី១០ ខែកញ្ញា ឥណ្ឌាត្រូវដាក់ពន្ធចន្លោះពី ១២ភាគរយ ទៅដល់ ៣០ភាគរយលើដែកនាំចូលពីចិន និងវៀតណាម។ ចំណាត់ការនេះ ត្រូវអនុវត្តរយៈពេល ៥ឆ្នាំខាងមុខ។ ការដំឡើងតម្លៃពន្ធនេះ ក៏ដោយសារឥណ្ឌាចង់ទប់ទល់ និងលើកស្ទួយសហគ្រាសក្នុងស្រុក ជាពិសេស សហគ្រាសដែក។ ជាមួយគ្នានេះ ឥណ្ឌាកំពុងដោះស្រាយទំនាក់ទំនងនយោបាយ និងពាណិជ្ជកម្មដ៏ស្មុគស្មាញជាមួយចិន និងវៀតណាមផងដែរ។ មិនតែប៉ុណ្ណោះ ឥណ្ឌាចង់ការពារអាជីវកម្មក្នុងស្រុកពីការប្រកួតប្រជែងពីបរទេស បើទោះចង់បន្តរក្សាពាណិជ្ជកម្មជាមួយចិន និងវៀតណាម៕	ឥណ្ឌា ដំឡើងពន្ធនាំចូលដែកពីចិន និងវៀតណាមចន្លោះពី ១២ភាគរយទៅដល់ ៣០ភាគរយទៅតាមប្រភេទដែក។ បើសេចក្តីប្រកាសព័ត៌មានរបស់ក្រសួងហិរញ្ញវត្ថុឥណ្ឌា ចេញនៅថ្ងៃទី១០ ខែកញ្ញា។ ការដំឡើងពន្ធនេះ ត្រូវអនុវត្តរយៈពេល ៥ឆ្នាំ ដើម្បីលើកស្ទួយផលិតផលក្នុងស្រុក។
សូមជម្រាបថា អគារទីស្នាក់ការកណ្ដាលអង្គការយូណេស្កូនៅកម្ពុជា មានអាយុកាលប្រមាណ១០០ឆ្នាំមកហើយ។ ក្នុងចំណោមផ្ទះរចនាបថអាណានិគមពីដើម នារាជធានីភ្នំពេញ មានអគារមួយខ្នងដែលល្បីជាងគេ ដោយសារសោភ័ណភាព និងទីតាំង (ទន្លេចតុមុខ) គឺទីស្នាក់ការអង្គការអប់រំវិទ្យាសាស្រ្ត និងវប្បធម៌ របស់សហប្រជាជាតិ (យូណេស្កូ) នៅកម្ពុជា។ ផ្ទះដ៏បុរាណនេះ ត្រូវបានចាប់ផ្ដើមសាងសង់ត្រឹមឆ្នាំ១៩១០។ នៅពេលដំបូងនោះ គឺជាផ្ទះរបស់អ្នកជំនួញមួយរូប ដែលបានជោគជ័យ។ ឆ្នាំ១៩៥៨ វាបានក្លាយទៅជាការិយាល័យ រហូតដល់សព្វថ្ងៃនេះ។ ឆ្នាំ១៩៩១ អង្គការយូណេស្កូ បើកទីស្នាក់ការមួយ នៅប្រទេសកម្ពុជា ក្នុងអគារនេះ។ ឆ្នាំ២០២១ យូណេស្កូបានធ្វើទំនើបកម្មអគារនេះ ទាំងខាងក្នុង ទាំងខាងក្រៅ៕	ភ្នំពេញ៖ នាទិវាបេតិភណ្ឌអឺរ៉ុប អង្គការយូណេស្កូប្រចាំនៅកម្ពុជា សហការជាមួយស្ថានទូតបារាំង បានផ្តល់ឱកាសឲ្យសាធារណជន ចូលទស្សនាដោយសេរី ពីសំណង់រចនាបថអាណានិគម ដែលជាអគារទីស្នាក់ការកណ្តាលអង្គការយូណេស្កូ នាថ្ងៃទី២១ កញ្ញានេះ។ សាធារណជន អាចចូលទស្សនាដោយសេរីចាប់ពីម៉ោង ៨ព្រឹក ដល់ម៉ោង ៥ល្ងាច។
មកកាន់តួនាទីជាឯកអគ្គរាជទូតជប៉ុនប្រចាំកម្ពុជា ជិត២ឆ្នាំ លោក លោក អ៊ូអិណុ អាត់ស៊ូស៊ី តែងចូលរួមលើកស្ទួយវប្បធម៌ និងប្រពៃណីខ្មែរ។ តាមរយៈវីដេអូខ្លីជាង ១នាទី បង្ហោះលើគណនីហ្វេសប៊ុករបស់ស្ថានទូតជប៉ុន លោក អ៊ូអិណុ អាត់ស៊ូស៊ី ឯកអគ្គរាជទូតជប៉ុនប្រចាំកម្ពុជា បានសាកល្បងទទួលទាននំអន្សមជ្រូក អន្សមចេក នំបត់ និងនំគម។ បន្ទាប់ពីភ្លក្សរសជាតិនំទាំងនេះ លោកទូក បាននិយាយជាភាសាខ្មែរថា៖«ខ្ញុំចូលចិត្តនំមួយនេះ(នំគម)ជាងគេ»។ លោក អ៊ូអិណុ អាត់ស៊ូស៊ី ក៏បានសួរសំណួរទៅកាន់អ្នកទស្សនាវីដេអូរបស់លោកថា ចំណែកលោក លោកស្រី ចូលចិត្តមួយណាជាង។ សូមបញ្ជាក់ថា នៅរដូវបុណ្យកាន់បិណ្ឌ និងភ្ជុំបិណ្ឌ ប្រជាពលរដ្ឋខ្មែរ តែងតែរៀបចំវេចនំអន្សមជ្រូក អន្សមចេក នំបត់ និងនំគម។ «នំអន្សម» និង«នំគម នំបត់ និងនំមង្គល» មានកំណើតក្នុងសម័យកាលដែលខ្មែរបុរាណគោរពព្រហ្មញសាសនា ពោលគឺការគោរពអង្គកាយព្រះសេវៈ ដែលតំណាងដោយនំអន្សម គោរពអង្គកាយនាងឧមា ដែលតំណាងដោយនំគម និងការគោរពផែនដី ដែលតំណាងឱ្យនំបត់។ នេះបើតាមការបញ្ជាក់ពីលោក ហ៊ាង រិទ្ធ អ្នកស្រាវជ្រាវវប្បធម៌ និងអរិយធម៌ខ្មែរ៕ រូបភាពពីហ្វេសប៊ុកស្ថានទូតជប៉ុនប្រចាំកម្ពុជា។៖	កម្ពុជា កំពុងប្រារព្ធពិធីបុណ្យកាន់បិណ្ឌ ដែលជាពិធីបុណ្យប្រពៃណីមួយ។ ដើម្បីចូលរួមអបអរសាទរក្នុងពិធីបុណ្យរបស់កម្ពុជា លោក អ៊ូអិណុ អាត់ស៊ូស៊ី ឯកអគ្គរាជទូតជប៉ុនប្រចាំកម្ពុជា បានបង្ហោះវីដេអូទទួលទាននំអន្សម និងនំគមរបស់ខ្មែរ។
កាលពីថ្ងៃទី១៩ កញ្ញា ក្រុមប្រឹក្សាអភិវឌ្ឍន៍កម្ពុជា និងលោកស្រី Bridgette L. Walker ភារធារីស្ថានទូតសហរដ្ឋអាម៉េរិកប្រចាំកម្ពុជា បានដឹកនាំកិច្ចសន្ទនារវាងរដ្ឋ និងឯកជន កម្ពុជា-អាម៉េរិក លើកទី១ ដើម្បីស្ដាប់ និងពិភាក្សាដោះស្រាយរាល់កង្វល់នានារបស់វិនិយោគិនអាម៉េរិក។ លោក ស៊ុន ចាន់ថុល អនុប្រធានទី១ ក្រុមប្រឹក្សាអភិវឌ្ឍន៍កម្ពុជា បានអំពាវនាវឱ្យវិស័យឯកជនរបស់អាម៉េរិក លើកឡើងអំពីបញ្ហាប្រឈមនានារបស់ខ្លួន ដើម្បីធានាស្វែងរកដំណោះស្រាយសមស្របពីរាជរដ្ឋាភិបាលកម្ពុជា។ តាមរយៈកិច្ចសន្ទនារវាងរដ្ឋ និងឯកជន កម្ពុជា-អាម៉េរិកនេះ លោក ស៊ុន ចាន់ថុល រំពឹងថានឹងទទួលបានសញ្ញាណល្អពីវិនិយោគិនអាម៉េរិក ក្នុងអំឡុងបេសកកម្មគោះទ្វារវិនិយោគិននៅអាម៉េរិកប្រមាណ២សប្ដាហ៍ របស់ក្រុមប្រឹក្សាអភិវឌ្ឍន៍កម្ពុជា នៅក្នុងខែកញ្ញា ឆ្នាំ២០២៤នេះ។ រូបភាពពីក្រុមប្រឹក្សាអភិវឌ្ឍន៍កម្ពុជា ជាមួយគ្នានេះ លោកស្រី Bridgette L. Walker អះអាងថា អាម៉េរិក នឹងបន្តខិតខំធ្វើការរួមគ្នា ដើម្បីពង្រីកពាណិជ្ជកម្ម និងការវិនិយោគរវាងប្រទេសទាំងពីរ។ «ក្នុងក្របខណ្ឌការវិនិយោគ អាម៉េរិកបានមើលឃើញអំពីការចូលរួមរបស់ក្រុមហ៊ុនឯកជនអាម៉េរិក ដែលបានវិនិយោគបង្កើតការងារជូនពលរដ្ឋកម្ពុជា»។ នេះជាការលើកឡើងរបស់លោកស្រី ភារធារី ដោយបន្ត ជឿជាក់ថា វត្តមាន និងប្រតិបត្តិការក្រុមហ៊ុនរបស់សហរដ្ឋអាម៉េរិកកាន់តែច្រើន នឹងចូលរួមបានកាន់តែប្រសើរក្នុងការជំរុញកំណើន និងការអភិវឌ្ឍសេដ្ឋកិច្ច៕ រូបភាពពីក្រុមប្រឹក្សាអភិវឌ្ឍន៍កម្ពុជា	ភ្នំពេញ៖ កម្ពុជា និងអាម៉េរិក បានរៀបចំកិច្ចសន្ទនារវាងរដ្ឋ និងឯកជន ដើម្បីស្ដាប់ និងពិភាក្សាដោះស្រាយរាល់កង្វល់នានារបស់វិនិយោគិនអាម៉េរិក។ យន្តការថែទាំវិនិយោគនេះ ដើម្បីពង្រឹងជំនឿចិត្តរបស់តួអង្គពាក់ព័ន្ធ រួមមានវិស័យឯកជនដែលមានស្រាប់ និងវិនិយោគិនថ្មីៗ តាមរយៈការបង្កើនប្រសិទ្ធភាពយន្តការសន្ទនារវាងរដ្ឋ និងឯកជនទាំងក្នុងកម្រិតគោលនយោបាយ និងបច្ចេកទេស។
សូមអញ្ជើញទស្សនាវីដេអូខាងក្រោមនេះ៖	ក្រុមកុមារ ដែលជាសិស្សគុនល្បុក្កតោនៃសាលាស្រីជ័យដំរីសាមពាន់ បានប្រាប់ថាគោលដៅនៃការហាត់គុនរបស់ពួកគេ គឺដើម្បីថែរក្សាក្បាច់មករតដូនតា និងជួយផ្សព្វផ្សាយគុនបុរាណខ្មែរ។ ក្រុមកុមារទាំងនោះភាគច្រើន មានអាយុចាប់១០ឆ្នាំ ដល់១៨ឆ្នាំ។
បើតាមសេចក្តីជូនព័ត៌មានរបស់រដ្ឋសភាកម្ពុជា ដំណើរទស្សនកិច្ចនេះ ចាប់ពីថ្ងៃទី២២-២៦ ខែកញ្ញា ក្នុងគោលបំណងពង្រឹង និងពង្រីកចំណងមិត្តភាព និងកិច្ចសហប្រតិបត្តិការសភា នៃប្រទេសទាំង២ ឱ្យកាន់តែរឹងមាំ ស៊ីជម្រៅ និងគ្រប់ជ្រុងជ្រោយបន្ថែមទៀត ទាំងក្នុងក្របខណ្ឌទ្វេភាគី និងពហុភាគី ស្របតាមកិច្ចសហប្រតិបត្តិការដៃគូយុទ្ធសាស្រ្តគ្រប់ជ្រុងជ្រោយ និងមិត្តភាពដែកថែបនៃប្រទេសទាំងពីរ។ រដ្ឋសភាកម្ពុជា ចាត់ទុកដំណើរទស្សនកិច្ចនេះថា៖«ជាកិច្ចការដ៏សំខាន់បំផុតមួយប្រចាំឆ្នាំ ស្របពេលដែលឆ្នាំ២០២៤នេះ ជាឆ្នាំនៃការផ្លាស់ប្តូរប្រជាជន និងប្រជាជន នៃប្រទេសទាំងពីរ និងរំពឹងថា នឹងធ្វើឱ្យកិច្ចសហប្រតិបត្តិការកម្ពុជា-ចិន ពិសេស រវាងសភាប្រទេសទាំងពីរ ឱ្យកាន់តែមានភាពរឹងមាំ ស៊ីជម្រៅ គ្រប់ជ្រុងជ្រោយនិងយូរអង្វែង។»។ ក្នុងអំឡុងពេលស្នាក់នៅប្រទេសចិន សម្តេច ឃួន សុដារី គ្រោងជួបសម្តែងការគួរសម និងពិភាក្សាការងារ ជាមួយ សមភាគីចិន លោក ចាវ ឡឺជី (Zhao Leji) ប្រធានសភាតំណាងប្រជាជនចិន។ នេះបើតាមសេចក្តីជូនព័ត៌មាន របស់រដ្ឋសភាកម្ពុជា ចេញផ្សាយនៅថ្ងៃទី២០ ខែកញ្ញា ដែលបានបញ្ជាក់ទៀតថាប្រធានរដ្ឋសភា នៃប្រទេសទាំងពីរ គ្រោងចុះហត្ថលេខាលើកិច្ចព្រមព្រៀង ស្តីពីកិច្ចសហប្រតិបត្តិការ រវាងរដ្ឋសភាប្រទេសទាំងពីរ និងធ្វើជាអធិបតី ក្នុងពិធីចុះហត្ថលេខាលើអនុស្សរណៈនៃការយោគយល់គ្នា រវាងអគ្គលេខាធិការដ្ឋានរដ្ឋសភានៃប្រទេសទាំងពីរ ដែលនឹងផ្តល់លទ្ធភាពកាន់តែទូលំទូលាយថែមទៀត ដល់ការផ្លាស់ប្តូរដំណើរទស្សនកិច្ច និងការចែករំលែកបទពិសោធន៍ការងារពីគ្នាទៅវិញទៅមកនៅគ្រប់កម្រិត។ បញ្ចប់ទស្សនកិច្ចនៅក្រុងប៉េកាំង ប្រតិភូជាន់ខ្ពស់រដ្ឋសភាកម្ពុជា ក៏គ្រោងបំពេញទស្សនកិច្ច ទៅកាន់ទីក្រុងសៀងហៃ បន្តទៀតដែរ។ នៅទីនោះ សម្តេចប្រធានរដ្ឋសភា នឹងទទួលជួបពិភាក្សាការងារជាមួយ លោក ឈិន ជីនឹង(Che Jining) លេខាធិការនសគណៈកម្មាធិការគណបក្សកុម្មុនីស្តចិន ប្រចាំក្រុងសៀងហៃ និងភាគីមិត្តចិនមួយចំនួនទៀត។ អំឡុងពេលនៅប្រទេសចិន គណៈប្រតិភូជាន់ខ្ពស់រដ្ឋសភាកម្ពុជា នឹង អញ្ជើញទស្សនាតំបន់វប្បធម៌ ទេសចរណ៍ និងឧស្សាហកម្មសំខាន់ៗ ទាំងនៅទីក្រុងប៉េកាំង និងក្រុងសៀងហៃ ដែលជាផ្នែកមួយដ៏សំខាន់នៃការភ្ជាប់ទំនាក់ទំនងប្រជាជននិងប្រជាជន ជាមូលដ្ឋានគ្រឹះនៃការពង្រឹងកិច្ចសហប្រតិបត្តិការរវាងប្រទេសទាំងពីរលើគ្រប់វិស័យ រួមមាន វិស័យទេសចរណ៍ វប្បធម៌ សេដ្ឋកិច្ច ពាណិជ្ជកម្ម អប់រំ និងបច្ចេកវិទ្យាជាដើម ទាំងថ្នាក់ជាតិ និងថ្នាក់ក្រោមជាតិ។ រដ្ឋសភាកម្ពុជាបញ្ជាក់ដូច្នេះ៕	សម្តេច ប្រធានរដ្ឋសភាកម្ពុជា បានចាប់ផ្តើមដំណើរទស្សនកិច្ចផ្លូវការ និងមិត្តភាពនៅប្រទេសចិន តបតាមការអញ្ជើញ របស់ លោក ចាវ ឡឺជី (Zhao Leji) ប្រធានសភាតំណាងប្រជាជនចិន។
អ្នកនាំពាក្យក្រសួងការបរទេសរុស្ស៊ី អ្នកស្រី Maria Zakharova បានថ្លែងប្រាប់ក្រុមអ្នករាយការណ៍ព័ត៌មានថា រុស្ស៊ីបារម្ភចំពោះអ្វីដែលអ្នកស្រីហៅថាជាសកម្មភាព«អុជអាល»កាន់តែខ្លាំងនៅតាមព្រំដែនជាមួយបេឡេរុស។ អ្នកស្រីថាអ្នកស្រីមិនបដិសេធថាអាចមានការប៉ុនប៉ងបង្កើនភាពតានតឹងនៅក្នុងតំបន់នោះទេ។ ប៉ុន្មានថ្ងៃក្រោយពីការរុលចូលដ៏គួរឲ្យភ្ញាក់ផ្អើលរបស់អ៊ុយក្រែនទៅក្នុងតំបន់ Kursk របស់រុស្ស៊ីនៅថ្ងៃទី៦ខែសីហា មេដឹកនាំប្រទេសបេឡារុស លោក Alexander Lukashenko ដែលជាសម្ព័ន្ធមិត្តដ៏ស្មោះត្រង់ម្នាក់របស់ប្រធានាធិបតីរុស្ស៊ីលោក Vladimir Putin បានលើកឡើងដោយមិនបង្ហាញភស្តុតាងថាអ៊ុយក្រែនអាចមានគំនិតវាយប្រហារបេឡារុស។ បេឡារុស ដែលបានចោទអ៊ុយក្រែនថា បានបង្ហោះដ្រូនរំលោភចូលដែនអាកាសរបស់ខ្លួន ក្រោយមកក៏បានប្រកាសថាខ្លួនបានបញ្ជូនទ័ពបន្ថែមទៀតទៅកាន់ព្រំដែនជាប់អ៊ុយក្រែន ទោះបីជាអ៊ុយក្រែនថាខ្លួនមិនឃើញមានការផ្លាស់ប្តូរធំដំនៅតាមតំបន់ព្រំដែននោះក៏ដោយ។ ក្រសួងការបរទេសអ៊ុយក្រែននិយាយកាលពីខែមុនថាអ៊ុយក្រែន«មិនដែលហើយនឹងមិនចាត់វិធានការអមិត្រណាមួយប្រឆាំងប្រជាជនបេឡារុសទេ»។ ដោយនិយាយយ៉ាងច្បាស់សំដៅដល់ការរុលចូលរបស់អ៊ុយក្រែនទៅក្នុងតំបន់ Kursk អ្នកស្រី Zakharova ថាប្រធានាធិបតីអ៊ុយក្រែនលោក Volodymyr Zelenskiy បានបង្ហាញថា លោកមានសមត្ថភាពចំពោះអ្វីដែលអ្នកស្រីហៅថាជា«ជំហានធ្វេសប្រហែស» ដោយចោទលោកថាបានសម្របសម្រួលសកម្មភាពរបស់លោកជាមួយរដ្ឋាភិបាលក្រុងវ៉ាស៊ីនតោននៅមុនការបោះឆ្នោតប្រធានាធិបតីអាមេរិកក្នុងខែវិច្ឆិកា។ អ្នកនាំពាក្យក្រសួងការបរទេសរុស្ស៊ីដដែលថារុស្ស៊ីនិងបេឡេរុស គឺជា«រដ្ឋសម្ព័ន្ធ» ហើយរួមគ្នាការពារព្រំដែនរួមរបស់ប្រទេសទាំងពីរ ដោយបង្ហាញថាក្រុមយោធាតំបន់រួមគ្នា ត្រូវបានដាក់ពង្រាយក្នុងប្រទេសបេឡេរុសរួមជាមួយអាវុធនុយក្លេអ៊ែរកលយុទ្ធផង៕	ប្រទេសរុស្ស៊ីបានព្រមានលោកខាងលិច និងអ៊ុយក្រែន កាលពីថ្ងៃសុក្រ អំពី«ភយន្តរាយ»បើអ៊ុយក្រែនវាយប្រហារបេឡារុស ដែលជាសម្ព័ន្ធមិត្តជិតស្និទ្ធរបស់រុស្ស៊ី។ នេះបើយោងតាមទីភ្នាក់ងារសារព័ត៌មាន Reuters។ រុស្ស៊ីថា ខ្លួននឹងធ្វើអន្តរាគមន៍ ដើម្បីការពារប្រទេសមួយដែលខ្លួនបានដាក់ពង្រាយអាវុធនុយក្លេអ៊ែរកលយុទ្ធ។
នេះជាការប្រកួតការពារខ្សែក្រវាត់ទម្ងន់ធ្ងន់ជាលើកដំបូងរបស់ Jones ចាប់តាំងពីខកខានការប្រកួតអស់រយៈពេលជាង១ឆ្នាំ រួចមក។ ការប្រកួតរវាង Jones និង Miocic ត្រូវបានគេរំពឹងថានឹងក្លាយជាការប្រកួតដ៏ធំមួយរបស់ស្ថាប័ន UFC នៅចុងឆ្នាំ ២០២៤ ព្រោះតែកីឡាករទាំងពីរសុទ្ធតែជាកីឡាករខ្លាំងក្នុងប្រភេទទម្ងន់ធ្ងន់ដូចៗគ្នា។ កីឡាករ Jones ត្រូវបានមហាជនអ្នកគាំទ្រកីឡាដទៃទូទាំងពិភពលោក ក៏ដូចជាប្រធានស្ថាប័ន UFC លោក Dana White ទទួលស្គាល់ថាជា កីឡាករល្អអស្ចារ្យជាងគេបង្អស់(GOAT) ព្រោះតែសមត្ថភាពប្រយុទ្ធក្នុងសង្វៀន UFC ដ៏អស្ចារ្យ សម្បូរគ្រប់ក្បាច់ គ្រប់ស្នៀតក្នុងការផ្តួលគូសត្រូវទោះមានវ័យជ្រេបន្តិចក៏ដោយ។ កីឡាករវ័យ៣៧ឆ្នាំរូបនេះ ជាម្ចាស់ខ្សែក្រវាត់ UFC ពីរប្រភេទទម្ងន់ផ្សេងគ្នា Light Heavyweight និង Heavyweight។ កន្លងមក រូបគេ មានកំណត់ត្រាប្រកួតអស្ចារ្យជាច្រើននៅលើសង្វៀន UFC ដោយការប្រកួត២៨ ឈ្នះដៃគូ ២៧ដង និងចាញ់១។ ចាញ់១ប្រកួតនោះទៀតសោត ព្រោះតែគេត្រូវបានអាជ្ញាកណ្ដាលកាត់ក្ដី ថាបានប្រើកែងខុសបច្ចេកទេសលើគូប្រកួត។ រីឯកីឡាករ Miocic ធ្លាប់ជាម្ចាស់ជើងឯក UFC ទម្ងន់ធ្ងន់ និងមានកំណត់ត្រាការប្រកួតនៅ UFC ២៤ដង ដោយឈ្នះ២០ដង និងចាញ់៤ដង។ ក្រៅពីនេះ នៅការប្រកួតសង្វៀន UFC ទី៣០៩ នេះក៏នឹងមានប្រកួតគូលំដាប់ផ្សេងទៀត រវាងកីឡាករប្រេស៊ីល Charles Oliveira ទល់នឹងកីឡាករអាម៉េរិក Michael Chandler លើប្រភេទទម្ងន់ស្រាល (Lightweight) ផងដែរ៕	កីឡាករយុទ្ធគុនចម្រុះ (MMA) អាម៉េរិក Jon Jones វ័យ៣៧ឆ្នាំ នឹងឡើងសង្វៀនគុនចម្រុះ Ultimate Fighting Championship (UFC) ជាថ្មី ដើម្បីការពារខ្សែក្រវាត់ទម្ងន់ធ្ងន់ (Heavyweight Division) ទល់នឹងកីឡាករ Stipe Miocic សញ្ជាតិអាម៉េរិកវ័យ ៤២ឆ្នាំ។ ការប្រកួត នឹងធ្វើឡើងនៅសង្វៀន Madison Square Garden ទីក្រុងញូវយ៉ក ថ្ងៃទី១៦ ខែវិច្ឆិកា។
ដោយសារជាទីតាំងតម្កល់វត្ថបុរាណច្រើនសន្ធឹក ទីនេះមានការយាមកាមតឹងរឹង និងមិនអនុញ្ញាតឱ្យអ្នកគ្មានភារកិច្ចចូលផ្តេសផ្ដាសឡើយ។ ក្នុងមួយឆ្នាំ ឃ្លាំងតម្កល់វត្ថុបុរាណនានា បានបើកឱ្យសាធារណជនចូលទស្សនាបានមួយថ្ងៃ គឺចំថ្ងៃទី២១ ខែកញ្ញា ដែលជាទិវាបេតិកភណ្ឌអឺរ៉ុប។ ចាប់ពីច្រកចូលខាងកើត សាធារណជនអាចឃើញសំណង់អាគារចាស់ៗ និងដើមឈើចំណាស់ៗ បូករួមនឹងវត្ថុបុរាណមួយចំនួនផង។ ចូលទៅក្នុងបន្តិច គេឃើញមានរូបព្រះវិស្ណុះ ដែលគេតម្កល់សម្រាប់ការគោរពបូជា។ ផ្ដែរច្រើនសន្លឹក រួមនិងសសរពេជ្រមួយចំនួន តម្រៀបជាជួរនៅក្រៅឃ្លាំង រីឯនៅក្នុងឃ្លាំងកណ្ដាលឯណោះវិញ សាធារណជនអាចឃើញព្រះកេស និងផ្ទាំងសិលាចារឹករាប់រយ ទាំងនៅតំបន់អង្គរ និងតំបន់ដទៃ។ គេក៏អាចទស្សនាក្បាលនាគតូចធំ និងមានរចនាបថផ្សេងៗគ្នា ដាក់នៅខាងក្រៅឃ្លាំងមួយទៀត យ៉ាងមានរបៀបរៀបរយផងដែរ។ ឃ្លាំងតម្កល់ព្រះពុទ្ធរូបរាប់រយ និងការងារដំឡើង និងជួសជុលព្រះវិស្ណុរាំ ពីតំបន់ប្រាសាទកោះកេរ ដែលអ្នកជំនាញយកបំណែកប្រមាណ១០ ០០០ មកផ្គុំឡើងវិញ។ ក្រៅពីនេះ នៅមានវត្ថុបុរាណជាច្រើនទៀត ដែលសាធារណជនអាចទស្សនាយ៉ាងជក់ចិត្ត ដ្បិតថារូបខ្លះ ពុំធ្លាប់បានឃើញនៅខាងក្រៅឡើយ។ សិស្សានុសិស្ស និងប្រជាពលរដ្ឋទាំងចាស់ទាំងក្មេង ហាក់មានសេចក្ដីសោមនស្ស នៅពេលចូលដល់ក្នុង អភិរក្សដ្ឋានអង្គរ និងអនុញ្ញាតឱ្យពួកគេបានសិក្សាស្វែងបន្ថែមពីការងារអភិរក្ស និងប្រវត្តិអ្នកគ្រប់គ្រងទីនេះ ក្នុងសម័យអាណានិគមបារាំង។ល៕	សៀមរាប៖ អភិរក្សដ្ឋានអង្គរ ជាទីតាំងចំណាស់មួយ ដែលត្រូវបានបង្កើតឡើងក្នុងសម័យបារាំង។ ស្ថិតនៅភូមិទ្រាំង សង្កាត់ស្លក្រាម ក្រុងសៀមរាប នៅខាងលិចស្ទឹងសៀមរាប ឬនៅទល់មុខវត្តព្រះឥន្ទកោសីយ បច្ចុប្បន្នអភិរក្សដ្ឋានអង្គរ ស្ថិតនៅក្រោមការគ្រប់គ្រងរបស់ នាយកដ្ឋានគាំពារ និងអភិរក្សសំណង់បុរាណ នៃក្រសួងវប្បធម៌ និងវិចិត្រសិល្បៈ។ បារាំងបានបង្កើតអភិរក្សដ្ឋានអង្គរនេះឡើង ដើម្បីរៀបចំ ថែរក្សា និងជួសជុលវត្ថុបុរាណខ្មែរ ដែលប្រមូលពីតាមបណ្ដាប្រាសាទ និងវត្តអារាមទូទាំងប្រទេស ហើយខ្លះទៀតបានពីសមត្ថកិច្ចដែលបង្រ្កាបបានពីជនល្មើសជួញដូរវត្ថុបុរាណ។ល។
លោក ហួត ហាក់ រដ្ឋមន្រ្តីក្រសួងទេសចរណ៍ថ្មី បានអនុញ្ញាតឱ្យក្រុមការងារ Cambodia Destination Management Companies (CAM-DMC) មកពី១៨ ក្រុមហ៊ុនទេសចរណ៍ ជួបពិភាក្សាការងារ។ តាមរយៈជំនួបនេះ ក្រុមហ៊ុនទាំងនោះ បានរៀបរាប់ពីសកម្មភាពការងារ បញ្ហាប្រឈម និងសំណូមពរទៅកាន់រដ្ឋមន្រ្តីទេសចរណ៍។ នាជំនួបខាងលើ រដ្ឋមន្រ្តីទេសចរណ៍ថ្មី បានវាយតម្លៃខ្ពស់លើការប្ដេជ្ញា និងការចូលរួមរបស់ក្រុមការងារ Cambodia Destination Management Companies ក្នុងការជំរុញវិស័យទេសចរណ៍។ លោក ហួត ហាក់ ក៏បានដាក់ក្ដីសង្ឃឹមលើការក្រុមការងារCAM-DMCដូច្នេះ៖«សង្ឃឹមជឿជាក់ថា ក្រុមការងារនឹងបន្តចូលរួមចំណែកគាំទ្រ និងអភិវឌ្ឍន៍វិស័យទេសចរណ៍បន្ថែមទៀត»។ លោក ហួត ហាក់ រដ្ឋមន្រ្តីក្រសួងទេសចរណ៍ថ្មី ជួបជាមួយក្រុមហ៊ុនទេសចរណ៍ចំនួន ១៨។ រូបភាពពីហ្វេសប៊ុកលោក ហួត ហាក់។ ក្រោយជួបពិភាក្សាជាមួយក្រុមការងារខាងលើ លោករដ្ឋមន្រ្តី អះអាងថា នឹងយកធាតុចូល បញ្ហាប្រឈម និងសំណូមពរ ទៅពិភាក្សាលម្អិត ក្នុងក្របខណ្ឌក្រសួង អន្តរក្រសួង ក្រុមការងារផ្នែកទេសចរណ៍ ដើម្បីឆ្លើយតបឱ្យមានប្រសិទ្ធភាព ប្រសិទ្ធផល និងទាន់ពេលវេលា។ នេះបើតាមសំណេរលើគណនីហ្វេសប៊ុកផ្លូវការរបស់លោក ហួត ហាក់។ សូមបញ្ជាក់ថា នាកិច្ចប្រជុំវិសាមញ្ញ ដែលដឹកនាំដោយសម្តេច ឃួន សុដារី កាលពីថ្ងៃទី២០ ខែកញ្ញា បានអនុម័តគាំទ្រលើការកែសម្រួលសមាសភាពរដ្ឋាភិបាល២រូប ដោយលោក ហួត ហាក់ ទៅកាន់តំណែងជារដ្ឋមន្ត្រីក្រសួងទេសចរណ៍ ហើយលោក សុខ សូកេន ទៅដឹកនាំក្រសួងអធិការកិច្ចវិញ៕ លោក ហួត ហាក់ រដ្ឋមន្រ្តីក្រសួងទេសចរណ៍ថ្មី។ រូបភាពពីហ្វេសប៊ុកលោក ហួត ហាក់។	បន្ទាប់ពីរាជរដ្ឋាភិបាលផ្លាស់ប្ដូររដ្ឋមន្រ្តីក្រសួងទេសចរណ៍ និងក្រសួងអធិការកិច្ច កាលពីថ្ងៃទី២០ កញ្ញា លោក ហួត ហាក់ រដ្ឋមន្រ្តីក្រសួងទេសចរណ៍ថ្មី បានជួបជាមួយក្រុមហ៊ុនទេសចរណ៍ចំនួន ១៨ ដើម្បីស្ដាប់បញ្ហាប្រឈម និងសំណូមពរផ្សេងៗ។ ជំនួបនេះ ធ្វើឡើងនៅថ្ងៃទី២១ កញ្ញានេះ។
សេចក្តីថ្លែងការណ៍មួយពីអ្នកនាំពាក្យសេតវិមាន អ្នកស្រី Karine Jean-Pierreបាននិយាយថា លោក Zelenskyy ក៏នឹងជួបដាច់ដោយឡែក ជាមួយអ្នកស្រីអនុប្រធានាធិបតី Kamala Harris ដែរ។ អ្នកស្រីអ្នកនាំពាក្យបាននិយាយទៀតថា«មេដឹកនាំទាំង២ នឹងពិភាក្សាស្ថានភាពនៃសង្គ្រាមរវាងរុស្ស៊ីនិងអ៊ុយក្រែន រួមមានការរៀបចំផែនការយុទ្ធសាស្ត្ររបស់អ៊ុយក្រែន និងការគាំទ្ររបស់សហរដ្ឋអាមេរិកសម្រាប់អ៊ុយក្រែន នៅក្នុងការការពាររបស់ខ្លួនទប់ទល់នឹងការឈ្លានពានរបស់រុស្ស៊ី។ លោកប្រធានាធិបតីនិងអ្នកស្រីអនុប្រធានាធិបតី នឹងសង្កត់ពីការតាំងចិត្ត ដែលមិនអាចរង្គោះរង្គើបានរបស់ពួកគេទាំងពីរ ក្នុងការគាំទ្រអ៊ុយក្រែន រហូតទាល់អ៊ុយក្រែនឈ្នះសង្គ្រាមនេះ»។ លោក Zelenskyy និយាយថាលោកមានផែនការសម្រាប់ជោគជ័យនៅក្នុងសង្គ្រាមរបស់រុស្ស៊ីប្រឆាំងនឹងប្រទេសរបស់លោក ហើយថា លោកមានបំណងប្រគល់សំណើនោះជូន លោកប្រធានាធិបតី Biden។ នៅក្នុងសុន្ទរកថានៅឯការបើកជំនួបយុទ្ធសាស្ត្រអឺរ៉ុបក្រុង Yaltaប្រចាំឆ្នាំលើកទី២០ នៅក្នុងរដ្ឋធានីកៀវ កាលពីថ្ងៃសុក្រសប្តាហ៍មុន លោក Zelenskyy បាននិយាយថាសង្គ្រាមឈ្លានពានដូចជាសង្គ្រាមដែលត្រូវបានធ្វើឡើងដោយរុស្ស៊ីប្រឆាំងនឹងអ៊ុយ ក្រែន អាចបញ្ចប់ដោយវិជ្ជមាន ដោយកងទ័ពដែលត្រួតត្រាត្រូវបានរុញច្រានចេញពីសមរភូមិ ឬតាមរយៈការទូតដែលក្នុងនោះ ប្រទេសដែលត្រូវគេឈ្លានពានរួចផុតពីការត្រួតត្រា ហើយឯករាជ្យភាពរបស់ខ្លួនត្រូវបានការពារ។ ក្នុងប៉ុន្មានសប្តាហ៍ថ្មីៗនេះ លោក Zelenskyy បានសម្តែងនូវការរកាំចិត្តរបស់លោក ដែលមិនបានទទួលការអនុញ្ញាតពីសម្ពន្ធមិត្ត ជាពិសេសសហរដ្ឋអាមេរិកនិងចក្រភពអង់គ្លេស ដើម្បីប្រើប្រាស់អាវុធវង់ប្រតិបត្តិការឆ្ងាយរបស់ពួកគេ ប្រឆាំងនឹងទីដៅនានានៅខាងក្នុងប្រទេសរុស្ស៊ី។ សហរដ្ឋអាមេរិកនិងចក្រភពអង់គ្លេសបានសម្តែងនូវការព្រួយកង្វល់ អំពីការទាញចូលក្នុងការប្រឈមមុខដោយផ្ទាល់ជាមួយរុស្ស៊ី៕	ប្រធានាធិបតីសហរដ្ឋអាមេរិក លោក Joe Biden នឹងជួបជាមួយប្រធានាធិបតីអ៊ុយ ក្រែន លោក Volodymyr Zelenskyyនៅឯសេតវិមាននៅថ្ងៃទី២៤ ខែកញ្ញានេះ ដើម្បីចរចាពីជម្លោះកំពុងបន្តមានឡើងរវាងអ៊ុយក្រែននិងរុស្ស៊ី។ នេះបើតាមការប្រកាសរបស់សេតវិមានកាលពីថ្ងៃព្រហស្បតិ៍។
យោងតាមក្រសួងការបរទេស លោក សុខ ចិន្តាសោភា នឹងអញ្ជើញថ្លែងក្នុងកិច្ចប្រជុំកំពូលស្តីពីអនាគត ក្រោមមូលបទ «ដំណោះស្រាយពហុភាគីសម្រាប់ថ្ងៃស្អែកកាន់តែប្រសើរ» និងក្នុងមហាសន្និបាតអង្គការសហប្រជាជាតិ ក្រោមមូលបទ «ការមិនទុកនរណាម្នាក់ចោល៖ ធ្វើការរួមគ្នាដើម្បីលើកស្ទួយសន្តិភាព ការអភិវឌ្ឍប្រកបដោយចីរភាព និងសេចក្ដីថ្លៃថ្នូរជាមនុស្ស សម្រាប់បច្ចុប្បន្ន និងអនាគត»។ ក្នុងឱកាសនោះដែរ លោក សុខ ចិន្តាសោភា នឹងអញ្ជើញចូលរួមកចូលរួមកិច្ចប្រជុំផ្សេងៗទៀត ដូចជា កិច្ចប្រជុំរដ្ឋមន្ត្រី អាស៊ាន-សម្ព័ន្ធប៉ាស៊ីហ្វិក លើកទី៧ កិច្ចប្រជុំរដ្ឋមន្ត្រីការបរទេស G20 លើកទី២ និងកិច្ចពិភាក្សាតុមូលដោយក្រុមប្រឹក្សាធុរកិច្ចសម្រាប់ការយល់ដឹងអន្តរជាតិ។ បន្ថែមពីនោះ លោក ក៏មានគម្រោងពិភាក្សាទ្វេភាគីជាមួយ អគ្គលេខាធិការអង្គការសហប្រជាជាតិ និងឥស្សរជនជាន់ខ្ពស់មកពីបណ្ដាប្រទេសនានា ផងដែរ។ គួរបញ្ចាក់ផងដែរថា កិច្ចប្រជុំកំពូលស្តីពីអនាគត និងមហាសន្និបាតអង្គការសហប្រជាជាតិលើកទី៧៨ ត្រូវបានប្រព្រឹត្តឡើងកាលពីថ្ងៃទី២១ ដល់ថ្ងៃទី២៥ ខែកញ្ញា ឆ្នាំ២០២៣ នៅទីក្រុងញូវយ៉ក ដោយមានការចូលរួមពីសម្តេច ហ៊ុន ម៉ាណែតផងដែរ៕	ចាប់ពីថ្ងៃទី២២ ដល់ ថ្ងៃទី៣០ ខែកញ្ញា លោក សុខ ចិន្តាសោភា ឧបនាយករដ្ឋមន្ត្រី រដ្ឋមន្ត្រីក្រសួងការបរទេស និងកិច្ចសហប្រតិបត្តិការអន្តរជាតិ នឹងចូលរួមកិច្ចប្រជុំកំពូលតំណាង សម្តេច ហ៊ុន ម៉ាណែត ស្ដីពី«អនាគត» និងសម័យប្រជុំលើកទី៧៩ នៃមហាសន្និបាតអង្គការសហប្រជាជាតិ នៅទីក្រុងញូវយ៉ក សហរដ្ឋអាម៉េរិក។
កាលពីថ្ងៃទី១៥ ខែកញ្ញា ជប៉ុនបានប្រារព្ធ«ទិវាគោរពមនុស្សចាស់ »ដែលជាឱកាសមួយសម្រាប់ប្រជាជនក្នុងប្រទេសដើម្បីបង្ហាញពីការគោរពចំពោះមនុស្សចាស់។ ពេលនេះ ចំនួនមនុស្សចាស់នៅជប៉ុនកាន់តែច្រើនឡើង កំពុងបង្កបញ្ហាប្រឈមជាច្រើនសម្រាប់សេដ្ឋកិច្ចជប៉ុន។ ស្ថិតិដែលចេញផ្សាយដោយរដ្ឋាភិបាលជប៉ុនមុន«ទិវាការគោរពមនុស្សចាស់» បានបង្ហាញថា ប្រជាជនរបស់ប្រទេសនេះដែលមានអាយុចាប់ពី ៦៥ឆ្នាំឡើងទៅ បានឈានដល់កម្រិតខ្ពស់បំផុតប្រមាណ ៣៦,២៥លាននាក់។ ទន្ទឹមនឹងការថយចុះនៃចំនួនប្រជាជនជប៉ុន បានធ្វើឲ្យចំនួនមនុស្សចាស់មានអត្រាប្រមាណ២៩,៣ភាគរយ ក្នុងចំណោមប្រជាជនសរុបដែលខ្ពស់ជាងប្រទេសផ្សេងទៀតនៅក្នុងពិភពលោក។ នេះបើតាមការិយាល័យស្ថិតិនៃក្រសួងកិច្ចការផ្ទៃក្នុងជប៉ុន។ ទីប្រឹក្សាជាន់ខ្ពស់ Robrt Feldman នៃក្រុមហ៊ុន Morgan Stanley MUFG Securities បាននិយាយថា ទិន្នន័យខាងលើបង្កើនការព្រួយបារម្ភអំពីការផ្លាស់ប្តូរប្រជាសាស្រ្ត និងកង្វះកម្លាំងពលកម្មធ្ងន់ធ្ងរនៅជប៉ុន។ កាលពីខែមុន លទ្ធផលនៃការស្ទង់មតិរបស់ធនាគារទិន្នន័យ Teikoku បានបង្ហាញថា ៥១ភាគរយនៃអាជីវកម្មនៅទូទាំងវិស័យក្នុងប្រទេសជប៉ុន មានកង្វះខាតកម្មករពេញម៉ោង។ បើតាមលោក Feldman កង្វះកម្លាំងពលកម្មគឺកាន់តែអាក្រក់ទៅៗ ជាពិសេសប៉ះពាល់ខ្លាំងលើកម្លាំងពលកម្មដូចជាវិស័យសេវាកម្មម្ហូបអាហារ។ គិតត្រឹមឆ្នាំ២០២៣ ក្នងរយៈពេល២០ឆ្នាំកន្លងមកនេះ ចំនួនកម្មករដែលមានអាយុពី ៦៥ឆ្នាំឡើងនៅជប៉ុនបានកើនចំនួ ៩,១៤លាននាក់។ នេះបើតាមទិន្នន័យពីក្រសួងកិច្ចការផ្ទៃជប៉ុន។ លោក Feldman ព្រមានថា នៅពេលដែលកម្មករវ័យចំណាស់ទាំងនេះដកខ្លួនចេញពីកម្លាំងពលកម្ម នោះនឹងមិនមានកម្មករវ័យក្មេងគ្រប់គ្រាន់ដើម្បីជំនួសពួកគេនោះទេ។ ផ្អែកលើនិន្នាការថ្មីៗ ចំនួនប្រជាជនវ័យចំណាស់របស់ជប៉ុនត្រូវបានគេរំពឹងថានឹងបន្តកើនឡើង ដោយឈានដល់ ៣៤,៨ភាគរយនៃចំនួនប្រជាជនសរុបនៅឆ្នាំ២០៤០។ នេះបើតាមវិទ្យាស្ថានស្រាវជ្រាវសន្តិសុខសង្គម និងសុខុមាលភាពជាតិជប៉ុន។ ទន្ទឹមនេះ ការសិក្សាថ្មីមួយរបស់លោក Feldman បានប៉ាន់ប្រមាណថា ដោយផ្អែកលើនិន្នាការប្រជាសាស្រ្តនាពេលថ្មីៗនេះ កម្លាំងការងារសរុបរបស់ជប៉ុនអាចធ្លាក់ចុះពីប្រហែល ៦៩,៣លាននាក់នៅឆ្នាំ២០២៣ មកនៅត្រឹមប្រហែល ៤៩,១លាននាក់នៅឆ្នាំ ២០៥០។ រដ្ឋាភិបាលជប៉ុនបានដឹងយ៉ាងច្បាស់អំពីសក្តានុពលសេដ្ឋកិច្ច និងសង្គមពីនិន្នាការទាំងនេះ ហើយបានចាត់វិធានការមួយចំនួនដើម្បីឆ្លើយតប។ គោលនយោបាយមួយចំនួនត្រូវបានអនុវត្តដើម្បីលើកកម្ពស់អត្រាកំណើតដែលធ្លាក់ចុះ ដូចជាការផ្តល់មូលនិធិបន្ថែមសម្រាប់ការចិញ្ចឹមកូន និងការបង្កើនការគាំទ្រសម្រាប់មណ្ឌលថែទាំកុមារតូចទូទាំងប្រទេស។ រដ្ឋាភិបាលក្នុងតំបន់ថែមទាំងគាំទ្រកម្មវិធីណាត់ជួបសាធារណៈដែលមានគោលបំណងលើកទឹកចិត្តយុវជនឱ្យបង្កើនទំនាក់ទំនងដើម្បីរៀបការ និងបង្កើតកូន។ យ៉ាងណាក៏ដោយ ការបង្កើនអត្រាកំណើតនឹងមិនអាចដោះស្រាយបញ្ហាកង្វះកម្លាំងពលកម្មក្នុងរយៈពេលខ្លីនោះទេ។ ជប៉ុនបានបន្តបើកទ្វារទទួលពលករអន្តោប្រវេសន៍កាន់តែច្រើន ក្នុងរយៈពេលប៉ុន្មានឆ្នាំចុងក្រោយនេះ។ តាមប្រព័ន្ធផ្សព្វផ្សាយជប៉ុន ចំនួនពលករបរទេសដែលធ្វើការនៅជប៉ុនបានបំបែកកំណត់ត្រាចំនួន ២លាននាក់នៅឆ្នាំនេះ ហើយត្រូវបានគេរំពឹងថានឹងកើនឡើង សែននាក់ទៀតក្នុងរយៈពេល ៥ឆ្នាំខាងមុខ។ បើតាមលោក Feldman ដើម្បីទូទាត់ការខាតបង់ប្រជាសាស្រ្តដែលរំពឹងថានឹងកើតឡើងនៅ ជប៉ុនក្នុងប៉ុន្មានទសវត្សរ៍ខាងមុខ ប្រទេសនេះនឹងត្រូវនាំចូលកម្លាំងពលកម្មក្នុងអត្រាលឿនជាង ដែលអាចមានរហូតដល់រាប់សិបលាននាក់។ លោកបញ្ជាក់ប្រាប់ CNBC ថា៖ «ប៉ុន្តែខ្ញុំមិនគិតថារឿងនោះនឹងកើតឡើងទេ វាមានន័យថាការធ្លាក់ចុះកម្លាំងពលកម្មក្នុងស្រុកច្រើននឹងត្រូវប៉ះប៉ូវដោយផលិតភាពខ្ពស់ក្នុងចំណោមកម្មករវ័យក្មេងដែលនៅសេសសល់»។ អ្នកជំនាញរូបនេះបន្ថែមថា ការបង្កើតនូវកំណើនផលិតភាពបែបនេះ នឹងតម្រូវឱ្យមានដើមទុនបន្ថែមក្នុងការវិនិយោគលើផលិតភាព បន្ថែមពីលើការដាក់ពង្រាយបច្ចេកវិទ្យាថ្មីៗដូចជា បញ្ញាសិប្បនិមិត្ត (AI) និងស្វ័យប្រវត្តិកម្ម។ នៅក្នុងបទសម្ភាសន៍ជាមួយស្ថានីយទូរទស្សន៍ CNBC សេដ្ឋវិទូជាន់ខ្ពស់របស់ UBP លោក Carlos Casanova បាននិយាយថា បច្ចេកវិទ្យា AI ជារឿយៗត្រូវបានគេចាត់ទុកថាជាដំណោះស្រាយចំពោះវិបត្តិប្រជាសាស្រ្តរបស់ជប៉ុន ប៉ុន្តែរហូតមកដល់ពេលនេះ AI បានធ្វើតិចតួចក្នុងការកាត់បន្ថយផលប៉ះពាល់នៃវិបត្តិនោះទេ។ លោក Casanova បានបន្ថែមថា ៖« យើងមានសង្គមដែលផ្តោតលើអ្នកប្រើប្រាស់កាន់តែច្រើនឡើង ដូច្នេះអ្វីដែលត្រូវការបំផុតគឺកម្លាំងពលកម្មដ៏ធំដែលរកបាន និងចំណាយប្រាក់ដើម្បីរក្សាសន្ទុះសេដ្ឋកិច្ច»។ «AI អាចជាផ្នែកមួយនៃដំណោះស្រាយ ប៉ុន្តែមានកិច្ចការផ្សេងទៀតដែលជប៉ុនត្រូវធ្វើ»។ លោក Casanova ពន្យល់ថា បន្ថែមពីលើការនាំចូលពលករបរទេស ប្រទេសនេះត្រូវធ្វើការផ្លាស់ប្តូររចនាសម្ព័ន្ធ និងសង្គម ដូចជាការបង្កើនអត្រាចូលរួមនៃកម្លាំងពលកម្មស្រ្តីជាដើម៕	ចំនួនប្រជាជនជប៉ុនមានអាយុចាប់ពី ៦៥ឆ្នាំឡើងទៅ បានកើនឡើងដល់កម្រិតខ្ពស់ប្រមាណ ៣៦,២៥លាននាក់ ដែលស្មើរ ២៩,៣ភាគរយនៃចំនួនប្រជាជនសរុប។ កំណើនមនុស្សចាស់ដ៏ច្រើនបែបនេះ កំពុងបង្កក្តីរំខានដល់កំណើនសេដ្ឋកិច្ចប្រទេស ជាពិសេសបញ្ហាប្រឈមការខ្វះខាតកម្លាំងពលកម្ម។
ព្រះមហាក្សត្រ បានត្រាស់បង្គាប់តែងតាំងលោក សោម ពិសិដ្ឋ ឋានន្តរស័ក្តិឧត្តមមន្ត្រី ថ្នាក់លេខ១ ជាអភិបាលនៃគណៈអភិបាលខេត្តកែប សម្រាប់អាណត្តិទី២ ក្នុងដែនសមត្ថកិច្ចដដែល។ លោក សោម ពិសិដ្ឋ បានកាន់តំណែងជាអភិបាលខេត្តកែប កាលពីខែឧសភា ឆ្នាំ២០២០ ជំនួសលោក កែន សត្ថា ដែលបច្ចុប្បន្នរដ្ឋលេខាធិការទីស្ដីការគណៈរដ្ឋមន្ត្រី។ តំណែងអភិបាលខេត្ត មានរយៈពេល៤ឆ្នាំ ក្នុងមួយអាណត្តិ៕	ភ្នំពេញ៖ លោក សោម ពិសិដ្ឋ ត្រូវបានព្រះកុរណា ព្រះបាទសម្ដេចព្រះបរមនាថ នរោត្តម សីហមុនី ព្រះមហាក្សត្រ បន្តតែងតាំងជាអភិបាលខេត្តកែប សម្រាប់អាណត្តិទី២។ នេះបើតាមព្រះរាជក្រឹត្យ ចុះនៅថ្ងៃទី១៥ ខែកក្កដា ឆ្នាំ២០២៤។
ក្រោយបិទប្រព័ន្ធផ្សព្វផ្សាយ Al Jazeera នៅក្នុងប្រទេសបានរយៈពេល ៤ខែ អុីស្រាអែល បានចុះឆែកឆេរការិយាល័យ Al Jazeera នៅតំបន់ត្រើយខាងលិច។ «ខ្ញុំស្នើឱ្យអ្នករៀបចំកាម៉េរ៉ា និងចេញពីការិយាល័យក្នុងពេលឥឡូវនេះ»។ ទាហានអុីស្រាអែលម្នាក់ បានប្រើពាក្យសម្តីបញ្ជាទៅកាន់អ្នកសារព័ត៌មាន Al Jazeera។ នេះបើតាមការចុះផ្សាយរបស់ទីភ្នាក់ងារព័ត៌មាន AFP។ បន្ថែមពីនេះ តុលាការអុីស្រាអែល បានទុកពេលឱ្យ Al Jazeera រយៈពេល ៤៥ថ្ងៃ ដើម្បីបិទការិយាល័យ និងប្រតិបត្តិការរបស់ខ្លួននៅតំបន់ត្រើយខាងលិច។ កន្លងមក ទោះអុីស្រាអែល បិទប្រព័ន្ធផ្សព្វផ្សាយមួយនេះក្នុងប្រទេសរបស់ខ្លួនក្តី តែតំបន់កាហ្សា និងតំបន់ត្រើយខាងលិច នៅតែមានដំណើរការដដែល។ «តុលាការ បានចេញសេចក្តីសម្រេចឱ្យបានបិទ Al Jazeera រយៈពេល ៤៥ថ្ងៃ នៅតំបន់ត្រើយខាងលិច»។ ទាហានអុីស្រាអែល បានប្រាប់ប្រធានការិយាល័យ Al Jazeera នៅតំបន់ត្រើយខាងលិចបែបនេះ នៅថ្ងៃទី២២ ខែកញ្ញា។ បើតាមប្រព័ន្ធផ្សព្វផ្សាយកាតា អុីស្រាអែល មិនបានប្រាប់ពីហេតុផលឱ្យបានច្បាស់លាស់ក្នុងករណីបិទនេះឡើយ។ អុីស្រាអែល នៅតែបន្តចោទអ្នកសារព័ត៌មានពីសារព័ត៌មាន Al Jazeera ជាទីភ្នាក់ងារភេរវករនៅក្នុងតំបន់កាហ្សា ដែលមានទំនាក់ទំនងជាមួយក្រុមហាម៉ាស និងសម្ព័ន្ធមិត្តក្រុមជីហាតឥស្លាម (Islamic Jihad)។ ប៉ុន្តែការចោទប្រកាន់បែបនេះ ត្រូវបាន Al Jazeera បដិសេធ ហើយអះអាងថា អុីស្រាអែលកំណត់អ្នកសារព័ត៌មានជាគោលដៅលក្ខណៈប្រព័ន្ធ៕	ប្រព័ន្ធផ្សព្វផ្សាយកាតា Al Jazeera បានបញ្ជាក់ថា កម្លាំងប្រដាប់អាវុធអុីស្រាអែល បានចុះឆែកឆេរការិយាល័យរបស់ខ្លួន នៅក្នុងតំបន់ត្រើយខាងលិច (West Bank) នៅថ្ងៃទី២២ ខែកញ្ញា និងបញ្ជាឱ្យបិទរយៈពេល ៤៥ថ្ងៃ។
រដ្ឋមន្រ្តីក្រសួងវប្បធម៌ និងវិចិត្រសិល្បៈ លោកស្រី ភឿង សកុណា លើកឡើងថា ចិន និងឥណ្ឌា សុទ្ធតែបង្ហាញការប្ដេជ្ញាចិត្តជួយការងារអភិរក្ស និងជួសជុលរមណីយដ្ឋានប្រាសាទព្រះវិហារ។ យ៉ាងណា អាជ្ញាធរត្រូវការធនធានបន្ថែមទៀត សម្រាប់កិច្ចការអភិរក្សមួយនេះ។ បច្ចុប្បន្នក្នុងនាមជាសហប្រធាននៃគណៈកម្មាធិការ សម្របសម្រួលអន្តរជាតិសម្រាប់ការអភិរក្ស និងការលើកតម្លៃរមណីយដ្ឋានប្រាសាទព្រះវិហារ (អាយស៊ីស៊ី-ព្រះវិហារ) ចិនកំពុងជួសជុលគោបុរៈទី១ គោរបុរៈទី២ និងគោបុរៈទី៣ ចំណែកឥណ្ឌា ជួយជួសជុលគោបុរៈទី៥ នៃប្រាសាទព្រះវិហារ។ ដោយឡែក គោបុរៈទី៤ កំពុងអនុវត្តន៍គម្រោងជួសជុលដោយស្ថាប័នអាជ្ញាធរជាតិព្រះវិហារផ្ទាល់។ នេះជាការលើកឡើងរបស់លោកស្រី ភឿង សកុណា។ ក្រៅពីនេះ សហរដ្ឋអាម៉េរិកតាមរយៈគម្រោងមូលនិធិឯកអគ្គរដ្ឋទូត សម្រាប់ការអភិរក្សវប្បធម៌ (AFCP) កំពុងជួយជួសជុលជណ្ដើរខាងជើងប្រាសាទព្រះវិហារក្នុងកិច្ចសហការជាមួយអាជ្ញាធរជាតិព្រះវិហារ។ ដោយឡែក សាលាបារាំងចុងបូព៌ា ជួយលើការងារជួសជុលរូបបដិមាព្រះសិវៈរាំ និងវិទ្យាស្ថាន របស់អាឡឺម៉ង់ បានបង្ហាញពីការរុករកប្រវត្តិ នៃការតាំងទីលំនៅបុរាណកោះកេរជាដើម។ លោកស្រី ភឿង សកុណា (កណ្ដាល) ក្នុងកិច្ចប្រជុំបច្ចេកទេសលើកទី៩នៃគណៈកម្មាធិការអាយស៊ីស៊ី-ព្រះវិហារ នាថ្ងៃទី១៨ កញ្ញា ឆ្នាំ២០២៤។ ទៅកាន់អ្នកសារព័ត៌មានបន្ទាប់ពីបញ្ចប់កិច្ចប្រជុំបច្ចេកទេសលើកទី៩ នៃគណៈកម្មាធិការអាយស៊ីស៊ី-ព្រះវិហារ នាថ្ងៃទី១៨ កញ្ញា រដ្ឋមន្រ្តីវប្បធម៌ និងវិចិត្រសិល្បៈ បានបង្ហាញសុទិដ្ឋិនិយមចំពោះលទ្ធផល នៃកិច្ចប្រជុំនេះ ក្នុងនោះក្រុមអ្នកជំនាញអាដហុក បានបន្តផ្តល់អនុសាសន៍ល្អៗសម្រាប់ការងារ អភិរក្ស និងជួសជុលក្នុងតំបន់ប្រាសាទព្រះវិហារ និងកោះកេរ។ ក្នុងនោះ អាយស៊ីស៊ី-ព្រះវិហារ សម្រេចកាត់បន្ថយកិច្ចប្រជុំមួយឆ្នាំ៤ដង មកត្រឹម៣ដង គឺកិច្ចប្រជុំបច្ចេកទេស២ដង (ខែមីនា និងខែកញ្ញា) និងកិច្ចប្រជុំពេញអង្គម្ដង។ សម្រាប់បញ្ហាប្រឈមវិញ ដូចនៅតាមតំបន់ប្រាសាទបុរាណដទៃទៀតដែរ លោកស្រី ភឿង សកុណា ប្រាប់ថា ជាធម្មតាការជួសជុលប្រាសាទបុរាណមានភាពលំបាក ស្របពេលធនធានមនុស្សមានតិច មិនឆ្លើយតបទៅនឹងតម្រូវការជាក់ស្ដែង។ ក្រៅពីនេះ បញ្ហាហេដ្ឋារចនាសម្ព័ន្ធ និងអគ្គិសនីប្រើប្រាស់ ក៏ជាកង្វល់នៅក្នុងគម្រោងអភិរក្សតំបន់បេតិកភណ្ឌប្រាសាទព្រះវិហារ និងកោះកេរផងដែរ ប៉ុន្តែអាជ្ញាធរព្យាយាមដោះស្រាយបញ្ហានេះជាបន្តបន្ទាប់ ដើម្បីឱ្យគម្រោងជួសជុលនានាសម្រេចទៅតាម ផែនការ។ នាឱកាសនោះដែរ រដ្ឋមន្រ្តីក្រសួងវប្បធម៌ និងវិចិត្រសិល្បៈ ក៏បានលើកពីគម្រោងការងារសំខាន់ៗ ដែលក្រសួងកំពុងរៀបចំឯកសារនានា ដើម្បីត្រៀមដាក់តំបន់ប្រាសាទមួយចំនួនទៀតក្នុងបញ្ជីសម្បត្តិ បេតិកភណ្ឌពិភពលោក។ លោកស្រីរដ្ឋមន្រ្តីថា ក្រុមការងារកំពុងដំណើរការរៀបឯកសារតំបន់ប្រាសាទបន្ទាយឆ្មារ ហើយអាចដាក់ស្នើទៅអង្គការយូណេស្កូនាឆ្នាំក្រោយ បន្ទាប់មកនៅអង្គរបុរី។ ចំណែកតំបន់ប្រាសាទព្រះខ័នកំពង់ស្វាយ ស្ថិតក្នុងបញ្ជីបម្រុង៕ ក្រុមមន្ត្រី និងបុគ្គលិកនៃអាជ្ញាធរជាតិព្រះវិហារថតរូបជុំគ្នា ក្រោយបញ្ចប់កិច្ចប្រជុំនាថ្ងៃទី១៨ កញ្ញា ឆ្នាំ២០២៤។	សៀមរាប៖ កង្វះធនធានមនុស្ស នៅតែជាបញ្ហាសំខាន់មួយសម្រាប់ការងារអភិរក្ស និងជួសជុលតំបន់ ប្រាសាទព្រះវិហារ និងកោះកេរ ដ្បិតថាអតីតរាជធានីទាំងនេះមានប្រាសាទ និងបុរាណដ្ឋានជាច្រើន គួបផ្សំការងារអភិរក្សមានភាពស្មុគស្មាញ។
សមុទ្រចិនខាងត្បូង និងខាងកើត ជាដែនទឹកជម្លោះរវាងចិន ជាមួយជប៉ុន និងបណ្តាប្រទេសអាស៊ាន។ មួយរយៈចុងក្រោយ ចិន បានប្រឈមមុខជាមួយកម្លាំងល្បាតហ្វីលីពីន និងដាក់ការតវ៉ាជាមួយម៉ាឡេស៊ី ពាក់ព័ន្ធការរុករកប្រេងថែមទៀត។ ទាក់ទិននឹងបញ្ហានេះ ក្រុមប្រទេសភាពជាដៃគូសន្តិសុខចតុភាគី ដែលមានអាម៉េរិក ជប៉ុន អូស្រ្តាលី និងឥណ្ឌា បានបង្ហាញពីក្តីបារម្ភលើស្ថានភាពនៅសមុទ្រចិនខាងត្បូង និងខាងកើត ក្រោយយោធាចិន បានអនុវត្តសកម្មភាពបង្កឱ្យមានហានិភ័យមួយចំនួន។ «យើងថ្កោលទោសការប្រើប្រាស់កងល្បាត និងនាវាយោធាដ៏គ្រោះថ្នាក់ រួមទាំងការកើនឡើងនៃសកម្មភាពគ្រោះថ្នាក់»។ សេចក្តីថ្លែងការណ៍រួមរបស់ក្រុមប្រទេស Quad ដែលចេញនៅថ្ងៃទី២១ ខែកញ្ញា បានបញ្ជាក់បែបនេះ។ បើតាមក្រុមប្រទេស Quad ជម្លោះលើដែនសមុទ្រត្រូវតែដោះស្រាយប្រកបដោយសន្តិភាព និងដោយផ្អែកតាមច្បាប់អន្តរជាតិ។ ក្រៅពីចិន មេដឹកនាំអាម៉េរិក ជប៉ុន អូស្រ្តាលី និងឥណ្ឌា បានបង្ហាញក្តីបារម្ភពាក់ព័ន្ធសង្រ្គាមនៅអ៊ុយក្រែន, ស្ថានភាពនៅឧបទ្វីបកូរ៉េ និងស្ថានភាពនៅមីយ៉ាន់ម៉ាផងដែរ៕	ក្រុមប្រទេសភាពជាដៃគូសន្តិសុខចតុភាគី (QUAD) នៅថ្ងៃទី២១ ខែកញ្ញា បានថ្កោលទោសសកម្មភាពចិននៅក្នុងសមុទ្រចិនខាងត្បូង ដែលបានប្រើប្រាស់សកម្មភាពគំរាមកំហែង និងការបំពាក់អាវុធ។
សេចក្តីជូនដំណឹងរបស់ក្រសួងធនធានទឹក និងឧតុនិយម ស្តីពីស្ថានភាពអាកាសធាតុ នាថ្ងៃទី២២ ខែកញ្ញានេះ បានឱ្យដឹងថា ខ្យល់មូសុងនិរតី បានបក់មកលើសមុទ្រ អានដាមម៉ែន (Andaman Sea) ឈូងសមុទ្រថៃ សមុទ្រចិនខាងត្បូងនៅបន្តមានឥទ្ធិពល។ជាមួយគ្នានេះ ឥទ្ធិពលនៃខ្យល់មូសុងនិរតី ក៏ធ្វើឱ្យមានសម្ពាធទាបនៅបន្តគ្របដណ្តប់លើភាគកណ្តាល នៃអាងទន្លេមេគង្គ និងកម្ពុជា។ ជាហេតុធ្វើឱ្យតំបន់នីមួយៗក្នុងប្រទេសកម្ពុជា មានសីតុណ្ហភាពអប្បបរមា២៣ អង្សា និងសីតុណ្ហភាពមធ្យមអតិបរមា៣៤អង្សា។ ទន្ទឹមនឹងនោះ តំបន់វាលទំនាប ដែលស្ថិតនៅខេត្តបន្ទាយមានជ័យ បាត់ដំបង ពោធិ៍សាត់ សៀមរាប កំពង់ឆ្នាំង កំពង់ធំ កំពង់ចាម ត្បូងឃ្មុំ ព្រៃវែង ស្វាយរៀង កណ្តាល តាកែវ និង ភ្នំពេញ អាចមានភ្លៀងធ្លាក់ជាមួយផ្គររន្ទះ និងខ្យល់កន្ត្រាក់គ្របដណ្តប់លើផ្ទៃដី ៥០ភាគរយ។ ដោយ ខ្យល់បក់ មកពីទិសនិរតីមានល្បឿនមធ្យម ៣ម៉ែត្រ ក្នុង១វិនាទី។ ចំណែក តំបន់ខ្ពង់រាប រួមមានខេត្តកំពង់ស្ពឺ ប៉ៃលិន ឧត្តរមានជ័យ ព្រះវិហារ ស្ទឹងត្រែង ក្រចេះ រតនគិរី មណ្ឌលគិរី តំបន់ជួរភ្នំក្រវាញ និងជួរភ្នំដងរែក អាចមាន ភ្លៀងធ្លាក់ជាមួយផ្គរ រន្ទះ និងខ្យល់កន្ត្រាក់គ្របដណ្តប់លើផ្ទៃដី៥៥ភាគរយ។ ខ្យល់បក់មក ពីទិសនិរតី និងបស្ចិម មានល្បឿនមធ្យម ៤ម៉ែត្រ វិនាទី។ រីឯតំបន់មាត់សមុទ្រ មានដូចជាខេត្តកោះកុង ព្រះសីហនុ កំពត កែប និងជួរភ្នំបូកគោ អាចមានភ្លៀងធ្លាក់ជាមួយផ្គរ រន្ទះ និងខ្យល់កន្ត្រាក់ គ្របដណ្តប់លើផ្ទៃដី ៣៥ភាគរយ។ ដោយឡែក រលកសមុទ្រមានកម្ពស់មធ្យមអប្បបរមា ០.៥០ ម៉ែត្រ និងកម្ពស់មធ្យមអតិបរមា ២ម៉ែត្រ។ សូមជម្រាបថា ចាប់ពីថ្ងៃចាប់ពីថ្ងៃទី២១ ដល់ថ្ងៃទី២៣ ខែកញ្ញា ក្រសួងធនធានទឹក និងឧតុនិយម ក៏បានប្រកាសអំពី ទីព្យុះទី១៤ឈ្មោះ ពូលឡាសាន(Pulasan) ជាមួយនិងព្យុះទី១៥ឈ្មោះ ស៊ូលីក(Soulik) ផងដែរ។ ព្យុះទាំងពីរនេះ បានកើតនៅសមុទ្រចិនខាងត្បូង នៅបន្តមានឥទ្ធិពលខ្លាំងលើខ្យល់មូសុងនិរតី ដែលបក់លើសមុទ្រ អានដាមម៉ែន (Andaman Sea) ឈូងសមុទ្រថៃ ខណៈសម្ពាធទាបនៅបន្តគ្របដណ្ដប់លើភាគកណ្តាលនៃអាងទន្លេមេគង្គ និងលើកម្ពុជា៕	ភ្នំពេញ៖ កម្ពុជា នឹងរងសម្ពាធពីខ្យល់មូសុងនិរតីចាប់ពីថ្ងៃទី២២ ខែកញ្ញា ដល់ថ្ងៃទី២៤ ខែកញ្ញា ឆ្នាំ២០២៤។ ឥទ្ធិពលនៃខ្យល់មូសុងនេះ នឹងធ្វើឱ្យតំបន់តាមបណ្តាខេត្តមួយចំនួន ទាំងតំបន់ជួរភ្នំ តំបន់ខ្ពង់រាប វាលទំនាប និងតំបន់សមុទ្រ មានភ្លៀង ផ្គររន្ទះបន្តបន្ទាប់។
ជាងរយៈពេល ៣ឆ្នាំ មីយ៉ាន់ម៉ា បានធ្លាក់ទៅក្នុងការគ្រប់គ្រងរបបសឹក។ ទន្ទឹមនេះ យោធាមីយ៉ាន់ម៉ា បានប៉ះទង្គិចប្រដាប់អាវុធ ជាមួយក្រុមជនជាតិភាគតិច នៅតំបន់ជាច្រើន ដោយក្រុមជនជាតិភាគតិច បានគ្រប់គ្រងក្រុង និងតំបន់ជាច្រើន។ ខណៈសកម្មភាពហិង្សា មានជាប្រចាំថ្ងៃ ក្រុមប្រទេសភាពជាដៃគូសន្តិសុខចតុភាគី Quad ដែលមានអាម៉េរិក ជប៉ុន ឥណ្ឌា និងអូស្រ្តាលី បានទទូចឱ្យបញ្ឈប់ហិង្សាជាបន្ទាន់ និងដោះលែងអ្នកជាប់ឃុំដោយគ្មានលក្ខខណ្ឌ នៅក្នុងសេចក្តីថ្លែងការណ៍រួមចេញនៅថ្ងៃទី២១ ខែកញ្ញា។ «យើងបញ្ជាក់ជាថ្មីពីការគាំទ្រកិច្ចខិតខំរបស់អាស៊ាន រួមទាំងកិច្ចសហការប្រធានអាស៊ាន និងប្រេសិតពិសេស»។ ក្រុមប្រទេស Quad បានសង្កត់ធ្ងន់បែបនេះ ដោយបន្តទទូចឱ្យភាគីទាំងអស់បន្តអនុវត្តយកកិច្ចព្រមព្រៀង ៥ចំណុច របស់អាស៊ាន។ ដោយវិបត្តិនៅតែបន្ត បញ្ហាឆ្លងព្រំដែនដូចជា ឧក្រិដ្ឋកម្មតាមអ៊ីនធឺណិត, ការជួញដូរគ្រឿងញៀនខុសច្បាប់ និងការជួញដូរមនុស្សបានកើនឡើងយ៉ាងខ្លាំង។ នេះបើតាមសេចក្តីថ្លែងការណ៍រួមរបស់ក្រុមប្រទេស QUAD។ ទន្ទឹមនេះ ក្រុមប្រទេស Quad គាំទ្រប្រជាជនមីយ៉ាន់ម៉ា និងប្តេជ្ញាធ្វើការជាមួយភាគីពាក់ព័ន្ធ ដើម្បីដោះស្រាយវិបត្តិនយោបាយប្រកបដោយការស្ថាបនា៕	ក្រុមប្រទេសភាពជាដៃគូសន្តិសុខចតុភាគី (Quad) នៅថ្ងៃទី២១ ខែកញ្ញា បានអំពាវនាវឱ្យផ្អាកអំពើហិង្សាជាបន្ទាន់នៅមីយ៉ាន់ម៉ា ដែលកំពុងមានការប៉ះទង្គិចរវាងយោធា និងកម្លាំងប្រដាប់អាវុធជនជាតិភាគតិច។ មេដឹកនាំអាម៉េរិក អូស្រ្តាលី ឥណ្ឌា និងជប៉ុន បានបង្ហាញការគាំទ្រប្រេសិតពិសេសអាស៊ាន ក្នុងការសម្របសម្រួលការដោះស្រាយវិបត្តិនយោបាយនៅមីយ៉ាន់ម៉ា។
សូមជម្រាបថា វិមានរដ្ឋធម្មនុញ្ញ ធ្វើឡើងពីសំរិទ្ធ ស្ពាន់ ថ្មភក់ រំលេចដោយស្ថាបត្យកម្មខ្មែរយ៉ាងលម្អិត ដោយប្រើពេលជាង១ឆ្នាំ។ សំណង់ស្ថាបត្យកម្មនេះសាងសង់ដោយស្ថាបត្យករ លោក លី រស្មី រដ្ឋលេខាធិការក្រសួងរៀបចំដែនដី នគរូបនីយកម្ម និងសំណង់៕	ភ្នំពេញ៖ ក្រុមការងារសាងសង់វិមានរដ្ឋធម្មនុញ្ញា កំពុងធ្វើការយ៉ាងមមាញឹកទាំងភ្លៀងរលឹម ដើម្បីបញ្ចប់ការងារឱ្យបានមុនថ្ងៃទី២៤ ខែកញ្ញា ដែលជាខួបលើកទី៣១ នៃទិវាប្រកាសរដ្ឋធម្មនុញ្ញ នៅកម្ពុជា។ ព្រះរាជពិធីសម្ពោធ វិមានរដ្ឋធម្មនុញ្ញនេះ នឹងប្រារព្ធឡើងនាសួនច្បារខាងលិចវិមានឯករាជ្យ ក្រោមព្រះរាជវត្តមានដ៏ខ្ពង់ខ្ពស់ ព្រះករុណា ព្រះបាទសម្ដេចព្រះបរមនាថ នរោត្តម សីហមុនី ព្រះមហាក្សត្រកម្ពុជា។
ស្ថានទូតជប៉ុនប្រចាំកម្ពុជា បានរៀបចំពិធីប្រគល់គ្រឿងឥស្សរិយយសសម្រាប់និទាឃរដូវឆ្នាំ២០២៤ (The 2024 Spring Conferment of Decoration) ជូនលោក អ៊ុម រម្យណី រដ្ឋលេខាធិការក្រសួងអប់រំ យុវជន និងកីឡា ដែលជាអតីតនាយកវិទ្យាស្ថានបច្ចេកវិទ្យាកម្ពុជា។ ទំព័រហ្វេសប៊ុកក្រសួងអប់រំ លើកឡើងថា លោក អ៊ុម រម្យណី បានលះបង់កម្លាំងកាយកម្លាំងចិត្ត ដើម្បីជំរុញភាពជាដៃគូដ៏រឹងមាំជាមួយសាកលវិទ្យាល័យជប៉ុន ដោយបានជួយសម្រួលដល់ការផ្លាស់ប្តូរ និងការសហការទៅលើការពង្រឹងសមត្ថភាពសិក្សា និងបច្ចេកវិទ្យា។ បើតាមស្ថានទូតជប៉ុន គ្រឿងឥស្សរិយយស The Order of the Rising Sun, Gold Rays with Neck Ribbon ជាការទទួលស្គាល់ការរួមចំណែករបស់លោក អ៊ុម រម្យណី ក្នុងការលើកកម្ពស់ការផ្លាស់ប្តូរការសិក្សា និងការយល់ដឹងពីគ្នាទៅវិញទៅមករវាង ប្រទេសជប៉ុន និងកម្ពុជា។ លោក អ៊ុម រម្យណី អតីតនាយកសាលាតិចណូ (ខាងឆ្វេង) និងលោក ហង់ជួន ណារ៉ុន រដ្ឋមន្រ្តីក្រសួងអប់រំ យុវជន និងកីឡា។ រូបភាពពីក្រសួងអប់រំ។ ក្នុងឱកាសប្រគល់គ្រឿងឥស្សរិយយស លោក ហង់ជួន ណារ៉ុន រដ្ឋមន្រ្តីក្រសួងអប់រំ បានសាទរចំពោះការខិតខំប្រឹងប្រែងរបស់ លោក អ៊ុម រម្យណី ដែលត្រូវបានទទួលស្គាល់។ រដ្ឋមន្រ្តីអប់រំ មានប្រសាសន៍បែបនេះ៖«បន្ថែមពីការលះបង់ជាគំរូដល់ស្មារតីនៃកិច្ចសហប្រតិបត្តិការអន្តរជាតិ និងការគោរពគ្នាទៅវិញទៅមក ដែលចងភ្ជាប់ប្រជាជាតិទាំងពីរ»។ លោក ហង់ជួន ណារ៉ុន ក៏បានអរគុណដល់រដ្ឋាភិបាលជប៉ុន និងស្ថានទូតជប៉ុនប្រកម្ពុជា ចំពោះការគាំទ្រ និងការប្តេជ្ញាចិត្តឥតងាករេក្នុងភាពជាដៃគូដែលកំពុងបន្ត និងចូលរួមចំណែកក្នុងការជំរុញគោលដៅ និងសេចក្តីប្រាថ្នារួមគ្នារវាងប្រទេសទាំងពីរ។ សូមបញ្ជាក់ថា លោក អ៊ុម រម្យណី រដ្ឋលេខាធិការក្រសួងអប់រំ យុវជន និងកីឡា ជាស្វាមីរបស់លោកស្រី ឱ វណ្ណឌីន រដ្ឋលេខាធិការក្រសួងសុខាភិបាល៕ រូបភាពពីក្រសួងអប់រំ។	ភ្នំពេញ៖ លោក អ៊ុម រម្យណី រដ្ឋលេខាធិការក្រសួងអប់រំ យុវជន និងកីឡា និងជាអតីតនាយកវិទ្យាស្ថានបច្ចេកវិទ្យាកម្ពុជា បានទទួលគ្រឿងឥស្សរិយយសសម្រាប់និទាឃរដូវឆ្នាំ២០២៤ (The 2024 Spring Conferment of Decoration) ពីរដ្ឋាភិបាលជប៉ុន កាលពីថ្ងៃទី២០ កញ្ញា។
អគ្គនាយកអាជ្ញាធរជាតិព្រះវិហារ លោក គង់ ពុទ្ធិការ បានឱ្យដឹងថា រយៈពេល១ឆ្នាំបន្ទាប់ពីរមណីយដ្ឋាន ប្រាសាទកោះកេរចូលជាសម្បត្តិបេតិកភណ្ឌពិភពលោកមក មានកិច្ចការងារជាច្រើន ដែលអាជ្ញាធរជាតិព្រះវិហារ បានរៀបចំនៅតំបន់នេះ ដូចជាទល់ទ្រប្រាសាទបាន១៥ និងជួសជុលប្រាសាទបាន២។ បន្ថែមពីនេះ អាជ្ញាធរបានរៀបចំធ្វើទំនប់ស្ទាក់ទឹកបាន៥កន្លែង និងបិទស្រះបុរាណ៣កន្លែង សម្រាប់ទុកឱ្យប្រជាពលរដ្ឋប្រើប្រាស់នារដូវប្រាំង។ លោក គង់ ពុទ្ធិការ អគ្គនាយកអាជ្ញាធរជាតិព្រះវិហារ។ ក្នុងបទសម្ភាសជាមួយសារព័ត៌មានឌីជីថលថ្មីៗនៅបរិវេណរមណីយដ្ឋានប្រាសាទកោះកេរ នាថ្ងៃទី១៧ កញ្ញា លោក គង់ ពុទ្ធិការ លើកឡើងពីការងារអភិវឌ្ឍន៍ និងលើកកម្ពស់សហគមន៍ ដូចជាការផ្តល់បច្ចេកទេសចិញ្ចឹមសត្វ ដាំបន្លែ រួមនិងលើកកម្ពស់វិស័យអប់រំក្នុងមូលដ្ឋាន រៀបចំស្ដារគម្របព្រៃឈើឡើងវិញជាដើម។ កន្លងទៅនេះ អាជ្ញាធរជាតិព្រះវិហារបានដាំស្ដារ គម្របព្រៃឈើបាន ២៤ ០០០ដើម និងចែកចាយកូនឈើដល់ពលរដ្ឋបាន ១៦ ០០០ដើម។ កោះកេរ ជាអតីតរាជធានីនៅសម័យអង្គរ នាឆ្នាំ៨២៩ ក្នុងរាជ្យព្រះបាទជ័យវរ្ម័នទី៤ និងជារាជធានីខ្មែរតែមួយគត់ ដែលមានឈ្មោះជាភាសាខ្មែរបុរាណផងហៅថា «ឆោកគ៌គ្យរ» និងឈ្មោះជាភាសាសំស្រ្កឹត «លិង្គបុរៈ»។ រមណីយដ្ឋាននេះមានបុរាណដ្ឋានចំនួន ១៦៩ ក្នុងនោះមានប្រាសាទ ៧៦ និងទីតាំងបុរាណវិទ្យាជាច្រើនទៀត។ សម្រាប់លោក គង់ ពុទ្ធិការ បច្ចុប្បន្ន អាជ្ញាធរជាតិព្រះវិហារ ប្រឹងប្រែងលើការងារអភិរក្ស ជួសជុល និងអភិវឌ្ឍន៍សហគមន៍មូលដ្ឋាន ក្នុងន័យលើកកម្ពស់កម្រិតជីវភាពពលរដ្ឋក្នុងតំបន់ តាមរយៈទាក់ទាញភ្ញៀវទេសចរឱ្យមកកម្សាន្តរមណីយដ្ឋាននេះឱ្យបានកាន់តែច្រើន។ ចំពោះស្ថាប័នអន្តរជាតិដែលកំពុងចូលរួមការងារក្នុងរមណីយដ្ឋានប្រាសាទកោះកេររួមមាន សាកលវិទ្យាល័យវ៉ាស៊ីដាប្រទេសជប៉ុន ដែលកំពុងស្រាវជ្រាវឡបុរាណ ចំណែកប្រទេសអាល្លឺម៉ង់ កំពុងជួយស្រាវជ្រាវសិក្សាលើការតាំងទីរបស់មនុស្សនៅក្នុងសម័យកោះកេរ រីឯសាលាបារាំងចុងបូព៌ា ជួយលើការស្រាវជ្រាវ និងជួសជុលវត្ថុសិល្បៈមួយចំនួន៕	ព្រះវិហារ៖ រយៈពេល១ឆ្នាំហើយ ដែលរមណីយដ្ឋានប្រាសាទកោះកេរ ត្រូវបានចុះបញ្ជីក្នុងសម្បត្តិបេតិកភណ្ឌពិភពលោក របស់អង្គការយូណេស្គូ (១៧ កញ្ញា ២០២៣-១៧ កញ្ញា ២០២៤)។ ១ឆ្នាំមកនេះ ក្រោមកិច្ចសហការជាមួយស្ថាប័នអន្តរជាតិ អាជ្ញាធរជាតិព្រះវិហារ បានអភិរក្ស ជួសជុល និងអភិវឌ្ឍន៍តំបន់នេះជាបន្តបន្ទាប់ ដើម្បីឱ្យស័ក្តិសមជាតំបន់បេតិកភណ្ឌពិភពលោក។
លោក គាត សារ៉ាក់ ប្រធានការិយាល័យអប់រំក្រុងកែប បានថ្លែងប្រាប់សារព័ត៌មានឌីជីថលថ្មីៗថា មូលហេតុដែលការិយាល័យអប់រំ រៀបចំឯកសណ្ឋាន និងពិធីប្រគល់លិខិតសិក្សាដល់សិស្សនេះ ព្រោះចង់លើកទឹកចិត្តដល់សិស្សានុសិស្សខិតខំសិក្សាឱ្យបានពូកែ និងចង់បង្ហាញពីតម្លៃនៃការសិក្សាថ្នាក់មត្តេយ្យសិក្សា ទៅដល់អាណាព្យាបាលសិស្សនៅទូទាំងក្រុងកែបដែរ។ លើសពីនេះ លោក គាត សារ៉ាក់ ចង់លើកទឹកចិត្តឱ្យវិស័យអប់រំរដ្ឋ ខិតខំពង្រឹងគុណភាពបន្ថែមទៀត ដើម្បីប្រកួតប្រជែងជាមួយនឹងសាលាឯកជន និងលើកកម្ពស់បរិយាបន្នក្នុងវិស័យអប់រំ។ លោក គាត សារ៉ាក់ ប្រធានការិយាល័យអប់រំក្រុងកែប លោក គាត សារ៉ាក់បន្ថែមដូច្នេះថា៖ «យើងមិនចង់ដើរក្រោយសាលាឯកជនទេ គឺចង់ឱ្យទាំងអស់គ្នា មានការប្រកួតប្រជែងជាមួយសាលាឯកជន ឱ្យឃើញថាយើងក្នុងផ្នែករដ្ឋក៏អាចរៀបចំចែកលិខិតបញ្ចប់ការសិក្សាដល់សិស្ស ដូចដែលសាលាឯកជន សិស្សយើងមានអ្នកពូកែច្រើន។ ជាមួយគ្នាយើងចង់ឱ្យសហគមន៍ និងអាណាព្យាបាលចូលរួម។ ហើយដើម្បីឱ្យសហគមន៍ចូលរួម យើងត្រូវជួយសហគមន៍ជាមុនសិន យើងបង្ហាញឱ្យពួកគាត់បានឃើញថាយើងធ្វើបានល្អសិន។»។ ពាក់ព័ន្ធនឹងការកំណត់និទ្ទេសរបស់ សិស្សនៅកម្រិតបឋមសិក្សាវិញ ប្រធានការិយាល័យអប់រំរូបនេះ បញ្ជាក់ថា រយៈពេល២ឆ្នាំហើយដែលការិយាល័យអប់រំក្រុងកែប តម្រូវឱ្យសាលានីមួយៗ ផ្លាស់ប្តូរ ពីការផ្តល់ចំណាត់ជាលំដាប់ លេខ (១,២,៣,៤.....) មកជាលំដាប់អក្សរឡាតាំងវិញ( A,B,C,D,E,F) ដើម្បីលើកទឹកចិត្តដល់សិស្សដែលរៀនពូកែ ឬមានពិន្ទុខុសគ្នាតែបន្តិចបន្តួច អាចទទួលបាននូវនិទ្ទេសដូចគ្នា។ សម្រាប់លោក គាត សារ៉ាក់ ការធ្វើបែបនេះ គឺអាចចៀសវាងនូវការច្រណែនគ្នារវាងសិស្ស និងសិស្ស និងកុំឱ្យអាណាព្យាបាលសិស្សមួយចំនួនអាក់អន់ចិត្តចំពោះចំណាត់ថ្នាក់របស់កូន។ លោក គាត សារ៉ាក់ ពន្យល់ដូច្នេះថា៖ «ពេលខ្លះពិន្ទុពួកគាត់លើសខ្វះគ្នាតែ១ពិន្ទុ ហើយអ្នកបានពិន្ទុលើសបានលេខ១ ម្នាក់ទៀតបានលេខ២ ពេលខ្លះសិស្សច្រណែនគ្នា។ តែនៅពេលយើងផ្តល់និទ្ទេស A, B វិញ គេនឹងបាននិទ្ទេស A ឬ B ដូចគ្នា ដែលធ្វើឱ្យបន្តប្រឹងប្រែងថែមទៀត។»។ នេះជាលើកទី៤ហើយ ការិយាល័យអប់រំក្រុងកែបបានរៀបចំពិធីផ្តល់លិខិតបញ្ជាក់ការសិក្សា ដែលសិស្សស្លៀកពាក់ដូចសិស្សសាលាឯកជន ដល់សិស្សសាលាមត្តេយ្យ និងជាលើកទី២ សម្រាប់សិស្សបញ្ចប់ការសិក្សាថ្នាក់ទី៦ ដែលមាននិទ្ទេស A។ ប្រធានការិយាល័យអប់រំក្រុងកែប សង្ឃឹមថា នៅពេលខាងមុខ ការិយាល័យអប់រំ ក្រុងកែប នឹងមានលទ្ធភាពពង្រីកការចែកលិខិតបន្ថែមដល់សិស្សថ្នាក់ទី៦ ដែលមាននិទ្ទេស B បន្ថែមទៀត ខណៈបច្ចុប្បន្ន សម្លៀកបំពាក់ និងធនធានមួយចំនួននៅមានកម្រិតនៅឡើយ។ ជុំវិញការៀបចំឱ្យសិស្សស្លៀកពាក់ទទួលលិខិតបញ្ជាក់ការសិក្សាដូចសិស្សសាលាឯកជននេះ គឺមានការគាំទ្រពីអង្គការ អេដ អេ អាកស្យុង (Aide et Action) និងសាលា iLEAD International។ បើតាមលោក គាត សារ៉ាក់ អង្គការអេដ អេ អាកស្យុង គឺជាអង្គការដៃគូមួយ ដែលបានជួយជ្រោមជ្រែងវិស័យអប់រំ នៅក្នុងក្រុងកែប ដោយផ្តោតលើកុមារតូច អស់រយៈពេលជាង១០ឆ្នាំមកហើយ។ ការគាំទ្ររបស់អង្គការ អេដ អេ អាកស្យុង មានដូចជាការផ្តល់បណ្តុះបណ្តាល និងបច្ចេកទេស ដល់គ្រូ និងសិស្សមត្តេយ្យសហគមន៍, ការកសាង និងជួសជុលហេដ្ឋារចនាសម្ព័ន្ធរូបវន្តនានាក្នុងសាលារៀន, ការផ្ដល់អាហារូបត្ថម្ភដល់សិស្សមត្តេយ្យសិក្សា និងផ្ដល់សម្ភារសិក្សាដល់សិស្ស ក្រីក្រ ឧបត្ថម្ភកញ្ចប់ថវិកាសម្រាប់ការបណ្ដុះបណ្ដាលសិស្សនៅតាមសហគមន៍ ការផ្ដល់បច្ចេកទេសផ្សេងៗទាក់ទងនឹងការអប់រំ និងជំរុញការលើកកម្ពស់សុខភាព និងអនាម័យនៅតាមសាលារៀនជាដើម។ នេះបើតាមលោកគាត សារ៉ាក់៕	ការិយាល័យអប់រំក្រុងកែប បានរៀបចំពិធីប្រគល់លិខិតសិក្សាដល់កុមារដែលបានឆ្លងកាត់មត្តេយ្យសិក្សា និងសិស្សថ្នាក់ទី៦ ដែលមាននិទ្ទេស A សរុប៣០០នាក់ សម្រាប់ឆ្នាំសិក្សា ២០២៣-២០២៤ កាលពីថ្ងៃទី១៩ ខែកញ្ញា។ សិស្សទាំង៣០០នាក់ សុទ្ធតែស្លៀកសម្លៀកបំពាក់ឯកសណ្ឋានទទួលលិខិតបញ្ជាក់ការសិក្សា ដូចសាលាឯកជន។ ក្នុងចំណោមកុមារទាំង៣០០នាក់ ដែលចូលរួមក្នុងពិធី ប្រគល់លិខិតសិក្សាកាលពី មានសិស្សមត្តេយ្យសហគមន៍ និងមេត្តេយ្យរដ្ឋក្នុងទូទាំងក្រុងកែប ២៧០នាក់ និងសិស្សថ្នាក់ទី៦ ដែលមាននិទ្ទេស A ចំនួន៣០នាក់ ដែលពួកគេ ជាសិស្សនៅបឋមសិក្សាចំនួន៩ ក្នុងក្រុងកែប។
ខេត្តថៃយ៉ាងហោចណាស់ចំនួន ៧ ដែលស្ថិតនៅភាគខាងជើង បានរងជំនន់ទឹកភ្លៀងយ៉ាងខ្លាំង ដ្បិតរងភ្លៀងរដូវវស្សា និងព្យុះYagi។ ខេត្តទាំងនោះមានដូចជា ខេត្ត Chiang Rai, ខេត្ត Phitsanuloke, ខេត្ត Phetchabun, ខេត្ត Nong Khai, ខេត្ត Nong Bua Lamphu, ខេត្ត Ayutthaya និងខេត្ត Satun។ ទាក់ទិននឹងបញ្ហានេះ រដ្ឋាភិបាលថៃ គ្រោងផ្តល់ជំនួយដល់អាជីវកម្ម ដែលស្ថិតនៅក្នុងតំបន់ដែលរងទឹកជំនន់នោះ។ តាមការបញ្ជាក់របស់រដ្ឋមន្រ្តីកីឡា និងទេសចរណ៍ថៃ លោក Sorawong Thienthong នៅថ្ងៃទី២១ ខែកញ្ញា រដ្ឋាភិបាលរបស់លោកស្រីនាយករដ្ឋមន្រ្តី ផែថងថាន ស៊ីណាវ៉ាត់ បានពិភាក្សាពីផែនការផ្តល់សំណង ចាប់តាំងពីថ្ងៃទី ១៨ ខែកញ្ញាមក។ «ពេលនេះ រដ្ឋាភិបាល កំពុងរៀបចំវិធានការផ្សេងៗ ដូចទាំងការលើកចោលការបង់ថ្លៃទឹក និងអគ្គិសនី ១ខែសម្រាប់គ្រួសារដែលរងទឹកជំនន់»។ កាសែតបាងកកប៉ុស្តិ៍ ដែលស្រង់សម្តីរដ្ឋមន្រ្តីទេសចរណ៍ បានចុះផ្សាយបែបនេះ។ បន្ថែមពីនេះ រដ្ឋាភិបាល នឹងមានជំនួយសម្រាប់អាជីវកម្មដែលរងទឹកជំនន់ដូចជា កម្ទីទន់ ដែលមានអត្រាការប្រាក់ទាប។ ជំនួយខាងលើ អាចនឹងចាប់ផ្តើមនៅប្រមាណ ២សប្តាហ៍ខាងមុខ ខណៈរដ្ឋាភិបាលថៃ កំពុងវាយតម្លៃពីស្ថានភាពនៃការខូចខាត និងប៉ះពាល់នៅក្នុងតំបន់ដែលរងទឹកជំនន់។ កន្លងមក ថៃ មីយ៉ាន់ម៉ា ឡាវ និងវៀតណាម បានរងទឹកជំនន់យ៉ាងខ្លាំង ដែលធ្វើឱ្យមនុស្សស្លាប់ជាច្រើនរយនាក់ ខណៈហេដ្ឋារចនាសម្ព័ន្ធជាច្រើន បានរងការខូតខាត និងបំផ្លាញ៕	រដ្ឋាភិបាលថៃ ដឹកនាំដោយលោកស្រីនាយករដ្ឋមន្រ្តី ផែថងថាន ស៊ីណាវ៉ាត់ នឹងផ្តល់សំណងដល់តំបន់ទេសចរណ៍ដែលរងទឹកជំនន់ តាមរយៈការផ្តល់កម្ចីទន់ និងការបន្ធូរបន្ថយពន្ធ។ នេះបើតាមការបញ្ជាក់របស់រដ្ឋមន្រ្តីទេសចរណ៍ថៃ លោក Sorawong Thienthong នៅថ្ងៃទី២១ ខែកញ្ញា។
លោក នួន ផារ័ត្ន អភិបាលខេត្តកំពង់ធំ បានលើកឡើងថា កន្លងមក ប្រជាកសិករត្រូវចំណាយថវិកាច្រើនលើថ្លៃបូមទឹកដាក់ស្រែ។ តាមរយៈការចុះកិច្ចសន្យាទិញមកគ្រប់គ្រងដោយរដ្ឋបាលខេត្តវិញ លោក នួន ផារ័ត្ន អះអាងថា នឹងជួយសម្រួលការចំណាយរបស់ប្រជាកសិករ ដែលនេះជាដំណោះស្រាយដ៏ល្អមួយរបស់ប្រមុខរាជរដ្ឋាភិបាលកម្ពុជា។ ថ្លែងក្នុងកិច្ចប្រជុំចុះកិច្ចសន្យា លោកអភិបាលខេត្ត បញ្ជាក់ថា បច្ចុប្បន្ននេះ ខេត្តកំពង់ធំ បានកំពុងសាងសង់ទំនប់ស្ទាក់ទឹកជាច្រើនកន្លែង ដើម្បីត្រៀមទឹកសម្រាប់ផ្គត់ផ្គង់ការបង្កបង្កើនផលរបស់ប្រជាកសិរ ដែលធ្វើមានទឹកប្រើប្រាស់គ្រប់គ្រាន់។ សូមបញ្ជាក់ថា ពិធីចុះកិច្ចសន្យានេះ ត្រូវបានរៀបចំឡើងនៅសាលាខេត្តកំពង់ធំ កាលពីថ្ងៃទី២០ កញ្ញា ដោយមានការចូលរួមពីម្ចាស់ស្ថានីយទាំង ១៤ទីតាំង។ នេះបើតាមរដ្ឋបាលខេត្តកំពង់ធំ៕ ម្ចាស់ស្ថានីយចំនួន ១៤ ចូលរួមចុះកិច្ចសន្យាជាមួយរដ្ឋបាលខេត្តកំពង់ធំ។ រូបភាពពីរដ្ឋបាលខេត្តកំពង់ធំ។	លោក នួន ផារ័ត្ន អភិបាលខេត្តកំពង់ធំ បានបញ្ចប់ការងារចុះកិច្ចសន្យាលើការទិញស្ថានីយបូមទឹកចំនួន ១៤ ស្ថានីយពីឯកជន មកគ្រប់គ្រងវិញ។ ការចុះកិច្ចសន្យាទិញស្ថានីយបូមទឹកយកមកគ្រប់គ្រងវិញនេះ ដើម្បីជួយកាត់បន្ថយថ្លៃដើមប្រជាកសិករដាំដុះដំណាំស្រូវ ជាពិសេសក្នុងរដូវប្រាំងនាពេលខាងមុខ។
សូមលោកអ្នកនាង អញ្ជើញទស្សនាវីដេអូដូចតទៅ៖ សូមជម្រាបថាអគារទីស្នាក់ការកណ្ដាលអង្គការយូណេស្កូនៅកម្ពុជា មានអាយុកាលប្រមាណ១០០ឆ្នាំមកហើយ។ ក្នុងចំណោមផ្ទះរចនាបថអាណានិគមពីដើម នារាជធានីភ្នំពេញ មានអគារមួយខ្នងដែលល្បីជាងគេ ដោយសារសោភ័ណភាព និងទីតាំង (ទន្លេចតុមុខ) គឺទីស្នាក់ការអង្គការអប់រំវិទ្យាសាស្រ្ត និងវប្បធម៌ របស់សហប្រជាជាតិ (យូណេស្កូ) នៅកម្ពុជា។ ផ្ទះដ៏បុរាណនេះ ត្រូវបានចាប់ផ្ដើមសាងសង់ត្រឹមឆ្នាំ១៩១០។ នៅពេលដំបូងនោះ គឺជាផ្ទះរបស់អ្នកជំនួញមួយរូប ដែលបានជោគជ័យ។ ឆ្នាំ១៩៥៨ វាបានក្លាយទៅជាការិយាល័យ រហូតដល់សព្វថ្ងៃនេះ។ ឆ្នាំ១៩៩១ អង្គការយូណេស្កូ បើកទីស្នាក់ការមួយ នៅប្រទេសកម្ពុជា ក្នុងអគារនេះ។ ឆ្នាំ២០២១ យូណេស្កូបានធ្វើទំនើបកម្មអគារនេះ ទាំងខាងក្នុង ទាំងខាងក្រៅ៕	ភ្នំពេញ៖ ដើម្បីអបអរទិវាបេតិកភណ្ឌ អគារទីស្នាក់ការកណ្តាលអង្គការយូណេស្កូ បានបើកស្វាគមន៍សាធារណជនឱ្យចូលទស្សនាដោយសេរីនាថ្ងៃទី២១ ខែកញ្ញានេះ។ ក្នុងនោះក៏មានកញ្ញា ធី សេងហ័ង និស្សិតស្ថាបត្យកម្ម បានមកសិក្សាអំពីសំណង់អគារបុរាណមានអាយុកាលប្រមាណ ១០០ឆ្នាំនេះដែរ។ មូលហេតុដែលនិស្សិតឆ្នាំទី៥ នៃសាកលវិទ្យាល័យភូមិន្ទវិចិត្រសិល្បៈរូបនេះចាប់អារម្មណ៍ពីអគារនេះ ក៏ព្រោះអគារនេះមានវ័យចំណាស់ ដែលសាងសង់ឡើងចន្លោះឆ្នាំ១៩១០ ដល់ឆ្នាំ១៩២០។ លក្ខណៈពិសេសនោះគឺរចនាបថអគារ បានបូកបញ្ចូលគ្នារវាងរចនាបថបារាំង ចិន ខ្មែរ។ យុវតីវ័យ២១ឆ្នាំរូបនេះ បន្តថា ក្បូរក្បាច់នៃអគារនេះ មានភាពទាក់ទាញខ្លាំង ក្នុងនាមជាអ្នកសិក្សាអំពីស្ថាបត្យកម្មដូចរូបនាង ត្រូវសិក្សាបន្ថែម។
លោក ពៀត សុខន ហៅ សុខសាន្ត ម្ចាស់តារាងបាល់ទាត់នេះ បានប្រាប់សារព័ត៌មានឌីជីថលថ្មីៗថា ការបង្កើតតារាងនេះឡើង ក្នុងគោលបំណងចង់បណ្ដុះស្មារតីកីឡា ឱ្យកុមារ និងយុវជន ចៀសឆ្ងាយពីអបាយមុខផ្សេងៗ ក្រៅពីការសិក្សា។ បើតាមលោក សុខន កុមារ ឬយុវជន ដែលមកហ្វឹកហាត់នេះ ទទួលបានការអប់រំផ្នែកស្មារតី ក្រោមពាក្យស្លោកថា " កុមារត្រូវការមនុស្ស មិនត្រូវការទូរសព្ទ" ឡើយ។ ពាក្យស្លោកនេះ គឺជំរុញឱ្យកុមារប្រឹងប្រែងសិក្សារៀនសូត្រ និងលេងកីឡាឱ្យបានច្រើន ជាងការលេងទូរសព្ទឥតប្រយោជន៍ និងទាញពួកគេឱ្យធ្លាក់ចូលទៅក្នុងអបាយមុខផ្សេងៗ។ មិនតែប៉ុណ្ណោះ កុមារ និងយុវជនទាំងនោះ នឹងទទួលបានការបណ្ដុះវិន័យ ស្មារតីសាមគ្គភាព ចេះជួយគ្នាទៅវិញទៅមក និងក្លាយជាអ្នកដឹកនាំក្រុមជាដើម តាមរយៈការបណ្ដុះបណ្ដាលកីឡានេះ។ លោក សុខន បន្ថែម។ ក្រៅបណ្ដុះបណ្ដាលបាល់ទាត់ តារាង សុខ សាន្ត ក៏មានបង្កើតកម្មវិធីប្រកួតដណ្ដើមពានរង្វាន់ថ្នាលកុមារ យុវជន និងយុវនារីទៀតផង។ ជាពិសេសពានរង្វាន់មនុស្សធម៌ ដើម្បីប្រមូលថវិកា យកទៅជួយកុមារ និងពលរដ្ឋ នៅក្នុងអង្គការភូមិកុមារ SOS ជាដើម។ កុមារ និងយុវជន អាយុចាប់ពី៨ ទៅក្រោម១៥ ជាង១០០រូប កំពុងទទួលបានការបណ្ដុះបណ្ដាលកីឡា លើផ្នែកជំនាញបាល់ទាត់ នៅតារាង និងទីលានបាល់ទាត់ សុខ សាន្ត ( SOKSAN SPORTS) នៅភូមិស្វាយដង្គុំ សង្កាត់ស្វាយដង្គុំ ក្រុងសៀមរាប ខេត្តសៀមរាប។ តារាងបាល់ទាត់ សុខ សាន្ត មានគ្រូបង្វឹកខ្មែរ និងអន្តរជាតិ សុទ្ធតែជាកីឡាករអាជីព និងអតីតកីឡាករជាច្រើនរូប ដែលមានបទពិសោធន៍ និងចំណេះជំនាញច្បាស់លាស់ ក្នុងការបណ្ដុះបណ្ដាលបច្ចេកទេស នៃវិស័យកីឡាបាល់ទាត់នេះ៕	សៀមរាប៖ សុខសាន្តកីឡា ឬSOKSAN SPORTS ជាទីលានបាល់ទាត់មួយ ដែលបណ្ដុះផ្នត់គំនិតកុមារ និងយុវជន ឱ្យមានវិន័យ និងចេះសាមគ្គីគ្នា។ ជាពិសេសជំរុញឱ្យកុមារ និងយុវជនកាត់បន្ថយការប្រើប្រាស់ទូរសព្ទប្រចាំថ្ងៃ។
ដើមឈើឥន្ទនេលចំនួន ១ ៣៥០ដើមបន្ថែមទៀត ត្រូវបានរដ្ឋបាលខេត្តសៀមរាប សហការជាមួយវិស័យឯកជន ដាំលម្អតាមដងផ្លូវជាតិលេខ៦ ចាប់ពីស្ដុបសណ្ឋាគារសុខា រហូតដល់រង្វង់មូលជ័យវរ្ម័នទី៧ (ព្រលានយន្តហោះចាស់)។ ការងារនេះ គឺដើម្បីលើកសោភ័ណភាព និងបង្កើតភាពបៃតងក្នុងក្រុងសៀមរាប។ អភិបាលរងខេត្តសៀមរាប លោក យុន លីនណេ ការចូលរួមនេះបង្ហាញពីការស្រឡាញ់ព្រៃឈើ បរិស្ថាន និងចង់ឱ្យសហគមន៍មានភាពបៃតង។ លោកអភិបាលរងបន្ថែមថា ការផ្តួចផ្តើមដាំកូនឈើក្នុងក្រុងនេះ ដោយហេតុថា អាកាសធាតុកាន់តែក្តៅឡើងៗពីមួយឆ្នាំទៅមួយឆ្នាំ ហើយការដាំដើមឈើពិតជាជួយបានមួយផ្នែកដើម្បីកាត់បន្ថយរលកកម្ដៅលើភពផែនដី។ កម្មវិធីដាំដើមឈើក្នុងក្រុងសៀមរាបនាថ្ងៃទី២១ ខែកញ្ញា ឆ្នាំ២០២៤។ រូបភាព៖ មន្ទីរព័ត៌មានខេត្តសៀមរាប លោក យុន លីនណេ អំពាវនាវឱ្យប្រជាពលរដ្ឋទាំងអស់ ដែលកំពុងធ្វើអាជីវកម្មកាប់បំផ្លាញព្រៃឈើ ទន្ទ្រានយកដីព្រៃ ការដុតព្រៃឈើយកដីរដ្ឋធ្វើកម្មសិទ្ធិ ត្រូវបញ្ឈប់ជាបន្ទាន់ព្រោះការងារនះ គឺខុសច្បាប់ ជាបទល្មើសដ៏ធ្ងន់ធ្ងរ ជាពិសេសអាចផ្ដល់គ្រោះមហន្តរាយដល់បរិស្ថាន និងភពផែនដី។ ជាមួយគ្នានេះអាជ្ញាធរខេត្តសៀមរាបរំពឹងថា ប្រជាពលរដ្ឋនៅរស់នៅតាមដងផ្លូវ នឹងជួយថែរក្សាដើមឈើ ដែលបានដាំរួចឱ្យលូតលាស់បានល្អ ចំណែកដើមឈើដែលងាប់ នឹងមានការក្រុមការងារដើម្បីដាំជួសឡើងវិញ។ សម្រាប់វិស័យឯកជន ដែលចូលរួមក្នុងក្នុងពិធីដាំកូនឈើនៅថ្ងៃទី២១ ខែកញ្ញា បានឱ្យដឹងថា ព្រៃឈើមានតួនាទីក្នុងការជួយថែរក្សាដំណើរការប្រព័ន្ធអេកូឡូស៊ី តាមរយៈទប់ស្កាត់ការប្រែប្រួលអាកាសធាតុ ដូចជាទឹកជំនន់ ខ្យល់ព្យុះ និងការស្រូបយកឧស្ម័នកាបូនិចពីបរិយាកាស និងការរបង្កើនគម្របបៃតងជាដើម។ ក្រៅពីនេះ ដើមឈើក៏មានគុណប្រយោជន៍ដែរក្នុងវិស័យទេសចរណ៍ផងដែរ៕ ដើមឈើដែលបានដាំនៅតាមដងផ្លូវក្នុងក្រុងសៀមរាប។ រូបភាព៖ មន្ទីរព័ត៌មានខេត្តសៀមរាប	សៀមរាប៖ រដ្ឋបាលខេត្តសៀមរាប សហការជាមួយវិស័យឯកជន បន្តដាំដើមឈើផ្កា ឬឈើលម្អក្នុងក្រុងសៀមរាបជាង១ពាន់ដើមទៀត ដើម្បីបរិស្ថាន និងសោភ័ណភាពក្នុងក្រុងសៀមរាប។
រៀងរាល់ឆ្នាំ ខេត្តបាត់ដំបង តែងប្រារព្ធពិធីបុណ្យអុំទូក និងបណ្ដែតប្រទីប នៅតាមដងស្ទឹងសង្កែ ក្រុងបាត់ដំបង។ សម្រាប់ឆ្នាំនេះ ពិធីបុណ្យអុំទូក នឹងរៀបចំនៅថ្ងៃទី១៦-១៧ ខែតុលា ដែលមានការប្រណាំងទូកង ខ្នាតប្រពៃណីជាតិ ទូកខ្នាតអន្តរជាតិ ទូកមង ទូកផ្កាចារ និងពេលរាត្រីក៏មានការរៀបចំបណ្ដែតប្រទីបបង្ហោះគោម និងបាញ់កាំជ្រួចផងដែរ។ ដោយឡែកនៅយប់ថ្ងៃទី១៧ ខែតុលា រដ្ឋបាលខេត្ត នឹងរៀបចំការដង្ហែប្រទីបយកទៅបណ្ដែតក្នុងស្ទឹងសង្កែ ដើម្បីសម្តែងនូវកតញ្ញូតាធម៌ចំពោះព្រះគង្គា ដែលបានផ្តល់ដីដ៏មានជីវជាតិល្អផូរផង់បម្រើដល់វិស័យកសិកម្ម និងជីវិតរស់នៅរបស់បងប្អូន ប្រជាពលរដ្ឋ។ រូបភាពពីរដ្ឋបាលខេត្តបាត់ដំបង ក្នុងពិធីបុណ្យអុំទូក និងបណ្ដែតប្រទីបឆ្នាំ២០២៤នេះ លោក សុខ លូ អភិបាលខេត្តបាត់ដំបង អំពាវនាវឱ្យសាធារណជន និងភ្ញៀវទេសចរ រៀបចំកន្ទោង ឬប្រទីបពីដើមចេក ស្លឹកចេក ស្លឹកត្នោត ឬប្រភេទស្លឹកឈើធម្មជាតិផ្សេងៗ ជំនួសប្លាស្ទិក ឬស្នោរ។ បើតាមអភិបាលខេត្តបាត់ដំបងរូបនេះ ការចូលរួមប្រើប្រាស់របស់ធម្មជាតិ បង្ហាញពីការចូលរួមចំណែកលើកតម្លៃជាតិ តម្លៃវប្បធម៌ដូនតា និងបរិស្ថានសង្គម ជាពិសេសដើម្បីថែរក្សាអនាម័យបរិស្ថានប្រព័ន្ធអេកូឡូស៊ីឱ្យបានល្អប្រសើរ ប្រែក្លាយក្រុងបាត់ដំបងទៅជាទីក្រុងវៃឆ្លាត Smart City និងជាក្រុងស្អាតបៃតង។ ដើម្បីទាក់ទាញភ្ញៀវទេសចរ លោក សុខ លូ ក៏បានណែនាំឱ្យក្រុមការងារត្រូវពិនិត្យឡើងវិញលើការរៀបចំកម្មវិធីកម្សាន្តសប្បាយផ្សេងៗ សំដៅធ្វើយ៉ាងណាឱ្យមានភាពទាក់ទាញ ប្លែកៗជាងឆ្នាំមុនៗ ដើម្បីបង្កបរិយាកាសសប្បាយរីករាយផងដែរ។ នេះបើតាមរដ្ឋបាលខេត្តបាត់ដំបង៕ រូបភាពពីរដ្ឋបាលខេត្តបាត់ដំបង៖	រដ្ឋបាលខេត្តបាត់ដំបង នឹងរៀបចំពិធីបុណ្យអុំទូក នៅថ្ងៃទី១៦-១៧ ខែតុលា នៅតាមដងស្ទឹងសង្កែ ដើម្បីអបអរពិធីបុណ្យចេញព្រះវស្សា និងបង្កបរិយាកាសសប្បាយរីករាយជូនប្រជាពលរដ្ឋ។ បើតាមលោក សុខ លូ ពិធីបុណ្យអុំទូក និងបណ្ដែតប្រទីបឆ្នាំនេះ នឹងមានប្រទីបចូលរួមបណ្ដែតច្រើនជាងឆ្នាំមុន។
ដើម្បីជ្រាបច្បាស់ សូមអញ្ជើញលោកអ្នកនាងទស្សនាកិច្ចសម្ភាសខាងក្រោមនេះ៖ នាថ្ងៃទី១៩ ខែកញ្ញា ឆ្នាំ២០២៤ សាលារៀនទន្សាយ សហការជាមួយអង្គការអេដ អេ អាក់ស្យុង បានបើកវគ្គបណ្តុះបណ្តាលភាសាសញ្ញា ជាលើកដំបូងនៅសាលារៀនទន្សាយ ដោយមានសិក្ខាកាមប្រមាណ២០នាក់ចូលរួម។ ការបង្រៀននេះ បានផ្តោតសំខាន់លើថ្នាក់មូលដ្ឋាននៃភាសាសញ្ញា និងភាសាសញ្ញាប្រើប្រាស់ទូទៅប្រចាំថ្ងៃ។ ភាសាសញ្ញា ជាភាសាពិតប្រាកដមួយដែលបានចងក្រងសម្ព័ន្ធនៃពាក្យ និងវេយ្យាករណ៍ដូចភាសានានាដែរ ដោយមានកាយវិការជាសញ្ញាសម្គាល់។ ជនមានពិការភាពគថ្លង់ នឹងអាចទំនាក់ទំនងជាមួយមនុស្សធម្មតាបានស្រួលជាងមុន ហើយនេះក៏បានបញ្ជាក់ពីការមិនរើសអើងជនមានពិការភាពគថ្លង់ផងដែរ។ អ្នកស្រី ឡៅ សុខិតា អនុប្រធានដេប៉ាតឺម៉ង់ស្រាវជ្រាវ ព័ត៌មាន និងបណ្ណាល័យ និងជាគ្រូបង្គោល ក្នុងវគ្គបណ្តុះបណ្តាល បានផ្តោតសំខាន់លើមេរៀនថ្នាក់មូលដ្ឋានអំពីការស្វែងរកមេរៀននៃភាសាសញ្ញាដោយខ្លួនឯង ការបង្ហាញពីព្រួញចលនានៃសញ្ញា និងអត្ថន័យនៃសញ្ញានីមួយៗ ដែលសម្រាប់ប្រើប្រាស់ជាមួយជនមានពិការភាពគ ថ្លង់ ប្រចាំថ្ងៃ។ ចំពោះភាសាសញ្ញា ត្រូវការការអនុវត្តច្រើន ពិសេសអនុវត្តន៍ផ្ទាល់ជាមួយជនមានពិការភាពគថ្លង់។ លោកស្រី ឡៅ សុខិតា បានបញ្ជាក់ថា៖«ការបើកវគ្គបណ្តុះបណ្តាលដល់អាណាព្យាបាល ក៏ដូចជាគ្រូបង្រៀនកុមារពិការសតិបញ្ញា បានផ្តល់អត្ថប្រយោជន៍ជាខ្លាំង ជាពិសេសអ្នកដែលមិនធ្លាប់បានសិក្សាភាសាសញ្ញាពីមុនមក។ រយៈពេល២០ឆ្នាំលើការបង្រៀននេះ ខ្ញុំយល់ថា ភាសាសញ្ញា មានសារសំខាន់សម្រាប់ជនមានពិការភាពគថ្លង់ ដែលយើងបង្ហាញទៅគាត់ ជាការផ្តល់ព័ត៌មានទៅពួកគាត់។ ប្រសិនបើគ្មានភាសាសញ្ញានោះទេ ច្បាស់ណាស់ថា ពួកគេមិនអាចដឹងពីអ្វី ដែលអ្នករាល់គ្នាចង់ប្រាប់ទៅកាន់ពួកគាត់នោះឡើយ។»។ ក្នុងនាមជាគ្រូបង្រៀនភាសាសញ្ញា អ្នកស្រី ឡៅ សុខិតា សប្បាយចិត្តជាខ្លាំងដែលជាចំណែកមួយ បានចូលរួមបណ្តុះបណ្តាលមនុស្សនៅជុំវិញខ្លួនរបស់អ្នកស្រី ឱ្យបានចេះដឹងពីភាសាសញ្ញា។ អ្នកជំនាញរូបនេះ ក៏លើកទឹកចិត្តសាធារណជន បើកចិត្តសិក្សាពីភាសាសញ្ញានេះ។ ការយល់ដឹងពីភាសាសញ្ញា នឹងរួមចំណែកលុបបំបាត់ទង្វើរើសអើងលើជនមានពិការភាពគថ្លង់ និងជំរុញដល់ការប្រាស្រ័យទាក់ទងក្នុងសង្គម កាន់តែប្រសើរ។ អ្នកស្រី ឡៅ សុខិតា កញ្ញា ហេង គឹមលី គ្រូបង្រៀនកុមារពិការសតិបញ្ញា នៅសាសារៀនទន្សាយ ក៏ជាសិក្ខាកាមមួយរូប ដែលបានចូលរៀនក្នុងវគ្គបណ្តុះបណ្តានេះ។ ជាលើកដំបូងរបស់កញ្ញា ដែលបានសិក្សាអំពីភាសាសញ្ញា។ ស្រ្តីវ័យ៣០ឆ្នាំរូបនេះ បានរៀបរាប់ថា មូលហេតុដែលកញ្ញាចូលរៀនវគ្គបណ្តុះបណ្តាលនេះ ក៏ព្រោះកញ្ញាចង់ចេះ ដើម្បីអាចទៅទំនាក់ទំនងជាមួយជនមានពិការភាពគថ្លង់។ នៅពេលបានជួបជាមួយជនមានពិការភាពគថ្លង់ ហើយមិនចេះភាសាសញ្ញា គឺពិបាកណាស់។ កញ្ញា ហេង គឹមលី បន្តបែបនេះ៖«ខ្ញុំគិតថា បន្ទាប់ពីខ្ញុំរៀនហើយ ខ្ញុំអាចចេះភាសាខ្លះៗដើម្បីទៅទាក់ទងជាមួយជនមានពិការភាពគថ្លង់ ហើយយល់ពីគ្នាទៅវិញទៅមក។ នៅពេលខ្ញុំមិនចេះភាសាសញ្ញា គឺពិបាកណាស់។ រាល់ពេលខ្ញុំជួបពួកគាត់ ខ្ញុំចង់និយាយសួស្តីទៅពួកគាត់ សួរនាំពួកគាត់ ប៉ុន្តែខ្ញុំមិនដឹងពីរបៀបទំនាក់ទំនងបែបណា។ សម្រាប់ខ្ញុំវគ្គបណ្តុះបណ្តានេះបានជួយខ្ញុំ បានមួយផ្នែកដែរ ក្នុងការប្រាស្រ័យជាមួយជនមានពិការភាពគថ្លង់។ ក្នុងនាមជាអ្នកបានចូលរៀនភាសាសញ្ញា កញ្ញា លើកទឹកចិត្តដល់អ្នកដែលមិនធ្លាប់ចូលរៀន ប៉ុន្តែចង់ទំនាក់ទំនងជាមួយជនមានពិការភាពគថ្លង់ គួរតែឈ្វេងយល់ពីរបៀបទាក់ទង តាមរយៈភាសាសញ្ញានេះ។ សម្រាប់ជនមានពិការភាពគថ្លង់ ពេលខ្លះពួកគាត់ចង់ទំនាក់ទំនងជាមួយអ្នករាល់គ្នា ប៉ុន្តែកាយវិការមិនអាចធ្វើឱ្យអ្នកយល់បានឡើយ។ ដូច្នេះ ការរៀនពីភាសាសញ្ញា គឺអាចឱ្យអ្នកទាំងអស់គ្នា យល់ពីគោលបំណងរបស់អ្នកគថ្លង់។»។ កញ្ញា ហេង គឺមលី លោក ម៉ក់ សៅឌី អាណាព្យាបាលដែលមានកូនមានបញ្ហា ដោនស៊ីនដ្រូម (Downsyndrome) ក៏បានចូលរួមនៅក្នុងវគ្គសិក្សាខ្លីនេះ តាមរយៈការផ្សព្វផ្សាយពីសាលារៀនទន្សាយ ដែលកូនរបស់លោកកំពុងទទួលការអប់រំ។ លោក សៅឌី មានការចាប់អារម្មណ៍ជាខ្លាំងអំពីមេរៀន និងរបៀបទំនាក់ទំនងជាមួយជនមានពិការភាពគថ្លង់។ លោក សៅឌី បន្តថាដោយសារលោកពិបាកទំនាក់ទំននងជាមួយជនមានពិការភាពគថ្លង់ មិនយល់ពីអ្នកគថ្លង់ ចង់ប្រាប់ជាដើម។ ឆ្លៀតពីប្រកបរបររកស៊ី លោក សៅឌី បានមកចូលរៀនពីភាសាសញ្ញា ក្នុងគោលបំណងចង់ចេះពីរបៀបឆ្លងឆ្លើយជាមួយជនមានពិការភាពគថ្លង់។ លោក ម៉ក់ សៅឌី លើកឡើងដូច្នេះ៖ «ជាលើកទីមួយហើយ ដែលខ្ញុំបានចូលរៀនភាសាសញ្ញានេះ។ ក្រោយរៀនពីភាសាសញ្ញារួច រឹតតែធ្វើឱ្យខ្ញុំមានទំនុកចិត្តក្នុងការបញ្ចេញកាយវិការ តាមរយៈត្រាប់អ្នកគ្រូណែនាំ។ នៅពេលណា បានជួបអ្នកគ ថ្លង់ យើងនឹងយកការចេះដឹងរបស់យើងខ្លះៗហ្នឹងយកទៅនិយាយជាមួយនឹងគាត់។ » ដើម្បីឱ្យភាសាសញ្ញាប្រើប្រាស់កាន់តែទូលំទូលាយ លោក សៅឌី បានលើកទឹកចិត្តដល់អាណាព្យាបាលចូលរួមឱ្យបានច្រើន ជាពិសេសអាណាព្យាបាលដែលមានកូន មានពិការភាពគថ្លង់ ឬក្នុងគ្រួសារមានអ្នកមានពិការភាពគថ្លង់។ លោក ម៉ក់ សៅឌី ការរៀបចំបង្រៀនមូលដ្ឋានគ្រឹះ ដល់គ្រូបង្រៀនកុមារពិការសតិបញ្ញា និងអាណាព្យាបាល ក៏ព្រោះសាលារៀនទន្សាយកំពុងយកចិត្តទុកដាក់លើកុមារពិការសតិបញ្ញាស្រាប់។ ដូច្នេះការបង្រៀនមនុស្សចាស់ ឱ្យទៅមានទំនាក់ទំនងជាមួយកុមារ តាមរយៈភាសាដែលមិនអាចនិយាយ ឬស្តាប់បាន វាជាការប្រសើរមួយកម្រិតទៀត។ ក្រៅពីបង្រៀនកុមារពិការសតិបញ្ញា លោកគ្រូអ្នកគ្រូ គួរតែរៀនចំណេះដឹងមួយនេះបន្ថែមទៀត ដើម្បីអាចប្រាស្រ័យជាមួយកុមារមានពិការភាពគថ្លង់ផងដែរ។ លោក វង្ស វុទ្ធី ប្រធានកម្មវិធីអង្គការសាលារៀនទន្សាយ បានរៀបរាប់ថា បន្ទាប់ពីសិក្ខាកាម បានចូលរួមក្នុងវគ្គបណ្តុះបណ្តាលនេះ លោកយល់ថា ពួកគេនឹងចូលរួមផ្សព្វផ្សាយពីសារសំខាន់អំពីភាសាសញ្ញា សម្រាប់ទំនាក់ទំនងជាមួយជនមានពិការភាពគថ្លង់ ដែលមិនទាន់បានចូលសាលារៀន ដល់សហគមន៍។ គ្រូបង្រៀនកុមារពិការសតិបញ្ញា ក៏អាចបញ្ចូលចំណេះដឹងទាំងនេះ នៅក្នុងថ្នាក់រៀនពួកគាត់បានទៀតផង។ លើសពីនេះ ឪពុកម្តាយ ក៏ត្រូវយល់ដឹងអំពីការរៀនភាសាសញ្ញានេះ ដើម្បីឱ្យពួកគាត់នាំកូន ដែលមានពិការភាព គថ្លង់ បានចូលរៀនដូចកុមារដទៃ។ «តាមការសង្កេតមើលក្នុងរយៈពេលខ្លីនេះ យើងឃើញថាសិក្ខាកាម ក៏ដូចជាឪពុកម្តាយគួរតែបន្តរៀនបន្ថែមលើភាសាសញ្ញា ដើម្បីឱ្យយល់ស៊ីជម្រៅលើពាក្យពេចន៍ ក៏ដូចជាវិធីសាស្រ្តនៃការទំនាក់ទំនង ភាសាសញ្ញាហ្នឹង។ មនុស្សគ្រប់គ្នាទំនាក់ទំនងគ្នាបាន គឺត្រូវការភាសា។ ប្រសិនបើពួកគាត់រៀនច្រើន នោះចំណេះដឹង ក៏កាន់តែកើន អាចផ្សព្វផ្សាយទៅមនុស្សជុំវិញខ្លួន។ បើទោះវគ្គបណ្តុះបណ្តាលនេះខ្លី ប៉ុន្តែពួកគាត់ក៏អាចចេះបាន និងយល់ខ្លះហើយ។»។ ប្រធានកម្មវិធីអង្គការសាលារៀនទន្សាយ បានបន្ថែមថា សាលារៀនទន្សាយ និងអង្គការ អេដ អេ អាក់ស្យុង នឹងបន្តបើកវគ្គបណ្តុះបណ្តានេះ ជាបន្តបន្ទាប់ ដើម្បីផ្តល់ការអប់រំដល់គ្រូបង្រៀន ឪពុកម្តាយ ឱ្យកាន់តែទូលំទូលាយ ទាំងនៅរាជធានីភ្នំពេញ និងតាមបណ្តាខេត្តនានា។ កន្លងមកអង្គការទន្សាយ ក្រោមការគាំទ្រពីអង្គការ អេដ អេ អាកស្យុង បានបង្កើតគម្រោងជួយកុមារក្រៅសាលា ៧០សាលារៀន ដោយបច្ចុប្បន្ន ដៃគូសហការទាំងពីរ និងបានអនុវត្តបានមួយសាលាហើយ គឺនៅសាលាបឋមសិក្សាទួលគោក។ ដូច្នេះលោក រំពឹងថាគម្រោងនេះ នឹងជួយឪពុកម្តាយអាចយល់ដឹង ហើយនាំកូន ដែលពិការសតិបញ្ញា ឬគ ថ្លង់ ចូលរៀនដូចកុមារដទៃទៀត។ សូមជម្រាបថា នាថ្ងៃទី២៣ ខែកញ្ញា គឺជាទិវាភាសាសញ្ញាអន្តរជាតិ។ ការប្រារព្ថទិវាភាសាសញ្ញាអន្តរជាតិ គឺដើម្បីគាំទ្រ និងការពារអត្តសញ្ញាណភាសា និងភាពចម្រុះនៃវប្បធម៌ របស់ជនមានពិការភាពគថ្លង់ទាំងអស់ និងអ្នកប្រើប្រាស់ភាសាសញ្ញាផ្សេងទៀត៕ លោក វង្ស វុទ្ធី	ភ្នំពេញ៖ សាលារៀនទន្សាយ សហការជាមួយអង្គការអេដ អេ អាក់ស្យុង បានបើកវគ្គបណ្តុះបណ្តាភាសាសញ្ញា ដល់គ្រូបង្រៀនកុមារពិការសតិបញ្ញា និងអាណាព្យាបាល។ វគ្គបណ្តុះបណ្តានេះ គឺដើម្បីផ្សព្វផ្សាយពីទិវាភាសាសញ្ញាអន្តរជាតិ។ ក្នុងវគ្គសិក្សានេះ នឹងធ្វើឱ្យជនប្រុសស្រីទាំងអស់ ទាំងក្នុង និងក្រៅសាលា បានឈ្វេងយល់ពីរបៀបទំនាក់ទំនង និងពន្លឿនការប្រាស្រ័យទាក់ទងជាមួយជនមានពិការភាពគថ្លង់ ល្អជាងមុននៅក្នុងសង្គមរស់នៅ។
សូមអញ្ជើញទស្សនារូបភាពរបស់ពលរដ្ឋភូមិកោះក្របីប្រមូលផលផ្កាម្លិះខាងក្រោមនេះ៖	ដំណាំម្លិះ គឺជាផ្នែកដ៏ធំមួយជួយទ្រទ្រង់សេដ្ឋកិច្ចគ្រួសាររបស់អ្នកភូមិកោះក្របី សង្កាត់ព្រែកថ្មី ខណ្ឌច្បារអំពៅ រាជធានីភ្នំពេញ។ ពលរដ្ឋនៅទីនេះ មមាញឹកប្រមូលផលម្លិះសម្រាប់លក់ក្នុងពិធីបុណ្យកាន់បិណ្ឌ និងភ្ជុំបិណ្ឌ។ ក្នុងរដូវភ្ជុំបិណ្ឌឆ្នាំនេះ ផ្កាម្លិះមានទីផ្សារល្អ ដោយកសិករអាចលក់បាន តម្លៃ៧ម៉ឺនរៀល ក្នុងមួយគីឡូក្រាម។ បើតាមពលរដ្ឋភូមិកោះក្របី ថ្វីដ្បិតទីផ្សារផ្កាម្លិះឆ្នាំនេះឡើងថ្លៃ ប៉ុន្តែទិន្នផលថយចុះដោយសារភ្លៀងធ្លាក់ស្ទើររាល់ថ្ងៃ។
តាមសេចក្ដីសម្រេចរបស់ក្រសួងមហាផ្ទៃ ក្រុង-ស្រុកនៃខេត្តកំពង់ធំ ដែលត្រូវប្រើនិមិត្តសញ្ញាបង្កើតថ្មីរួមមាន ក្រុងស្ទឹងសែន ស្រុកសន្ទុក ស្រុកស្ទោង ស្រុកប្រាសាទបល្ល័ង្ក ស្រុកប្រាសាទសំបូរ ស្រុកសណ្ដាន់ ស្រុកបារាយណ៍ ស្រុកតាំងគោក និងស្រុកកំពង់ស្វាយ។ ការដាក់ឱ្យប្រើប្រាស់និមិត្តសញ្ញាថ្មីនេះ គឺសម្រាប់ប្រើប្រាស់ទៅលើកិច្ចការចាំបាច់មួយចំនួន និងដាក់នៅកន្លែងរដ្ឋបាលរបស់ក្រុង-ស្រុកនីមួយៗ។ បើតាមប្រកាសរបស់ក្រសួងមហាផ្ទៃ និមិត្តសញ្ញានេះ តម្រូវឱ្យដាក់នៅកន្លែងធ្វើការងារនៅទីតាំងរដ្ឋបាលក្រុង-ស្រុក រួមទាំងការប្រើប្រាស់នៅលើលិខិតស្រោមសំបុត្រ និងឯកសារផ្លូវការផងដែរ។ សូមបញ្ជាក់ថា និមិត្តសញ្ញាក្រុង-ស្រុកទាំង៩ ត្រូវបានរចនាឡើងដោយភ្ជាប់នឹងអត្ថន័យទៅតាមស្រុកនីមួយ៕	ក្រសួងមហាផ្ទៃ សម្រេចឱ្យប្រើប្រាស់និមិត្តសញ្ញាថ្មី នៃរដ្ឋបាលក្រុង-ស្រុកចំនួន៩ តាមសំណើរបស់រដ្ឋបាលខេត្តកំពង់ធំ។ នេះបើយោងតាមប្រកាសរបស់ក្រសួងមហាផ្ទៃ ចុះថ្ងៃទី១៣ ខែកញ្ញា។
នៅក្នុងសារសំឡេង ចេញផ្សាយនៅថ្ងៃទី២៣ ខែកញ្ញានេះ សម្តេច ហ៊ុន ម៉ាណែត បញ្ជាក់ថា៖«ការបន្តអនុវត្តន៍គោលនយោបាយជំរុញការអភិវឌ្ឍភូមិភាគឦសានរបស់កម្ពុជា គឺនៅតែរក្សាដដែល គ្មានប្រែប្រួល ដែលរួមទាំងការបោះបង្គោលព្រំដែនជាមួយប្រទេសជិតខាង ការកសាងហេដ្ឋារចនាសម្ព័ន្ធតភ្ជាប់ ជាពិសេសផ្លូវក្រវាត់ព្រំដែន និងការដាក់ចេញកញ្ចប់លើកទឹកចិត្ត និងជំរុញការអភិវឌ្ឍខេត្តភូមិភាគឦសាន ឆ្នាំ២០២៥ ដែលខ្ញុំបានប្រកាសកន្លងទៅ គឺនៅរក្សាដដែល។»។ បើតាមសម្តេចនាយករដ្ឋមន្ត្រី មកទល់ពេលនេះ មូលនិធិកសាង ហេដ្ឋារចនាសម្ព័ន្ធតាមព្រំដែន ដែលផ្តោតលើការកសាងផ្លូវក្រវាត់ព្រំដែន ទទួលបានថវិកាប្រមាណ ២១លានដុល្លារ ពីសាធារណជនប្រមាណ ៧០ម៉ឺននាក់។ រាជរដ្ឋាភិបាល នឹងទទួលយកមូលនិធិ រហូតដល់ថ្ងៃទី៣១ ខែតុលា។ សម្តេច ហ៊ុន ម៉ាណែត បញ្ជាក់ដូច្នេះ មុននឹងបន្ថែមថា បន្ទាប់ពីការទទួលមូលនិធិបិទបញ្ចប់ ក្រុមការងារមូលនិធិ នឹងប្រកាសថវិកាដែលទទួលបាន រួមនឹងផែនការប្រើប្រាស់ ដោយឈរលើគោលការណ៍តម្លាភាព និងគណនេយ្យភាព។ ចំពោះដំណើរទស្សនកិច្ចតាមបណ្តោយព្រំដែន រៀងរាល់ចុងសប្តាហ៍ នឹងនៅបន្តរហូតដល់ចុងឆ្នាំ២០២៤។ សូមជម្រាបថា ការកសាងផ្លូវក្រវាត់ព្រំដែនជាមួយប្រទេសជិតខាង បានចាប់ផ្តើមតាំងពីឆ្នាំ ១៩៩៤។ បច្ចុប្បន្នការសាងសង់សម្រេចបាន ១ ៣០០គីឡូម៉ែត្រ និងនៅសល់ប្រមាណ ១ ៣០០គីឡូម៉ែត្រទៀត។ រាជរដ្ឋាភិបាល ត្រូវការពេលមួយទសវត្សទៀត ក្នុងការស្ថាបនា ផ្លូវក្រវាត់ព្រំដែនដែលនៅសេសសល់ និងគ្រោងចំណាយថវិកា២០០លានដុល្លារ។ រដ្ឋាភិបាលកម្ពុជា ចាប់ផ្ដើមទទួលថវិការបស់ប្រជាពលរដ្ឋ ដែលមានបំណងចូលរួមបរិច្ចាគក្នុងមូលនិធិកសាងហេដ្ឋារចនាសម្ព័ន្ធតាមបណ្ដោយព្រំដែន នៅថ្ងៃទី២៦ ខែសីហា។ មូលនិធិមានបំណងកៀរគរថវិកាបន្ថែម និងផ្ដល់ឱកាសឱ្យប្រជាពលរដ្ឋ បានចូលរួមជាមួយរដ្ឋាភិបាល ក្នុងការកសាងហេដ្ឋារចនាសម្ព័ន្ធតាមបណ្ដោយព្រំដែន សំដៅរួមគ្នាក្នុងធ្លុងមហាសាមគ្គីជាតិខ្មែរ ដើម្បីថែរក្សាសុខសន្តិភាព អធិបតេយ្យភាពជាតិ និងបូរណភាពទឹកដី៕ អត្ថបទទាក់ទង រដ្ឋ ចាប់ផ្ដើមទទួលថវិកាមូលនិធិកសាងហេដ្ឋារចនាសម្ព័ន្ធ តាមបណ្ដោយព្រំដែន រដ្ឋាភិបាល នឹងផ្តល់ដីសម្បទានសង្គមកិច្ចដល់ពលរដ្ឋដែលមិនមានដីពិតប្រាកដ សម្ដេច ហ៊ុន ម៉ាណែត សម្រេចបង្កើតមូលនិធិកសាងហេដ្ឋារចនាសម្ព័ន្ធតាមបណ្ដោយព្រំដែន	ការជំរុញការអភិវឌ្ឍខេត្តភូមិភាគឦសាន គឺនៅការកសាងហេដ្ឋារចនាសម្ព័ន្ធតភ្ជាប់ ជាពិសេសផ្លូវក្រវាត់ព្រំដែន ជាមួយប្រទេសជិតខាង តែបន្តដដែល គ្មានការប្រែប្រួលឡើយ។ នេះគឺជាការឆ្លើយតបរបស់ សម្តេច ហ៊ុន ម៉ាណែត ទៅនឹងចំណោទសួររបស់ពលរដ្ឋ ជុំវិញការអភិវឌ្ឍតំបនព្រំដែន បន្ទាប់ពីកម្ពុជា សម្រេចបញ្ចប់កិច្ចព្រមព្រៀងអភិវឌ្ឍរួមតំបន់ត្រីកោណ CLV-DTA។
មួយគ្រាប់របស់កីឡាការិនី Choe Il-son ដែលសម្រេចបាននៅនាទី១៥ ក្នុងកីឡដ្ឋាន Estadio El Campin គ្រប់គ្រាន់ជួយកូរ៉េខាងជើង ឈ្នះជប៉ុន ដើម្បីគ្រងជើងឯក U20 World Cup ឆ្នាំ ២០២៤ ដែលរៀបចំឡើងនៅប្រទេសកូឡុំប៊ី។ មិនត្រឹមជួយ ក្រុម U20 នារីខាងជើងលើកពានបាល់ទាត់ពិភពជាលើកទី៣ ជាកំណត់ត្រានោះទេ មួយគ្រាប់របស់ Choe Il-son វ័យ១៧ឆ្នាំ បានជួយនាងក្លាយជាម្ចាស់ស្បែកជើងមាស (Golden Shoes) ដោយបាន៦គ្រាប់ច្រើនជាងគេ នាំមុខកីឡាការិនីប្រេស៊ីល Vendito និងជប៉ុន Maya Hijikata ដែលរកបាន៥គ្រាប់ដូចគ្នា។ មុនឡើងទៅជួបគ្នាវគ្គផ្តាច់ព្រ័ត្រ កូរ៉ខាងជើងបានទម្លាក់អាម៉េរិកនៅវគ្គពាក់កណ្តាលផ្តាច់ព្រ័ត្រក្នុងលទ្ធផល ១-០ ស្របពេល ជប៉ុន ឈ្នះ ហូឡង់ ២-០។ អាម៉េរិក ទទួលបានចំណាត់ថ្នាក់លេខ៣ ក្នុងព្រឹត្តិការណ៍ U20 FIFA World Cup 2024 ក្រោយឈ្នះហូឡង់ ២-១ ក្នុងការប្រកួតដណ្តើមលេខ៣។ U20 នារីកូរ៉េខាងជើង ធ្លាប់គ្រងជើងឯក World Cup ២លើករួចមកហើយ នៅឆ្នាំ២០០៦ និង ២០១៦ និងរងជើងឯកមួយលើកនៅឆ្នាំ២០០៨។ ជើងឯកនៅឆ្នាំ ២០២៤នេះ បានជួយកូរ៉េខាងជើង បង្កើតកំណត់ថ្មីរបស់ខ្លួន និងតាមស្មើកំណត់ត្រារបស់អាម៉េរិក និងអាល្លឺម៉ង់ ដែលឈ្នះពាននេះ ៣លើកដូចគ្នា។ ចាប់តាំងពីបង្កើតពានរង្វាន់ U20 Womens FIFA World Cup លើកដំបូងនៅឆ្នាំ២០០២មក ព្រឹត្តិាការណ៍ដែលរៀបចំរៀងរាល់ពីរឆ្នាំម្តងនេះ មានតែក្រុម ៥ប្រទេសប៉ុណ្ណោះធ្លាប់គ្រងជើងឯក ក្នុងរួមមាន អាល្លឺម៉ង់ អាម៉េរិក និងកូរ៉ខាងជើង ដែលឈ្នះ៣លើកដូចគ្នា រួមជាមួយ ជប៉ុន និងអេស្ប៉ាញ ដែលឈ្នះមួយលើករៀងខ្លួន។ ក្រុមដែលធ្លាប់រងជើងឯកពីរលើក មានជប៉ុន ចិន និងនីហ្សេរីយ៉ា។ ក្រៅពីនោះ កូរ៉េខាងជើង អាល្លឺម៉ង់ អេស្ប៉ាញ បារាំង និងកាណាដា រងជើងឯក១លើកដូចគ្នា៕	ក្រុមកីឡាបាល់ទាត់ជម្រើសជាតិនារីកូរ៉េខាងជើង អាយុក្រោម២០ឆ្នាំ (U20) បានក្លាយជាម្ចាស់ជើងឯក FIFA U20 Womens World Cup ឆ្នាំ២០២៤ ក្រោយយកឈ្នះជប៉ុន ១-០ នៅវគ្គផ្តាច់ព្រ័ត្រ នៅព្រឹកថ្ងៃទី២២ ខែកញ្ញា។ នេះជាការឈ្នះពានបាល់បាត់ពិភពលោកលើកទី៣ របស់ក្រុម U20 នារីកូរ៉េខាងជើង។
មិនទាន់ចាប់ផ្ដើមការងារផង លោក ហួត ហាក់ រដ្ឋមន្រ្តីក្រសួងទេសចរណ៍ ដែលទើបប្ដូរពីក្រសួងអធិការកិច្ច បានជួបជាមួយសមាគមទីភ្នាក់ងារទេសចរណ៍កម្ពុជា (CATA) ដែលមានសមាជិកចំនួន ៤០០ក្រុមហ៊ុន កាលពីចុងសប្ដាហ៍។ ក្នុងជំនួបខាងលើ លោករដ្ឋមន្រ្តីទេសចរណ៍ថ្មី បានស្ដាប់ពីមតិយោបល់ និងបញ្ហាប្រឈមក្នុងវិស័យទេសចរណ៍។ លោកស្រី ឆាយ ស៊ីវលីន ប្រធានសមាគមទីភ្នាក់ងារទេសចរណ៍កម្ពុជា។ រូបភាពពីក្រសួងទេសចរណ៍។ លោកស្រី ឆាយ ស៊ីវលីន ប្រធានសមាគមទីភ្នាក់ងារទេសចរណ៍កម្ពុជា (CATA) បានប្រាប់សារព័ត៌មានឌីជីថលថ្មីៗថា ក្នុងជំនួបនេះ សមាគមបានរាយការណ៍ពីរបាយការណ៍ បញ្ហាប្រឈមនានា និងស្ថានភាពទូទៅនៃវិស័យទេសចរណ៍នៅកម្ពុជា។ តាមរយៈជំនួបនេះ លោកស្រី ឆាយ ស៊ីវលីន បានមើលឃើញពីឆន្ទៈ និងការប្ដេជ្ញារបស់លោក ហួត ហាក់ រដ្ឋមន្រ្តីក្រសួងទេសចរណ៍។ លោក ហួត ហាក់ រដ្ឋមន្រ្តីក្រសួងទេសចរណ៍ថ្មី។ រូបភាពពីក្រសួងទេសចរណ៍។ «លោក (រដ្ឋមន្រ្តី) មានចំណាប់អារម្មណ៍ និងសួរដេញដោលលើបញ្ហាប្រឈម តើមកពីមូលហេតុអ្វី និងត្រូវធ្វើអ្វីបន្តទៀត?»។ នេះជាការរៀបរាប់របស់លោកស្រី ឆាយ ស៊ីវលីន ដោយបន្ថែមថា ជំនួបនេះ ធ្វើឱ្យសមាគមCATA មានភាពកក់ក្ដៅ ចំពោះការចាប់អារម្មណ៍របស់រដ្ឋមន្រ្តីទេសចរណ៍ថ្មី។ បើតាមប្រធានសមាគម CATA បញ្ហាប្រឈមដែលបានលើកឡើងក្នុងជំនួបខាងលើ គឺពាក់ព័ន្ធនឹងភាពរាំងស្ទះក្នុងការទទួលភ្ញៀវ និងកង្វះខាតនៃការផ្សព្វផ្សាយ និងការគាំទ្ររបស់វិស័យសាធារណៈ មកលើវិស័យឯកជន។ លោកស្រី ឆាយ ស៊ីវលីន បានសង្កត់ធ្ងន់លើការផ្សព្វផ្សាយ ដែលកន្លងមកសមាគម CATA បានរួមចំណែកជួយទំនាក់ទំនងភាគីពីក្រៅប្រទេស មកធ្វើទស្សនកិច្ចសិក្សានៅកម្ពុជា ធ្វើយាំងណាឱ្យមានការគាំទ្រពីក្រសួងទេសចរណ៍។ បន្ទាប់ពីស្ដាប់ការលើកឡើងរបស់សមាគម CATA លោក ហួត ហាក់ រដ្ឋមន្រ្តីក្រសួងទេសចរណ៍ បានបង្ហាញឆន្ទៈក្នុងការដឹកនាំ និងដោះស្រាយបញ្ហាលើវិស័យទេសចរណ៍។ លោកស្រី ឆាយ ស៊ីវលីន កត់សម្គាល់ដូច្នេះ ដោយបញ្ជាក់ថា លោករដ្ឋមន្រ្តី មិនបានសន្យាអ្វីនោះទេ ប៉ុន្តែនឹងប្រឹងប្រែងរកដំណោះស្រាយជូនផ្នែកឯកជនផងដែរ។ លោក ហួត ហាក់ ជួបជាមួយសមាគមទីភ្នាក់ងារទេសចរណ៍កម្ពុជាCATA។ រូបភាពពីក្រសួងទេសចរណ៍។ ទន្ទឹមនឹងការចូលរួមដោះស្រាយរបស់រដ្ឋមន្រ្តីទេសចរណ៍ លោកស្រី ឆាយ ស៊ីវលីន ក៏បានលើកផែនការថ្មី ដែលសមាគមនឹងជួយលើកស្ទួយដល់វិស័យទេសចរណ៍។ ប្រធានសមាគម CATA ថ្លែងបែបនេះ៖«សមាគមក៏បានបង្ហាញផែនការថ្មីៗជាច្រើន ទាក់ទងនឹងការទាក់ទាញ គឺការបង្កើតកញ្ចប់ទេសចរណ៍តាមបែបផែនខុសៗគ្នា វប្បធម៌ លំហែកាយ និងសាសនា»។ លោក ហួត ហាក់ ជួបជាមួយសមាគមទីភ្នាក់ងារទេសចរណ៍កម្ពុជាCATA។ រូបភាពពីក្រសួងទេសចរណ៍។ ដើម្បីលើកកម្ពស់វិស័យទេសចរណ៍ដែលកំពុងជួបបញ្ហាប្រឈមនេះ លោកស្រី ឆាយ ស៊ីវលីន បានស្នើឱ្យមានការចូលរួមពីអាជ្ញាធរពាក់ព័ន្ធ ជាពិសេសក្រសួងទេសចរណ៍ ដែលដើរតួនាទីយ៉ាងសំខាន់ក្នុងការអន្តរាគមន៍ និងគាំទ្រដល់ផែនការទាំងនេះ៕ អត្ថបទទាក់ទង ក្រោយប្ដូរមកទេសចរណ៍ លោក ហួត ហាក់ ចាប់ផ្ដើមជួបក្រុមហ៊ុនទេសចរណ៍ ដើម្បីស្ដាប់បញ្ហាប្រឈម ដូរក្រសួងគ្នា! លោក ហួត ហាក់ ទៅដឹកនាំទេសចរណ៍ ឯលោក សុខ សូកេន ទៅកាន់អធិការកិច្ច វិញ	លោកស្រី ឆាយ ស៊ីវលីន ប្រធានសមាគមទីភ្នាក់ងារទេសចរណ៍កម្ពុជា (CATA) បានដាក់ក្ដីសង្ឃឹម និងរំពឹងខ្ពស់ថារដ្ឋមន្រ្តីក្រសួងទេសចរណ៍ថ្មី នឹងជួយលើកស្ទួយវិស័យទេសចរណ៍កម្ពុជាឱ្យកាន់តែរីកចម្រើន។ ប្រធានសមាគម CATA រំពឹងបែបនេះ ក្រោយជួបជាមួយលោក ហួត ហាក់ រដ្ឋមន្រ្តីក្រសួងទេសចរណ៍ថ្មី កាលពីថ្ងៃទី២១ ខែកញ្ញា។
អគ្គលេខាធិការ NOCCរូបនេះ បានលើកឡើងដូច្នេះ៖ «នៅក្នុងពេល១០ឆ្នាំម្តង យើងនឹងមានស្តេចប្រដាល់យុទ្ធគុនខ្មែរបុរាណយើងម្នាក់ ដែលយើងត្រូវលើកតម្កើង ឱ្យក្លាយជាទូតសុច្ឆន្ទៈរបស់យុទ្ធគុនចម្រុះខ្មែរ។ ចំណុចនេះជាចំណុចសំខាន់មួយ ដែលយើងគ្រប់គ្នាចង់បានជនគំរូមួយរូប ដែលមានលក្ខណៈពិសេស អាចជួយជ្រោមជ្រែង រុញយុទ្ធគុនចម្រុះបុរាណខ្មែរ យុទ្ធគុនដូចតាខ្មែរ ឱ្យកាន់តែផុសផុលឡើងខ្លាំងបន្ថែមទៀត។»។ ជុំវិញការប្រកួតកីឡាយុទ្ធគុនចម្រុះបុរាណខ្មែរ ពានរង្វាន់សម្តេចធិបតី លើកទី១ ឆ្នាំ២០២៤ នេះវិញ លោក វ៉ាត់ ចំរើន បានឱ្យដឹងថា មកដល់ពេលនេះ មានអ្នកគុននិយមបុរាណខ្មែរចំនួន ២៤០នាក់ហើយ ចុះឈ្មោះចូលរួមការប្រកួត។ ក្នុងចំណោមនោះ មានជាង២០ភាគរយ បានចុះឈ្មោះសម្រាប់ចូលរួមប្រកួតការសម្តែងគុនគ្រូ ឬថ្វាយគ្រូ។ គណៈកម្មាធិការចំពោះកិច្ច រំពឹងថា ការប្រកួតកីឡាករយុទ្ធគុនចម្រុះពានរង្វាន់សម្តេចធិបតី លើកទី១នេះ នឹងធ្វើឱ្យក្បាច់គុនខ្មែរស្ទុះងើបឡើងវិញ ហើយក៏នឹងក្លាយជាព្រឹតិ្តការណ៍ ដាស់តឿនស្មារតីពលរដ្ឋខ្មែរ ឱ្យងាកចាប់អារម្មណ៍លើកីឡាគុនចម្រុះ។ ទន្ទឹមនឹងនេះ ព្រឹត្តិការណ៍នេះ នឹងជួយឱ្យគណៈកម្មាធិការប្រតិបត្តិ អាចប្រមូលផ្តុំគ្រូក្បាច់គុនបុរាណខ្មែរ ក៏ដូចជាប្រមែប្រមូល នូវក្បាច់គុនបុរាណដែលមានវ័យចំណាស់ស្ទើរតែបាត់រូបរាង មកវិញ និងចងក្រងជាឯកសារ តម្កល់ទុកជាសម្បត្តិវប្បធម៌ក្បាច់គុនខ្មែរ។ ផ្ដួចផ្ដើមដោយសម្ដេចនាយករដ្ឋមន្ដ្រីកម្ពុជា ដើម្បីអភិរក្ស និងអភិវឌ្ឍន៍ក្បាច់គុនបុរាណខ្មែរ ព្រឹត្តិការណ៍ប្រកួតកីឡាយុទ្ធគុនចម្រុះបុរាណខ្មែរ នឹងដំណើរការពីថ្ងៃទី១៨-២០ ខែតុលា ឆ្នាំ២០២៤ នៅពហុកីឡដ្ឋានជាតិអូឡាំពិក។ គួរបញ្ជាក់ថា ក្រោយបញ្ចប់សន្និសីទសារព័ត៌មាន ស្តីពីការរៀបចំការប្រកួតកីឡាយុទ្ធគុនចម្រុះ គណៈកម្មាធិការចំពោះកិច្ច និងគណៈកម្មាធិការប្រតិបត្តិរៀបចំការប្រកួត ក៏បានរៀបចំវគ្គបណ្តុះបណ្តាលអាជ្ញាកណ្តាល និងចៅក្រម ត្រៀមសម្រាប់ការប្រកួតដែរ។ សមាសភាពអាជ្ញាកណ្តាល និងចៅក្រម គឺមកពីតាមសហព័ន្ធកីឡាយុទ្ធគុនចម្រុះខ្មែរនានាក្នុងប្រទេសកម្ពុជា៕	កម្ពុជា នឹងមានតែងតាំងនាមជាស្តេចប្រដាល់យុទ្ធគុនចម្រុះខ្មែរ នៅរៀងរាល់១០ឆ្នាំម្តង ដើម្បីបុគ្គលគំរូ និងមានលក្ខណៈពិសេសក្នុងការជួយជ្រោមជ្រែងយុទ្ធគុនបុរាណខ្មែរឱ្យផុសផុលឡើងកាន់តែខ្លាំង។ នេះជាការអះអាងរបស់ លោក លោក វ៉ាត់ ចំរើន នៅក្នុងសន្និសីទសារព័ត៌មាន និងវគ្គបណ្តុះបណ្តាលអាជ្ញាកណ្តាលចៅក្រម ប្រកួតកីឡាយុទ្ធគុនចម្រុះខ្មែរបុរាណ ពានរង្វាន់សម្តេចធិបតី នៅទីស្នាក់ការ NOCC ថ្ងៃទី២៣ ខែកញ្ញា។
រៀងរាល់ឆ្នាំ ស្ថានទូតបារាំងប្រចាំកម្ពុជា តែងបើកទ្វារទទួលសាធារណជនចូលទស្សនាឧទ្យានរបស់ស្ថានទូតនៅថ្ងៃទិវាបេតិកភណ្ឌអឺរ៉ុប។ សម្រាប់ឆ្នាំនេះ កំណើនអ្នកចូលទស្សនាឧទ្យានស្ថានទូត មានការកើនឡើងគួរឱ្យកត់សម្គាល់ បើទោះបីអាកាសធាតុមិនអំណោយផលក៏ដោយ។ ចំពោះកំណើនអ្នកចូលទស្សនាឧទ្យានដល់ទៅ ៧ ៥៥១នាក់នេះ ស្ថានទូតបារាំង បានបង្ហាញក្តីរំភើប និងថ្លែងអំណរគុណដល់សាធារណជនគ្រប់រូប ដែលបានចូលមកទស្សនា។ ជាមួយគ្នានេះ ស្ថានទូតបារាំង ក៏បានលើកទឹកចិត្តដល់សាធារណជនដែលបានថតរូបពេលមកទស្សនាស្ថានទូត កុំរារែកក្នុងការបង្ហោះរូបថត។ ទន្ទឹមនឹងនេះ ស្ថានទូតបារាំង នឹងជ្រើសរើសរូបថតរបស់អ្នកទស្សនាចំនួន ១សន្លឹក ដើម្បីធ្វើប័ណ្ណជូនពរឆ្នាំថ្មីផងដែរ។ ឧទ្យានស្ថានទូតបារាំង មានទំហំ ៤,៧ហិកតា ដែលជាតំបន់បៃតងធំជាងគេមួយនៅភ្នំពេញ។ បើតាមស្ថានទូតបារាំង ឧទ្យាននេះ មានដើមឈើជាង២០០ដើម និង៥០ប្រភេទ រួមទាំងមានសត្វប្រមាណ៣០ប្រភេទ ដូចជាសត្វស្លាប ស្វា ឈ្លូស និងសត្វល្អិតផងដែរ។ ក្រៅពីទស្សនាឧទ្យាន សាធារណជនក៏បានឃើញទ្វាររបងចាស់មួយរបស់ស្ថានទូត ដែលបានឆ្លងកាត់ប្រវត្តិដ៏ជូរចត់នៅពេលដួលរលំក្រុងភ្នំពេញនៅឆ្នាំ១៩៧៥។ អត្ថបទទាក់ទង សាធារណជន ស្រឡាញ់ស្ថានទូតបារាំង ព្រោះសម្បូរដើមឈើ ទិវាបេតិកភណ្ឌអឺរ៉ុប៖ ពលរដ្ឋខ្មែរ និងបរទេស កុះករ ចូលទស្សនាឧទ្យានស្ថានទូតបារាំង សូមបញ្ជាក់ថា ការបើកទ្វារស្ថានទូតសម្រាប់សាធារណជនចូលទស្សនាឧទ្យាននេះ ធ្វើឡើងនៅក្នុងក្របខណ្ឌនៃទិវាបេតិកភណ្ឌអឺរ៉ុប ដើម្បីអនុញ្ញាតឱ្យសាធារណជនអាចឈ្វេងយល់ជាថ្មីអំពីស្ថានទូត ដែលពោរពេញដោយប្រវត្តិសាស្រ្ត និងជាពិសេសបានមកកម្សាន្តនៅក្នុងឧទ្យានស្ថានទូត៕	ស្ថានទូតបារាំង បានទទួលស្វាគមន៍ពលរដ្ឋ ចំនួន ៧ ៥៥១នាក់ ចូលទស្សនាឧទ្យានស្ថានទូត កាលពីថ្ងៃទី២១ ខែកញ្ញា ក្នុងទិវាបេតិកភណ្ឌអឺរ៉ុប។ ក្នុងព្រឹត្តិការណ៍ដូចគ្នានេះ កាលពីឆ្នាំ២០២៣ ស្ថានទូតទទួលបានអ្នកទស្សនា ជាង៥ ៣០០នាក់ប៉ុណ្ណោះ។
បេក្ខជនប្រធានាធិបតីបក្សសាធារណរដ្ឋ លោក ដូណាល់ ត្រាំ បាននិយាយនៅក្នុងបទសម្ភាសន៍មួយកាលពីថ្ងៃទី២២ខែកញ្ញាថា ៖«ទេខ្ញុំនឹងមិនធ្វើបែបនោះទេ។ ខ្ញុំមិនគិតថាវានឹងកើតឡើងទេ»។ លោក ត្រាំ បញ្ជាក់បែបនេះនៅពេលត្រូវបានសួរថា តើលោកនឹងបន្តឈរឈ្មោះនៅឆ្នាំ ២០២៨ ប្រសិនបើចាញ់នៅក្នុងការប្រជែងតំណែងសេតវិមាននៅឆ្នាំនេះ។ អតីតប្រធានាធិបតីអាម៉េរិករូបនេះសង្កត់ធ្ងន់ថា លោករំពឹងនឹងទទួលបានជោគជ័យនៅ ថ្ងៃបោះឆ្នោតថ្ងៃទី៥ ខែវិច្ឆិកា ខាងមុខនេះ។ រដ្ឋធម្មនុញ្ញរបស់អាម៉េរិកបានចែងថា ប្រធានាធិបតីនីមួយៗ អាចកាន់អំណាចបានត្រឹមតែ២អាណត្តិប៉ុណ្ណោះ។ ដូច្នេះលោក ត្រាំ មិនត្រូវបានអនុញ្ញាតឱ្យឈរឈ្មោះ សម្រាប់តំណែងម្ចាស់សេតវិមាននៅឆ្នាំ២០២៨ ប្រសិនបើជាប់ឆ្នោតនៅឆ្នាំនេះ។ លោក ត្រាំ ដែលមានអាយុ ៧៨ឆ្នាំ ជាបេក្ខជនមកពីគណបក្សសាធារណរដ្ឋ កំពុងប្រកួតប្រជែងជាមួយនឹងគូប្រជែងគណបក្សប្រជាធិបតេយ្យ គឺអនុប្រធានាធិបតីលោកស្រី កាម៉ាឡា ហារីស មានអាយុ៥៩ឆ្នាំ។ ការស្ទង់មតិបង្ហាញថា រវាងបេក្ខជនទាំងពីរ មានការគាំទ្រប្រហាក់ប្រហែលគ្នា។ លោក ត្រាំ បានឈរឈ្មោះជាប្រធានាធិបតីជាលើកដំបូង ក្នុងឆ្នាំ២០១៦ ហើយបានយកឈ្នះគូប្រជែងបក្សប្រជាធិបតេយ្យ គឺអតីតរដ្ឋមន្ត្រីការបរទេសលោកស្រី ហ៊ីលឡារី គ្លីនតុន។ នៅឆ្នាំ២០២០ លោកបានឈរឈ្មោះសម្រាប់ការបោះឆ្នោតឡើងវិញ ប៉ុន្តែបានចាញ់បេក្ខជនបក្សប្រជាធិបតីលោក ចូ បៃឌិន ដែលកាន់អំណាចបច្ចុប្បន្ន។ អតីតប្រធានាធិបតី ត្រាំ នៅពេលនោះមិនបានទទួលស្គាល់លទ្ធផលឆ្នោតនេះទេ ហើយបានអះអាងថា ការបោះឆ្នោតជាការក្លែងបន្លំ ប៉ុន្តែមិនបានផ្តល់ភស្តុតាងឡើយ។ អ្នកគាំទ្ររបស់លោក ត្រាំ នៅថ្ងៃទី៦ ខែមករា ឆ្នាំ២០២១ បានសម្រុកចូលសភាអាម៉េរិក ដើម្បីរារាំងសមាជិកសភា ពីការទទួលស្គាល់ជ័យជម្នះរបស់លោក បៃឌិន។ កុបកម្មបានបណ្តាលឲ្យមនុស្សស្លាប់៦នាក់ និងមន្ត្រីប៉ូលិសជាង១៧០នាក់រងរបួស៕	អតីតប្រធានាធិបតីអាម៉េរិក លោក ដូណាល់ ត្រាំ បានប្រកាសមិនឈរឈ្មោះជាបេក្ខភាពប្រធានាធិបតីនៅឆ្នាំ២០២៨ ទេ ប្រសិនបើលោកចាញ់ឆ្នោតប្រជែងកៅអីសេតវិមាននាឆ្នាំនេះ។
ក្រោមក្រសែភ្នែកអ្នកទស្សនាផ្ទាល់ប្រមាណ ១,៣៣៦នាក់ នៅកីឡដ្ឋានព្រីនស៍ ច្រើនជាងគេប្រចាំសប្តាហ៍ទី៦ ជំនួបដ៏ស្វិតស្វាយរវៀងម្ចាស់ផ្ទះវិសាខា និងអង្គថាយហ្គឺរបញ្ចប់ក្នុងលទ្ធផល ២-១។ ខ្សែការពារ កាន់ ម៉ូ ជាអ្នករកគ្រាប់ដំបូងឱ្យវិសាខានៅនាទី ៥២ ក្រោយបញ្ចប់វគ្គទី១ ដោយគ្មានគ្រាប់បាល់។ ៤នាទីក្រោយមក កីឡាករជប៉ុន Yahuoka Takuto តាមស្មើឱ្យអង្គថាយហ្គឺរវិញ មុនពេល De Anorade Souza Ramon រកបានគ្រាប់ជ័យជម្នះឱ្យវិសាខា នៅនាទី៩០+៨។ នេះជាបរាជ័យលើកដំបូងសម្រាប់ក្រុមមកពីខេត្តសៀមរាប បន្ទាប់ពីរកបាន១២ពិន្ទុពេញ ពីការប្រកួត៤លើកដំបូងនៅជុំទី១ ដើមរដូវកាល ២០២៤-២៥នេះ។ សម្រាប់វិសាខាវិញ នេះការឈ្នះ៤ប្រកួតចុងក្រោយជាប់ៗគ្នា បន្ទាប់ពីបរាជ័យ២ប្រកួតដំបូង។ ដោយឡែក ភ្នំពេញក្រោន បានបន្តរកបានជ័យជម្នះទាំង៥ប្រកួតរបស់ខ្លួន បន្ទាប់ពីឈ្នះណាហ្គាវើលដ៍ ៦-២ នៅកីឡដ្ឋានខេត្តកំពង់ស្ពឺ។ តាមរយៈជ័យជម្នះនេះ ក៏បានជួយក្រុមលោក Oleg Starynskyi ឡើងទៅឈរកំពូលតារាង CPL ប្រចាំសប្តាហ៍ទី៦ ដោយរកបាន១៥ពិន្ទុ ទម្លាក់ព្រះខ័នរាជស្វាយរៀងទៅលេខ២ ក្រោយរកបាន១២ពិន្ទុ ពីការប្រកួត៥លើក។ វិសាខា ឡើងទៅឈរលេខ៣ ដោយរកបាន១២ពិន្ទុ ពីការប្រកួត៦លើក ស្របពេលអង្គរថាយហ្គឺរ ស្ថិតនៅលេខ៤ មាន១២ពិន្ទុ ក្រោយឆ្លងកាត់៥ប្រកួត។ ណាហ្គាវើលដ៍ ដែលឈ្នះ៣ប្រកួតដំបូង និងចាញ់២ប្រកួតចុងក្រោយ ធ្លាក់ទៅលេខ៥ មាន៩ពិន្ទុ។ គិរីវង់សុខសែនជ័យ ចែកគ្នា១ពិន្ទុម្នាក់ជាមួយ ឡាយហ្វ ខេត្តព្រះសីហនុ ក្រោយបញ្ចប់ក្នុងលទ្ធផល ១-១ ខណៈក្រុមទាំងពីរសុទ្ធតែមិនទាន់ស្គាល់ឈ្នះរៀងខ្លួន ក្រោយប្រកួតទាំង៦លើក។ ក្រសួងមហាផ្ទៃ បន្តចាញ់ កងយោធពលខេមរភូមិន្ទ ៣-១។ ក្រសួងមហាផ្ទៃ ក៏មិនទាន់ស្គាល់ឈ្នះដូចគ្នា ដោយស្មើ១លើក ពីការប្រកួត៦ដង ស្ថិតនៅចំណាត់ថ្នាក់ទី១០ មាន១ពិន្ទុ ស្មើក្រុមបាតតារាង គិរីវង់ និង ឡាយហ្វ ខេត្តព្រះសីហនុ មាន២ពិន្ទុ ស្ថិតនៅលេខរៀងទី៩។ បឹងកេត ឈរលេខ៨ មាន៦ពិន្ទុដដែល ស្របពេល ទ័ពមាន៧ពិន្ទុ ឈរលេខ៧៕	ក្រុមលេចធ្លោអង្គរថាយហ្គឺរ ស្គាល់បរាជ័យលើកដំបូងក្រោមថ្វីជើងវិសាខា ក្នុងលទ្ធផល ២-១ ក្នុងជំនួបជម្រើសជើងឯកខេមបូឌានព្រីមៀរលីគ (CPL) សប្តាហ៍ទី៦។ ភ្នំពេញក្រោន ឡើងទៅឈរកំពូលតារាង ជំនួសម្ចាស់ការពារតំណែងជើងឯកព្រះខ័នរាជស្វាយរៀងវិញ បន្ទាប់ពីពួកគេបន្តឈ្នះណាហ្គាវើលដ៍ ៦-២ និងជាជ័យជម្នះ៥លើកជាប់គ្នា។ គិរីវង់សុខសែនជ័យ នៅបាតតារងដដែល ក្រោយទទួលបាន១ពិន្ទុលើកដំបូង ចំណោម៦ប្រកួត។
អំឡុងវេទិកាសម្រាប់អនាគតពីថ្ងៃទី២២ ដល់ថ្ងៃទី២៣ ខែកញ្ញា បណ្ដាប្រទេសសមាជិកបានសាទរលើការអនុម័តកិច្ចព្រមព្រៀងសម្រាប់អនាគត ដោយមិនឆ្លងកាត់ការបោះឆ្នោត ដើម្បីឆ្លើយតបនឹងបញ្ហាប្រឈមរបស់ពិភពលោកនៅពេលបច្ចុប្បន្ន និងអនាគត។ កិច្ចព្រមព្រៀងនេះ បានផ្ដួចផ្ដើមសកម្មភាពចំនួន៥៨ ដែលត្រូវចូលរួមគ្នាអនុវត្តដូចជាការតាំងចិត្តគាំទ្រកិច្ចសហការពហុនិយម ការដោះស្រាយបម្រែបម្រួលអាកាសធាតុ។ លើសពីនេះ កិច្ចព្រមព្រៀងក៏មានបញ្ចូលការធ្វើកំណែទម្រង់ស្ថាប័នហិរញ្ញវត្ថុអន្តរជាតិ និងប្រព័ន្ធរបស់ក្រុមប្រឹក្សាសន្តិសុខអង្គការសហប្រជាតិផងដែរ។ លោក អាន់តូនីញ៉ូ ហ្គូតេរ៉េស អគ្គលេខាធិការអង្គការសហប្រជាជាតិ បានជំរុញឱ្យប្រទេសទាំងអស់បង្ហាញទឹកចិត្តនិងទស្សនវិស័យយ៉ាងពេញទំហឹងក្នុងការលើកកម្ពស់ប្រសិទ្ធភាពនិងបរិយាបន្នរបស់អង្គការអន្តរជាតិនានា ក៏ដូចជាទំនាក់ទំនងពហុភាគី។ នេះបើតាមការផ្សាយភ្នាក់ងារ AFP។ អំឡុងការពិភាក្សា រុស្សីស្នើឱ្យកែសេចក្ដីព្រាងខ្លះ ហើយត្រូវបានគាំទ្រដោយ បេឡារុស កូរ៉េខាងជើង អ៊ីរ៉ង់ ស៊ីរី និងនីការ៉ាហ្កា។ លោក Sergey Vershinin អនុរដ្ឋមន្រ្តីការបរទេសរុស្សី បានលើកវិសោធនកម្មកិច្ចព្រមព្រៀង ដែលចែងឱ្យមានបញ្ចូល«គោលការណ៍មិនជ្រៀតជ្រែកកិច្ចការផ្ទៃក្នុងរបស់រដ្ឋដទៃ» ។ ប៉ុន្តែវិសោធនកម្មនេះ រងការជំទាស់វិញពីប្រទេសផ្សេងទៀត។ «វាពិតជាគួរឱ្យរំខាន ដែលចុងបញ្ចប់រុស្សីនៅតែព្យាយាមបង្អាក់ដំណើរការម្ដងហើយម្ដងទៀត»។ លោក Olaf Scholz អធិកាបតីអាល្លឺម៉ង់បញ្ជាក់បែបនេះក្នុងសុន្ទរកថា។ អាល្លឺម៉ង់ ជាប្រទេសចូលរួមតាកតែងកិច្ចព្រមព្រៀង។ កិច្ចព្រមព្រៀងថ្មីនេះក៏រងការទិទៀនពីអ្នកស្រាវជ្រាវ និងក្រុមបរិស្ថានដែរ។ លោក Richard Gowan សមាជិកក្រុមវិបត្តិសកល បានប្រាប់ទីភ្នាក់ងារព័ត៌មាន AFP ថាកំណែទម្រង់ក្នុងកិច្ចព្រមព្រៀងគឺគ្មានអ្វីថ្មីទេ។ រីឯក្រុមវេទិកាបរិស្ថាន៣៥០ បានលើកឡើងថា ប្រសិទ្ធភាពរបស់ការផ្ដួចផ្ដើមថ្មីនេះគឹស្ថិតលើការអនុវត្តឯណោះទេ មិនមែននៅលើអក្សរទេ៕	មហាសន្និបាតអង្គការសហប្រជាតិ បានអនុម័តកិច្ចព្រមព្រៀងសម្រាប់អនាគតដើម្បីដោះស្រាយបញ្ហាប្រឈមជាអន្តរជាតិមាន សង្គ្រាម បរិស្ថាន សព្វាវុធ បច្ចេកវិទ្យា និងកំណែទម្រង់ប្រព័ន្ធនិងអង្គការអន្តរជាតិនានា។ មុនអនុម័ត កិច្ចព្រមព្រៀងនេះ រងការជំទាស់ពីរុស្សីនិងប្រទេសខ្លះទៀត។
កម្មវិធីចែកអំណោយនេះ ត្រូវបានរៀបចំឡើង ក្នុងគោលបំណងលើកទឹកចិត្តដល់គ្រប់កម្មករ កម្មការិនី ដែលបានខិតខំបំពេញការងារយ៉ាងសស្រាក់សស្រាំឥតសំចៃកម្លាំងក្នុងរយៈពេលកន្លងមក ហើយក៏ជាឱកាសដ៏ល្អក្នុងការសំណេះសំណាលសួរសុខទុក្ខរវាងកម្មករ កម្មការិនី និងលោកអគ្គនាយក ព្រមទាំងគណៈគ្រប់គ្រងបុរីផងដែរ។ ជារឿយៗ បុរី មេគង្គ លែន តែងយកចិត្តទុកដាក់ដល់បុគ្គលិក កម្មករ កម្មការិនី គ្រប់ជាន់ថ្នាក់មិនប្រកាន់វណ្ណៈ ឋានៈ តួនាទី ពណ៌សម្បុរ ជំនឿ សាសនា ឬនិន្នាការនយោបាយណាមួយឡើយ។ បន្ថែមពីលើនេះ លោកអគ្គនាយក ក៏បានផ្តាំផ្ញើបន្ថែមដល់បងប្អូន កម្មករ កម្មការិនី ទាំងអស់ ឱ្យមានការប្រុងប្រយ័ត្នខ្ពស់ក្នុងពេលធ្វើដំណើរទៅស្រុកកំណើតក្នុងឱកាសបុណ្យភ្ជុំបិណ្យខាងមុខនេះ ដោយគោរពច្បាប់ចរាចណ៍ និងបើកបរដោយមានការទទួលខុសត្រូវខ្ពស់ មានការអត់ឱនអធ្យាស្រ័យ និងរីករាយទទួលអំណរពិធីបុណ្យភ្ជុំបិណ្ឌនាពេលខាងមុខនេះ។ បុរី មេគង្គ លែន ផ្តើមជីវិតរីករាយនិងជោគជ័យនៅទីនេះ! (អត្ថបទពាណិជ្ជកម្ម)	ភ្នំពេញ៖នាព្រឹកថ្ងៃចន្ទ ទី២៣ ខែកញ្ញានេះ លោក ជាម ឃុនណាត អគ្គនាយកនៃ បុរី មេគង្គ លែន ព្រមទាំងគណៈគ្រប់គ្រងបុរី បានរៀបចំកម្មវិធីចែកអំណោយ ដែលមានជាគ្រឿងឧបភោគ បរិភោគ រួមទាំងថវិកាមួយចំនួន ដែលសរុបជាទឹកប្រាក់ជាង ៣ម៉ឺនដុល្លារ ក្នុងឱកាសពិធីបុណ្យភ្ជុំបិណ្ឌប្រពៃណីជាតិខ្មែរនេះ។ អំណោយនេះ ចែកជូនដល់សន្តិសុខ កម្មករ កម្មការិនីទាំងអស់ ប្រមាណ ១,៥០០នាក់ ដែលបម្រើការងារនៅ បុរី មេគង្គ លែន ដើម្បីឱ្យបងប្អូនកម្មករ កម្មការិនីបានចូលរួមអបអរសាទរពិធីបុណ្យភ្ជុំបិណ្ឌ និងជួបជុំគ្រួសារដោយក្តីសប្បាយរីករាយ។
ក្នុងអង្គពិធីនោះ មានការអញ្ជើញចូលរួមពីលោកស្រី រស់ យ៉ាណា ប្រធាន នៃសាលារៀន អន្តរទ្វីប អាមេរិកាំង និងអធិបតីភាពកិតិ្តយសរបស់លោកស្រី សឿ សុជាតា អនុរដ្ឋលេខាធិការ នៃក្រសួងអប់រំ យុវជន និងកីឡា តំណាងដ៏ខ្ពង់ខ្ពស់លោក ហង់ជួន ណារ៉ុន ឧបនាយករដ្ឋមន្រ្តី រដ្ឋមន្ត្រីក្រសួងអប់រំ យុវជន និងកីឡា, លោកស្រី ឆាយ គឹម សុទ្ធាវី ប្រធាននាយកដ្ឋានសុខភាពសិក្សា និងលោក យង់ គន្ធារិទ្ធ អនុប្រធាននាយកដ្ឋានសុខភាពសិក្សា លោកគ្រូ អ្នកគ្រូដែលជាគ្រូឧទេស ព្រមទាំងគណៈគ្រប់គ្រងសាលា លោកគ្រូ អ្នកគ្រូ រួមទាំងសិក្ខាកាមចូលរួមប្រមាណជា ២០០នាក់បន្ថែមទៀត។ វគ្គបណ្តុះបណ្តាលនេះ ប្រព្រឹត្តទៅមានរយៈពេល ៥ ថ្ងៃ គឺចាប់ពីថ្ងៃទី២៣ រហូតដល់ថ្ងៃទី២៧ ខែកញ្ញា ឆ្នាំ២០២៤ និងមានសៀវភៅចំនួន ១៤,០០០ក្បាល សម្រាប់ជូនក្រសួងអប់រំ យុវជន និងកីឡា ក្នុងការផ្តល់បន្តដល់សាលារៀននានាដែលមានតម្រូវការប្រើប្រាស់។ ចំពោះគោលបំណងនៃការរៀបចំកម្មវិធីនេះ គឺដើម្បីចូលរួមចំណែកក្នុងការផ្សព្វផ្សាយ និងអនុវត្តតាមស្តង់ដា ស្តីអំពីការលើកកម្ពស់ការសិក្សា សម្រាប់គ្រឹះស្ថានសិក្សាអប់រំទូទៅ និងដើម្បីបណ្តុះបណ្តាលលើវិធីសាស្រ្តបង្រៀន និងការប្រើប្រាស់សៀវភៅសិក្សាគោលមុខវិជ្ជាអប់រំសុខភាព ដើម្បីលើកកម្ពស់ និងពង្រឹងទៅលើការអប់រំសុខភាពដល់សិស្សានុសិស្ស ក្នុងការអភិវឌ្ឍចំណេះដឹង បំណិន និងឥរិយាបថសម្រាប់ការយកទៅអនុវត្តក្នុងការរស់នៅប្រចាំថ្ងៃ។ មួយវិញទៀត ដើម្បីជួយឱ្យសិស្សានុសិស្ស មានសុខភាពល្អ មានសតិបញ្ញាភ្លឺថ្លា និងមានរាងកាយលូតលាស់ល្អ ទៅតាមសម័យកាលនៃសតវត្សរ៍ទី២១នេះ ជាពិសេស គឺការសិក្សាប្រកបដោយភាពសម្បូរបែប ផ្សារភ្ជាប់ទៅនឹងតថភាពរស់នៅជាក់ស្តែង។ គួរបញ្ជាក់ជូនថា សាលារៀន អន្តរទ្វីប អាមេរិកាំង គឺជាសាលារៀនទីមួយ ដែលបានឧបត្ថម្ភបោះពុម្ពសៀវភៅសិក្សាគោលមុខវិជ្ជាអប់រំសុខភាពជូនក្រសួងអប់រំ យុវជន និងកីឡា និងទទួលបានការបណ្តុះបណ្តាលអនុវត្តនូវកម្មវិធីអប់រំសុខភាពផងដែរ។ សាលារៀន អន្តរទ្វីប អាមេរិកាំង តែងតែចូលរួមក្នុងសកម្មភាពផ្សេងៗក្នុងសង្គម ដើម្បីជំរុញដល់ការលើកកម្ពស់វិស័យអប់រំនៅកម្ពុជា ឱ្យកាន់តែប្រសើរឡើង ស្របតាមសម័យកាលបច្ចេកវិទ្យា និងឌីជីថល ដែលកំពុងតែពេញនិយមជាខ្លាំង នៅក្នុងបច្ចុប្បន្នភាពនេះ៕ (អត្ថបទពាណិជ្ជកម្ម)	នៅព្រឹកថ្ងៃទី២៣ ខែកញ្ញា ឆ្នាំ២០២៤៖ សាលារៀន អន្តរទ្វីប អាមេរិកាំង (AIS) ការិយាល័យកណ្តាល បានរៀបចំពិធីឧបត្ថម្ភសៀវភៅអប់រំសុខភាព និងបើកវគ្គបណ្តុះបណ្តាលស្តីពីវិធីសាស្រ្តបង្រៀនសៀវភៅសិក្សាគោលមុខវិជ្ជាអប់រំសុខភាព នៅសាលប្រជុំ សូវ ហុងគុយ (ជាន់ទី១៧) អគារ លីម គីមណយ។
យាន ហ៊ុយ សួរ ខុង ជឺ ថា៖«វាចាមនុស្សគម្រក់មានលក្ខណៈរួមអ្វីខ្លះ»? ខុង ជឺ ឆ្លើយថា៖ «វិញ្ញូជននិយាយស្តីស្របតាមការប្រព្រឹត្ត និងការងារជាក់ស្តែងរបស់ខ្លួន ចំណែកឯមនុស្សគម្រក់ ចេះតែគ្រលាស់អណ្តាតមួយមុខប៉ុណ្ណោះ។ វិញ្ញូជនវិភាគរិះគន់ក្នុងន័យស្ថាបនា ផ្តល់កម្លាំងចិត្តចំពោះគ្នាទៅតាមភាពត្រឹមត្រូវ ពោរពេញដោយបំណងល្អដល់គ្នា ចំណែកមនុស្សគម្រក់ បែរជាណែនាំគ្នាទៅបង្កកម្មអកុសលដោយក្នុងចិត្តគ្មានបំណងល្អបរិសុទ្ធចំពោះគ្នាអ្វីឡើយ»៕	ដកស្រង់ចេញពីសៀវភៅ ខុង ជឺ ដែលប្រែសម្រួលដោយលោក គឹម ចាន់ណា និងបោះពុម្ពផ្សាយដោយគ្រឹះស្ថានបោះពុម្ពផ្សាយ Mind Books។
ឈ្នះកម្ពុជា នៅជំនួបវគ្គសន្សំពិន្ទុលើកដំបូង បានជួយអ៊ូសបេគីស្ថាន ឈរកំពូលតារាងពូល B បណ្តោះអាសន្ន ដោយមាន៣ពិន្ទុ ស្មើបារ៉ែន និងកម្ពុជា។ នៅជំនួបបើកឆាក AFC U20 Asian Cup កម្ពុជាឈ្នះនេប៉ាល់ ៤-១ ស្រពេលបារ៉ែន ឈ្នះ ម្ចាស់ផ្ទះឆាយន្នីសតៃប៉ិ ១-០។ បន្ទាប់ពីប្រកួតនេះ គ្រូបង្វឹកជនជាតិជប៉ុន លោក Koji Gyotoku នឹងត្រូវដឹកនាំគ្រូព្រៃជំទង់កម្ពុជា តទល់បារ៉ែននៅជំនួបលើកទី៣ នៅថ្ងៃទី២៥ ខែកញ្ញា វេលាម៉ោង ៣ រសៀល [ម៉ោងនៅកម្ពុជា] មុនពេលម្ចាស់ការពារជើងឯកអ៊ូសបេគីស្ថាន បន្តជួបនេប៉ាល់សម្រាប់ជំនួបទី២របស់ពួកគេនៅម៉ោង ៧យប់។ ឆ្លងកាត់ប្រកួត២លើក កម្ពុជា មាន៣ពិន្ទុឈរលេខ២ ពូល B បណ្តោះអាសន្ន ខណៈបារ៉ែននៅលេខ៣ ក្រោយប្រកួតមួយលើក។ ឆាយន្នីសតៃប៉ិ និងនេប៉ាល់ ដែលត្រូវជួបគ្នានៅជំនួបទី២ ស្ថិតនៅចំណាត់ថ្នាក់លេខ៤ និងលេខ៥ ក្រោយចាញ់រៀងខ្លួននៅជំនួបបើកឆាក។ ក្នុងវគ្គសន្សំពិន្ទុដែលមាន៥ក្រុម និង៤ក្រុម ក្នុងមួយពូល ក្រុមណាបញ្ចប់នៅចំណាត់ថ្នាក់កំពូលតារាង និងលេខ២ល្អចំនួន៥ក្រុម ទទួលបានកៅអីទៅវគ្គបន្ត ឯក្រុមបន្តបន្ទាប់ហាលអាវ៕	ក្រុមជម្រើសជាតិកម្ពុជាអាយុក្រោម ២០ឆ្នាំ (U20) ចាញ់ម្ចាស់ការពារតំណែងជើងឯកអ៊ូសបេគីស្ថាន ៧-០ ក្នុងការប្រកួត AFC U20 Asian Cup 2025 វគ្គសន្សំពិន្ទុពូល B នៅថ្ងៃទី២៣ ខែកញ្ញា។ ឆ្លងកាត់ពីរប្រកួត U20 កម្ពុជា ឈ្នះ១ និងចាញ់១ និងនៅសល់ពីរប្រកួតទៀតទល់ បារ៉ែន និងម្ចាស់ផ្ទះឆាយន្នីសតៃប៉ិ។
ពិធីនេះបានប្រព្រឹត្តទៅក្រោមអធិបតីភាព លោក យុន លីនណេ អភិបាលរងនៃគណៈអភិបាលខេត្តសៀមរាប ព្រមទាំងវត្តមានថ្នាក់ដឹកនាំ និងបុគ្គលិកក្រុមហ៊ុន អ អិម អេ ដៃគូអាជីវកម្ម មន្រ្តីរាជការ កងកម្លាំងរក្សាសន្តិសុខ អ្នកស័្មគ្រចិត្ត និងសប្បុរសជនផងដែរ។ ថ្លែងក្នុងសុន្ទរកថាបើក លោក យុន លីនណេ បានមានប្រសាសន៍ថា៖ «ក្រុមហ៊ុន អ អិម អេ ខេមបូឌា បានបង្ហាញឱ្យឃើញថាការចូលរួមរវាងវិស័យរដ្ឋ និងវិស័យឯកជននៅពេលនេះ គឺកាន់តែរឹងមាំ ហើយសមាជិកនៃវិស័យឯកជនទាំងអស់គឺជាផ្នែកមួយនៃការរួមចំណែកដល់សេដ្ឋកិច្ចខេត្តសៀមរាប និងសេដ្ឋកិច្ចប្រទេសជាតិទាំងមូល»។ លោកបានបន្តទៀតថា ក្រុមហ៊ុន អ អិម អេ ខេមបូឌា បានរួមចំណែក ធំបំផុតក្នុងយុទ្ធនាការដាំដើមឈើក្នុងខេត្តសៀមរាប ដោយបានឧបត្ថម្ភដើមឈើចំនួន ១៣៥០ ដើម ក្នុងចំណោមចំនួនសិ្ថតិដើមឈើទាំងអស់ដែលត្រូវបានដាំប្រមាណជាង ៧០០០ ដើម។ លោក ងន សាំង អគ្គនាយកក្រុមហ៊ុន អ អិម អេ (ខេមបូឌា) ម.ក បានលើកឡើងថា ការរួមគ្នាក្នុងបុព្វហេតុដ៏មានអត្ថន័យមួយនេះ បានសរបង្ហាញឱ្យឃើញពីនិមិត្តរូបនៃសាមគ្គីភាព និងចលនាបំផុសគំនិត បណ្តុះសា្មរតីដល់យុវជនជំនាន់ក្រោយឱ្យចេះស្រលាញ់ ការពារបរិស្ថាន អភិរក្សធនធានធម្មជាតិដែលមានស្រាប់ និងបន្តដាំដុះបន្ថែម ដើម្បីសម្រេចឱ្យបាននូវចក្ខុវិស័យរួមមួយ ក្នុងការប្រែក្លាយខេត្តសៀមរាបឱ្យទៅជាខេត្តបៃតង មានសោភ័ណ្ឌស្អាត និងល្បីល្បាញថែមមួយកម្រិតទៀត ហើយក៏អាចជាការទាក់ទាញភ្ញៀវជាតិ និងអន្តរជាតិឱ្យមកលេងកំសាន្តតំបន់ទេសចរណ៍មួយនេះកាន់តែច្រើនកុះករផងដែរ។ ជាមួយគ្នានេះដែរ លោកអគ្គនាយកក៏បានថ្លែងអំណរគុណយ៉ាងជ្រាលជ្រៅចំពោះ ឯកឧត្តមអភិបាលរងខេត្ត រដ្ឋបាលខេត្តសៀមរាប ថ្នាក់ដឹកនាំ បុគ្គលិកក្រុមហ៊ុន អ អិម អេ មន្ទីរពាក់ព័ន្ធ ដៃគូអាជីវកម្ម អតិថិជន អ្នកស្ម័គ្រចិត្ត បងប្អូនប្រជាពលរដ្ឋ សិស្ស និស្សិត ដែលបានចូលរួមចំណែកក្នុងការឧបត្ថម្ភ និងដាំដើមឈើជាមួយនឹងក្រុមហ៊ុន។ ជានិច្ចកាល ក្រុមហ៊ុន អ អិម អេ (ខេមបូឌា) តែងតែយកចិត្តទុកដាក់ខ្ពស់ក្នុងការចូលរួមចំណែកក្នុងសកម្មភាពសង្គមដើម្បីសម្រេចឱ្យបាននូវគោលដៅអភិវឌ្ឍន៍ប្រកបដោយចីរភាព តាមរយៈគំនិតផ្តួចផ្តើមទំនួលខុសត្រូវសង្គមរបស់សាជីវកម្ម។ ថ្មីៗនេះក្រុមហ៊ុនបានរៀបចំនូវយុទ្ធនាការដាំដើមឈើចំនួន ១០០០ ដើមក្នុងខេត្តពោធិ៍សាត់ និងជាច្រើនដើមទៀតនៅខេត្តតាកែវ និងខេត្តកំពត។ បន្ថែមពីនេះ ក្រុមហ៊ុនបានធ្វើការឧបត្ថម្ភរថយន្តដឹកវ៉ាក់សាំង រថយន្តសង្គ្រោះបន្ទាន់ បង្កើតមជ្ឈមណ្ឌលបណ្តុះបណ្តាលបច្ចេកទេសចំនួន ៦ នៅទូទាំងប្រទេស ជួសជុលសាលាមត្តេយ្យ និងបឋមសិក្សាដែលចាស់ទ្រុឌទ្រោម សាងសង់បន្ទប់ទឹកស្អាត ជីកអណ្តូងជូនសហគមន៍ដែលជួបគ្រោះរាំងស្ងួត រៀបចំកម្មវិធីរត់សប្បុរសធម៌ប្រមូលថវិកាជូនមន្ទីរពេទ្យគន្ធបុប្ផា ឧបត្ថម្ភកង់ និងសម្ភារៈសិក្សាដល់សិស្សានុសិស្សក្រីក្រ និងសកម្មភាពមនុស្សធម៌ជាច្រើនទៀតដើម្បីផ្តល់ត្រឡប់ទៅសង្គមជាតិវិញ៕ អំពីក្រុមហ៊ុន អ អិម អេ (ខេមបូឌា) ម.ក ក្រុមហ៊ុន អ អិម អេ ខេមបូឌា ម.ក. មានវត្តមាននៅក្នុងព្រះរាជាណាចក្រកម្ពុជាអស់រយៈពេល ៣២ ឆ្នាំមកហើយចាប់តាំងពីឆ្នាំ១៩៩២ ក្នុងការផ្តល់ជូននូវសេវាកម្ម និងនាំយកផលិតផលល្បីៗលើពិភពលោកមកកាន់ទីផ្សារកម្ពុជា រួមមាន៖ វិស័យយានយន្ត កសិកម្ម ហេដ្ឋារចនាសម្ព័ន្ធ ឃ្លាំង សេវាកម្មហិរញ្ញវត្ថុ និងសេវាកម្មជួលរថយន្ត។ ក្រុមហ៊ុននេះជាក្រុមហ៊ុនដែលនាំចូល និងចែកចាយផ្តាច់មុខនូវផលិតផលម៉ាកល្បីៗជាច្រើនដូចជា៖ រថយន្តហ្វដ (Ford) ដែលជារថយន្តជាប់ចំណាត់ថ្នាក់លេខ ១ ក្នុងទីផ្សារឧស្សាហកម្មយានយន្តកម្ពុជារយៈពេល ៥ ឆ្នាំជាប់ៗគ្នា ដែលភាពជោគជ័យរបស់វិស័យយានយន្តហ្វដនេះ ជំរុញឱ្យមានការបើកនូវរោងចក្រតំឡើងរថយន្តហ្វដ នៅក្នុងខេត្តពោធិ៍សាត់កាលពីឆ្នាំ២០២២ បន្ថែមពីនេះក៏មានរថយន្តម៉ាក Land Rover រថយន្ត Jeep និង Ram រថយន្ត ChangAn សេវាកម្មថែទាំ និងជួសជុលរថយន្ត Mercedes-Benz គ្រឿងចក្រធុនធ្ងន់ម៉ាកជេស៊ីប៊ី (JCB) រថយន្តដឹកទំនិញ FUSO គ្រឿងយន្តកសិកម្មចនឌារ (John Deere) កង់បីព្យាចូ (Piaggio) អាគុយRB ថ្នាំពណ៌RM ម៉ាស៊ីនលើកដាក់ទំនិញម៉ាកTCM ឧបករណ៍សម្អាត និងផលិតផលជាច្រើនទៀតផងដែរ៕	ខេត្តសៀមរាប៖ នាព្រឹកថ្ងៃទី២១ ខែកញ្ញា ឆ្នាំ២០២៤ ក្រុមហ៊ុន អ អិម អេ (ខេមបូឌា) ម.ក ក្រោមកិច្ច សហការគាំទ្រពីរដ្ឋបាលខេត្តសៀមរាប បានរៀបចំពិធីដាំដើមឈើប្រភេទដើមឥន្ធនេលចំនួន ១៣៥០ ដើម នៅតាមបណ្តោយផ្លូវជាតិលេខ៦ ពីស្តុបសណ្ឋាគារសុខា រហូតដល់រង្វង់មូលព្រះបាទជ័យវរ្ម័នទី៧ ក្នុងក្រុងសៀមរាប។
ថ្នាក់ដឹកនាំជាន់ខ្ពស់នានា ដែលបានអញ្ជើញទៅទទួលព្រះរាជដំណើរវិលត្រឡប់របស់ព្រះមហាក្សត្រ និងព្រះមហាក្សត្រី រួមមាន សម្តេច ហ៊ុន សែន ប្រធានព្រឹទ្ធសភា, សម្ដេច ហ៊ុន ម៉ាណែត, សម្ដេច សាយ ឈុំ, សម្តេច ហេង សំរិន, សម្ដេច ស ខេង, សម្តេច ទៀ បាញ់, សម្ដេច ម៉ែន សំអន និងថ្នាក់ដឹកនាំជាច្រើនទៀត។ គួរបញ្ជាក់ថា នៅថ្ងៃទី២៤ កញ្ញាស្អែកនេះ ព្រះករុណា ព្រះបាទសម្តេចព្រះបរមនាថ នរោត្តម សីហមុនី ព្រះមហាក្សត្រកម្ពុជា នឹងយាងជាព្រះរាជធិបតីក្នុងព្រះរាជសម្ពោធវិមានរដ្ឋធម្មនុញ្ញ៕	ព្រះករុណា ព្រះបាទសម្តេចព្រះបរមនាថ នរោត្តម សីហមុនី ព្រះមហាក្សត្រកម្ពុជា និង សម្តេចព្រះមហាក្សត្រី នរោត្តម មុនិនាថ សីហនុ ព្រះវររាជមាតាជាតិខ្មែរ ក្នុងសេរីភាព សេចក្តីថ្លៃថ្នូរ និង សុភមង្គល បានយាងមកដល់មាតុភូមិវិញហើយ នៅរសៀលថ្ងៃទី២៣ ខែកញ្ញានេះ បន្ទាប់ពីទ្រង់ទាំងទ្វេ យាងទៅពិនិត្យព្រះរាជសុខភាពនៅទីក្រុងប៉េកាំង ប្រទេសចិន តាមការកំណត់របស់គ្រូពេទ្យ។
បន្ទាប់ពីទាហានអ៊ីស្រាអែល និងក្រុមហេសបូឡា វាយប្រហារគ្នាទៅវិញទៅមកនៅប៉ុន្មានថ្ងៃចុងក្រោយនេះ ស្ថានទូតចិនប្រចាំអ៊ីស្រាអែល បានចេញសេចក្ដីប្រកាសស្ថានការណ៍អាសន្ន និងណែនាំឱ្យពលរដ្ឋខ្លួនប្រញ៉ាប់ចាកចេញពីទឹកដីអ៊ីស្រាអែល។ ស្ថានទូតចិន បានណែនាំឱ្យពលរដ្ឋត្រឡប់ទៅចិនវិញ ឬមួយក៏ភៀសខ្លួនចេញពីអ៊ីស្រាអែលបណ្ដោះអាសន្នសិន ព្រោះស្ថានភាពសន្តិសុខនៅប្រទេសនេះនៅតែស្ថិតក្នុងសភាពធ្ងន់ធ្ងរ, ស្មុគស្មាញ និងមិនអាចប៉ាន់ស្មានបាន។ «បច្ចុប្បន្ននេះ ស្ថានភាពតាមបណ្ដោយព្រំដែនអ៊ីស្រាអែលនិងលីបង់គឺមានភាពតានតឹងជាអតិបរមា ដោយអមទាំងជម្លោះយោធាជាញឹកញាប់»។ នេះបើតាមការសេចក្ដីប្រកាសរបស់ស្ថានទូតចិនប្រចាំអ៊ីស្រាអែលនៅថ្ងៃទី២២ ខែកញ្ញា។ ក្នុងថ្ងៃទី២០ ខែកញ្ញា ស្ថានភាពកាន់តែក្ដៅ បន្ទាប់ពីអ៊ីស្រាអែលសម្លាប់មេក្រុមហេសបូឡាម្នាក់ក្នុងការវាយប្រហារក្នុងភាគខាងត្បូងទីក្រុងបេរូតនៅលីបង់។ កាលពីខែមុន ចិនក៏បានប្រកាសឱ្យពលរដ្ឋខ្លួនចាកចេញពីលីបង់ដែរ ក្រោយពេលអ៊ីស្រាអែលបាញ់សម្លាប់មេទាហានជាន់ខ្ពស់ប៉ាឡេស្ទីនម្នាក់។ នេះជាលើកទី២ហើយសម្រាប់អ៊ីស្រាអែលក្នុងរយៈពេល១ឆ្នាំចុងក្រោយ ដែលមានរដ្ឋាភិបាលបរទេសប្រកាសឱ្យពលរដ្ឋខ្លួនចាកចេញពីប្រទេសមួយនេះ ព្រោះតែសង្គ្រាមនិងការបាញ់សម្លាប់៕	ស្ថានទូតចិនប្រចាំអ៊ីស្រាអែល បានប្រកាសឱ្យពលរដ្ឋខ្លួនឆាប់ចាកចេញពីអ៊ីស្រាអែល ក្រោយស្ថានការណ៍រវាងអ៊ីស្រាអែលនិងក្រុមហេសបូឡារបស់លីបង់ កំពុងតែក្ដៅគគុក។
លោក ថោ ជេដ្ឋា រដ្ឋមន្ត្រីក្រសួងធនធានទឹក និងឧតុនិយម , លោក ឌិត ទីណា រដ្ឋមន្ត្រីក្រសួងកសិកម្ម រុក្ខាប្រមាញ់ និងនេសាទ និងលោក ឆាយ ឫទ្ធិសែន រដ្ឋមន្ត្រីក្រសួងអភិវឌ្ឍន៍ជនបទ បានចុះជួបជាមួយសហគមន៍កសិកម្មទំនើបបន្លែផ្ទះសំណាញ់ត្រាំកក់ ក្នុងភូមិសាស្ត្រភូមិត្រពាំងចក ឃុំត្រាំកក់ ស្រុកត្រាំកក់ ខេត្តតាកែវ និងចុះពិនិត្យទីតាំងអាងទឹកអូររំដួល ដែលមានសភាពគោករាក់ និងអាចស្ដុកទឹកបានត្រឹមតែប្រមាណ១០ម៉ឺនម៉ែត្រគូបប៉ុណ្ណោះ។ ក្រសួងធនធានទឹក សហគមន៍កសិកម្មទំនើបបន្លែផ្ទះសំណាញ់ត្រាំកក់ ខេត្តតាកែវ មានសមាជិកចំនួន ១៥១គ្រួសារ និងមានផ្ទៃដីផលិតកម្មបន្លែចំនួន ៥ហិកតា មានដូចជា ស្ពៃក្រញាញ់ ស្ពៃតឿ ស្ពៃចង្កឹះ និងខាត់ណាដើម។ សហគមន៍នេះ មានសមត្ថភាពផលិតបន្លែ ៣តោនក្នុងមួយថ្ងៃ។ ក្រៅពីនេះ រដ្ឋមន្ត្រីក្រសួងទាំង៣ ក៏បានបន្តចុះពិនិត្យទំនប់អាងទឹកស្ទឹងភេ ស្ថិតក្នុងឃុំស្រែចែង ស្រុកជុំគិរី ខេត្តកំពត ដែលមានប្រវែង ៤ ៥០០ម៉ែត្រ និងប្រភពទឹកស្រោចស្រពបន្ថែម លើផ្ទៃដីបង្កបង្កើនផលស្រូវរដូវវស្សា ស្រូវរដូវប្រាំង ដំណាំរួមផ្សំប្រមាណ ១ ២៥០ហិកតា និងសម្រាប់ការប្រើប្រាស់ក្នុងជីវភាពរស់នៅប្រចាំថ្ងៃ របស់ពលរដ្ឋ ២ ៨០៧គ្រួសារ។ បានចុះវាយតម្លៃតាម«សហគមន៍កសិកម្មទំនើប» ដើម្បីជ្រើសរើសទីតាំងមានសក្ដានុពល ដើម្បីឈានដល់បង្កើតផែនការសកម្មភាពរួមគ្នាក្នុងទិសដៅបង្កើនប្រសិទ្ធភាព និងសហថាមពល លើកកម្ពស់ និងកែលម្អជីវភាពសហគមន៍តាមមូលដ្ឋាន។ ដំណើរទស្សនកិច្ចសិក្សាអន្តរក្រសួងនាពេលនេះ បានធ្វើឡើងបន្ទាប់ពីកិច្ចប្រជុំអន្តរក្រសួងលើកទី២ នៅទីស្ដីការក្រសួងធនធានទឹក និងឧតុនិយម កាលពីថ្ងៃទី១៩ ខែកញ្ញា ស្ដីពីការសម្របសម្រួលការអនុវត្តកម្មវិធីនយោបាយ និងសកម្មភាពដែលពាក់ព័ន្ធនឹងសហគមន៍កសិកម្មទំនើប សហគមន៍កសិករប្រើប្រាស់ទឹក និងភូមិគំរូ។ ក្រសួងទាំង៣ បានព្រមព្រៀងគ្នាលើគោលការណ៍៣ចំណុច ដើម្បីអភិវឌ្ឍសហគមន៍កសិកម្មទំនើប សហគមន៍កសិករ ដែលទី១ គឺរៀបចំលេខាធិការដ្ឋានក្រុមការងារត្រី-វិស័យ ផ្ដោតលើ កសិកម្ម-ទឹក-ជនបទ និងលក្ខខណ្ឌការងារ។ ទី២ ឯកភាពលើលក្ខខណ្ឌវិនិច្ឆ័យ រួមសម្រាប់ការកំណត់ទីតាំងក្នុងការចុះអនុវត្តការងាររួមគ្នា ក៏ដូចជា ជំហានបន្ទាប់ដែល បានស្នើឡើងដោយក្រុមការងារត្រី-វិស័យ និងទី៣ គឺចុះវាយតម្លៃបឋម លើទីតាំងមួយ ចំនួន លក្ខខណ្ឌវិនិច្ឆ័យដែលបានបង្កើតឡើង ដើម្បីជ្រើសរើសទីតាំងមានសក្តានុពល ឱ្យស្របតាម មុននឹងឈានទៅបង្កើតផែនការសកម្មភាពរួមគ្នា៕ អត្ថបទទាក់ទង ក្រសួង៣ ប្រកៀកដៃគ្នា ជួយសហគមន៍កសិកម្មទំនើប សហគមន៍កសិករប្រើប្រាស់ទឹក និងភូមិគំរូ	រដ្ឋមន្ត្រីក្រសួងធនធានទឹក ក្រសួងកសិកម្ម និងក្រសួងអភិវឌ្ឍជនបទ បានធ្វើទស្សនកិច្ចរួមគ្នា ទៅកាន់រោងដំណាំ និងវាលស្រែរបស់ពលរដ្ឋ នៅក្នុងខេត្តតាកែវ និងខេត្តកំពត កាលពីថ្ងៃទី២១ ខែកញ្ញា។ តាមរយៈទំព័រហ្វេសប៊ុករបស់ក្រសួងធនធានទឹក ដំណើរទស្សនកិច្ចនេះ គឺដើម្បីពិនិត្យវាយតម្លៃបឋមទីតាំងមានសក្ដានុពលឱ្យស្របតាមលក្ខខណ្ឌវិនិច្ឆ័យដែលបានបង្កើតឡើង សម្រាប់«សហគមន៍កសិកម្មទំនើប» មុនឈានទៅបង្កើតផែនការសកម្មភាពរួមគ្នា សំដៅបង្កើនប្រសិទ្ធភាព និងសហថាមពល លើកកម្ពស់ និងកែលម្អជីវភាពសហគមន៍តាមមូលដ្ឋាន។
«ចំណុចក្រហូងនោះ គឺបណ្តាលមកពីទឹកហូរច្រោះ»។ នេះបើតាមការអះអាងរបស់ប្រធានគម្រោងផ្លូវហាយវេ Delhi-Mumbai ពោលគឺមិនមែនដូចជាការអះអាងដោយមិនយល់អំពីបច្ចេកទេសរបស់បុគ្គលិកមួយរូប ដែលបានទម្លាក់កំហុសលើសត្វកណ្តុរនោះឡើយ។ ថ្លែងទៅកាន់សារព័ត៌មាន India Today បុគ្គលិករូបនោះ បានអះអាងថា ចំណុចក្រហូងចំកណ្តាលផ្លូវអាចបណ្តាលមកពីសត្វកណ្តុរ ឬសត្វតូចៗផ្សេងទៀត ដែលនាំគ្នាចោះរន្ធ ហើយបណ្តាលឱ្យមានទឹកហូរច្រោះ។ ជុំវិញបញ្ហានេះ ក្រុមហ៊ុនសាងសង់ បានសរសេរលិខិតបំភ្លឺទៅកាន់អាជ្ញាធរផ្លូវហាយវេជាតិឥណ្ឌា (NHAI) ដើម្បីបញ្ជាក់ថា បុគ្គលិករូបនោះ មិនយល់ពីបច្ចេកទេសទាក់ទងនឹងគម្រោងឡើយ ហើយក្រុមហ៊ុនក៏បានបញ្ឈប់ពីការងារហើយដែរ។ ក្រុមហ៊ុនបានបញ្ជាក់ពីការយកចិត្តទុកដាក់របស់ខ្លួនក្នុងការដោះស្រាយ ក្រោយមានសេចក្តីរាយការណ៍ ហើយអះអាងថា បណ្តាលមកពីទឹកហូរច្រោះ ដោយសត្វកណ្តុរមិនមែនជាដើមហេតុនោះឡើយ។ ផ្លូវ Delhi-Mumbai Expressway មានចម្ងាយ១៣៨៦ម៉ែត្រ ដែលជាផ្លូវដ៏វែងមួយ ដោយជួយកាត់បន្ថយពេលវេលានៃការធ្វើដំណើររវាងក្រុងដេលី និងម៉ុមបៃ ពី២៤ម៉ោង មកត្រឹមតែពី១២ ទៅ១៣ម៉ោងប៉ុណ្ណោះ៕	ក្រុមហ៊ុនសាងសង់ផ្លូវហាយវេ Delhi-Mumbai របស់ឥណ្ឌា សម្រេចបញ្ឈប់ការងារបុគ្គលិកជំនាញម្នាក់ ដែលបានលើកហេតុផលថា ចំណុចក្រហូងមួយកណ្តាលផ្លូវក្នុងស្រុក Dausa រដ្ឋ Rajasthan បណ្តាលមកពីសត្វកណ្តុរ។
មកទល់បច្ចុប្បន្ន គម្រោងដាំស្តារព្រៃឈើឡើងវិញ ក្នុងដែនជម្រកសត្វព្រៃកែវសីមារបស់អង្គការ WCS បណ្តុះកូនឈើបានជាង១០ម៉ឺនដើម។ ក្នុងនោះ មាន៣ថ្នាលខ្នាតធំៗ ត្រូវបានអនុវត្តដោយមន្ទីរបរិស្ថានខេត្តមណ្ឌល និងខេត្តក្រចេះ និង២០ថ្នាលទៀតត្រូវបានអនុវត្តដោយសហគមន៍ជាលក្ខណៈគ្រួសារ។ នេះជាការលើកឡើងរប់លោក តាន់ សេដ្ឋា ប្រធានគម្រោងស្តារព្រៃឈើឡើងវិញក្នុងដែនជម្រកសត្វព្រៃកែវសីមារបស់អង្គការ WCS ដែលក្នុងចំណោមកូនឈើទាំងនេះ គឺមានជាង៧ម៉ឺនដើម ត្រូវបានយកទៅដាំដុះក្នុងដែនជម្រកសត្វព្រៃកែវសីមា។ ទីបណ្ដុះកូនឈើ សម្រាប់ដាំ។ លោក តាន់ សេដ្ឋា បានបញ្ជាក់នប្រាប់សារព័ត៌មានឌីជីថលថ្មីៗ(ThmeyThmey)ថា៖ « យើងដាំកូនឈើទាំងនោះ គឺនៅលើផ្ទៃដីដែលត្រូវបានកាប់រាន ដោយដាំបានជាង១៣០ហិកតាហើយ។ សម្រាប់ឆ្នាំ២០២៥ យើងមានផែនការដាំកូនឈើលើផ្ទៃដីជាង១០០ហិកតាទៀត នៅក្នុងដែនជម្រកសត្វព្រៃកែវសីមានេះ ដែលយើងគ្រោងបណ្តុះកូនឈើឱ្យបាន៦ម៉ឺនដើម»៕ ទីបណ្ដុះកូនឈើ សម្រាប់ដាំ។	មណ្ឌលគិរី៖ អង្គការសមាគមអភិរក្សសត្វព្រៃ (WCS) ដាំកូនឈើនៅលើផ្ទៃដីដែលត្រូវកាប់រានក្នុងដែនជម្រកសត្វព្រៃកែវសីមា បានជាង១៣០ហិកតា។ កូនឈើដែលត្រូវបានលើផ្ទៃដីនោះ គឺមានប្រមាណ៧ម៉ឺនដើម។ នេះជាគម្រោងដាំស្តារព្រៃឈើឡើងវិញក្នុងដែនជម្រកសត្វព្រៃកែវសីមារបស់ WCS ដើម្បីគាំទ្រក្រសួងបរិស្ថានស្រ បទៅតាមយុទ្ធសាស្ត្រចក្រាវិស័យបរិស្ថាន។
លោក Jarle Borrestad ជាអ្នកដំណើរនៅលើយន្តហោះ Scandinavian Airlines (SAS) ពីទីក្រុងអូស្លូ រដ្ឋធានីរបស់ន័រវែសទៅអេស្ប៉ាញនៅថ្ងៃទី១៨ ខែកញ្ញា បានសរសេរនៅលើបណ្តាញសង្គមថា៖«តើអ្នកជឿទេ? ស្ត្រីដែលអង្គុយក្បែរខ្ញុំទើបបើកប្រអប់អាហារ ស្រាប់តែឃើញកណ្ដុរលោតចេញ»។ លោកបានបង្ហោះរូបថតជាមួយអ្នកដំណើរស្រីញញឹម។ យន្តហោះ SAS ដែលជាក្រុមហ៊ុនអាកាសចរណ៍ពហុជាតិរបស់ប្រទេសដាណឺម៉ាក ន័រវេស និងស៊ុយអែត បានបញ្ជាក់ព័ត៌មាននេះកាលពីចុងសប្តាហ៍មុន។ ឧបទ្ទវហេតុនេះបានបង្ខំឱ្យយន្តហោះចុះចតនៅទីក្រុងកូប៉ិនហាក រដ្ឋធានីរបស់ដាណឺម៉ាក។បើតាមបទប្បញ្ញត្តិអាកាសចរណ៍ ក្រុមហ៊ុនអាកាសចរណ៍ហាមឃាត់យ៉ាងតឹងរ៉ឹងមិនឱ្យសត្វកកេរបង្ហាញខ្លួននៅលើយន្តហោះនោះទេ ព្រោះសត្វទាំងនេះអាចខាំ និងទំពារតាមរយៈខ្សែភ្លើង។ «តាមនីតិវិធី អ្នកដំណើរត្រូវបានគេនាំទៅកាន់ជើងហោះហើរមួយផ្សេងទៀតនៅទីក្រុង Malaga។ នេះជាឧបទ្ទវហេតុដ៏កម្រមួយ យើងកំពុងធ្វើការជាមួយអ្នកផ្គត់ផ្គង់របស់យើង ដើម្បីធានាថាស្ថានភាពនេះមិនកើតឡើងម្តងទៀត»។ អ្នកនាំពាក្យ SAS បានប្រកាសបែបនេះ ប៉ុន្តែមិនបានបញ្ជាក់ពីមូលហេតុដែលកណ្តុរបានបង្ហាញខ្លួននៅក្នុងប្រអប់អាហាររបស់អ្នកដំណើរនោះទេ។ នេះមិនមែនជាលើកទីមួយទេ ដែលសត្វកណ្ដុរបានបង្ហាញខ្លួនលើយន្តហោះបង្កឱ្យមានភាពភ្ញាក់ផ្អើលក្នុងប្រវត្តិសាស្ត្រអាកាសចរណ៍។ ក្នុងឆ្នាំ២០១៧ ជើងហោះហើរ British Airways គ្រោងនឹងទៅអាម៉េរិកពីអាកាសយានដ្ឋាន Healthrow របស់អង់គ្លេសត្រូវបានពន្យារពេល ៤ម៉ោងបន្ទាប់ពីប្រទះឃើញសត្វកណ្តុរ។ ក្រុមហ៊ុនអាកាសចរណ៍ត្រូវប្តូរទៅយន្តហោះផ្សេងធ្វើឱ្យខាតបង់ជិត៣៣,៣ម៉ឺនដុល្លារ៕	សត្វកណ្ដុរបានលោតចេញពីប្រអប់អាហារអ្នកដំណើរ ដោយបង្ខំឱ្យជើងហោះហើររបស់ Scandinavian Airlines ពីន័រវែសទៅកាន់អេស្ប៉ាញ ចុះចតជាបន្ទាន់នៅដាណឺម៉ាក។
បទប្បញ្ញត្តិថ្មីនេះ ត្រូវបានប្រកាសដោយព្រះរាជកិច្ចថៃនៅថ្ងៃទី២០ ខែកញ្ញា ដោយជំនួសបទប្បញ្ញត្តិចាស់ចំនួន២ ក្នុងឆ្នាំ១៩៩៤ និងឆ្នាំ២០១៧។ បទប្បញ្ញត្តិទាំង២ ពីមុនបានប្រើប្រាស់ឧបករណ៍ផ្លុំជាតិអាល់កុល ជាវិធីសាស្ត្រដើម្បីត្រួតពិនិត្យអ្នកបើកបរមានជាតិស្រវឹងឬអត់។ បើតាមកាសែត Bangkok Post នៅថ្ងៃទី២២ ខែកញ្ញា បទបញ្ញត្តិថ្មីនេះ មានគោលបំណងធ្វើឱ្យប្រសើរឡើងនូវដំណើរការធ្វើតេស្តជាតិអាល់កុល ឱ្យកាន់តែសមស្របទៅនឹងស្ថានភាពបច្ចុប្បន្ន។ ទន្ទឹមនេះ គឺគ្រប់គ្រងកម្រិតការផឹកស្រារបស់ប្រជាជនឲ្យបានតឹងរ៉ឹងជាងមុននៅពេលបើកបរ និងកាត់បន្ថយគ្រោះថ្នាក់ដែលបណ្តាលមកពីភេសជ្ជៈរំញោច។ យោងតាមបទប្បញ្ញត្តិថ្មី ប៉ូលិសថៃមានសិទ្ធិប្រមូលសំណាកទឹកមូត្រពីអ្នកដែលសង្ស័យថាបានប្រើប្រាស់គ្រឿងស្រវឹង ឬនាំអ្នកបើកបរទាំងនេះទៅមន្ទីរពេទ្យដើម្បីពិនិត្យកម្រិតជាតិអាល់កុលតាមរយៈការធ្វើតេស្តឈាម។ សម្រាប់ការប្រមូលសំណាកទឹកមូត្រ ប៉ូលិសត្រូវការការយល់ព្រមពីអ្នកបើកបរ។ ដំណើរការនិតិវិធីទាំងអស់នេះ ត្រូវបានត្រួតពិនិត្យយ៉ាងតឹងរ៉ឹងដើម្បីការពារការក្លែងបន្លំ។ ក្រោយពីមានការយល់ព្រមពីអ្នកបើកបរ ប៉ូលិសនឹងនាំយកសំណាកទឹកមូត្រទៅធ្វើតេស្តនៅមន្ទីរពេទ្យដែលនៅជិតបំផុត។ បទបញ្ញត្តិថ្មីនេះចែងយ៉ាងច្បាស់ថា អ្នកបើកបរណាដែលបដិសេធមិនអនុញ្ញាតឱ្យគ្រូពេទ្យធ្វើតេស្ដដោយគ្មានហេតុផលត្រឹមត្រូវ នឹងត្រូវចាត់ទុកថាមានកំហាប់ជាតិអាល់កុលក្នុងរាងកាយលើសពីកម្រិតដែលអាចអនុញ្ញាតបាន។ បទប្បញ្ញត្តិថ្មីនឹងអនុវត្តទាំងអ្នកបើករដែលមានអាយុក្រោម២០ឆ្នាំ អ្នកកាន់ប័ណ្ណបើកបរបណ្តោះអាសន្ន និងអ្នកបើកបរដែលមានអាយុលើសពី៥០ឆ្នាំ។ នេះបើយោងតាម កាសែត The Nations។ កាលពីខែមករា រដ្ឋាភិបាលថៃបានអនុម័តសំណើសុំធ្វើវិសោធនកម្មច្បាប់ចរាចរណ៍ផ្លូវគោក ដោយអនុញ្ញាតឱ្យមន្ត្រីអនុវត្តច្បាប់ធ្វើតេស្ដជាតិអាល់កុលលើអ្នកបើកបរក្នុងរយៈពេល ៣ម៉ោង ក្រោយពីការមកដល់របស់អ្នកបើកបរត្រូវបានស្នើសុំឱ្យឈប់រថយន្ត៕	ថៃបានចេញបទប្បញ្ញត្តិថ្មីដែលអនុញ្ញាតឱ្យប៉ូលិសយកសំណាកទឹកមូត្រ ឬឈាម សម្រាប់ការធ្វើតេស្តជាតិអាល់កុល ពីអ្នកបើកបរដែលមិនព្រមផ្លុំឧបករណ៍វាស់ជាតិអាល់កុល។
ទោះប្ដូរមកដឹកនាំក្រសួងអធិការកិច្ចវិញ លោក សុខ សូកេន នៅតែបន្តតែងតាំងលោក សេង ម៉េងហុង ជានាយកខុទ្ទកាល័យ។ បើតាមសេចក្ដីសម្រេចរបស់លោករដ្ឋមន្រ្តីក្រសួងអធិការកិច្ច លោក ចាន់ សុជា និងលោក ជុំ តារា ត្រូវបានតែងតាំងជានាយករងខុទ្ទកាល័យ, លោក ឈឹម ស៊ាងលី ជាទីប្រឹក្សាបច្ចេកទេស និងលោក អ៊ុក ស៊ីដេត ជាអនុពន្ធសភា។ រីឯលោក រៀល ប្រសិទ្ធ ត្រូវបានតែងតាំងជាអនុពន្ធសារព័ត៌មាន, លោក សង់ ពិសិដ្ឋ ជាជំនួយការ និងលោក យ៉ុង និល ជាលេខាធិការ។ សមាសភាពខុទ្ទកាល័យរដ្ឋមន្រ្តីទាំងនេះ មានភារកិច្ចរ៉ាប់រងទំនាក់ទំនងរវាងខុទ្ទកាល័យរបស់ថ្នាក់ដឹកនាំក្នុងរាជរដ្ឋាភិបាល ព្រមទាំងទំនាក់ទំនងជាមួយអ្នកតំណាងរាស្ត្រ អង្គភាពរដ្ឋបាលនៃស្ថាប័នសាធារណៈ ផ្សេងៗទៀត និងប្រព័ន្ធឃោសនាទាំងឡាយ។ សូមបញ្ជាក់ថា រដ្ឋសភា កាលពីថ្ងៃទី២០ ខែកញ្ញា បានអនុម័តការកែសម្រួលសមាសភាពរដ្ឋាភិបាល២រូប ដោយលោក ហួត ហាក់ ទៅកាន់តំណែងជារដ្ឋមន្ត្រីក្រសួងទេសចរណ៍ ហើយលោក សុខ សូកេន ទៅដឹកនាំក្រសួងអធិការកិច្ចវិញ៕	លោក សុខ សូកេន រដ្ឋមន្រ្តីក្រសួងអធិការកិច្ច បានសម្រេចតែងតាំងមន្រ្តីខុទ្ទកាល័យចំនួន ៨រូប ដោយមានលោក សេង ម៉េងហុង ជានាយកខុទ្ទកាល័យ។ នេះបើតាមសេចក្ដីសម្រេចចុះថ្ងៃទី២៣ កញ្ញានេះ។
«ថ្ងៃនេះខ្ញុំពិតជារីករាយណាស់។ សុបិនខ្ញុំក្នុងការក្លាយជាពលរដ្ឋវៀតណាមបានក្លាយការពិត។ ខ្ញុំស្រឡាញ់ប្រទេសនេះ ហើយខ្ញុំនឹងប្រឹប្រែងអស់កម្លាំងកាយចិត្តដើម្បីជួយក្រុមជម្រើសជាតិវៀតណាម»។ Rafaelson អះអាងបែបនេះ ក្រោយទទួលបានសញ្ជាតិវៀតណាមនៅថ្ងៃទី២០ ខែកញ្ញា។ Rafaelson ដែលកើតនៅប្រេស៊ីល ឆ្នាំ ១៩៩៧ ចាប់ផ្តើមអាជីពជាមួយក្លិបនៅវៀតណាម Nam Dinh អំឡុងឆ្នាំ ២០២០ បន្ទាប់មកបានផ្លាស់ទៅ SHB Da Nang និង Binh Dinh មុនត្រឡប់ទៅទ្រនំចាស់ Nam Dinh វិញនៅឆ្នាំ២០២៣ រហូតបច្ចុប្បន្ន។ នៅរដូវកាល ២០២៣-២៤ ខ្សែប្រយុទ្ធវ័យ២៧ឆ្នាំ បានបង្កើតប្រវត្តិសាស្ត្ររបស់ខ្លួននៅ V. League ដោយរកបានគ្រាប់បាល់ស៊ុតបញ្ចូលទីច្រើនជាងគេចំនួន ៣១គ្រាប់ និងជួយ Nam Dinh ឈ្នះជើងឯកលីគកំពូលវៀតណាម។ Rafaelson ដែលចាត់ទុកវៀតណាមជាប្រទេសទីពីររបស់ខ្លួន បាននាំប្រពន្ធកូនរស់នៅប្រទេសតំបន់អាស៊ីអាគ្មេយ៍មួយនេះ និងប្រឹងប្រែងរៀនភាសាវៀតណាមយ៉ាងសកម្មទៀតផង។ ក្រៅពី Rafaelson មានកីឡាករបរទេសជាច្រើនទទួលបានសញ្ជាតិវៀតណាម ក្រោយពួកគេប្រកបអាជីពកីឡាករបាល់ទាត់រយៈពេលជាច្រើនឆ្នាំ ក្នុងប្រទេសនះ។ កីឡាករដែលមានសមត្ថភាពល្អទាំងនោះរួមមានកីឡាករប្រេស៊ីល Fabio dos Santos, Kesley Alves, កីឡាករនីហ្សេរីយ៉ា Samson Kayode Olaleye និង Gaston Merlo របស់អាហ្សង់ទីន។ យោងតាមការផ្សាយរបស់កាសែត VnExpress គ្រូបង្វឹកក្រុមជម្រើសជាតិវៀតណាមលោក Kim Sang-sik នឹងពិចារណាកោះហៅ Rafaelson ចូលក្រុម ក្រោយរូបគេក្លាយជាពលរដ្ឋវៀតណាមផ្លូវការ។ គិតមកទល់ពេលនេះ គ្មានកីឡាករបរទេសរូបណាដែលគ្មានជាប់ឈាមវៀតណាម ទទួលបានការកោះហៅឱ្យចូលជម្រើសជាតិក្នុងការប្រកួតផ្លូវការក្នុងប្រវត្តិសាស្ត្របាល់ទាត់វៀតណាមនៅឡើយទេ។ ក្រុមជម្រើសជាតិឥណ្ឌូណេស៊ី ដែលបានបញ្ចូលកីឡាករកូនកាត់ និងចូលសញ្ជាតិច្រើនរូបក្នុងក្រុម បានធ្វើឱ្យពួកគេកើនសមត្ថភាពគួរគត់សម្គាល់។ ក្នុងតំបន់អាស៊ីអាគ្នេយ៍ មានតែឥណ្ឌូណេស៊ីមួយក្រុមគត់ ឈានដល់ជុំទី៣ វគ្គជម្រុះ FIFA World Cup ឆ្នាំ២០២៦ តំបន់អាស៊ី និងស្មើក្រុមខ្លាំងៗដូចជាអារ៉ាប៊ីសាអូឌីត និងអូស្ត្រាលីថែមទៀត៕	កីឡាករបាល់ទាត់ប្រេស៊ីល Rafaelson ដែលប្រកបអាជីពជាមួយក្លិប Nam Dinh FC នៃលីគកំពូលវៀតណាម (V. League) ទទួលបានសញ្ជាតិវៀតណាម។ ខ្សែប្រយុទ្ធវ័យ២៧ឆ្នាំ ចាត់ទុកសុបិនក្លាយជាការពិត ដែលទទួលបានសញ្ជាតិថ្មី និងអាចលេងឱ្យក្រុមកីឡាបាល់ទាត់ជម្រើសជាតិវៀតណាម។
លោកស្រី ជា សិរី អគ្គទេសាភិបាលនៃធនាគារជាតិនៃកម្ពុជាបញ្ជាក់ដូច្នេះថា៖ «គ្រឹះស្ថានធនាគារ និងហិរញ្ញវត្ថុទាំងអស់(ត្រូវ)ផ្តល់វិញ្ញាបនបត្រសម្គាល់ម្ចាស់អចលនវត្ថុ ឬបណ្ណសម្គាល់សិទ្ធិកាន់កាប់អចលនវត្ថុ ដែលជាទ្រព្យធានានៅ គ្រឹះស្ថានធនាគារនិងហិរញ្ញវត្ថុ និងលិខិតបញ្ជាក់ពីការរួចបំណុល ជូនអតិថិជនក្នុងរយៈពេលយ៉ាងយូរ ០៧ (ប្រាំពីរ)ថ្ងៃ នៃថ្ងៃធ្វើការ បន្ទាប់ពីអតិថិជនបានបំពេញកាតព្វកិច្ចទូទាត់សងឥណទានចប់ជាស្ថាពរ។»។ អគ្គទេសាភិបាលនៃធនាគារជាតិនៃកម្ពុជា បញ្ជាក់ថា សារាចរណែនាំនេះ ធ្វើឡើងក្នុងបំណងរួមចំណែកដល់ការរក្សាទំនុកចិត្តរបស់អតិថិជនចំពោះប្រព័ន្ធ ធនាគារទាំងមូល៕	ធនាគារជាតិនៃកម្ពុជា(NBC) បានប្រាប់ទៅគ្រឹះស្ថាន គ្រឹះស្ថានធនាគារនិងហិរញ្ញវត្ថុទាំងអស់ ឱ្យផ្តល់វិញ្ញាបនបត្រសម្គាល់ម្ចាស់អចលនវត្ថុ ឬបណ្ណសម្គាល់សិទ្ធិកាន់កាប់អចលនវត្ថុ ឱ្យ អតិថិជនវិញ ក្រោយការសងបំណុលរួចរាល់ យ៉ាងយូរ៧ថ្ងៃ។ ការណែនាំនេះ ធ្វើឡើងតាមរយៈសារាចរណ៍ ចុះថ្ងៃទី២៣ ខែកញ្ញា។
ដើម្បីជ្រាបកាន់តែច្បស់សូមអញ្ជើញលោកអ្នកនាងទស្សនាវីដេអូខាងក្រោមដូចតទៅ៖ ក្នុងពិធីសម្ពោធវីដេអូពី«ដំណើរការគាំទ្ររបស់អាជ្ញាធរមូលដ្ឋានចំពោះសហគមន៍អ្នកស្រឡាញ់ភេទដូចគ្នា» លោក ជីវ គឹមអុន ចៅសង្កាត់អូរកន្ធរ ក្រុងស្ទឹងសែន ខេត្តកំពង់ធំ លើកឡើងថា សង្គមមួយដែលមានការរើសអើង ទោះបីស្ថិតក្នុងរូបភាពណាក៏ដោយ សុទ្ធសឹងតែនាំឱ្យបាត់បង់នូវភាពសាមគ្គី តម្លាភាព និងការប្រាស្រ័យទាក់ទងគ្នាក្នុងសង្គម។ ចៅសង្កាត់រូបនេះបន្តរៀបរាប់ដូច្នេះ៖«កន្លងមកមានការរើងអើងចំពោះអ្នកស្រឡាញ់ភេទដូចគ្នាមានច្រើន ក្រោមរូបភាពផ្សេងៗដូចជា ពាក្យសម្តីមើលងាយ ពេបជ្រាយ ឬការបង្ហាញឱ្យឃើញតាមរយៈឥរិយាបថ និងកាយវិការមួយចំនួន ប៉ុន្តែបន្ទាប់ពីអង្គការ៉ក់សហការជាមួយអាជ្ញាធរមូលដ្ឋានមក ឃើញថាការរើសអើងលុបបំបាត់ច្រើន»។ លោក ជីវ គឹមអុន សង្កត់ធ្ងន់ថា អ្នកស្រឡាញ់ភេទដូចគ្នា ឬក៏ភេទផ្ទុយគ្នាសុទ្ធសឹងតែជាធនធានមនុស្សក្នុងសហគមន៍យ៉ាងសំខាន់ ព្រោះសហគមន៍មួយរីកចម្រើនទៅបានអាស្រ័យមនុស្សក្នុងសង្គមមានប្រស្រ័យទាក់ទងល្អ និងសាមគ្គីគ្នាទៅវិញទៅមក។ មិនខុសពីលោក ជីវ គឹមអុន លោក ជា សុជេដ្ឋា ក្រុមប្រឹក្សាឃុំព្រែកតាមាក់ ខេត្តកណ្តាល ក៏យល់ស្របផងដែរថាការ គាំទ្រពីអាជ្ញាធរមូលដ្ឋានចំពោះអ្នកស្រឡាញ់ភេទដូចគ្នា ជាការួមចំណែកមួយយ៉ាងសំខាន់ជួយលុបបំបាត់ការរើសអើងក្នុងសង្គម និងបង្កើនការយល់ដឹងអំពីស្ថានភាព និងតម្រូវការរបស់សហគមន៍អ្នកស្រឡាញ់ភេទដូចគ្នា ជាពិសេសសារៈសំខាន់នៃសមភាពច្បាប់អាពាហ៍ពិពាហ៍គូស្រករភេទដូចគ្នា។ « ការគាំទ្រនេះក៏ផ្តល់នូវភាពរីកចម្រើនចំពោះសហគមន៍ ព្រោះវាបានផ្តល់នូវភាពមិនរើសអើង ក៏ដូចជាតម្លាភាព ដល់ ពលរដ្ឋ ដែលជាមនុស្សដូចគ្នាក្នុងការរស់រានមានជីវិត អាចមានគូស្រករបានដោយមិនប្រកាន់ភេទ ដូចពលរដ្ឋដទៃទៀត»។ នេះជាការយល់ឃើញរបស់ក្រុមប្រឹក្សាឃុំរូបនេះ។ តែយ៉ាងណាអាជ្ញាធរមូលដ្ឋានទាំងពីរូបនេះ ទទូចឱ្យភូមិ ឃុំដទៃទៀតជួយគាំទ្រ និងលុបបំបាត់ការអើសអើងអ្នកស្រឡាញ់ភេទដូចគ្នា ដើម្បីឱ្យពួកគេទទួលបានការពារពីសង្គម គ្រួសារ និងធ្វើយ៉ាងណាឱ្យសហគមន៍បង្កើននូវសាមគ្គីភាព ព្រមទាំងការជួយខ្លួនឯងក្នុងសហគមន៍ អ្នកស្រឡាញ់ភេទដូចគ្នា៕	ការគាំទ្រពីអាជ្ញាមូលដ្ឋានជាក្តីសង្ឃឹមរបស់អ្នកស្រឡាញ់ភេទដូចគ្នា ក្នុងការការពារសិទ្ធិ ព្រមទាំងទទួលការគោរពនិងការទទួលស្គាល់ពេញលេញ និងស្មើភាពគ្នា ពីគ្រប់ផ្នែកនៃសង្គម ជាពិសេសគ្រួសារ សហគមន៍ និងមនុស្សជុំវិញខ្លួន។
ប្រាក់បាតថៃ បានឡើងថ្លៃលឿនជាងការរំពឹងទុក ហើយកំពុងប៉ះពាល់ដល់ការនាំចេញ និងវិស័យទេសចរណ៍។ អនុប្រធានសភាពាណិជ្ជកម្មថៃ លោក Phot Aramwattananon បានប្រាប់សន្និសីទសារព័ត៌មាន នៅថ្ងៃទី២៣ ខែកញ្ញា បែបនេះ។ វិស័យទាំងពីរនេះ ជាកត្តាជំរុញដ៏សំខាន់ដល់សេដ្ឋកិច្ចថៃ ដែលជាមហាអំណាចទី២ របស់ អាស៊ីអាគ្នេយ៍ កំពុងប្រឹងងើបឡើងវិញ ចាប់តាំងពីជំងឺរាលដាលកូវីដ-១៩។ ផលប៉ះពាល់នៃ ការពង្រឹងរបស់ថៃ បានប៉ះពាល់ដល់ការប្រកួតប្រជែង នៃការនាំចេញ ជាពិសេសនៅក្នុង វិស័យកសិកម្ម និងផលិតផលម្ហូបអាហារ។ មើលឃើញដូច្នេះ ក្រុមពាណិជ្ជករថៃបានរំលឹកធនាគារកណ្តាល គួរតែត្រួតពិនិត្យស្ថិរភាព ប្រាក់បាត ដើម្បីឱ្យវាស្របតាមលក្ខខណ្ឌសេដ្ឋកិច្ចពិភពលោក និងក្នុងស្រុក។ នេះបើតាម លោក Phot Aramwattananon។ នៅព្រឹកថ្ងៃ២៣ ខែកញ្ញា ប្រាក់បាតបានហក់ឡើងដល់តម្លៃ ៣២,៨បាតក្នុងមួយដុល្លារ អា ម៉េរិក ដែលការជួញដូរកម្រិតខ្ពស់បំផុត ក្នុងរយៈពេលជាង ១៩ខែ។ វាបានកើនឡើង ១៣ ភាគរយធៀបនឹងប្រាក់ដុល្លារ ចាប់តាំងពីកម្រិតទាបនៅក្នុងខែមេសា ដែលមានតម្លៃ ៣៧,១៧បាត ក្នុងមួយដុល្លារ។ លោក Sethaput Suthiwartnaruput ទេសាភិបាលធនាគារកណ្តាលថៃ (BOT) បានលើក ឡើងនៅថ្ងៃទី២០ ខែកញ្ញា ថាធនាគារកណ្តាល កំពុងត្រួតពិនិត្យប្រាក់បាតជាប្រចាំ។ លោក បន្តអះអាងថា ប្រាក់បាតមានភាពរឹងមាំ ហើយងាយផ្លាស់ប្តូរ ដោយសារប្រាក់ដុល្លារ ធ្លាក់ចុះ។ ទោះជាយ៉ាងណាក៏ដោយ បើតាមប្រមុខធនាគារកណ្តាលរូបនេះ ភាពរឹងមាំរបស់ប្រាក់បាត មិនប៉ះពាល់ដល់ការនាំចេញច្រើនទេ ប៉ុន្តែ BOT ចង់ធានាថាវាមិនមានការបម្រែបម្រួល ខ្លាំងពេកនោះទេ។ សភាពាណិជ្ជកម្មថៃ បានកែសម្រួលការព្យាករកំណើនសេដ្ឋកិច្ច ឆ្នាំ២០២៤ ពី ២,៥ភាគរយ ពីមុន មកនៅចន្លោះពី ២,៦-២,៨ ភាគរយ ដោយសារគោលនយោបាយរបស់រដ្ឋាភិបាល ថ្មីក្នុងការធ្វើឱ្យសេដ្ឋកិច្ចងើបឡើងវិញ៕	ធុរកិច្ចថៃ កំពុងជំរុញធនាគារកណ្តាល ចាត់វិធានការដើម្បីរក្សាស្ថិរភាពរូបិយប័ណ្ណបាត ដែលបានកើនឡើងយ៉ាងឆាប់រហ័ស ហើយអាចប៉ះពាល់ដល់កំណើន ក្នុងត្រីមាសទី៤ នៃឆ្នាំនេះ។
រោងចក្រមួយចំនួននៅទីក្រុង ហូ ជីមិញ បានសម្រេចកាត់ម៉ោងធ្វើការប្រចាំសប្ដាហ៍របស់កម្មករ ឱ្យនៅក្រោមច្បាប់កំណត់៤៨ម៉ោង ដោយមិនប៉ះពាល់ដល់ប្រាក់ខែគោលរបស់ពួកគេ។ លោក Nguyen Phuoc Dai ប្រធានសហភាពកម្មករក្រុមហ៊ុនវៀតណាម អះអាងថា បន្ថែមពីលើការកាត់បន្ថយម៉ោងធ្វើការ រោងចក្រក៏អនុញ្ញាតឱ្យបុគ្គលិកសម្រាកនៅថ្ងៃសៅរ៍២ដងក្នុងមួយខែ បន្ទាប់ពីមានការត្អូញត្អែរថាគ្មានពេលចុងសប្ដាហ៍ជាមួយគ្រួសារ។ យោងតាមសហភាពពាណិជ្ជកម្មនៃឧស្សាហកម្មនិងតំបន់នាំចេញថ្នាក់ក្រុងរបស់វៀតណាម (TUI&PEZ) ក្រុមហ៊ុនផលិតម៉ាស៊ីន Juki និង ក្រុមហ៊ុនឱសថ An Thien ស្ថិតក្នុងចំណោមក្រុមហ៊ុនជាង២០ ក្នុងតំបន់ពាណិជ្ជកម្មទីក្រុង ដែលផ្អាកច្បាប់ធ្វើការ៤៨ម៉ោងក្នុងមួយសប្ដាហ៍។ ក្រុមហ៊ុនខ្លះ បានបន្ថយនៅត្រឹម៤០ម៉ោងក្នុងមួយសប្ដាហ៍ រួមជាមួយការសម្រាកនៅថ្ងៃសៅរ៍៣ដងរាល់ខែ។ កាលពីមុន ក្រុមហ៊ុនផលិតម៉ាស៊ីន Juki បានបែងចែកម៉ោងការងារពីម៉ោង៧:៣០ ដល់ម៉ោង៤:៣០ ពីថ្ងៃចន្ទដល់ថ្ងៃសៅរ៍ ដោយមានពេលតែ៧០នាទីក្នុងមួយថ្ងៃប៉ុណ្ណោះសម្រាប់ញ៉ាំអាហារនិងសម្រាក។ នេះបើតាមសម្ដីរបស់ Nguyen Thi My Linh បុគ្គលិកក្រុមហ៊ុន Juki។ លោក Le Dinh Chi ដែលជាប្រធានធនធានមនុស្សរបស់ក្រុមហ៊ុនឱសថ An Thien បានបញ្ជាក់ថា ការសម្រេចបន្ថយម៉ោង ធ្វើក្រោយសហភាពកម្មករបានសំណូមពរ ហើយក៏ជាវិធីថែទាំសុខុមាលភាពបុគ្គលិកផងដែរ។ ការបន្ថយម៉ោងការងារជាវិធីសាស្រ្តធុរកិច្ចក្នុងការថែរក្សាបុគ្គលិកអំឡុងពេលដែលមានវិបត្តិកង្វះអ្នកធ្វើការ។ វាក៏ជួយសម្រួលពេលវេលាលំហែ និងលើកទឹកចិត្តបុគ្គលិកបន្តការងារក្នុងក្រុមហ៊ុនដែរ៕	វៀតណាមបានបន្ថយម៉ោងធ្វើការប្រចាំសប្ដាហ៍តាមបណ្ដារោងចក្រមួយចំនួនឱ្យមកនៅក្រោម៤៨ម៉ោង។ បុគ្គលិករោងចក្រខ្វះពេលវេលាផ្ទាល់ខ្លួន និងសម្រាប់គ្រួសារ។ នេះបើតាមការចុះផ្សាយរបស់សារព័ត៌មាន VNExpress International ចុះថ្ងៃទី២៣ ខែកញ្ញា។
បើតាមសេចក្តីប្រកាសព័ត៌មានរបស់ក្រសួងការបរទេសកម្ពុជា វគ្គបណ្តុះបណ្តាលនេះ មានរយៈពេល៣ថ្ងៃ រៀបចំឡើងនៅភ្នំពេញ និងខេត្តកំពតក្នុងបំណងផ្សព្វផ្សាយម្ហូបអាហារខ្មែរ និងផ្តល់ពិសោធន៍នៃការធ្វើម្ហូបខ្មែរដំបូងដល់មន្ត្រី រួមទាំងបន្ថែមនូវចំណេះដឹងអំពីវប្បធម៌ម្ហូបអាហារកម្ពុជា។ លោក សុខ ចិន្តាសោភា ឧបនាយករដ្ឋមន្ត្រី បានមានប្រសាសន៍ក្នុងពិធីបើកវគ្គបណ្តុះបណ្តាលថា វគ្គបណ្តុះបណ្តាលនេះ គឺបង្ហាញពីកិច្ចខិតខំប្រឹងប្រែងរបស់រាជរដ្ឋាភិបាល ក្នុងការលើកកម្ពស់អាហារកម្ពុជា ដែលជាផ្នែកមួយនៃការទូតសេដ្ឋកិច្ចកម្ពុជា។ ដើម្បីលើកកម្ពស់ការអភិវឌ្ឍប្រកបដោយចីរភាព ក្រសួងការបរទេស និងសហប្រតិបត្តិការអន្តរជាតិបានដាក់ ចេញ យុទ្ធសាស្រ្តការទូតសេដ្ឋកិច្ច» នៅឆ្នាំ ២០២១។ នេះបើតាមលោក សុខ ចិន្តាសោភា ដែលបន្តថា៖ «យុទ្ធសាស្ត្រការទូតសេដ្ឋកិច្ចមានគោលបំណង លើកកម្ពស់កិត្យានុភាពកម្ពុជាលើឆាកអន្តរជាតិ ក្រោមចក្ខុវិស័យរបស់ប្រទេសកម្ពុជា ជាប្រទេសមាន ចំណូលមធ្យមកម្រិតខ្ពស់នៅឆ្នាំ២០៣០ និងជាប្រទេសមានចំណូលខ្ពស់នៅឆ្នាំ២០៥០។»។ បើតាមក្រសួងការបរទេស វគ្គបណ្តុះបណ្តាលនេះ ដឹកនាំដោយចុងភៅល្បីឈ្មោះពីររូប គឺលោកស្រី រស់ រតនៈ និងលោក លូ ម៉េង ហើយភ្ជាប់នឹងវគ្គបណ្តុះបណ្តាលនេះ អ្នកការទូតទាំងអស់បានធ្វើទស្សនកិច្ចសិក្សានៅខេត្តកំពត និងបានជួបសម្តែងការគួរសមជាមួយអភិបាលខេត្តកំពត ដើម្បីស្វែងយល់អំពីសក្តានុពលសេដ្ឋកិច្ច និងការវិនិយោគរបស់ ខេត្តកំពត ដូចជាវិស័យកសិកម្ម និងទេសចរណ៍។ កំពតជាខេត្ត ដែលមានភាពល្បីល្បាញជាលក្ខណៈ អន្តរជាតិចំពោះម្រេច និងសម្រស់ធម្មជាតិភ្នំបូកគោ៕	វិទ្យាស្ថានជាតិការទូត និងទំនាក់ទំនងអន្តរជាតិ បានបើកវគ្គបណ្តុះបណ្តាលស្តីពី ការទូតអាហារកម្ពុជា៖ ការលើកកម្ពស់មិត្តភាព និងកិច្ចសហប្រតិបត្តិការតាមរយៈម្ហូបអាហារ» កាលពីថ្ងៃទី១៩ ខែកញ្ញា ដល់មន្ត្រីជាន់ខ្ពស់នៃក្រសួងការបរទេស និងសមាជិកស្ថានបេសកកម្មការទូតបរទេស និងអង្គការ អន្តរជាតិនានានៅកម្ពុជា។
វិមាននេះ មានកម្ពស់ ២៣,៤ម៉ែត្រ និងត្រូវបានប្រើប្រាស់ថវិកាសាងសង់អស់ចំនួន ២ ២៣៨ ៨៤៧ដុល្លារ ដោយការសាង់សង់ចាប់ផ្តើមសាងនៅខែមិថុនា ឆ្នាំ២០២៣ និងបញ្ចប់ការសាងសង់នៅខែកញ្ញា ឆ្នាំ២០២៤។ វិមានរដ្ឋធម្មនុញ្ញ មានទីតាំងនៅនៅសួនច្បារ ប៉ែកខាងលិចវិមានឯករាជ្យ និងនៅចន្លោះវត្តលង្កា ដែលជានិមិត្តរូបនៃសីលធម៌ និងវិទ្យាស្ថានជាតិអប់រំនៅទិសខាងត្បូង តំណាងឱ្យចំណេះវិជ្ជា។ លោក អ៊ឹម ឈុនលឹម ប្រធានក្រុមប្រឹក្សារដ្ឋធម្មនុញ្ញ មានប្រសាសន៍នៅក្នុងព្រះរាជពិធីសម្ពោធវិមានរដ្ឋធម្មនុញ្ញថា ក្រោយការសាងសង់រួចរាល់ វិមានរដ្ឋធម្មនុញ្ញ នឹងក្លាយជាទីតាំងដ៏ពិសិដ្ឋមួយរបស់កម្ពុជា ក្នុងរាជដ្បិតមានសំណង់បេតិកភណ្ឌចំនួន៣ ស្ថិតនៅលើអ័ក្សតែមួយ គឺវិមានឯករាជ្យ ជានិមិត្តរូបជាតិ វិមានរដ្ឋធម្មនុញ្ញ ជានិមិត្តរូបសាសនា និងរូបសំណាកព្រះបរមរតនកោដ្ឋ ជានិមិត្តរូបព្រះមហាក្សត្រ ដែលសំណង់ទាំង៣ ស្របនឹងបាវចនាជាតិ គឺ ជាតិ សាសនា ព្រះមហាក្សត្រ។ បើតាមប្រធានក្រុមប្រឹក្សារដ្ឋធម្មនុញ្ញ វិមានរដ្ឋធម្មនុញ្ញានេះ ក៏ជានិមិត្តរូបនៃគុណតម្លៃធម្មនុញ្ញទំនើបផ្សារភ្ជាប់ជាមួយវប្បធម៌ សាសនា ប្រពៃណី ទំនៀមទម្លាប់ល្អនៃដួងព្រលឹងជាតិខ្មែរផងដែរ។ លោក អ៊ឹម ឈុនលឹម បន្ថែម៖«វិមានដ៏ពិសិដ្ឋនៅលើទីឧទ្យាននេះ នឹងក្លាយជាមជ្ឈមណ្ឌលជួបជុំនៃប្រជាពលរដ្ឋ ជនានុជន គ្រប់និន្នាការនយោបាយ ដែលនឹងមកទស្សនា សិក្សាស្រាវជ្រាវ បានយល់ដឹងអំពីអត្ថន័យខ្លឹមសាររដ្ឋធម្មនុញ្ញ និងអត្ថន័យនៃស្ថាបត្យកម្មរដ្ឋធម្មនុញ្ញ និងពិតជាបានលើកកម្ពស់មនសិការ ឯកភាពជាតិ និងស្នេហាជាតិ។»៕	វិមានរដ្ឋធម្មនុញ្ញ ត្រូវបានដាក់សម្ពោធជាផ្លូវការ នៅថ្ងៃទី២៤ ខែកញ្ញា ក្រោមព្រះរាជវត្តមានដ៏ខ្ពង់ខ្ពស់ ព្រះករុណា ព្រះបាទ សម្ដេច ព្រះបរមនាថ នរោត្ដម សីហមុនី ព្រះមហាក្សត្រកម្ពុជា។ ព្រះរាជពិធីសម្ពោធ វិមានរដ្ឋធម្មនុញ្ញ រៀបចំឡើងស្របពេលដែលកម្ពុជា ប្រារព្ធខួប ៣១ឆ្នាំ ការសម្រេចដាក់ឱ្យប្រើប្រាស់រដ្ឋធម្មនុញ្ញ។
ក្នុងព្រះរាជពិធីសម្ពោធវិមានរដ្ឋធម្មនុញ្ញ នាព្រឹកថ្ងៃទី២៤កញ្ញា ព្រះមហាក្សត្រ បានមានព្រះរាជបន្ទូលពីសុខសន្តិភាព និងការអភិវឌ្ឍដែលកម្ពុជាមានជាង៣០ឆ្នាំមកនេះ ក្រោមការដឹកនាំរបស់រដ្ឋាភិបាលនាពេលកន្លងមក។ ព្រះករុណា ព្រះបាទសម្ដេចព្រះបរមនាថ នរោត្ដម សីហមុនី ចាត់ទុកសមិទ្ធផលនៃ វិមានរដ្ឋធម្មនុញ្ញ ជាមរតករបស់ជាតិ ដែលត្រូវបានថែរក្សា ដោយប្រធានព្រឹទ្ធសភា គឺសម្ដេច ហ៊ុន សែន។ ព្រះមហាក្សត្រមានព្រះរាជបន្ទូលទៅកាន់ប្រជារាស្ត្រទាំងអស់បែបនេះ៖ «សមិទ្ធផល ធម្មនុញ្ញ ដ៏ត្រចះត្រចង់ សម្រេចបានយ៉ាងដូច្នេះ ខ្ញុំព្រះករុណា ខ្ញុំសំណូមពរ សូមប្រជាជាតិខ្មែរទាំងមូលតាំងចិត្ត ក្នុងសមាទិដ្ឋិ ប្រកាន់យកជានិច្ចនិរន្តនូវស្មារតី យើងប្រជារាស្រ្តខ្មែរ រួបរួមគ្នាថែរក្សា ការពារ គោរពខ្ជាប់ខ្ជួនរដ្ឋធម្មនុញ្ញ ជាច្បាប់កំពូលរបស់ប្រទេស ជានិមិត្តរូបនៃគុណតម្លៃទំនើប រួមផ្សំបុរាណ ជាការសន្យាចំពោះអនាគតរុងរឿង នៃប្រជាជាតិយើង»។ ជាមួយគ្នាដែរ ព្រះមហាក្សត្របានបញ្ជាក់ពីហេតុផលយ៉ាងសំខាន់ ក្នុងការកសាងវិមាននេះឡើង ដើម្បីបង្ហាញពីការដឹងគុណនៃច្បាប់កំពូលមួយនេះ ដែលឱ្យកម្ពុជាមានស្ថេរភាពអស់ជាតិ៣០ឆ្នាំ រួមទាំងគោលរពចង់ចាំពីក្រមសីលធម៌និងច្បាប់នានាដែលកម្ពុជាមាន។ វិមានរដ្ឋធម្មនុញ្ញស្ថិតនៅទីតាំងសួនច្បារខាងលិចវិមានឯករាជ្យ ហើយសាងសង់ឡើង ដោយស្ថាបត្យករ លោក លី រស្មី រដ្ឋលេខាធិការក្រសួងរៀបចំដែនដី នគរូបនីយកម្ម និងសំណង់ រួមទាំងស្ថាបត្យករប្រមាណ៧០រូបទៀត៕	ភ្នំពេញ៖ ព្រះករុណា ព្រះមហាក្សត្រ ព្រះបាទសម្ដេចព្រះបរមនាថ នរោត្ដម សីហមុនី ស្តេចបានអំពាវនាវឱ្យប្រជារាស្ត្ររួមគ្នា គោរព និងការពារ រដ្ឋធម្មនុញ្ញ ដែលជាច្បាប់កំពូលរបស់កម្ពុជា ឱ្យស្ថិតស្ថេរ ជារៀងរហូត។

Subsets and Splits

No community queries yet

The top public SQL queries from the community will appear here once available.